
Multumesc tuturor celor care m-au sprijinit în efectuarea 
documentării pentru acest roman: membrilor echipei operative 
care a rezolvat într-un timp extrem de scurt cazul și, îndeosebi, 
d-lui colonel Damian Miclea, sufletul acestui colectiv inimos și 
profesionist. 

Totodată, aduc multumiri directorului Muzeului National Peleș, 
d-l Dan Popa, directoarei adjunct, d-na Rodica Rotărescu, dar și 
celorlalți lucrători ai complexului, pentru posibilitatea pe care 
mi-au oferit-o de a cunoaște îndeaproape acest extraordinar 
monument de arhitectură și artă. Toţi sunt oameni minunati și 
iubesc muzeul, deși lefurile lor contrastează violent cu fastul pe 
care îl prezintă vizitatorilor. Din nefericire și împotriva voinței 
lor, siguranța exponatelor, a colecțiilor de mare valoare, nu se 
poate asigura numai prin dragostea „castelanilor' de la Peleș. 
Este necesar un sistem de alarmare comparabil cu cele din 
marile muzee ale lumii. Din acest punct de vedere, volumul 
nostru vrea să fie și un semnal adresat factorilor în drept. 

Numele proprii din roman sunt fictive, dar personajele cât se 
poate de reale. 

Dacă, pe alocuri, pana scriitorului a alunecat spre ficțiune, 
rugăm să fim iertati. Tentația a fost prea mare. 


Autorul 


e Cuvânt înainte e 


Eu prefaţator?! Mie mi s-au scris prefețe. Despre cărţile mele 
s-au exprimat Mircea lorgulescu, lon Dodu Bălan, Mircea 
Sântimbreanu, lon Marin Almăjan, Mircea Ciobanu, Valeriu 
Râpeanu, Gheorghe Tomozei, Eugen Simion. Așadar, e firesc să 
mă întreb dacă-mi pot asuma, ca acești iluștri profesioniști ai 
literelor române, sarcina tăierii buricului unui manuscris venit pe 
lume. 

Dar dacă autorul m-a investit cu încredere, mie nu-mi rămâne 
decât să nu-i înșel așteptările. Ceea ce mă și străduiesc să fac. 

De fapt, e foarte simplu, fiindcă nu trebuie să caut vorbe 
meșteșugite, să recurg la îndulciri eufemistice, pentru a „salva” 
un text. Povestea (dureros de reală) este o reușită certă. Dincolo 
de trama polițistă, suntem purtaţi pe piste enciclopediste, cu 
dibăcie și har intelectualist, uneori liric, alteori (partea forte a 
cărţii!) cu dialoguri (slăbiciune de anchetator?) care șerpuiesc 
foarte bine (pe când o piesă de teatru?) prin munţii de minereu 
epic. 

Autorul pare, mai degrabă, profesor de istorie, sociolog, 
estetician sau filosof, necum poliţist. Dar ceea ce nu pare, ci 
este cu siguranţă, o spune textul romanului: avem de-a face cu 
un scriitor cu vână, cu umor cultivat și cu talent nativ. 

N-am să povestesc „Alarmă la Peleș”. Subiectul (bombă de 
presă) a explodat cum se cuvine, înnobilând încă o dată 
proverbul dureros de actual și eminamente românesc: în 
materie de patrimoniu naţional (dar parcă numai în acest 
domeniu!) se fură ca-n codru. Cu „sprijinul” legislaţiei noastre 
neajunse la pubertate, cu „aportul” credulităţii sau ignoranței 
noastre contagioase, datorită „sporului natural!” încă negativ în 
domeniul legislativ și din cauza unei inexplicabile nepăsări în 
domeniul infracţionalităţii, România s-a racordat urgent și... 
eficace la structurile europene de tip mafiot. 

In acest circumstanţe, scrierea romancierului prahovean 
capătă un plus de suspans, este de-a dreptul occidentală, se 
adresează unei categorii largi de preferinţe. 


De când l-am cunoscut (printr-o povestioară care a cucerit un 
premiu al revistei „Pentru Patrie”) și până în prezent, tânărul 
condeier a evoluat spectaculos. Este un lov (bolnav incurabil de 
literatură) convins că nu se poate tămădui decât prin scris. 
Apariţia acestei cărţi se produce la câteva săptămâni după ce o 
nevinovăție infantilă i-a prefăcut locuinţa în scrum. Ei și? L-am 
văzut pe autor purtând masca optimismului și jucându-și perfect 
rolul învingătorului. Nu rolul supravieţuitorului, pe care-l jucăm 
toţi... 

Dacă aţi pierdut sezonul estival fără „Alarmă la Peleș”, 
cumpăraţi cartea pentru cele viitoare. Ale dumneavoastră și ale 
celor ce vă vor moșteni biblioteca. Dacă nu cumva (destinul e, 
uneori, ca un infractor periculos), prin cine știe ce truc (din 
arsenalul hoţilor de tablouri „nemuriţi” în acest op!) se va 
subtiliza din rafturi exact volumul pe care vi-l recomand în 
această predoslovie, mai ales că - aţi observat? - suma literelor 
titlului duce la ghinionistul 13. Care, în cazul lui Petre Crăciun și 
al cititorilor săi e sigur un număr norocos. 


NICOLAE ROTARU 


e Capitolul 1 


La șase și jumatate alarma radio-ceasului așezat pe noptieră 
se declanșă strident. 

— Deja? mormăi bărbatul care, până atunci, dormise în 
brațele unei femei blonde. Orbecăind leneș, apăsă pe „Snooze”, 
după care o trase lângă sine, copleșind-o cu căldura propriului 
său trup. 

La 6:39 mecanismul de tortură se declanșă din nou, ca și cum 
și-ar fi propus cu tot dinadinsul să-i despartă pe cei doi. Hai, 
mă’, ce faceți, nu vă ajunge o noapte întreagă de amor? Știu că 
nu vă convine, dar nu m-am programat singur să sun la 6:30! 

— Gata, nemernicule, oprește-te! se auzi a doua oară glasul 
bărbatului, după care luă cu părere de rău mâna pe care o ţinea 
neglijent pe pântecul femeii și comută aparatul pe radio. 

— ... Și cu asta, rasună dintr-o dată vocea comentatorului, 
încheiem știrile de la această oră. Doamnelor și domnilor, nu 
uitaţi să vă luaţi umbrelele. Meteorologii spun că vom avea 
vreme frumoasă, dar pe soacră-mea au durut-o încheieturile 
toată noaptea. 

— Doamne, ce cretin! zise femeia, apoi se cuibări la pieptul 
lui. Darling, cum a fost, ţi-a plăcut? Să știi că mi-am dat toată 
silinţa să te simţi bine. 

— Ai reușit. 

— Băânuiești de ce am făcut-o? 

— Pentru bani. 

— Un răspuns tipic bărbătesc, observă ea, azvârlindu-i o 
pernă în cap. 

— Atunci să auzim unul tipic femeiesc... 

— Întrucât n-am făcut-o niciodată cu unul din ţara ta. 

— Mda, nu e prea măgulitor pentru mine... 

— N-am ce-ţi face, sweet heart, asta este. 

Blonda se ridicase din pat și își căuta bikinii într-o grămadă de 
lenjerie intimă. Era o plăcere să o privești. Corpul îi era suplu, 
șoldurile, bine proporţionate, sânii, rotunzi și tari, iar chipul 
dominat de ochii scânteietori și buzele frumos profilate era 


icoana unei inocenţe ce venea în conflict cu... rafinamentul cu 
care îl făcuse să trăiască o noapte plină de un erotism total. 

— Dacă mi i-ai ascuns cu gândul să mai rămân, află că ai 
zbârcit-o. La noi, doamnele care umblă cu funduleţul gol pe sub 
fustă nu sunt arestate de poliţie. 

— Nici la noi, mai cu seamă că vestimentația sexy a început 
să câștige din ce în ce mai mult teren. Femeia își îmbrăcase 
bikinii și își unduia provocator șoldurile. 

— Mă mir; îmi povestea un om de afaceri că la voi femeile 
poartă o chestie neagră pe cap... cum dracu' îi zice... așa, 
braboadă. 

— Bro-boadă! 

— Tot aia! iar în loc de bikini, îmbracă niște pantalonași cu 
mânecuţă care le ajung până la genunchi. Doamne, ce-am mai 
râs... Spune-mi, îi dau jos când... înţelegi ce vreau să spun? 

— Este un accesoriu la care femeile noastre au renunțat 
pentru că nu există niciun magazin care să vândă... pantalonași 
în rate. 

— Dumnezeule, sunt așa de scumpi? Este o fericire să fii 
bărbat în România. 

— Scutește-mă! 

Când fu îmbrăcată, se apropie de el și îl sărută senzual. 

— Vrei să vin și diseară? 

— Dacă îmi faci o reducere. Cincizeci de lire, hm, este leafa 
mea pe o lună. A 

— O.K., am să mă mulţumesc cu douăzeci și cinci. In fond, 
ești un amant destul de bun. 

a 

Fără Tracy, camera de hotel părea neprimitoare și mai rece 
decât era în realitate. În urmă cu două zile, când sosise în 
capitala Albionului, adăstase la acel hotel de pe Old Brompton 
Road pentru că era la o aruncătură de băț de muzeele pe care 
intenţiona să le viziteze, dar și datorită tarifelor accesibile. Era o 
clădire cenușie, greoaie, una dintre sutele sau miile înălțate în 
epoca victoriană. Locuia la același cat cu niște doamne 
venerabile, conservatoare și acre până într-acolo încât te 
întrebai dacă nu cumva serviseră ca model de inspiraţie pentru 
Galsworthy, în urmă cu un secol. Îl priveau cu suspiciune și 
cleveteau pe seama lui, mai cu seamă după ce, una dintre de, o 


domnișoară care apucase încoronarea reginei Victoria, miss 
Eleonore Dromore, îl întrebase din ce ţară provine. 

— Oh, mister, it's so horrible! La voi e foarte dangerous 
Dracula. Tell me, vă mai suge sângele vostru? 

— S-a săturat de al nostru. In '90, și-a făcut pașaport și a 
plecat în Vest. După cum titrează unele ziare, se pare că s-ar fi 
îndreptat chiar spre ţara domniilor voastre. 

Bătrâna domnișoară dăduse ochii peste cap, icnind într-un 
crescendo ilar, care îl amuzase copios. De atunci, cele trei femei 
îi aruncau priviri insidioase și îl ocoleau ca și cum el însuși ar fi 
fost Dracula. 

Alături, la 214, locuia o familie de turiști germani. Părinţii, 
spelbi amândoi, probabil erau bolnavi, își lăsau copiii să zburde 
nestingherit, iar aceștia simțeau o plăcere diabolică să le sâcâie 
pe „mătușile Forsyte”, spunându-le în cor: 

— Kuss die Hand, küss die Hand! 

Asta se întâmpla de câte ori se vedeau, chiar dacă erau zile în 
care se întâlneau de câte 10-15 ori. 

Suporta cu stoicism. Avea să fie bogat și scăpa de acele pub- 
uri în care și un seif made man putea să servească, pentru 
nimica toată, un prânz și să bea o bere. Merita mai mult și avea 
să primească ceea ce aștepta de la viaţă. Cât era ceasul? Șapte 
și jumătate? Peste o oră avea să se întâlnească cu mister Smith, 
patronul anticariatului „Cleopatra”, îi plasa statueta și îl durea în 
derrière. Işi şi făcuse planul să deschidă un cont la Banca 
Lloyd's. Abia aștepta să vadă cum mâna funcţionarei avea să 
scrie frumos, caligrafic, un doi urmat de patru zerouri. Douăzeci 
de mii de lire sterline pentru „Madona cu pruncul” a lui Rene 
Lalique. Era o sumă excelentă, triplă faţă de evaluarea făcută în 
muzeul de unde o furase. Avusese noroc că îl cunoscuse pe 
acest Smith, care era omul la vedere, unealta unei persoane 
necunoscute, căreia anticarul îi spunea, simplu, „The head", 
„Capul”. El era mijlocitorul, iar boss-ul - cel care semna cecurile. 
Dacă îi plăcea vreo operă de artă, trebuia neapărat să o 
cumpere. In cazul în care aceasta aparţinea unui particular, îi 
oferea o sumă îndestulătoare și afacerea era încheiată. 

Situaţia se complica oarecum atunci când piesa se afla într-un 
muzeu, dar se găseau soluţii și pentru astfel de situaţii. Furtul la 
comandă era una dintre de. Își trimitea pretutindeni în lume 
ciracii, iar aceștia adulmecau „prada”, întocmai unor ogari. La 

întoarcere, îi prezentau boss-ului documentația și dacă acesta 
înălța într-un fel anume din sprânceana stângă, mecanismul 
trebuia să se pună în funcţiune. „Capul” era darnic, dar nu trata 
niciodată el însuși cu clienţii. Avea o armată de executanțţi, de 
„salamandre”, cum le spunea, gata să intre și în foc pentru 
câteva mii de bătrâne. 

La opt fără cinci minute, proaspăt bărbierit și îmbrăcat sport, 
era gata de plecare. Își făcu discret o cruce și trânti ușa. 

Era încă devreme. Intră într-un pub, al cărui patron era, după 
cum îl trăda dialectul, de undeva din Lowlands, regiunea fertilă 
a Scoției de Sud. O cafea îi era suficientă. O cafea și o ţigară. 

Localul nu ducea lipsă de clienţi, dar fetele, patru la număr, se 
mișcau uimitor de repede. Işi bău cafeaua, amară și tare, după 
care zâmbi circumstanţial chelneriței, o tipă înaltă, cu un ten 
măsliniu, și se grăbi să ajungă la întâlnire. 

e 

Anticariatul „Cleopatra” era amplasat undeva la intersecția 
străzii Old Brompton Road cu Fulham Road. Avea o firmă simplă, 
împărţită în două: în partea stângă sta scris - în alfabetul latin - 
„Cleopatra”, iar în cea dreaptă era reprodus cartușul conținând 
cele unsprezece semne care, în scrierea hieroglifică, formau, 
laolaltă, numele aceluiași personaj: regina Cleopatra, a 
Egiptului. 

Își privi ceasul. Era opt și douăzeci și nouă de minute. 

Mister Smith îl primi jovial. Zâmbetul său, total și contagios, 
mai îndepărtă din angoasa pe care i-o crease smogul acela 
dens, ce îi amintea de o scenă în care un personaj al lui Balzac, 
un ocnaș, își primea pedeapsa. 

— Punctual mai ceva ca un englez, observă anticarul, un 
bărbat elegant, de cel mult cincizeci de ani. Aţi adus marfa? 

În loc de răspuns, românul puse pe tejghea sacoșa pe care, 
până atunci, o purtase pe umăr. 

— E-n regulă. Experții au venit și așteaptă în camera de 
dincolo. John! se adresă el unui vânzător care părea să fie cu 
câţiva ani mai tânăr. 

— Da, domnule. 

— Te rog să ai grijă de clienţi. Dacă mă caută doamna 
Brannigan pentru goblenul acela, vii și mă chemi. 

— Așa voi face, domnule. 


— Este omul meu de încredere, spuse anticarul, lăudându-și 
angajatul. Am să vă rog să așteptați în acest birou până se 
termină expertiza. Aveţi cafea la filtru și puteți să vă puneţi o 
casetă video. 

— Am să supraviețuiesc, surâse musafirul, cu gândul la banii 
pe care avea să-i capete în curând. Dacă reușise să fure 
statueta și să o scoată din ţară, putea să mai aștepte un sfert de 
oră. 

Își turnă o cafea și aprinse o ţigară. Altă aromă avea cafeaua, 
nu se compara cu cea de la local... Hotărât să-și petreacă într- 
un mod cât mai agreabil timpul, introduse o casetă în aparatul 
video, dar renunţă numaidecât. Un individ cu o notă libidinoasă 
în glas îi șoptea ceva la ureche unei femeiuște și presupunea că 
avea să urmeze o scenă clasică de amor. li plăceau femeile, dar 
nu când se prostituau în faţa camerei de luat vederi pentru a 
rotunji veniturile vreunui producător veșnic nemulţumit de 
contul pe care îl are în bancă. 

Fuma Assos, țigările cu care se obișnuise în ţară, dar văzuse 
lângă filtru un pachet de Rothmans. Extrase o ţigaretă și o 
aprinse, savurându-i aroma. Ei, așa da, gândi el. Noi fumăm tot 
felul de porcării contrafăcute și ei se răsfață. Au lefuri mari și își 
pot cumpăra mărfuri de calitate... Dreptate se numește asta? 
Când își amintea scena umilitoare de la Otopeni, simţea că îl 
apucă ameţeala. Angajase un taximetrist, care îl dusese de la 
Sinaia la București. Îi lipseau banii pentru transport, dar sperase 
că avea să cadă la pace cu șoferul pe care îl cunoștea destul de 
bine. 

— Cum să-mi plătești când te întorci? îi replicase acesta, 
atrăgând atenţia unui poliţist. 

Avusese noroc, pentru că tinerelul în uniformă îi lăsase să se 
înţeleagă. Ca să-și recupereze bagajul, fusese nevoit să-i lase în 
gaj haina de piele și să plece în cămașă, cu toate că era 23 
octombrie, iar dincolo de Canalul Mânecii timpul nu se anunţa 
tocmai bun. 

Strivi mucul de ţigară, scrâșnind din dinţi, revărsându-și 
asupra lui toată nemulţumirea care mocnea în el. Dintr-o clipă 
într-alta, ușa avea să se deschidă și mister Smith, zâmbitor ca 
întotdeauna, îl va anunţa că totul e O.K. Nu avea nicio îndoială 
în privinţa autenticităţii lucrării. 

Ușa se deschise brusc, făcându-l să tresară. 

— Poftiţi, îl invită politicos anticarul, experţii noștri și-au spus 
cuvântul. 

— Sunt convins că au confirmat paternitatea și valoarea 
„Madonei”. 

— Desigur, zise englezul oarecum absent, invitându-și 
musafirul să ia loc. În privinţa preţului pe care ni l-aţi cerut ar 
mai fi de discutat. 

— Vi se pare mare? 

— Nu mi se pare, ESTE MARE. Știu, îmi veți spune că noi am 
dorit lucrarea, iar că dumneavoastră aţi riscat aducând-o până 
aici... 

— Exact, și n-am de gând să renunţ la nicio liră din banii care 
mi se cuvin. E clar, mister Smith? 

— Se vede că aveţi un temperament mediteraneean, se 
amuză anticarul. Am vorbit la telefon cu boss-ul și este dispus să 
vă ofere suma pe care aţi pretins-o... 

— Așa mai venim de acasă! 

— Pentru asta, va trebui să respectaţi o condiţie. 

— N-a fost vorba de așa ceva, ridică tonul necunoscutul. 

— Nu face nimic, este o schimbare de plan care v-ar putea 
aduce un câștig mult mai mare decât acesta. După cum vă 
sticlesc ochii, înțeleg că vă interesează. 

— Să auzim. 

— Când am vizitat castelul din Sinaia, am remarcat patru 
tablouri. 

— Lucrările lui Tiepollo, cele din Apartamentul pentru Oaspetii 
de Onoare? 

— Da. 

— Aveţi vreun gând? 

— Boss-ul s-a îndrăgostit pur și simplu de ele și m-a însărcinat 
pe mine să rezolv afacerea. 

Românul își mai aprinse o ţigară și izbucni într-un râs 
homeric. 

— De ce râdeţi, nu spuneaţi că se poate fura orice în afară de 
mobilier și de ziduri? 

— Ba da. 

— Atunci? 

— Totuși, e vorba de patru pânze... Dacă îmi cereaţi un 
porțelan de Meissen, mai înțelegeam. 

— În cazul în care nu vă hotărâți, va trebui să ne înapoiaţi 
banii, iar noi vom apela la altcineva. 

— Nu vă e teamă că s-ar putea să vorbesc? 

— Hm, la noi păsările care ciripesc nu cântă mai mult de un 
cântec. Înţelegeţi ce vreau să spun? 

— Mă tem că da. 

— Facem târgul? 

— ÎI facem. Care va fi partea mea? 

— Aduceţi-le și mai vorbim. Oricum, discutăm de la o sută de 
mii în sus. 

— O.K., rămâne cum am stabilit, spuse celălalt, primind din 
mâna anticarului cele douăzeci de mii de lire sterline. 

— Ce mai face fata aceea? întrebă englezul. 

— Scumpi? 

— Așa, așa... 

— E bine, m-a rugat să vă spun că se gândește cu plăcere la 
noaptea pe care ați petrecut-o împreună. 

— Dumnezeule, ce noapte, zise anticarul gânditor... O singură 
dată am mai avut o femeie așa de focoasă. Acum vreo zece ani, 
la Eton. Vara viitoare voi veni iarăși în ţara dumneavoastră și 
vreau să o revăd. 

La nouă și jumătate, traficantul de obiecte de artă se pierdea 
printre pietonii de pe Old Brompton Road. Dacă nu s-ar fi jenat, 
ar fi chiuit de bucurie. 

e Capitolul 2 


Ofiţerul de informaţii Daniel Creţulescu urcase fără niciun chef 
în acceleratul care avea să-l ducă la Sinaia, unde lucra de mai 
bine de doi ani. Nu se putea plânge de nimic, în afară de faptul 
că logodnica sa, Luiza, era studentă la Facultatea de limbi 
străine din București. Se iubeau, își făcuseră planuri 
matrimoniale, dar distanţa dintre cele două orașe îi înnebunea. 
Se vedeau aproape în fiecare week-end, însă cele 48 de ore 
erau total insuficiente pentru a domoli focul care îi mistuia. 

Din fericire, nimerise într-un vagon neaglomerat. Își dezbrăcă 
trenciul, scoase din geanta de voiaj un roman pe care abia îl 
cumpărase din Gara de Nord și începu să citească. Era o carte 
captivantă a lui Sidney Sheldon: „Și dacă mâine va veni”. 
Parcursese aprecierile elogioase făcute de „Detroit Free Press”, 
„United Press International”, „Indianapolis Star” și „Richmond 
Times”, iar acum ardea de nerăbdare să „intre” în aventurile 
trăite de extraordinara Tracy Whitney. Poate că așa avea să mai 
uite propriile sale probleme. 

În ultima clipă urcaseră în vagon doi indivizi care, după grai, 
păreau a fi de undeva din zona Moldovei. S-a dus dracu' lectura 
mea, gândi Ivănescu, ăștia până nu-și vor bârfi toate neamurile 
și vecinii de la cinci străzi depărtare, nu se vor lăsa. Până atunci, 
tocmai bine vom ajunge la Sinaia. 

Potrivit așteptărilor, bărbaţii începură să turuie, nu domol 
precum toți moldovenii, ci iute, ca Alberto Sordi în „Dentone”. 

Era hotărât să le ceară să vorbească mai încet când, unul 
dintre ei, un tip de vreo 45 de ani, înalt, uscăţiv, cu o figură ceva 
mai evoluată, vorbi: 

— "Ăi, loane, lasă dracu’ vecinii și spune-mi, statuia o luași? 

— O luai, răspunse celălalt, un bondoc cu părul spălăcit, mai 
tânăr decât însoţitorul său cu cel puţin zece ani. O luai, da’ nu-ș 
ce brânză o să fașem cu dânsa. 

Ultimele două replici fuseseră rostite mai încet, vizibil 
conspirativ. 

— Pușchea, pe limbă, tontovanule. Ai uitat ce-o zâs domnu' 
Cristian di la castel? 

— Ei, ce-o zâs, că am o scăpare di memorie... 

— D'apăi, cum să ţâi minte, când ai ajuns cât un râmător... O 
spus că are dânsu' cunoștinți pesti hotari și că aistea-s mărfuri 
căutati di engleji, franceji, italieni, ca să nu mai vorbim di 
americani. 

Grăsuliul privi în jurul său, dar nu-i dădu nicio atenţie lui 
Ivănescu, ce părea cufundat în lectura cărții. 

— "Ai, Buradă, să nu ne audă șineva, că mai înfundăm și ocna 


ca tolomacii... 
— Lasă, bre, că doară nu-i marfă di furat. 
— Că drept zici... 


— Păi vezi? O moștenit-o mumă-mea de la nu-ș șe văr care-o 
fost profesor. Unu cu bani și cu drumuri prin străinătăţi. Cică-ar 
fi cumpărat statuia di undeva di pi la Paris. 

— Oho... 

— Vezi, eu mi-s om ridicat, 'ăi, nu ca tini neam di traistă. 

— Așa-i cum spui matali, deveni lon, dintr-o dată, foarte 
politicos. Și cum dăm di Cristian aista? Îl căutăm la muzeu? 

— Bre, loane, tu ești mai prost ca berbeșele. Nu ţâi minte nici 
c-o zâs să-l sunăm la telefon? 

— Că bini zici. Numai că... 

— Numai că ce? 

— S-o vândă... 

— N-auzi c-o mai vândut? Acu' taci dracului din gură că vini 
nașu. 

Daniel Creţulescu nu dădu atenţie prea mare conversaţiei 
celor doi moldoveni. Ştia că cei din personalul Castelului erau 
solicitaţi să evalueze opere de artă dintre care, cele mai multe, 
nu aveau nicio valoare. Dar dacă, totuși, acel Cristian făcea 
trafic cu obiecte de patrimoniu? Informaţia trebuia verificată. 

e Capitolul 3 


Era ora 14, când un bărbat tânăr, îmbrăcat simplu, într-o 
pereche de blugi și o geacă matlasată, de culoarea vișinei, 
adăstă în fața unei case modeste de pe strada Furnica. Era 
dărăpănată, așa cum îi precizase Cristian Popa, însă nu vedea 
nicăieri numărul imobilului. 

— Mă”, ţăâcă, se adresă unui puști care chinuia o minge. 

— Da, nene. 

— Aici stă Mafoame? 

— Ala bătrânu', cerșetoru'? 

— El. 

— Aici șade, da' nu știu dacă-i acasă, că l-am văzut mai 
adineauri plecând cu o traistă în spate. 

lon Măruntu, unul dintre meseriașii care asigurau reparaţiile 
curente la castel, afișă un zâmbet suficient, care trebuia tradus 
prin aceea că avea să se descurce el într-un fel sau altul. 

Poarta era deschisă. La fel și ușa de la intrare. 

— Mafoame, strigă din prag. 

Tăcere. 

— Moșule, ești acasă? 

— Îs, se auzi o voce groasă, de undeva dintr-o cameră 
alăturată. Cin’ mă caută? Care ești, mă’? 

— Eu, răspunse tinichigiul, m-a trimis domnul Popa. 

— Nu mai spune... 

Bătrânul cu o poreclă așa de bizară era trecut de 60 de ani și 
timpul lăsase urme serioase pe faţa sa, brăzdată de riduri 
adânci. În ciuda vârstei și a hainelor ponosite, primite cândva de 
pomană, avea o privire vioaie, de om pe care l-a ajutat capul de- 
a lungul vieții. Ochii mari și negri, neastâmpăraţi precum 
argintul viu, erau adumbriţi de niște sprâncene stufoase, 
îndreptate către înainte precum niște săbii gata de atac. Pomeţii 
obrajilor erau supţi, iar la baza nasului acvilin creștea o mustață 
falnică, mai puţin albă decât podoaba capilară. ă 

— Șezi aici, lângă mine, îi arătă bătrânul unde să se așeze. În 
pat stai fără grijă. Am și vreo două scaune, da' s-a cam șubrezit 
și mi-e teamă să nu cazi. 

— Tataie, ca să n-o mai lungesc mult, domnul Popa a zis să 
treci mâine de dimineaţă pe la Economat. 

— Da' ce treabă are cu mine? 

— A zis că știi dumneata. Aţi vorbit mai demult... 

— Aha, făcu cerșetorul și ochii lui vioi căpătară dintr-o dată o 
sclipire parcă și mai puternică. Și la ce oră m-a chemat? 

— La opt. 

— Spune-i că am să fiu acolo. 

— Bine, moșule. Ah, mai era ceva... 

— Ei, ce mai este? 

— Traista. 

— Traista? 

— Da, omule, aia pe care o porți tot timpul cu dumneata... 

— Nu pricep! 

— Să vii cu ea. Ai băgat la cap? 

— Gata, frate, ce te-ai opărit așa? 

— Vreau să mă înţelegi bine. Este o treabă serioasă și, mai 
ales, confidențială. Dacă sufli o vorbă, ţi-ai dat foc la valiză! Așa 
mi-a zis Cristian Popa. 

— Mormânt. 

— Așa te vreau! Moșule, de ce-ţi zice Mafoame? 

— Când eram plod așa ceream de mâncare. 

— Aha. De-atunci ţi-a rămas porecla? 

— De-atunci. 

— Bine, rămâne cum ne-am înţeles. La ora opt ești în spate la 
Economat. 

După plecarea muncitorului, cerșetorul își aprinse o ţigară 
Carpaţi, apoi se urcă, încălţat cum era, în patul acoperit cu o 
pătură de campanie soioasă și peticită în câteva locuri. 

Își amintea prima întâlnire pe care o avusese cu muzeograful 
Cristian Popa. Era într-o toamnă, prin septembrie. Școlile nu 
începuseră și castelul era asaltat încă de grupuri masive de 
vizitatori. Se amestecase printre turiști și implora mila unuia și 
altuia cu o anumită teamă. Cu o zi înainte fusese prins de către 
un poliţist și fusese la un pas de a se alege cu o amendă. 
Trebuia să cerșească o lună pentru ca s-o achite... 

— Moșule... i se adresase el. Era elegant și mirosea a colonie 
de bună calitate. Ce spui de o masă la restaurant? Te 
interesează? 

— Aoleu, mă mai întrebi? 

— Uite zece mii, să iei și o baterie de vin. 

— Domnule, nu te joci cu mine? 

— Poftim banii. 

Mafoame împăturise hârtia, nevenindu-i să creadă că istoria i 
se întâmpla tocmai lui. 

— Ce trebuie să fac? 

— Deocamdată, nimic. Mâine să vii din nou. 

Se dusese și căpătase încă o bancnotă de 10.000 de lei. În 
sfârșit, dăduse norocul peste el. Peste câteva zile, muzeograful 
îi dezvăluise motivul pentru care era așa de darnic. Trebuia ca 
el, cerșetorul, să treacă aproape în fiecare zi prin complex, așa 
încât să devină o prezență familiară. Nu avea voie să vorbească 
nimănui despre înţelegerea lor, iar într-o anumită zi urma să 
primească o misiune. 

— Care era aceea? întrebase bătrânul. 

Da, era clar. Avea să preia un obiect pe care binefăcătorul său 
urma să-l lase într-un loc anume și să-l scoată din perimetrul 
castelului cu ajutorul traistei sale nenorocite. Înţelegea bine 
rostul pe care îl aveau atenţiile muzeografului, dar nu conta. | se 
spusese că după acel transport primea o sumă frumușică. Cine 
nu riscă, nu câștigă! Mâine, mâine avea să fie bogat. 

e Capitolul 4 


Camelia Achimescu răspunse abia schiţat la salutul vecinului 
său, căutând cu febrilitate cheia. Oh, bine că am găsit-o, gândi 
ea, îngrozită de faptul că pisălogul se putea întoarce din drum 
spre a-i da o mână de ajutor. Când se mutase pe strada 
Soarelui, făcuse gafa de a-l lăsa s-o ajute la descărcatul 
bagajelor și de atunci o asalta cu amabilitatea lui de o 
lascivitate care o îngreţoșa. 

Işi abandonă poșeta pe o masă de răchită și deschise 
fereastra, sperând ca aerul rece al toamnei să-i alunge migrena. 
Era o femeie înaltă și blondă, de vreo 40 de ani. Dacă o priveai 
de la distanţă, ai fi zis că era urâtă, dar, pe măsură ce te 
apropiai, realizai că avea trăsături regulate, înăsprite, însă, de o 
fierbere interioară care nu o părăsea decât foarte rar. Avea o 
privire fixă și un tic nervos care consta într-o mișcare ciudată a 
gâtului. 

Era un pachet de nervi. O ura de mult pe directoarea adjunctă 
a muzeului, dar în ziua aceea simţise că... Dumnezeule, ce-i mai 
trecuse prin minte... La ora 15, când gestionara loana David îi 
ceruse să-și amintească ce făcuse cu „Madona” lui Lalique, 
fusese convinsă că tărășenia o provocase Raluca Marinescu, 
directoarea. Pregătea o expoziţie ce avea să ia drumul Belgiei și 
câteva diapozitive ieșiseră prost. Cel al „Madonei” era unul 
dintre de. Sus, într-o încăpere de la etajul castelului „Piatra 
Arsă”, se depozitaseră lucrările fotografiate de curând. Toate 
erau la locul lor, numai sculptura lui Lalique, nu. Evident, se 
făcuse oarecare vâlvă și madam David o luase din scurt: 

— Mi-ai cerut „Madona” pentru studiu; te rog să mi-o 
înapoiezi. 

A fixat-o cu privirea aceea, cruntă și, în gând, i-a strecurat o 
înjurătură neaoșă, ardelenească. 

— Măi, femeie, nu ţi-e bine? 

— Doamnă Achimescu, nu-mi arde de glumă! Directoarea mi- 
a cerut să-i pregătesc lucrarea pentru când are să se întoarcă 
de la București. 

— Foarte bine. 

— Pe dracu’, foarte bine! Statueta nu este în depozit și nici nu 
are cum să fie întrucât v-am dat-o dumneavoastră. 

— Mie? 

— Da. 

— Uite ce e, cucoană, trimite o servitoare să-ți aducă o 
aspirină! Cred că a fost curent și ai făcut febră. 

— Mai vedem noi, zise  gestionara, ridicând vocea. 
Dumneavoastră credeţi că dacă sunteţi muzeograf vi se acceptă 
orice? Apropo, conducerea știe că vă permiteţi libertatea să 
coborâţi tablourile de pe pereţi, în absenţa supraveghetoarei, ca 
să le arătați nu știu cui? 

— Despre ce tablouri vorbești, madam? 

— Sunteţi o actriţă desăvârșită; știți foarte bine că mă refer la 
cele patru tablouri ale lui Giovanni Tiepollo Batista. 

— Te înșeli! 

— Aţi fost văzută... 

— Prostii! Și, chiar dacă ar fi așa, am comis un delict? Sunt 
cercetător și trebuie să cunosc obiectele din inventarul 
muzeului! Ca să-ți satisfac curiozitatea, află că m-am uitat și la 
alte tablouri! Cât privește statueta, nu știu nimic! 

Încercase să fie persuasivă, dar nu reușise, loana David 
ameninţând-o că va anunţa direcţiunea. La dracu'! asta îi mai 
lipsea... Nu putea să iasă la iveală tărășenia cu Lalique-ul două 
zile mai târziu? De ce? De ce trebuia să apară ceva care să-i 
strice socotelile? 

e Capitolul 5 


Alfred Romanescu intră destul de abătut în barul de la Hotelul 
„Montana”. 

— Domnul restaurator și-a adus aminte de noi? îl înțepă 
femeia de la bar, o tipă roșcată, tunsă garçon, de vreo 37-38 de 
ani. Cu ce vă mai lăudaţi? 

— Cu ce? Cu nimic. Toate proaste și la locul lor! 

— Vai, cât de pesimist sunteţi astăzi! Ce serviţi? Ca de obicei? 

— Uite, de-asta îmi place de tine, ești fată deşteaptă. Dă-mi o 
sticlă de Heineken. 

Luă berea și se îndreptă către un semisepareu, singurul a 
cărui masă era liberă. Se bucură. De acolo, vedea perfect 
bazinul ornamental din centrul barului. Cei patru cilindri, divers 
colorați, pe care se prelingea continuu un fir subțirel de apă, îi 
conferea o senzaţie de evadare. Clipocitul apei în cădere îl făcea 
să-și închipuie că se află pe malul unui pârâu de munte, departe 
de lume, de răutatea ei și, chiar, departe de propria-i răutate. 

Işi aprinse o ţigară cu mișcări ce trădau nervozitatea. Sonorul 
celor două televizoare color îl supăra, mai ales că ecranul era 
acaparat de prezența agresivă și indecentă a Madonnei. 
Doamne, ce-or găsi bărbaţii la târfuliţa asta? se întrebă el. 

Curând, cântăreața de muzică pop îi fugi din minte. Avea 
probleme grave, care cereau o soluționare urgentă. 

Cu două zile înainte de a începe restaurarea celor cinci picturi 
de la castelul „Piatra Arsă” primise un telefon. Târziu, la ora 
21:00. Nu dormea. Cumpărase o carte, un eseu asupra prostiei, 
și se cufundase în retorica lui Andre Glucksmann, când auzi 
semnalul, ca un ciripit de pasăre, al telefonului. 

— Alfred Romanescu? 

Era o voce groasă, de bărbat care fuma din greu. 

— El. Cine-l caută? 

— Numele meu nu are importanţă. 

Ha, râse pictorul, un telefon anonim. Nu era amuzant? 

— Ce dorești? 

— Bani. 


20 


— Amice, presupunând c-am înţeles bine, ţin să te informez 
că ai greșit numărul. Aici e casă particulară. Incearcă la bancă 
sau la C.A.R. 

— Îţi aduci aminte unde te-ai aflat în aprilie '92? 

Vorbele i se opriră pe buze. Evident, trebuie să fie o 
coincidenţă. 

— Hai să te ajut eu, insistă necunoscutul cu aceeași notă de 
gravitate în glas. Erai la Muzeul Grigorescu și efectuai 
restaurarea lucrării „Colț de pădure” semnată, desigur, de 
marele nostru pictor. Acum îţi amintești? 

Își amintea, dar nu, nu voia să creadă. Cine aflase că înlocuise 
originalul cu un fals făcut de el însuși? 

— Domnule, te asigur că persiști în eroare. 

— Eu nu, dar tu, Romanescule, persiști în infracţiune. Dă-mi 
voie să mă exprim așa, cu toate că sună prost. 

— Cine ești? 

— Ti-am spus, numele meu nu are importanță! 

— Du-te dracului! 

Trânti telefonul, tremurând din toate încheieturile. Nu 
înţelegea. Copia era o capodoperă. Ținuse cont de tot. Folosise 
culorile utilizate de maestru, execuţia era magistrală, pânza de 
sac pe care lucrase avea o țesătură identică și chiar șasiul era 
confecţionat dintr-un lemn vechi, de pe la anul 1900. Pentru a 
dormi liniștit, se aventurase în a crea o țesătură artificială de 
cracluri, ca să dea impresia de vechime a uleiurilor. Era o 
nebunie. Așa ceva nu făcea niciun falsificator, dar el descoperise 
o metodă care cerea talent, experiență și răbdare. Când 
terminase copia, îi venea să se îmbete de bucurie. Grigorescu 
însuși, dacă ar fi revenit din împărăţia lui Hades, n-ar fi avut 
nicio îndoială că lucrarea îi aparţinea. 

Substituirea fusese ușoară, Muzeul nu avea un sistem de pază 
demn de luat în seamă. „Mai bine o furam, gândise el, era mult 
mai simplu”. Tranzacţia nu a fost nici ea o problemă 
insurmontabilă. A desprins pânza de pe șasiu, a introdus-o sub 
căptușeala geamantanului și a scos-o din ţară. 

Monsieur Henri Pontillon, al cărui bunic îl cunoscuse, pare-se, 
pe Nicolae Grigorescu, a plătit cu generozitate. Erau bani mulți, 
dar acum, după doi ani, rezervele i se terminaseră. 

Făcuse câteva excursii în Europa, o croazieră pe Mediterana, 
văzuse Valea Regilor din Egipt și admirase piramidele lui 

Kheops, Kefren și Mikerinos în toată splendoarea lor. Alesese 
cele mai luxoase hoteluri, iar femeile, întotdeauna amatoare de 
cadouri scumpe, îl lăsaseră fără bani. 

Stătea și privea telefonul. Oare făcuse bine că îl luase din 
scurt pe șantajist? Ce avea să urmeze? 

Urmă un nou semnal, la fel de melodios, al aparatului de 
culoarea roșului aprins. 

— Romanescule, crede-mă, nu ești în situaţia să-mi trântești 
receptorul în nas. Deţin probe peremptorii că ai înlocuit lucrarea 
„Colț de pădure” cu una realizată de tine. Felicitări! Ţi-a ieșit o 
copie a dracului de bună. 

— Cât vrei? 

— Cât vreau? Aha, am început să vorbim aceeași limbă! 

— Deci? 

— Dacă mă gândesc bine, cred că 10.000.000 este o sumă 
rezonabilă pentru amândoi. 

— Cum, dar nu am atâţia bani! 

— l-ai cheltuit cu târfele și asta nu mai e treaba mea. Ai două 
săptămâni. Vezi, sunt un băiat generos! 

Ar fi vrut să-l înjure. Se abţinu și încercă o eschivă. 

— N-am timp, peste două zile plec la „Piatra Arsă”. 

— Puișor, crezi că nu m-am informat? Nici nu se putea mai 
bine. Acolo este multă pictură flamandă, iar la institut excelai în 
acest domeniu. 

— Dacă îmi sugerezi să... nu, nu pot! Nu mai fac chestia asta. 
E riscant. Pot apărea indivizi din cei de teapa ta, fir-ai... 

Se opri în mijlocul înjurăturii. 

— Două săptămâni, nu uita. 

Urmase  declicul aparatului și tăcerea se așternuse în 
încăpere. 

Dumnezeule, murmură restauratorul, ce mă fac? Fără să-și 
dea seama gândise cu glas tare, atrăgându-și privirile unor 
puștoaice de vreo 17-18 ani, care își dădeau coate, chicotind 
pisicește. Ce mă fac? Nenorocitul ăla nu a glumit. O să îmi ceară 
banii, iar eu mai am câteva sute de mii. Trebuie să o fac din 
nou. 

Sticla de Heineken se terminase de mult. Nici nu observase. 

— Mai doriţi una? îl întrebă roșcata. Sunteţi tare abătut astăzi. 

— Da, mai adu-mi o bere. 

Cu cât se gândea mai mult, cu atât era mai convins că nu 
avea scăpare. În fond, de ce nu și-ar încerca a doua oară 
măiestria? Banii aveau să i se termine în curând și era grotesc 
să își imagineze că putea să trăiască din leafă. 

De mai mulţi ani pusese ochii pe cele patru tablouri ale lui 
Tiepollo. Erau valoroase, întrucât italianul nu executase decât în 
cazuri excepţionale pictură de șevalet. Le studiase pe îndelete. 
Nu erau greu de reprodus. În plus, erau de dimensiuni mici și 
puteau fi manipulate cu ușurință. N-avea să le înlocuiască pe 
toate. Îi lipsea timpul material pentru a lucra atâtea copii, iar 
șansele de a se descoperi substituirea creșteau vertiginos. Unul 
sau, poate, două. 

Își privi ceasul. Era ora 17:00. O salută pe roșcată și plecă cu 
gândul la ce avea să urmeze. 

e Capitolul 6 


Era ora 10 când Andrei Săndulescu, singurul referent-bărbat 
al Muzeului „Piatra Arsă”, plecă de acasă. Era în concediu 
medical, dar în ziua aceea se dădeau banii. Contra unei 
semnături în ștatul de plată, avea să intre în posesia unui bacșiș 
din care putea să-și cumpere 30 de pachete de Assos, cu timbre 
cu tot. Pe lună. Nu se grăbea. Din experienţă știa că plăţile se 
făceau spre prânz. 

Cobori din autobuz la Furnica, străbătu drumul până la 
Economat, apoi intră în barul cu terasă aflat la parterul fostului 
Corp de Gardă al castelului. La „Tunuri”. 

— Singur? îl întrebă fata din spatele barului, o brunetă cu un 
ten măsliniu care amintea de cel al fetelor de pe meleagurile 
Guadalajarei. 

— Pisicuţo, dacă faci din nou aluzie la viaţa mea intimă, află 
că ai feștelit-o. 

— Nebunaticule, să nu-mi spui că ţi-ai găsit vreo bucăţică... 
Cât are, un metru și treizeci când este pe tocuri? 

Surâse. Avea o statură mică. Era gracil, blond, smead și avea 
o faţă adolescentină care stârnea sentimente materne fetelor 
care lui îi provocau senzaţii erotice. Cândva, îl supăraseră 
glumele făcute pe seama înălţimii - nu avea mai mult de 1.55 - 
dar acum nu le mai lua în seamă. 

— Este cât mine, dacă asta îţi domolește puţin gelozia. Colegii 
mei au trecut pe aici? Știi, e ca un barometru; când vin în haită, 
înseamnă că s-a dat porcăria aia de salariu. 

— Au trecut, dar nu au băut decât o cafea. 

— E dar, înseamnă că sunt „lipiţi”. 

Îi aruncă o privire cuceritoare brunetei și plecă spre castel. Cu 
vreo zece metri înainte de primul post de jandarmi, fu depășit 
de un Volkswagen Jetta, gri metalizat. Cel din dreapta șoferului 
schimbă câteva cuvinte cu soldatul, convingându-l destul de 
repede să-i permită accesul. După aceea, autoturismul viră spre 
stânga, acolo unde se afla intrarea personalului. 

Cine-or fi? se întrebă referentul, convins că cei care 
călătoreau pe bancheta din spate - un bărbat și o femeie, 
amândoi cu părul grizonat - nu erau de prin partea locului. 

Între timp, tipul de lângă șofer coborâse din mașină și venea 
spre el, descoperindu-și dinţii într-o încercare de zâmbet amical. 

— Bătrâne, nu mi-am citit horoscopul, dar văd că am pășit cu 
dreptul. Ce te uiţi mă’, așa? Să nu-mi spui că nu-ți mai aduci 
aminte de mine! 

Cum să nu! ȘI-l amintea. Era un gen de mijlocitor. Agăţa 
excursioniști, în special occidentali, și le ţinea trena prin 
Roumania, facilitându-le vizitarea unor obiective turistice, mai 
ales dintre cele greu accesibile publicului. 

— Se poate... la zi, care-i baiul? 

— Îi vezi pe dinozaurii ăia din mașină? 

Izbucni în râs. 

— Ce faci, îi duci la Jurasic Park? 

— E bună, pe cuvânt. Turiști, made în U.S.A. 

— Oho... 

— Dacă-ți spun... l-am dus la Bran pentru că le-au spus lor 
nişte prieteni din Minneapolis că Dracula mai trăieşte... 

— Nu mă-nnebuni! i 

— Dom'le, i-a terminat ghidul. Bram Stocker era un copilaș. In 
fine, mă ajuţi să vizităm castelul? 

Doamne, gândi Andrei, ce mai comentator sportiv ieșea din 
ăsta... 

— Amice, ai picat prost. Se face curățenie. 

— Ha, te descurci tu. Dau și americanii ceva. 

— Bine, bine, așteaptă numai să obţin o aprobare. 

Urcă seara îngustă, flancată de balustradă metalică, își făcu 
loc printre cele câteva persoane care așteptau în faţa oficiului 
portăresei și o căută din ochi pe gestionară. In astfel de situaţii 
trebuia să se adreseze unuia dintre directori, dar ce sens avea 
să-i deranjeze pentru atâta lucru? 

— Câţi sunt? întrebă loana David. 

— Trei. 

— Români? 

— Numai însoțitorul. Ceilalţi doi sunt o familie de americani. 

— Condu-i, dar ocolește sălile de la etaj unde se face 
curățenie. Andrei Săndulescu rosti un mulțumesc pasager și se 
grăbi să preia grupul. 

Americanii erau volubili și foarte bine dispuși. Aveau aproape 
70 de ani, dar afișau un aer tineresc, bine susținut de 
vestimentaţie. Și unul și celălalt purtau blue-jeans și scurte din 
piele croite după un tipar fistichiu. Bărbatul avea o față 
prelungă, marcată de niște ochi extrem de mobili, și o gură cu 
buze subţiri, pe care și le ţuguia tot timpul. Însoţitoarea sa, 
genul de bunică veșnic tânără, îi ţinea isonul, extaziindu-se 
aproape din orice. 

Andrei Săndulescu era un foarte bun vorbitor de limba 
engleză, având o fluență a exprimării care îi permitea să facă 
cele mai scurte ghidaje. În ziua aceea nu avea nici cea mai mică 
pornire spre divagaţii stufoase și cronofage. În fond, era în 
concediu medical. 

Le oferi vizitatorilor câteva repere privind istoria castelului, 
după care trecu la descrierea Holului de Onoare. 

— Este cea mai elegantă sală de recepţie, începu el. Fastul 
întruchipat. A fost realizată de către arhitectul Karel Liman în 
1911, folosind o curte interioară preexistentă. Pereţii sunt 
lambrisați în lemn de nuc, decorația fiind executată în atelierele 
vienezului Bernhard Ludwig, principalul decorator al castelului. 

Făcu o pauză, întrucât Angel (acesta era numele „bunicuţei”) 
nu-și putea lua ochii de la o tapiserie. 

— Dear, it's so beautiful, zise ea soţului. 

— Olalaaa, se încântă și americanul. 

— Este o piesă franțuzească, lucrată în manufacturile 
Aubusson. 

Vizitatorii făcură ochii mari, vrând să arate că ei înțeleg bine 
valoarea, întrucât au suficiente cunoștințe de istoria artei. Vă 
uitaţi ca  pisicuţele Wiskas în calendarul gregorian, gândi 
referentul, folosind o figură de stil care îl făcu să zâmbească. 

— Jur-împrejurul acestui hol puteţi admira circa 2.000 de 
chipuri sculptate. În rest, mai avem basoreliefuri lucrate în 
alabastru, reprezentând scene biblice și tablouri cu intarsii în 
care puteţi recunoaște castelele familiei de Hohenzollern, din 
Germania. Fără îndoială, aţi remarcat Loja-oratoriu și scara în 
spirală, lucrată tot în lemn de nuc. 

Răspunse la câteva întrebări, după care își urmă traseul 
obișnuit, trecând prin Sala de Arme, de Consiliu, Sala Veche de 
Muzică și Cabinetul de Lucru. În Sala Florentină făcu un popas 
mai mare pentru ca Angel să admire căminul din marmură de 

Paunazio și o lucrare a lui Bernadino Luini care îi amintea de 
stilul unui pictor napolitan pe care îl cunoscuse în tinereţe. 
Confesiunea îi stârni amintiri neplăcute lui Clifford, așa încât 
trecură mai repede prin Sala Maură, prin Sufragerie și Salonul 
Turcesc. 

— Oh, parcă se simte adierea Bosforului, adulmecă femeia o 
briză inexistentă. Ai fost în Turcia? îl întrebă ea pe ghid. 

— Nu, doamnă, la noi s-a creat o înțelegere între bărbaţi și 
femei: primii vor să călătorească mai cu seamă în Vest, iar 
femeile mai ales în Țara Semilunei. Cursele Ortadoglu nu duc 
niciodată lipsă de cliente. 

Când ajunseră la scara principală, prin care se făcea accesul 
la etajul I, Andrei își privi ceasul. Era ora 11:15 și americanii 
ăștia erau dispuși să-și petreacă toată ziua la castel... 

Holul era pustiu. 

O luă prin dreapta, apoi trecu pe lângă cele trei apartamente 
ale domnișoarelor de onoare. Foarte curioasă, Angel ceru un 
răgaz de zece minute ca să le viziteze pe toate trei, întipărindu- 
și în memorie fiecare detaliu ca să-i povestească și lui Peggy, 
amica sa din Minneapolis. 

— Cam înguste paturile, observă Clifford, cred că a fost o 
chestie premeditată... 

— Ce vrei să spui? nu înţelese „bunicuţa”. 

— Probabil că regele le-a comandat așa de înguste pentru ca 
domnișoarele din suita reginei să nu se gândească la prostii. 

— Mentalitate de bărbat, se amuză Angel. Pentru femeie este 
cu atât mai avantajos cu cât patul este mai îngust. Ceea ce nu 
înțeleg eu, este unde se află garderoba. 

— Sus, deasupra intrării, o lămuri ghidul. 

— Vai, săracele domnișoare, cum s-or fi descurcat cu scara 
aceea îngustă și spiralată? 

Andrei dădu din umeri. Niciodată nu-și pusese o astfel de 
întrebare. 

În Apartamentul Imperial zăboviră mai mult. Și unul și celălalt 
erau extaziaţi de bogăţia interiorului, amenajat în 1906 pentru 
primirea împăratului Austro-Ungariei, Frantz losef, care nici nu a 
onorat invitaţia. Admirau mobilierul, pereţii ornamentaţi cu piele 
de Cordoba, covoarele care aveau un model similar celui al 
plafonului. Tot. 

— Scumpule, își trase femeia de mânecă partenerul, ai auzit 
că există și cameră pentru valet? Oh, ce minunăţie! 

— Acum vom pătrunde în Apartamentul pentru Oaspeți de 
Onoare, preciză Andrei Săndulescu. Pentru că vă place așa de 
mult castelul, am să vă fac o surpriză. Aceste două apartamente 
comunică printr-o ușă secretă. Vă las pe voi s-o descoperiți. 

Căutară din ochi preţ de câteva clipe, după care se lăsară 
păgubași. 

— Unde dracu' este afurisita aia de ușă? se mânie Clifford. 

— In dulap. 

— Ptiu, drace, la una ca asta chiar că nu m-aș fi gândit! 
Andrei deschise ușile de acces și își lăsă vizitatorii să pătrundă 
în sala următoare. 

— Am intrat într-o baie! exclamă Angel. Cineva a avut grijă ca 
împăratul să ajungă exact acolo unde trebuia. Cam pezevenghi 
arhitectul... 

Doamne, ce gură spartă sunt și americanii ăștia! bombăni 
ghidul, uitându-se discret la ceas. Se făcuse 11:30. 

— lată, am ajuns în apartamentul căruia i se mai spune și 
Dormitorul pentru Oaspeți Princiari sau Sala Rococo. Garnitura 
de mobilier este realizată de același Bernhard Ludwig. Se 
remarcă trei comode stil Ludovic al XV-lea, originalele aflându- 
se la Versailles. Sunt făcute din lemn de palisandru. 

— În sfârșit, iată un pat mai lat, remarcă septuagenarul. 

— Iniţial a avut baldachin, dar a fost demontat pe la 1920. 
Plafonul este decorat în stuc aurit, respectând, evident, 
concepţiile stilului rococo. Cât privește pereţii, aceștia au fost 
îmbrăcaţi în niște panouri acoperite cu rips de mătase. Angel se 
oprise în faţa unei măsuţe de noapte făcută din lemn de acaju, 
dar ghidul își continuă prezentarea. În această sală sunt expuse 
patru lucrări realizate de către pictorul Tiepollo: „Orfeu și...” 

Cuvintele i se opriră în gâtlej, iar braţul rămase suspendat în 
aer, îndreptat către peretele dinspre baie. Era adevărat sau 
avea halucinații? 

— Domnule, îţi baţi joc de noi? întrebă Clifford. Angel, tu vezi 
vreun tablou în sala asta? F 

— Unul singur, cel de deasupra dulapului. In rest, văd patru 
rame goale. Să nu-mi spuneți că au fost furate! 

La dracu’! se enervă referentul, neplăcută situație. 

— Le-a manglit cineva? întrebă și tipul care îi însoțea pe 
americani. Ha, ce-aș mai râde! 

— Eşti sony? Cum să dispară, așa, patru tablouri? Cred că le-a 
luat cineva pentru restaurare. Probabil că pictorul acela, Alfred 
Romanescu. 

— Păcat, suspină femeia. Erau frumoase? 

— Da, răspunse ghidul, cerând scuze soților McKen. Mă întorc 
într-o jumătate de minut. 

Se înapoie în sala de baie, iar de acolo ieși direct în hol. Slavă 
Domnului, supraveghetoarea era acolo. 

— A luat cineva cele patru Tiepollo? întrebă el. 

— Cum să le ia? Sunt la locul lor. 

— Asta e, că nu sunt, murmură ghidul. 

— Prostii. M-am uitat eu și erau acolo. 

Referentul se frecă în creștetul capului, teribil de încurcat. 


29 


e Capitolul 7 


Raluca Marinescu primise fără chef vestea că în acea 
dimineaţă era programată ședința personalului administrativ al 
muzeului. 

Îi repugnau listele acelea interminabile de lucrări, materiale, 
termene de execuţie și așa mai departe. Totul se reducea la 
bani și, cum aceștia nu erau suficienţi, începeau durerile de cap. 
La dracu'! Și tocmai în ziua aceea... 

Directorul Petre Dumbravă, un bărbat de vreo 55 de ani, solid, 
cu părul grizonat și o mustață stufoasă, se lansase într-o 
discuţie cu unul dintre experţi. Se aflau într-o perioadă de 
curățenie generală și trebuia să se efectueze de urgenţă unele 
reparații. 

— Aţi făcut un deviz? întrebă directorul. 

Solomonescu, tipul cel înalt, răspunse ceva dar ea nu-l 
ascultă. Era îngrijorată. Cu o zi înainte fusese la București 
pentru a pregăti en detail expoziţia ce avea să plece în Belgia. 
Unele dintre  diapozitivele exponatelor nu ieșiseră bine. 
„Madona” lui Lalique se afla printre ele. O anunţase pe 
gestionara loana David să pregătească piesa dar, Dumnezeule! 
aceasta nu mai era în depozit. Simţise că o apucă ameţeala. 

— Te rog să o cauţi, îi ceruse. Refuz să cred că s-a întâmplat 
ceva rău. 

După un sfert de oră, loana David își amintise. Camelia 
Achimescu îi ceruse statueta. Lucra la un proiect pe care ÎI 
trâmbiţase sus și tare, propunându-şi să efectueze fişe pentru 
toate valorile din patrimoniul complexului. Era un travaliu care, 
în alte ţări, se desfășura în colectiv, dar ea nu concepea să 
împartă gloria. După ce-și amintise, gestionara o sunase acasă 
pe directoare, liniștind-o. La rândul său, Raluca îl sunase pe 
Dumbravă, intrat și el în alertă. 

Vestea proastă picase de dimineaţă, la prima oră. Madam 
David, toată un lac de transpiraţie, o căutase la Castelul 
„Șoimul”, unde își avea biroul, și îi spuse greu, aproape ca un 
copil care învaţă să vorbească: 


30 


— Doam... doamna... dir... ectoare, nu... nu vrea să re... re... 
cunoască. 

— Cine și ce nu vrea să recunoască? întrebase directoarea, 
fără a înţelege despre ce era vorba în propoziţie. 

— A... A... Achimescu. 

— Te rog să repeţi, stăruise Raluca Marinescu. Înţelesese 
bine, dar nu dorea să creadă că este adevărat. 

— l-am... i-am dat „Madona” cum... cum v-am spus, dar nu... 
nu vrea să recunoască. Doam... ne, ce mă fac eu a... cum? 

Era și ea destul de îngrijorată, însă trebuia să-și păstreze 
calmul. 

— Uite ce facem: peste câteva minute mă întâlnesc cu 
directorul. Avem o ședință și am să-i comunic ce mi-ai spus. 
Până atunci, mai căutaţi-o, cine știe... 

— O căutăm, dar... dar v-am spus, nu este nicăieri. 

Devenise coerentă, dar acum se smiorcăia în batistă. 

— Te rog să încetezi cu plânsul. Nu ajută la nimic. Pe de altă 
parte, încetezi orice discuţie cu Camelia Achimescu, ne-am 
înţeles? 

— Da, doamnă. 

— Dacă apare vreo noutate, vii și ne-o spui. Ședinţa se ţine în 
biroul domnului Petre Dumbravă. Te rog să mă scuzi, trebuie să 
plec. Da, mai este ceva? 

— Veţi anunţa poliţia? 

— În cazul în care lucrarea nu apare, cu siguranţă. 

e 

Solomonescu își încheiase prezentarea devizului, directorul își 
manifestase punctul de vedere, iar acum se uitau toţi spre ea, 
așteptându-i reacţia. 

— Cum vi se pare? întrebă Dumbravă. 

La dracu'! Putea să spună că nici nu urmărise prezentarea? 

— Știu și eu, încercă un răspuns „șperaclu”, poate puţin cam 
scump. 

— Asta am spus și eu, zâmbi directorul, dar Solomonescu ne 
asigură că societatea care ne va efectua lucrările practică cele 
mai mici prețuri. 

— În cazul ăsta... n-am nimic împotriva proiectului, cu condiţia 
ca lucrările să înceapă imediat. Nu se știe cât vom mai avea 
vreme frumoasă. 

Dumnezeule, se descurcase! 


31 


Individul celălalt, Brătescu, începuse să treacă în revistă 
termenele de execuție, iar ea își putea relua meditaţia. Ochii îi 
erau îndreptaţi către o pânză a lui Teișan - un peisaj de toamnă 
- dar gândurile îi zburau, fatalmente, către cristalul lui Rene 
Lalique. Cum să dispară? Cine să facă una ca asta? „l-am dat-o 
Cameliei Achimescu”, îi spusese loana David, și nu avea niciun 
motiv să pună la îndoială afirmaţiile gestionarei în care avea 
încredere. Nu același lucru putea să-l spună despre Achimescu, 
o tipă arogantă și carieristă. Ce nu făcuse pentru a-i lua postul? 
Cui nu o vorbise de rău? De fapt, pe cine nu vorbea de rău? 
Femeilor de serviciu le spunea servitoare, mai cu seamă când 
conducea prin muzeu grupuri compuse din persoane 
simandicoase. Făcea impresie. „Să aducă o servitoare hainele 
domnului ambasador”, ceruse odată cu prilejul vizitei 
reprezentatului unei importante ţări europene la București. 

Chiar și așa, Raluca Marinescu refuza să creadă că... Trebuia 
să fie o greșeală. Era convinsă de asta. Uite, din moment în 
moment, loana David avea să intre în birou, spulberându-le 
frământarea. 

Se uită la ceas. Era ora 11:45. Dumnezeule, de ce nu mai 
venea femeia asta? 

Privi discret spre director. Vorbea calm, potolit, ca și cum nu l- 
ar fi chinuit nicio neliniște. „De unde o avea atâta putere de 
disimulare? se întrebă ea. Este așa de preocupat de lucrarea 
asta nenorocită, iar eu simt că îmi pierd minţile.” Se uită din nou 
la ceas, dar se apostrofă imediat. „Ce-o fi cu mine? În fond, de 
ce trebuie să cred că gestionara va sosi din moment în moment? 
Nu eu i-am cerut să ne deranjeze numai dacă apar noutăţi? Of, 
Doamne, dacă s-ar termina odată chestia asta plictisitoare...” 

Când intră secretara, aproape că sări de pe scaun. Gata, într- 
o jumătate de minut avea să scape de grijă. Înainte ca secretara 
să apuce să spună vreo vorbă, îi privi chipul, îndeobște foarte 
expresiv. Dacă era la curent cu cele aflate de loana David, Otilia 
avea să-i comunice printr-o singură privire. 

Faţa secretarei era pământie. 

— S-a întâmplat ceva? își arătă directorul nedumerirea, 
văzând că secretara sa, altminteri o tipă expeditivă, întârzia să 
vorbească. 

— Vă rog să mă scuzaţi, dar doamna David vrea să vi se 
adreseze. 

— Să poftească, înseamnă că s-a găsit afurisita aceea de 
statuetă. 

— Mai bine să vă spună dânsa, zise secretara. 

Raluca Marinescu încercă să bea o gură de cafea, pentru a-și 
ascunde emoția, dar mâna îi tremura îngrozitor, făcând ca 
ceașca să atingă într-o cadență ciudată farfurioara. Simţea că în 
următoarele secunde avea să se întâmple ceva rău. Ceva care îi 
depășea capacitatea de înțelegere. 

— Dumnezeule, ce se petrece cu voi? întrebă directorul. 
Raluca, ești pământie ca și Otilia. Voi îmi ascundeţi ceva? 

— Simplă intuiție feminină, zise în șoaptă directoarea 
adjunctă, dar nu fu sigură că Petre Dumbravă auzise cuvintele 
sale, întrucât loana David se afla acum în biroul încăpător al 
direcțiunii complexului. 

— Poftește, o invită bărbatul. Arăţi așa de rău, încât ar trebui 
să te așezi. Mi-e teamă că ai să cazi din picioare. 

— Lăsați. 

— În regulă. Aţi găsit Lalique-ul? Da? 

— Nu, răspunse îngrozitor de încet femeia care, îndeobște, 
avea o voce amplă dat fiind gabaritul său. 

— Bine. Adică, foarte rău, dar ce s-a mai întâmplat? 

— A mai dispărut ceva, reuși loana David să îngâne. 

Petre Dumbravă se prăbuși pe scaun, iar acesta aproape că 
gemu sub greutatea corpului său. 

— Nu se poate! exclamă Raluca Marinescu. Dumnezeule, doar 
nu vizionăm un thriller... 

— Dacă nu sunt prea pretenţios, făcu directorul, vrei să ne 
spui ce a mai dispărut? 

— Mi-e groază... pur și simplu nu-mi pot reveni. 

— Femeie, nu ne mai chinui! explodă Petre Dumbravă. 

— Cele patru tablouri ale lui Tiepollo. 

— Cuuuum? 

— Cele patru... 

— Doamne, asta ne mai lipsea! se tângui directorul, făcându- 
le semn celor doi bărbaţi să se retragă. Mai întâi „Madona” lui 
Lalique, iar acum tablourile. Nu se poate, e o farsă! Doamna 
David, ești sigură că nu au fost luate pentru restaurare? 

— Chiar așa, interveni și directoarea. Erau prevăzute în planul 
de restaurare al lui Alfred Romanescu. 

— Îmi pare rău, dar trebuie să vă dezamăgesc. Romanescu a 
venit mai de dimineaţă la muzeu, dar nu a stat mai mult de o 
jumătate de oră. 

Bărbatul puse mâna pe telefon. 

— Sunaţi la poliție? întrebă Raluca. 

— Se vede că n-am încotro. În plus, este musai să-l sun 
personal pe ministrul culturii. Așa prevede regulamentul. Cum 
dracu' să-i spun că s-au furat patru tablouri într-o zi în care 
muzeul era închis pentru curățenie, dar era înţesat de propriul 
nostru personal? N 

Directoarea nu avea niciun răspuns. Işi aprinse un Assos și 
trase primul fum privind absent spre tabloul lui Teișan. 

Cândva, tonurile acelea de toamnă aveau puterea să o 
liniștească. Acum, nici zece peisaje de Teișan nu mai puteau 
face nimic. 

Formă numărul comandantului poliției din localitate și 
așteptă. 

— Locotenent-colonel Comănescu, auzi de la celălalt capăt al 
firului. 

— Toată stima, domnule comandant, Dumbravă la telefon. Vă 
rog să ne trimiteţi o echipă. Ni s-au furat patru tablouri. 

Ofițerul închise telefonul, își aprinse un Carpaţi și mormăi 
ceva care suna a înjurătură. 

Colonelul Marian Demetrescu, șeful Poliţiei Judeţene, își privi 
ceasul. Se făcuse 12, iar agenda era destul de încărcată cu 
toate că era sfârșit de săptămână. Peste un sfert de oră era 
programată o întâlnire fulger cu judiciarul, după care urma o 
întrevedere cu omologii din județele limitrofe. In ultima vreme, 
fuseseră cam multe infracțiuni comise într-un județ de către 
indivizi domiciliaţi în celălalt județ. 

Utilizând această strategie, răufăcătorii sperau să-și piardă 
urma și aveau șanse de reușită dacă nu se punea la punct o 
colaborare elastică și extrem de operativă. 

Prin urmare, gândi colonelul, am la dispoziţie un sfert de oră 
în care pot spera că nu mă va deranja nimeni. Ce-aș putea face 
într-un timp așa de îndelungat? Da, am găsit. Voi face lectura 
presei. 

Își făcuse un obicei din a cerceta ziarele locale care se 
întreceau în a oferi cititorilor informaţii despre activitatea 
poliţiei. Părerile exprimate reprezentau un crâmpei de opinie 
publică, de aceea le cerceta cu minuţiozitate. 

Ofiţerul, la cei 42 de ani, se putea socoti un bărbat care 
degaja o tinereţe contagioasă. Inalt, dar nu foarte solid, cu o 
figură expresivă și o privire de o mobilitate impresionantă, 
Marian Demetrescu se putea considera un îndrăgostit de 
meseria sa. 

Abia începuse un articol, când sună telefonul. Ridică 
receptorul, întrebându-se cine putea fi. 

— Da, colonelul Demetrescu. 

— Să trăiţi, domnule colonel, sunt locotenent-colonelul 
Comănescu. 

— Ah, Comănescu. Ce mai e, domnule, pe la Sinaia? 

— Rău. 

— Nu fi laconic! Ce s-a întâmplat? 

— Am anunţat și dispeceratul. Au fost sustrase patru tablouri 
de mare valoare din muzeul „Piatra Arsă”. În urmă cu un sfert 
de oră m-a sunat directorul Dumbravă. 

— Comănescule, asta lovitură! Când a fost sesizat furtul? 

— În urmă cu douăzeci de minute. 

— Deci la ora deschiderii muzeului, tablourile erau la locul lor? 

— Așa mi s-a comunicat. 

— Da, da, da. Spune-mi, nu cumva castelul se află în perioada 
aceea de curăţenie? 

— Aveţi dreptate. 

— Asta spune ceva. Ce zici? 

— Cred că ne gândim la același lucru. 

— Să fie oare posibil? De fapt, de ce să ne mai mirăm... În 
ziua de astăzi orice este posibil. Ai trimis pe cineva la muzeu? 

— Da, au plecat colonelul Nicolae și locotenentul Bonifaciu, de 
la cercetări penale. 

— O să facem și la inspectorat o echipă complexă. Venim să 
vă ajutăm. Cred că evenimentul vă depășește posibilităţile de 
investigaţie. Dacă nu acţionăm repede, tablourile vor părăsi 
țara. Cine le-a luat, a făcut-o cu gândul de a le valorifica, iar în 
România este imposibil. Sunt mari? 

— Aproximativ 35 x 50 cm. 

— Cu atât mai mult. Spune-mi, i-ai cerut directorului să nu 
lase pe nimeni să părăsească muzeul? 

— Din prima clipă. 

— E bine. Spune-mi, tu știi de ce se întâmplă toate relele 
vineri, la prânz? 

— E o fatalitate. 

— Cu siguranță. Până ajungem la Sinaia, află toate 
caracteristicile tablourilor și încearcă să procuri fotografii. 
Trebuie să le trimitem la punctele de frontieră și la Interpol. În 
cazul în care va fi nevoie. Gata, la acţiune! 

In acel moment intră pe ușă Alexandru Zamfir, şeful 
Serviciului de Combatere a Crimei Organizate. 

— Zamfire, bine că ai venit. Convoacă oamenii pentru o 
ședință scurtă. Inclusiv Criminalisticul și Poliţia Criminala. 
Plecăm la Sinaia. 

Cu zece minute înainte de ora 12, un autoturism Dacia 1.310, 
alb, părăsea în trombă clădirea poliţiei, înscriindu-se în traficul 
aglomerat de pe Bulevardul Ferdinand. Când ajunse în faţa 
Hotelului Caraiman, șoferul, un tip cu o faţă rotundă și o privire 
de om care îţi dădea impresia că s-ar descurca la orice 
longitudine a globului pământesc, îl întrebă pe cel de lângă el: 

— Șefu', chiar nu vreţi să-mi spuneţi de ce mergem la „Piatra 
Arsă”? 

— Chiar, îl necăji locotenent-colonelul Gelu Sofronie, adjunctul 
comandantului poliţiei din localitate. 

— Pentru o simplă vizită nu mergem, medită adjutantul 
Frânculescu. 

— De unde știi că nu s-a gândit șeful să ne asigure un sfârșit 
de săptămână cât mai agreabil...? Mai vizităm castelul, mai 
schimbăm câte o vorbă cu fetele alea frumoase pe care le-a 
angajat directorul pe post de referent... zise colonelul Nicolae. 
Autoturismul părăsi bulevardul și se înscrise pe drumul care 
urca spre castel. 

— N-avem noi norocul ăla... se lamentă subofițerul. Nu cred 
să existe pe lumea asta vreun șef care să te trimită la 
distracţie... 

Autoturismul trecu în viteză prin faţa casei de bilete și lăsă la 
fel de repede în urmă vechiul Corp de Gardă al castelului, 
străjuit de cele două tunuri de oţel. 

— Cam agitaţi jandarmii, observă șoferul, care stăpânea bine 
arta de a ghici ce se ascunde în sufletul oamenilor, studiindu-le 
mimica și gestica. Inseamnă că e groasă de tot. Gata, am 
înțeles... 

— Ce-ai înțeles? îl testă Sofronie, curios să vadă dacă 
raționamentul conducătorului auto era corect. 

— S-a furat ceva. Ceva de mare preț, probabil vreun tablou. 
Cum mai aveau câţiva metri până la intrare, colonelul Nicolae 
preluă tirul întrebărilor, măcinat de aceeași curiozitate care îl 
anima și pe colegul său. 

— Măi, Gigele, tu ai stofă de anchetator și îţi risipești talentul 
stând cu covrigul în mână... 

— Bine că și-a dat cineva seama... 

— Lasă gluma și spune ce raţionament ai urmat. Bag mâna în 
foc că la sediu nu ţi-a spus nimeni. 

— S-o luăm metodic. Am înţeles că e tămbălău mare din 
modul în care vorbea șeful și, mai ales, din faptul că își ciupea 
mustaţa din dreapta. 

— Mustaţa din dreapta? râse colonelul. Măi, pezevenghiule, 
eu mai am puţin și ies la pensie... 

— Să vă ajute Dumnezeu, îi ură șoferul. 

— Mulţumesc... și pe asta n-am auzit-o până acum. Ce vrei să 
spui? 

— N-aţi observat niciodată că domnul Cernătescu atunci când 
este nervos își ciupește mustaţa? 

— Uite că nu, recunoscu colonelul. Sofronie, tu ai băgat de 
seamă? 

— Pe dracu'! 

— Să fiți atenţi! 

— O să fim, promise l'ent-colonelul. Dacă n-ai dreptate, dai o 
ladă de bere. 

— Dau și zece. Dar dacă am? 

— Dăm noi o ladă. 

— Niet harașo. 

— De ce, filorusule? 

— Pentru că trebuie să daţi fiecare câte una. 

— S-a făcut, se prinse Sofronie. 

— Hai, treacă de la mine, căzu de acord și colonelul. Dar să 
revenim la subiect. Că este furt cum ţi-ai dat seama? Putea fi o 
crimă... 

— Crimă? În castelul ăsta? Mă faceţi să râd... Așa ceva numai 
în romanele lui Theodor Constantin se poate întâmpla. Cu furtul 
este altceva. Vine omul, se uită, îi place un obiect și vrea să 
plece cu o amintire. 

— Deci, furt. E clar, dar cum de ţi-a trecut prin minte că e 
vorba de un tablou? De fapt, sunt patru. 

— Acum un an s-a furat o ușă, ţineţi minte? 

— Da. Ei, și? 

— Mustaţa... 

— lar mustata? Ce dracu’ mai e cu ea? 


38 


— Nu și-a ciupit-o la fel de tare ca astăzi și uși mai erau de 
furat. Așa am ajuns la concluzia că trebuie să fie vorba de ceva 
mai important. Mobila nu putea s-o fure nimeni, cu toate că eu 
pe-aia aș lua-o... 

— Tu ai fi în stare să iei tot castelul, râse Bonifaciu. 

e 

Directorul Petre Dumbravă, care tocmai atunci coborâse 
scările, se îndreptă spre polițiști cu o mină de om răvășit. 

— Domnule Sofronie, vă mulţumesc că aţi venit așa de 
repede. Dumnezeule, ce blestem a căzut pe capul meu... 

— A părăsit cineva muzeul? întrebă Sofronie. 

— Din clipa în care mi-a fost anunţat furtul, absolut nimeni. 
Afirm cu certitudine, întrucât am rugat să se închidă toate 
intrările și am verificat personal. În ceea ce privește... 

Nu-și termină fraza, deoarece vocea cristalină a secretarei se 
auzi din capul scărilor: 

— Domnul locotenent-colonel Sofronie este chemat la telefon. 

— Cine îmi duce dorul? întrebă Sofronie. 

— Șeful dumneavoastră, se strădui secretara să fie drăguță. 

— Da, eu sunt, zise Sofronie, în clipa în care ridică receptorul. 

— Gelule, vei primi sprijinul unei echipe de la inspectorat. 

— Asta e minunat. Cu forțele noastre, riscam să pierdem un 
timp important. Cine conduce echipa? 

— Șefu'! 

— Cam nasoală situaţia. Când lucrezi cu șeful în spate, mai 
faci și greșeli. 

— Amice, dacă le faci, am îmbulinat-o amândoi. La ora asta 
Bucureștiul este cu ochii pe noi. Vezi să nu părăsească nimeni 
castelul. 

— Dacă vrei să mă înjuri, folosește formule nesofisticate. Nu 
de alta, dar îţi vin mai bine. 

— Încearcă să afli ora comiterii furtului și ce persoane se aflau 
în zonă. 

— Așa îmi propusesem și eu. 

— Stai o clipă, sunt căutat prin staţie. Cu destulă dificultate, 
Sofronie reuși să audă câteva crâmpeie de fraze: „accident, 
ușor”... „șoferul vinovat - Alfred Romanescu”... „două tablouri, 
ce par să fie vechi, în portbagaj”... Asta era tot. Intr-un târziu, 
Dan Comănescu rosti un „te sun mai târziu” și trânti receptorul. 

Mafoame era un om fericit. Încă nu avea banii în buzunar, dar 
simţea deja cum i se rup nădragii de greutatea arginţilor. 
Doamne, bine că apucase și ziua aceea... 

Se trezise de dimineaţă și căutase în zadar niște haine mai de 
Doamne-ajută. După vreun sfert de oră de scotocit, renunţă, 
gândindu-se că tocmai greșeala asta prostească l-ar fi putut 
costa „cariera”. Păi, nu? Domnul Popa avea nevoie de un 
cerșetor care să treacă neobservat, nu de unul care tocmai în 
ziua H se îmbracă frumos, ca un idiot ce vrea să atragă atenţia 
asupra lui și să strice totul. 

Lasă, Mafoame, își zise, privindu-se într-un ciob de oglindă, nu 
ești frumos, da' nici nu te duci la însurătoare! Dacă nu te-ai 
căpătuit până acum, nici nu mai trage vreo nădejde de-acum 
încolo! Ce mireasă... Aia cu coasa e de tine! Dacă te descurci 
astăzi, până o veni 'mneaei mai tragi câţiva ani mâţa de coadă 
într-un orășel liniștit, unde nu te cunoaște nimeni. Îţi cumperi 
toale de la „Fundul Plastic” (parcă așa îi spune!), îţi tragi o 
garsonieră (să moară lumea!) și, cu restul de bani, te apuci să 
joci poker așa, cum scrie la carte. 

La opt fusese la Economat, cum sunase înţelegerea, dar 
Cristian Popa încă nu-și făcuse apariţia. Era nerăbdător. Ar fi 
vrut să meargă la castel, să intre și să strige în gura mare: 

— Dom’ Popa, haide dom'le, pune-mă să fac treaba aia, ca să- 
mi dai mai repede mălaiul! 

De bună seamă, nici nu putea fi vorba de așa ceva, de aceea 
se liniștise, așteptând resemnat. Nici măcar nu se deschisese 
barul de la „Tunuri”, pentru a-și pierde timpul în faţa unei cești 
de cafea. 

Intr-un târziu, întrebă pe cineva cât este ceasul. Simţea că îl 
cuprinde tremuriciul. Odată furase portofelul unui tip, dar nici 
atunci nu avusese atâtea emoţii. Strecurase frumușel mâna în 
buzunar, luase „marfa” și spălase putina, fără ca cineva să bage 
de seamă. Băieţii de la poliţie nu știau nici în ziua de astăzi. 
Parcă numai pe-asta nu o știau ei... 

— Ce, mă’, ai program fix? îl întrebase individul cu ceasul. 
Este 8:30. Sau ai vreo întâlnire și ţi-e teamă că ai întârziat? 

Făcea mișto de el, dar nu-i păsa. Din moment în moment 
trebuia să apară muzeograful și sărăcia avea să se tolănească 
pe catafalc. Pe la ora nouă se trezi cu Cristian Popa lângă el. Nici 
nu știa de unde apăruse. 

— Mafoame, ascultă-mă bine, nu am timp să-ţi spun de două 
ori. Cunoști aleea care leagă „Piatra Arsă” de „Șoimul”? 

— O știu, boierule. 

— E bine. Pleci dinspre „Șoimul” și, după ce treci de Casa 
Cavalerilor de Onoare... pe-asta o știi? 

— Da. 

— ... vei da de o tufă roșie, în dreapta aleii. 

— Gata, am înţeles. 

— N-ai înțeles nimic pentru că nici nu ţi-am spus ce era mai 
important... 

— Am închis gura. 

— În spatele tufei este un pachet. ÎI iei fără să te vadă nimeni 
și îl duci acasă. La tine. E limpede? 

— Este. 

— Te mai întreb: ne-am înţeles bine? 

— Of, începi să mă plictisești cu pisălogeala asta. Dacă ţi-am 
zis că am băgat la cap, atunci dă-mi crezare. Este și interesul 
meu la mijloc. 

— Te duci acasă și mă aștepți acolo, chiar dacă ar fi să ajung 
la miezul nopții. 

— Nici nu gândeam altfel. 

— Nu pleci la băutură și nici nu te apuci să povestești 
gorobeţilor că vei fi bogat. Dacă o faci, ai să mori sărac și cu 
niște haine vărgate pe tine. 

Cerșetorul făcu un gest de lehamite și îi dădu de înțeles 
muzeografului că dorea să pună punct discuţiei care îl enerva. 

Dumnezeu cu mila, gândi Cristian Popa și plecă agale spre 
muzeu. După cinci minute, individul îmbrăcat în haine zdrenţuite 
plecă spre punctul indicat. Fără nicio dificultate găsi pachetul pe 
care îl vâri în traistă, uitând să se mai asigure dacă îl vede 
cineva. Obiectul părea să conţină ceva asemănător unui cilindru 
cu diametru de vreo 15 cm și lungimea de vreo 50 cm. Ce 
dracu' o fi înăuntru? se întrebă Mafoame, dar renunţă 
numaidecât la curiozitatea sa. Urma să fie bogat și în afară de 

asta nu mai conta nimic. Nici dacă ar fi transportat acasă 
focosul unei bombe atomice. 

Sergentul major Nicolae Drumeag știuse încă din timpul școlii 
de subofițeri de poliţie că pe fruntea lui avea să scrie circulaţie. 
Treaba fusese simplă. La o oră de curs, una dintre primele din 
anul |, un profesor - cel mai haios dintre toţi se oprise asupra lui 
în momentul în care strigase condica: 

— Drumeag, așa îţi spune? 

— Exact, domnule maior. 

— Deci nu e o poreclă, încercase ofițerul o glumă care 
stârnise râsul tuturor. 

— Tata zice că nu, replică elevul. 

— Imi place, ai aplomb și asta e bine. Când mă uit la tine știi 
ce prevăd? 

— Nu, domnule maior. 

— Că o să lucrezi la circulaţie. Nu se poate să nu-ţi urmezi 
chemarea numelui. 

Atunci se amuzase și el, dar, din ziua aceea, colegii 
începuseră să-i spună „circulistul”. Era o etichetă sau, cum îi 
plăcea lui să afirme, un blazon pentru care dovedise că are 
chemare. O spusese profesorul. 

Acum, după trei ani de la absolvirea școlii, lucra în cadrul 
Biroului circulaţiei rutiere aparținând Poliţiei din Câmpina. 

În ziua aceea de vineri, supraveghea circulaţia de la 
intersecția DN1 cu drumul care ducea în oraș. Traficul era deja 
aglomerat, mai cu seamă pe direcţia de deplasare București- 
Sinaia. Era firesc. Începea week-end-ul și oamenii se deplasau 
spre munte pentru a mai uita de blestemăţiile vieții cotidiene. 

— Ferice de tine, îi spusese colegului său, care supraveghea 
celălalt sens de mers. Au trecut zece mașini într-o oră? Hai, 
spune! 

— Lasă, nu te lamenta așa, că nu ești muiere. La 12 
schimbăm posturile și o să-mi mulțumești. De la amiază, valorile 
traficului sunt mult mai ridicate spre munte. 

Tinerelul înălță din umeri și făcu semnul de oprire unui 
autoturism, un ford Scorpio, care venea dinspre Băneşti. 
Șoferița, o tipă blondă, efectuase o depășire riscantă, trecând cu 

mult dincolo de linia continuă în timp ce, din sens opus, venea 
un TIR cu număr de Turcia. 

— Puștiule, îi spuse polițistul mai vârstnic, nu te înduioșa, ia-i 
carnetul fără parlamentări! 

Blonda, să fi avut vreo 24 de ani, puse o frână bruscă, oprind 
la un centimetru de bombeul subofițerului, care simţise cum îl 
apucă nădușeala. 

Nicolae Drumeag se prezentă destul de calm pentru afrontul 
îndurat și solicită documentele conducătoarei auto. Femeia 
deschise portiera, răsucindu-se pe jumătate spre poliţist, încât 
acesta să-i poată vedea mai bine picioarele dezgolite bine, 
aproape până sus. 

Dumnezeule, gândi agentul, o avea vreun centimetru de 
fustă, că eu nu văd decât...? 

— Signore poliziotto, de ce-mi cereţi mia certificato? întrebă 
femeia, distanțându-și și mai tare pulpele. Acum, polițistul putea 
să admire în toată splendoarea lor o pereche de bikini bleu-ciel, 
întocmai ca și bluza. 

— Signorina, nu ştiu dacă v-aţi născut în ţara lui Dante sau în 
cea a lui Eminescu, dar, în amândouă, regulile de circulaţie sunt 
aceleași. Inclusiv rigorile privind depășirile. 

— lo soi una signorina cervellotico, domnule poliţist, me tu 
ești așa de affettuoso... Trebuie să ne înţelegem într-un fel. Știţi 
cum zic italienii? 

— Nu știu, dar vă rog să-mi prezentaţi mai repede 
documentele. 

— Venire a patti. 

— Nu pricep de ce ne înțelegem așa de greu. De unde 
sunteţi? 

— Din București. 

— Atunci, de unde abundența asta de expresii italienești? 
Este o formulă de a-i aiuri pe polițiști când faceţi câte o 
trăsnaie? 

— Inesatto! lo studiare la lingua italiana. A 1 'Universita. 

— Certo, certo, încearcă subofițerul să-i arate că nici el nu era 
străin de limba lui Michelangelo. Și acum, gata cu gluma, actele 
dumneavoastră. 

Văzând că nu are nicio șansă de a se înţelege cu tinerelul, 
studenta scoase poșeta din torpedo și începu să caute 
îmbufnată documentele. 

Exact în clipa în care le găsise, Drumeag îl auzi pe colegul său 
spunând furios: 

— Asta are ceva pe suflet dacă n-a catadicsit să oprească. 
Nicule, hai după el! 

Sergentul major stătu câteva secunde în cumpănă, apoi o lăsă 
în plata domnului pe contravenientă și se urcă aproape din mers 
în Chamade. 

Văzându-se singură, femeia scoase un chiot de bucurie, trânti 
portiera și demară în trombă, făcând roţile să scârțâie îngrozitor. 

— Con tutto questo, gândi ea, merită să te porţi din când în 
când ca una puttana. Dacă mai ești și bellisima, les jeux sont 
fait. 

e 

Mănăilă, cel care urcase la volanul autoturismului, anunţase 
prin staţie ca Vo/kswagenul gri metalizat să fie oprit de colegii 
săi de la următorul punct de control al traficului. In sinea lui, 
nutrea speranţa că avea să-l oprească singur, după o cursă ca în 
filmele cu droguri, prostituate, caracatițe italiene și polițiști care 
fac să tresalte inimile adolescentelor. 

La ieșirea din Bănești, aproximativ în preajma monumentului 
lui Aurel Vlaicu, se vedea un grup numeros de persoane care se 
îngrămădise în jurul unui autoturism Vo/kswagen. 

— Cred că individul tău a făcut un accident, presupuse 
Drumeag. 

— Grijania! înjură plutonierul, oprind mașina cât mai aproape. 
Şoferul, un bărbat, se găsea încă la volan. Nu părea să fie lovit. 
Cel mult, șocat. 

— Vă rog să vă îndepărtați, le ceru Drumeag curioșilor. 

— E un fleac, observă Mănăilă. O aripă înfundată și o 
sperietură pentru șofer. Apropo, puteţi să coborâţi, domnule... 

— Romanescu. Alfred Romanescu. Pot, sigur că da, accidentul 
este o bagatelă. Nu știu ce s-a întâmplat, probabil că oboseala... 

— Din cauza ei nu aţi oprit când v-am făcut semn? 

— N-am oprit? Nu pricep... Drumeag și Mănăilă se priviră 
contrariaţi. 

— Vreţi să spuneţi că nici nu m-aţi observat? își arătă 
nedumerirea plutonierul. 

— Dar acesta este adevărul... Sunt obosit și am și unele 
probleme personale. 

— Nu trebuia să urcați la volan dacă nu vă simţiţi în stare să 
șofați. 

— Aveţi dreptate, dar trebuia să ajung acasă. 

— De unde veniţi? întrebă Mănăilă. 

— De la Sinaia. 

— Aţi fost în concediu? 

— Nu, în interes de serviciu. 

— Așa, deci, zise Drumeag gânditor. Auzise prin staţie ceva în 
legătură cu un furt la castelul „Piatra Arsă” și mintea începuse 
să-i lucreze cu febrilitate. Dacă... cine știe? 

— Ce meserie aveți? 

— Are vreo legătură cu accidentul? se arătă nemulțumit 
bucureșteanul. 

— Nu. 

— Dacă n-are, de ce mă întrebaţi? larăși aplicaţi metodele 
dinainte de '89? 

— Nu le cunosc, i-o tăie subofițerul. Eu am terminat școala în 
1991. Pot să vă spun că se verifică tot traficul. Au fost furate 
niște valori și... mă înțelegeți. 

— Vă înțeleg. 

— E bine. Unde aţi fost sau, mai bine spus, unde ați lucrat în 
Sinaia? 

— Sunt restaurator și am efectuat lucrări de specialitate la 
castelul „Piatra Arsă”. 

— la te uită, zise și Mănăilă, care nu prea înţelesese rostul 
întrebărilor colegului său. Exact de acolo au fost sustrase 
tablourile. 

— Nu cunosc. La ora când am părăsit muzeul, nu se furase 
nimic. De altfel, astăzi nu am stat decât o jumătate de oră la 
castel. Este vineri și am vrut să ajung mai repede acasă. Vă vine 
să credeţi? 

— N-avem niciun motiv să vă punem la îndoială vorbele, 
spuse Drumeag, dar... 

— Dar? 

— Am o rugăminte. 

— Vă ascult. 

— Dacă sunteţi nevinovat... 

— Sunt! 

— ... lăsaţi-ne să aruncăm o privire în mașină. 

— Și dacă nu vreau? 

— În cazul acesta, va trebui să vă consideraţi reţinut pentru 
24 de ore. 

— Uitaţi-vă. 

După câteva minute, sergentul major se îndreptă radios spre 
restaurator. 

— lată ce am găsit sub mocheta din portbagajul 
dumneavoastră. Par să fie două tablouri vechi. 

— Sunt niște câpii făcute de mine. 

— C6pii? 

— Exact. 

— Eu nu sunt expert în opere de artă, așa încât va trebui să 
iau legătura cu comandantul poliţiei din Sinaia. El ne va spune 
ce program veți avea în următoarele 24 de ore. 

— Doar nu vreţi să mă arestaţi! V-am spus că sunt niște 
blestemate de câpii. Nici măcar nu sunt terminate... 

Nicolae Drumeag nici nu-l mai auzea. Se urcase în autoturism 
și plecase spre postul de poliţie. 

După cinci minute se întoarse, afișând o vioiciune care îl 
enervă pe Alfred Romanescu. 

— Mergem la Sinaia. Am vorbit cu șeful nostru și cu Dan 
Comănescu. Încuiaţi-vă mașina și poftiţi în Chamade. 

e Capitolul 12 


L'ent-colonelul Sofronie lăsă receptorul în furcă și se uită 
meditativ spre director. 

— Am aflat un nume. Dacă vă spune ceva, s-ar putea să avem 
o pistă. 

— Dumnezeule, ar fi ceva demn de Cartea recordurilor... 
Spuneţi-l mai repede. 

— Alfred Romanescu. 

— El? întrebă Petre Dumbravă, nevenindu-i să creadă. De 
fapt, dacă stau bine să mă gândesc, mai bine să fie unul străin 
de muzeu. 

— Deci aţi bănuit că este mâna unui angajat de-al 
dumneavoastră? își manifestă curiozitatea colonelul Nicolae, un 
anchetator cu experiența unei vieţi trăite în hăţișurile 
cercetărilor penale. 

— Am bănuit. Și știți de ce? Pentru că ne aflăm într-o perioadă 
de curățenie generală, când intră foarte puţini străini în castel. 

— Din când în când vin și grupuri, observă Sofronie. 

— Este adevărat. Există și situaţii când dăm aprobare de 
vizitare în zonele unde curăţenia nu a început încă sau acolo 
unde s-a terminat. 

— Bine, dar este greu de presupus că o persoană aflată într- 
un grup rămâne în urmă, se sustrage vigilenţei referentului și a 
supraveghetoarei, șterpelește patru tablouri... și le ascunde... 
unde? 

Cel care vorbise fusese locotenentul Bonifaciu, iar șeful său, 
colonelul, îl privi cu o candoare aproape părintească. Puștiul, 
așa îi spunea din ziua în care îl văzuse, îi plăcuse de la început. 
Era isteț și nu se sfia niciodată să-și spună părerea, chiar dacă 
aceasta contravenea celei a superiorilor săi. Nu era indisciplină, 
ci numai dorinţa de a se face util, de a-și pune în practică 
realele calităţi detectivistice pe care le avea. 

— Aveţi dreptate, vorbi directorul, tocmai de aceea mă 
gândeam la cineva dintre ai noștri. Dar, dacă mi-aţi spus despre 
Romanescu... 

— De fapt, cine este? întrebă Sofronie. 

— Un restaurator pe care ni l-a trimis Bucureștiul pentru a 
îngriji câteva pânze dintre cele mai valoroase. 

— Inţeleg. Vă rog să ne conduceţi la locul faptei. 

— Desigur. 

— Cine a sesizat furtul? 

— Un referent, Andrei Săndulescu. 

— Cu ce ocazie? 

— Conducea la etaj doi americani. 

— Unde se află în acest moment? 

— Jos, în biroul personalului. 

— Vă rog să-l convocați. 

— Numai pe dumnealui? 

— Nu, specifică Sofronie. Vreau să fie de faţă toate 
persoanele care au atribuţiuni de serviciu în imediata apropiere 
a sălii de unde s-au furat tablourile. Apropo, de unde au fost 
sustrase? 

— Cunoașteţi Dormitorul pentru Oaspeți Princiari? 

— Sala „Rococo”? întrebă Nicolae. 

— Exact. 

— Să mergem, timpul lucrează de partea hoțului, zise 
Sofronie. 

e 

După cinci minute, un grup destul de mare de persoane se 
afla în holul din care dădeau, în dreapta, Apartamentul Imperial, 
Camera de Gardă, și, în fine, apartamentul în care se aflaseră 
lucrările. 

— Domnule director, zise Nicolae, vă rog să faceți 
prezentările. 

— Sigur. Dânsul este Andrei Săndulescu, persoana care a 
sesizat furtul. 

Micuţul înclină din cap fără niciun chef. De ce dracu’ trebuia 
să se întâmple astea în ziua de salariu și exact în timpul 
concediului său medical? 

— Vă aduceți aminte ce oră era? întrebă profesional Sofronie. 

— Cred că douăsprezece fără douăzeci. 

— E-n regulă, ne veţi da mai târziu o declaraţie amănunțită. 
Să vedem pe cine mai avem aici... 

— Doamna Maria Goran, continuă directorul. Femeia 
prezentată era corpolentă, iar fizionomia acesteia trăda o mare 
aplecare spre vorba lungă. 

— Încântat, încercă să fie amabil Sofronie. Ne spuneţi care 
este funcția dumneavoastră? 

— Sunt îndrumătoare-supraveghetoare la etajul |. 

— Deci însoţiţi grupurile, aprindeţi lumina și o stingeți în urma 
lor. Acestea vă sunt atribuţiunile? întrebă colonelul. 

— Da. 

— L-aţi însoţit și pe Andrei Săndulescu? 

— Da. 

— Pe tot traseul? 

— Pe tot. 

— De ce, nu sunt mai multe supraveghetoare la etajul I? 

— Chiar așa? interveni directorul. Elena Mărgărit, dumneata 
unde ai fost? 

— Dumneavoastră sunteţi doamna Mărgărit? vru să afle 
locotenent-colonelul. 

— Eu. 

— Îndepliniţi aceeași funcţie? 

— Da. 

— Și unde vă aflaţi în timp ce Maria Goran însoțea grupul? 

Femeia ezită să răspundă. 

— Tăcerea dumitale este interpretabilă, o lămuri Petre 
Dumbravă. Nu crezi că este mai bine să vorbești? 

— De la ora nouă și până la unsprezece am făcut curăţenie la 
etaj, spuse femeia, după care am coborât să-mi iau banii. Știţi, 
domnule colonel, la noi este zi de leafă... 

— Incep să înţeleg din ce în ce mai bine, zise Nicolae. 

— Ce anume? se arătă interesat directorul. 

— Hoţul e un tip inteligent. 

—Absolut! punctă Bonifaciu. 

—Vă referiţi la momentul pe care și l-a ales? întrebă Raluca 
Marinescu. 

— Da, spuse simplu Nicolae. Omul, dacă este de-al casei, știa 
că în ziua salariului personalul se gândește mai mult la bani... 

— A fost o excepţie, se apără Petre Dumbravă. La noi, 
oamenii își fac datoria, chiar dacă au o leafă de mizerie. Știţi de 
ce? 

— De ce? 

— Pentru că sunt legaţi sufletește de acest muzeu. Unii 
lucrează de zeci de ani... 

— Nu trebuie să vă disculpaţi. În toate instituţiile din lume, în 
ziua chenzinei oamenii se gândesc mai mult la bani decât la 
sarcinile de serviciu. Dar, să revenim la ce ne interesează. 
Numai două supraveghetoare sunt la un nivel? întrebă colonelul, 
uitându-se înspre Petre Dumbravă. 

— De ce două? Trei. Una dintre ele, Constanţa Arvinte, s-a 
învoit și a plecat acasă. 

— La ce oră? întrebă Sofronie. 

— Pe la 11, zise Elena Mărgărit. 

— Care a fost motivul învoirii? 

— Are o fiică bolnavă și trebuie să o îngrijească. 

— Să înţeleg că s-a mai întâmplat? vru să afle Bonifaciu. 

— Da, răspunse Raluca Marinescu. 

— Gigele, consemnează în agendă, îi ceru colonelul mai 
tânărului său coleg, apoi se adresă gazdelor: doamna aceasta, 
Arvinte, ar fi capabilă să comită un furt? 

Nu răspunse nimeni. 

— Bine, atunci să mergem în apartament, spuse colonelul. 

e Capitolul 13 


După vreo cinci minute de așteptare, Andrei Săndulescu își 
pierdu răbdarea. 

— Cine m-o fi pus să vin astăzi? Nu puteam să aștept pentru 
luni? 

— Așa e omul, filosofă Maria Coran. Niciodată nu-i ajung banii. 

— Ce vrei să spui? se oțări mărunţelul. 

— Eu? Nimic. 

— Cum, nimic? 

— Te-ai supărat de pomană, spuse Elena Mărgărit. Tu nu știi 
că așa sunt femeile? 

— Cum sunt? 

— Gură spartă. 

— Adevărat, și pentru că nu vă mai suport sporovăiala, am să 
merg jos, la birouri. Dacă mă caută, știți unde mă găsiţi. Au 
revoire. 

Rămase într-o „intimitate de două”, femeile plecară ceva mai 
departe de ușa care dădea în dulapul din Apartamentul Rococo. 
Doreau să vorbească fără riscul de a putea fi auzite. 

— Eleno, eu nu mai rezist. A naibii să fiu dacă am cea mai 
mică intenţie să fac pușcărie pentru ea. Inţelesu-m-ai? 

— Eu te-am înţeles, da"... 

— Da' ce? Vrei să spui că nu este adevărat? Pui la îndoială ce 
am văzut cu ochii mei? 

— Nici vorbă. 

— Păi, vezi? 

— Văd, Mario, da' au trecut niște luni bune de atunci. Ai 
surprins-o pe madam Achimescu umblând la cele patru tablouri. 
Ei, și? Când se petrecea asta? Parcă prin vară... 

— Prin vară. 

— Oho, a trecut ceva timp de atunci. Apoi... 

— Acum ce mai e? 

— Scumpa mea, un muzeograf poate oricând să se disculpe. 
Da, domnilor polițiști, are să spună, am dat jos tablourile, dar nu 
numai pe acelea, ci pe toate sau, mă rog, nu știu câte dintre de. 
Dacă nu aţi aflat, vă spun acum că lucrez la un proiect de 

inventariere a obiectelor de artă din complex. Cum să le studiez 
dacă nu le văd îndeaproape? Pricepi ce vreau să spun? 

— Pricep, fir-ar să fie! Da' mie nu-mi iese din minte scena. 

— Explică-te! 

— Dom'ne, când am surprins-o, a tresărit ca și cum atunci ar 
fi avut intenţia să le fure... 

— Cred că pot interpreta și altfel reacţia ei. 

— Cum? 

— Știind că ai gură mare, s-a temut că ai să mergi să-i faci o 
scenă în faţa directorului și... 

— ... Și nu mai poate ea de morala directorului! De fapt, tu de 
partea cui ești? A mea sau a ursului? 

— Ata. 

— Vax! Nu se vede. 

Ușor supărate, cele două femei se așezară spate în spate, 
privind spre ușa apartamentului de unde se furaseră tablourile. 
Dacă s-ar fi aflat în preajmă un pictor, ar fi găsit un subiect pe 
cinste. Erau minunate. Maria, bătând în suta de kilograme, 
brunetă și cârlionţată, era icoana revoltei. O revoltă care, ţinând 
cont de gabarit, putea înspăimânta pe oricine. 

Cealaltă, Elena, suplă, tot brunetă, dar cu părul ceva mai 
lung, întruchipa nedumerirea. 

e Capitolul 14 


La ora nouă, cu o punctualitate de ceasornic elveţian, John 
întoarse cartonașul cu partea pe care scria OPEN spre stradă. 

Anticariatul „Cleopatra” își putea primi, ca în fiecare zi, 
clienţii. Și nu erau puţini. John era de parere că niciodată 
patronului său nu-i mersese mai bine decât în ultimul an. Clienţii 
cei vechi fuseseră păstraţi și reușiseră să atragă clientelă nouă. 
La drept vorbind, meritul îi aparţinea în întregime lui mister 
Smith, care se străduia să achiziționeze mărfuri rare, provenind 
din cele mai îndepărtate colțuri ale lumii. Cum era să nu treci 
pragul „Cleopatrei”, când găseai acolo, de la fierul de călcat 
tradițional românesc (cel care funcţiona cu tăciuni aprinși), și 
până la statuete de cult provenind din munţii Tibetului? Putea să 
parieze pe 10.000 de lire că nu mai era în ţară un anticariat ca 
acela al boss-ului său. 

Vânzătorul avea o zicală: când patronul o duce bine, nici 
angajatului nu-i merge prost. Nu știa cum era la alţii, dar în 
cazul lui raţionamentul funcţiona de minune. În ultimul an, 
domnul Smith îi mărise de două ori leafa și îi promisese că, în 
curând, avea să o facă din nou. Din politeţe, John nu întrebase 
când avea să vină acel moment, dar patronul îl lămurise: 

— Am o afacere cu cineva din România. Dacă merg treburile, 
prin luna noiembrie s-ar putea, să pleci acasă cu o leafă mai 
mare. Apropo, ce mai face soţia ta? Tot bolnavă? Tot, răspunse 
John, suspinând adânc. Și băiatul? Acum este mare. Urmează 
cursurile Universităţii. Oho, ce mare s-a făcut... Înseamnă că 
banii îţi vor pica de minune. Nu va fi un cadou, pentru că sunt 
foarte mulțumit de serviciile tale. 

Ştia asta și era foarte mândru. Dacă patronul te laudă, 
înseamnă că este ceva de capul tău. 

Pe la nouă și jumătate, poștașul pătrunse în magazin. 

— Good morning, spuse el, mister Smith nu a venit încă? 

— Dacă vă aude, ar putea-o lua ca un afront, se șifonă John. 
Întotdeauna sosește primul și pleacă ultimul. 

— Vă rog să-l chemaţi, are o telegramă. 

— Ah, a primit o telegramă? întrebă vânzătorul. Aș putea afla 
de unde anume? 

— Mare scofală! Din România. Cred că ai auzit de ţara asta, 
nu-i așa? 

— Domnule Vincent, mă jignești, eu sunt un om educat. Am 
studii superioare. 

— Insist să-mi acceptaţi scuzele, se hlizi poștașul. 

— Le accept, zise bărbatul din spatele tejghelei și se duse să- 
și cheme patronul. 

— Doamne, ce tip scorţos, șopti Vincent, pentru ca nesuferitul 
să nu-l poată auzi. 

Un minut mai târziu, îi dădu telegrama lui mister Smith și îl 
salută respectuos. Spre deosebire de vânzător, boss-ul îi plăcea. 
Avea stil și fizionomia lui era aceea a unui om căruia îi plac 
nopţile lungi și fustele scurte. După ce obţinu semnătura, înclină 
încă o dată capul și plecă fluierând o melodie optimistă. 
Obţinuse un bacșiș cu adevărat împărătesc. Țâfnosul, gândi el, 
nu mi-ar fi dat nici măcar un penny. 


A 


Mister Smith trecu în încăperea din spatele magazinului și 
desfăcu telegrama: 


„În România treaba este ca și rezolvată. Stop. 
Pregătiți mălaiul. Stop. In cel mult o săptămână sunt la 
voi. Stop. Am deja viză. Stop." 


Telegrama nu purta nicio semnătură, dar nu era greu de 
presupus de la cine provenea. Cu un zâmbet discret în colţul 
gurii, mister Smith reveni în magazin și îi spuse lui John: 

Bucură-te, se apropie vertiginos ziua când îţi voi mări salariul. 

e Capitolul 15 


— lată, de aici au fost furate, spuse directorul, în clipa în care 
se aflară în Apartamentul pentru Oaspeți Princiari. 

— Extraordinar! observă Sofronie, ramele au rămas la locul 
lor. Ai zice că hoțul nici măcar nu le-a dat jos pentru a desprinde 
pânzele... 

— Nu este imposibil, medită cu glas tare Petre Dumbravă. 

— La ce vă gândiţi? întrebă colonelul Nicolae. 

— Fiecare șasiu este prins în cuie. Dacă autorul a îndepărtat 
cuiele înainte, putea să ia pânzele printr-o simplă presare. 

— Deci, remarcă Bonifaciu, ramele nici măcar nu au fost 
mișcate. Ideea mi se pare operantă, gândindu-ne și numai la 
economia de timp. Domnule locotenent-colonel, putem întoarce 
o ramă? 

— Cu o batistă, pentru a nu lăsa amprente. 

Neașteptând a doua invitaţie, locotenentul întoarse o ramă, 
cea așezată deasupra unei comode din lemn de palisandru, 
executată în stilul Regence al secolului al XVIII-lea. 

Asistenţa se apropie, ca și cum ar fi fost comandată telepatic. 

— Raționamentul a fost corect, constată Bonifaciu. Cuiele 
sunt îndoite spre exteriorul ramei. Asta presupune două 
lucruri... 

— Anume? se arătă curios Dumbravă. 

— Primo: hoţul este cineva de la dumneavoastră. 

— Bine, dar am luat, deja, în calcul o asemenea posibilitate! 

— Știu, însă, acum avem un argument material. Cine altul 
avea posibilitatea de a-și pregăti fără să-l doară capul terenul? 

— E corect, recunoscu directorul. Vorbeaţi, însă, și de o a 
doua posibilitate. 

— Secondo: hoțul poate fi de aiurea, dar a avut la dispoziţie 
un timp suficient pentru a îndepărta cuiele. Nu numai că l-a 
avut, dar a știut de la început că poate conta pe niște minute 
bune în care nu avea să-l deranjeze nimeni. 

— Nu, este absurd! 

— De ce? întrebă Sofronie. 


56 


— În primul rând pentru că nu poate intra oricine în muzeu și, 
în al doilea rând, întrucât nu poate avea nimeni siguranţa că nu 
are să fie deranjat. 

— Nici măcar într-o perioadă de curăţenie? își manifestă 
îndoiala Nicolae. Este aproape o axiomă că vigilenţa scade 
odată cu diminuarea pericolului... 

— Totuși... 

— Pe unde s-a făcut accesul în această dimineaţă? 

— Pe la intrarea personalului. 

— În săptămânile de curăţenie grupurile ocazionale urmează 
aceeași cale? 

— Întotdeauna. Intrările dinspre faţada castelului sunt 
deschise numai în restul anului, când muzeul este accesibil 
marelui public. 

— Dacă nu mă înșală memoria, preciză colonelul, în urmă cu 
un an am venit la muzeu. Tot prin noiembrie. Știu că se făcea 
curățenie dar, cu toate acestea, ușa pe care ies vizitatorii era 
deschisă. Știu că n-are importanţă... 

— Se poate lămuri, surâse directorul. Atunci când se face 
curățenie în Holul de Onoare, ușa este lăsată deschisă pentru a 
putea fi manipulate mai bine ustensilele de curăţenie. De ce să 
fie plimbate prin tot muzeul, când pot fi evacuate pe ușa la care 
v-aţi referit? 

— Gata, mă dau bătut! Deci, astăzi de dimineaţă nu s-a 
circulat decât pe o singură ușă: cea a personalului. 

Directorul se uită spre Raluca Marinescu, așteptând o 
confirmare. 

— Mai bine să verificăm, zise bărbatul cu mustață. Nu erau 
motive să fie deschisă ușa pentru ieșirea vizitatorilor, dar cine 
știe... Vreţi să așteptați o clipă? 

— Desigur, spuse Sofronie, până atunci doamna Marinescu ne 
va spune câteva cuvinte despre tablouri. Poate aveți și niște 
reproduceri. Va trebui să dăm în urmărire pânzele. 

— Când mă întorc, vă aduc și fotografiile. Sunt color. 

— Excelent, se bucură l'ent-colonelul, apoi se întoarse cu fața 
către directoarea adjunctă. 

— Vă ascultăm, doamnă. 

În timp ce își pregătea cuvintele, ofiţerul o studie cât putu de 
discret, pentru a nu stârni cine știe ce bănuieli. Adevărul este că 
îl impresionase întotdeauna erudiţia și eleganța cu care se lansa 

în descrierea interioarelor, a unei opere de artă sau puzderia de 
amănunte pe care ţi le oferea, atunci când îţi făcea istoricul 
castelului. 

Raluca Marinescu era o femeie frumoasă, puţin trecută de 40 
de ani. Era mignonă și avea un păr negru închis pe care îl purta 
în onduleuri care îi cădeau pe umerii rotunzi. Cei care o 
cunoșteau îndeaproape, știau că vibrează de un optimism 
debordant. In ziua aceea era, parcă, altă persoană. 

— In primul rând, am să vă spun câteva cuvinte despre autor, 
începu ea. Cum sunt foarte emoţionată, vă rog anticipat să-mi 
scuzați eventualele greșeli... 

Sofronie zâmbi amabil, liniștind-o din priviri. 

— Deci, pictorul se numește Giovanni Batista Tiepollo. A trăit 
în secolul al XVIII-lea și l-a avut ca profesor pe Lazzarini. S-a 
născut la Veneţia și acolo a executat multă pictură murală. De 
fapt, ca să fac o paranteză, el a lucrat extrem de rar pictură de 
șevalet. Tocmai de aceea „Orfeu și Euridice”, „Moartea lui 
Socrate”, „Venus și Adonis” și „Prometeu răpind focul” 
reprezintă adevărate valori. 

— Sunt tablourile furate, spuse mai mult pentru sine 
colonelul. _ 

— Da. In orașul său de baștină a pictat Gloire de Saint 
Dominique (sau Apoteoza), Saint Jean și Saint Paul, precum și 
sala de la Scuola del Carmine. A lăsat un ansamblu de fresce 
remarcabile și la castelul Würzburg. Moartea l-a găsit în 1770 în 
serviciul regelui Don Carlos al III-lea, al Spaniei. 

— O carte de vizită cu adevărat impresionantă, remarcă 
locotenentul. Hoţul nostru nu este deloc prost și nici străin de 
istoria artei. 

— Cum ai spus? ceru precizări colonelul. 

— Ziceam că autorul nu este străin de istoria artei. Bunăoară, 
tabloul acela de deasupra dulapului - singurul care a rămas în 
apartament - are vreo valoare? 

Intrebarea era adresată directoarei, care răspunse imediat. 

— Aparține unei pictoriţe austriece și nu are o valoare demnă 
de luat în seamă. 

— Puștiule, este o observaţie pertinentă. Te rog să o 
consemnezi în agendă, zise ofițerul cu părul cărunt și cârlionțat. 

— Cât privește cele patru tablouri, continuă directoarea, ele 
au fost cumpărate de Carol l, din colecţia lui Felix Bamberg. 

Ciudat este faptul că preia colecţia în întregime, mai puţin 
pânzele semnate de Goya. 

— Probabil că nu l-au atras, observă Bonifaciu. 

— Cred că da, spuse ea. 

— Ce alte obiecte de valoare se mai găsesc în apartament? 
întrebă Sofronie. 

— Patru statuete Meissen: Chemarea la oaste, Vara, Grupul 
idilic și celelalte trei personaje așezate în jurul unei amfore. 

— Mai sunt două, zise Bonifaciu. 

— Amorul medic și Amorul chirurg. 

— Nu sunt valoroase? 

— Sunt gen Meissen. 

— Deci, imitații. 

— Exact. 

— Oricum, cred că valoarea lor, nici măcar însumată, nu se 
compară cu cea a pânzelor, afirmă colonelul. 

— S-ar putea să vă surprindă, zise femeia, dar nu s-a făcut o 
expertiză riguroasă, care să stabilească cu certitudine valoarea 
tablourilor... 

— Bine, dar ele figurează în inventar având o anumită 
valoare... își arătă nedumerirea Sofronie. Cel puţin, eu așa îmi 
imaginez. 

— Nu vă înșelaţi. Obiectele au fost evaluate cândva, dar, din 
când în când, se fac reevaluări pe măsură ce mijloacele tehnice 
se perfecționează. Din păcate, la noi în ţară se utilizează prea 
puţin asemenea procedee. 

— Costă? 

— Costă. 

— Probabil că tot din cauza lipsei banilor nu aveți, încă, un 
sistem de alarmă electronic, atinse locotenentul un punct 
nevralgic. 

— Direcţiunea muzeului a făcut numeroase demersuri pe 
lângă Ministerul Culturii. După cum vedeţi, până acum nu ne-au 
fost alocate fondurile necesare achiziţionării unui sistem de 
alarmare indispensabil oricărui muzeu din lume. 

— Poate că tot răul va fi spre bine, făcu haz de necaz 
Sofronie. Deodată, coridorul se umplu de voci pe care cei trei 
polițiști le cunoșteau. Sosise echipa operativă de la Ploiești. 

e Capitolul 16 


La vreo jumătate de oră după ce se răspândi vestea furtului, 
două femei tinere se deplasau pe aleea care făcea legătura între 
„Piatra Arsă” și „Șoimul”, reședința regelui Ferdinand și a 
reginei Maria. 

Păstrau o distanţă de aproape un metru între de și își vedeau 
de drum. Un observator neavizat ar fi putut crede că 
întâmplarea fusese aceea care potrivise în așa fel lucrurile încât 
să meargă una în preajma celeilalte. 

Cea din stânga era înaltă, slabă, brunetă, de vreo 26-27 de 
ani și avea o faţă prelungă, nu lipsită de frumuseţe, cu toate că 
făcuse un complex din asta. Toate femeile i se păreau mai 
frumoase, mai sexy. Nu-i plăcea aproape nimic la ea. Părul era 
drept și l-ar fi vrut plin de meandre. Ochii erau albaștri - de 
culoarea genţianei - dar nici asta nu o satisfăcea. Ar fi vrut să 
aibă ochii negri, pentru că negrul era culoarea ezotericului. O 
scrânteală! l-o spuseseră mulţi, și avea momente când le dădea 
dreptate. Chiar și mamei sale, care nu mai prididea cu laudele. 
Merde! exclama ea, de câte ori o auzea lăudându-i frumuseţea, 
mai cu seamă că avea și un mod stupid de a o face. 

— Draga mea, îi spunea, bărbaţii sunt niște idioţi că nu fac 
războaie pentru a te câștiga. Cine mai arată ca tine? Cine este 
mai frumoasă? 

— Mama dracului, răspundea ea în clipele acelea de 
exasperare. 

Colega ei era mai puţin înaltă, dar, Dumnezeule, cât de 
frumos îi erau proporționate formele... O văzuse odată la nudiști 
și, de atunci, nu mai suporta să se vadă goală în oglindă. Ea, 
avea sânii alungiţi, cu mameloane abia vizibile, pe când cealaltă 
- norocoasa - îi avea rotunzi, cu niște sfârcuri care se reliefau 
puternic prin tricourile pe care le purta, făcându-i pe bărbaţi s-o 
dezbrace din priviri. 

Nici picioarele nu o mulțumeau. Erau lungi și subțiri ca niște 
fuse. 

Ca să fie tacâmul complet, blonda era și mai tânără cu doi 
ani. Asta conta mai puţin. Ceea ce îi întărea și mai mult 

farmecul, era accentul franțuzesc și noblețea înnăscută a 
gesturilor, care te făceau să te duci cu gândul la o castelană de 
pe malurile Loarei. 

Cu toate că avea motive, nu o ura. Era numai un strop de 
invidie, firească pentru o fată care își găsește cu mare 
dificultate un boy friend. 

La drept vorbind, în ultima vreme dispăruse și dramul acela 
de invidie, de când ea, fata cea complexată, intrase în grațiile 
unuia dintre cei mai instruiți oameni din complex. Era un tip 
extraordinar. Tandru, cel puţin așa era cu ea, mare risipitor de 
complimente (și ea avea acută nevoie de de), o făcuse să 
trăiască o extraordinară jumătate de an, perioadă pe care nu 
avea s-o uite niciodată. 

O învățase, practic, arta amorului și îi vorbise, în momentele 
care urmau orgasmului, despre idealurile și visurile lui realizate 
numai în parte. 

— Tu, îi spusese, ești femeia superioară, capabilă să înalțe un 
bărbat printr-un sentiment așa de puternic. Ești profundă și ai o 
disponibilitate rară de a te dărui unuia singur. Intr-o lume a 
vaporizării intimităţii cuplurilor, tu ești o rara avis. 

Îi asculta vorbele și mulțumea lui Dumnezeu pentru că i-l 
scosese în cale. Cu el trăia o elevaţie spirituală, nu doar o 
plăcere carnală. Era o împreunare a spiritelor, a platonicului 
nealterat. Când trecea câte o zi fără să-l vadă, simțea că-și 
pierde minţile și, iată, de două zile nu-i mai simţise braţele și nu- 
i mai sărutase fruntea lată, de om inteligent. 

— Te-am întrebat ce părere ai... 

Da, blonda o întrebase ceva, iar ea nici măcar nu o auzise. 

— Despre ce? 

— Despre ce? Domnișoară, dar ești îndrăgostită până peste 
cap! Nu te-am întrebat și la bar? 

Doamne, ce uitucă era! Fuseseră în urmă cu un sfert de oră la 
barul de la „Tunuri”, imediat după ce se răspândise vestea 
furtului și amica sa îi dezvăluise o întâmplare la care asistase cu 
câteva ore înainte. Absolut întâmplător. Tocmai plecase de la 
„Șoimul”, cu intenţia de a verifica dacă sosiseră banii. Pe alee, a 
văzut cum un cerșetor, cel pe care îl știa toată lumea, se 
aplecase pentru a lua ceva dintr-un tufiș. Era un pachet cilindric, 
ceva mai lung. Avea convingerea că nu fusese pierdut de 
cineva, ci ascuns cu bună știință. 

— Mare scofală! spusese bruneta care nu înţelesese unde 
bate cealaltă. 

— Nu fi proastă! N-ai auzit de tablouri? 

— Doar nu vrei să insinuezi că se aflau tocmai în cilindrul 
acela al tău.. 

— Mă tem că nu te exprimi tocmai exact. Cilindrul nu era al 
meu! 

— Bună precizare! Al cui era? Cine a furat tablourile, le-a 
desprins de pe șasiuri, le-a introdus într-un cilindru și le-a plasat 
în așa fel încât să le găsească individul acela cu nume care te 
duce cu gândul la Lumea a treia? 

— N-am nici cea mai mică idee... 

— Poftim! Înseamnă că discuţia este inutilă. 

Acum, „manechinul suedez” o întreba încă o dată ce părere 
are despre... 

— Continuăm sus, încercă ea să amâne discuţia, care i se 
părea sterilă. Insuși faptul că se furaseră patru tablouri de 
valoare o lăsa rece, atâta timp cât nu îl avea pe el alături. Of, nu 
i se mai termină concediul ăla... 

Deschiseră ușa și intrară în castel. Ca și cum s-ar fi înțeles, 
niciuna nu abordă subiectul până ce nu ajunseră la etaj, acolo 
unde puteau sta de vorbă nestingherite. Mai erau câteva fete, 
dar ele formau împreună un alt cerc de discuţii. 

— Haide în dormitorul reginei, propuse blonda. 

Era camera ei preferată. O atrăgea totul: stilul Art Nouveau, 
care erupea prin fiecare por al decoraţiei, luminozitatea și, 
bineînţeles, culoarea albă care era folosită aproape în exces. 
Acolo, nederanjată de nimeni, îi plăcea să viseze, să se întrebe 
ce gânduri treceau prin mintea reginei când se întindea, seara, 
în patul mare și confortabil. Câte mistere văzuseră pereţii? 

Ce pași călcaseră pe covorul moale? 

La câte nopţi de dragoste nu fusese martor (și, încă, ce 
martor!) patul? 

Era o nebunie, dar și-ar fi dorit ca noaptea nunţii să și-o 
petreacă acolo, în acel pat. Visuri romantice... 

Când se aflară în apartamentul reginei, bruneta se hotărî să 
vorbească: 

— Acum putem continua, deși eu cred că nu mai este nimic 
de adăugat. 

— Te înșeli. 

— Atunci te ascult. 

— Mi-am pus întrebarea cine este persoana care l-ar fi putut 
folosi pe cerșetor pentru o astfel de treabă. 

— Și, ai ajuns la vreun răspuns? 

— Parţial. 

— Nu sună prea încurajator... 

— Mă strădui, fac și eu ce pot, dar tu stai într-o pasivitate care 
mă agasează. Chiar nu-ţi pasă că au fost furate niște tablouri? 

— Ba da, dar... 

— Oh, am uitat, domnișoara este îndrăgostită și în mintea ei 
nu mai poate încăpea altceva în afară de iubire și iar iubire. 

— Eşti caraghioasă! 

— Bine că numai eu... 

— Ştii ce? Spune mai departe ce aveai de spus. 

— Dacă nu mă întrerupeai, până acum terminam. Deci, mi-am 
pus întrebarea care dintre angajaţii muzeului este mai apropiat 
de cerșetor... 

— Stai puţin... ai spus „care dintre angajaţii muzeului”? 

— Da. 

— Să înţeleg că hoţul este unul dintre noi? 

— Nimic mai adevărat. 

— lubito, nu te recunosc! 

— De ce, scumpa mea gitană? 

— Pentru că n-ai suflet. Cum îţi poţi imagina că unul de-al 
nostru a putut face asta? Dumnezeule, chiar nu te recunosc! 

— Reacţionezi emoţional. 

— Să vedem ce spune raționalismul descartian... 

— Spune că nu avea cum să fie unul din afară. 

— De ce? 

— Doamne, pentru că într-o zi în care muzeul nu se vizitează, 
un străin care vine în castel și umblă așa, teleleu, atrage 
atenția. Am fost suficient de clară, domnişoară? 

Bruneta nu răspunse, dar ceva în convingerile ei părea a se fi 
clătinat. 

— Și, dacă mai ai nevoie de un argument, atunci află că un 
hoț care ar fi venit din afară, ar fi acţionat în timpul nopţii sau 
după ce muzeul se închide. 

— Cum s-ar fi putut strecura? 

— Nu sunt hoţ, dar presupun c-ar fi găsit o cale, așa cum au 
făcut-o toți hoţii care au mai furat de prin muzeele lumii. Repet, 

asta în cazul în care dumnealui n-ar fi semnat ștatul de plată la 
noi. Apropo, știi la ce mă gândesc? 

— la să vedem, ce-ţi mai trece prin mintea aia blondă? 

— Cât este ceasul? 

— Oho, s-a făcut deja unu. 

— E clar, a făcut-o și pe-asta! 

— Ce-a făcut? 

— A semnat ștatul de plată și a încasat, frumușel, salariul. 

— Eşti cinică... Vrei să spui că hoţul a furat pânzele, după care 
a mai avut tupeul să-și ia banii? Asta, admițând că face parte, 
într-adevăr, din cadrul personalului nostru... 

— Nu numai c-a avut tupeul, dar era obligat de împrejurări să 
o facă. 

— Poţi să crezi despre mine că sunt proastă, dar nu pricep ce 
vrei să spui... 

— Dacă banii se dau astăzi și individul, hai să-i spunem X, se 
află în muzeu, cum ar putea să nu treacă pe la casierie, când 
oamenii știi cum sunt... n-ar întârzia un minut? El trebuie să aibă 
un comportament normal. Dacă până acum a dat năvală peste 
casier, așa trebuie să facă și astăzi, altminteri ar da de bănuit. 

— Prin urmare, crezi că după ce a rostuit tablourile s-a întors 
la serviciu? 

— N-avea încotro. Absența lui ar fi fost sesizată și comunicată 
numaidecât poliţiei, care abia așteaptă o greșeală. Vezi, tocmai 
de aceea consider că folosirea cerșetorului este o chestie foarte 
deșteaptă. Tipul e tare... 

— Lasă-mă, că și tu m-ai uluit! Sigur nu lucrezi în slujba 
vreunui serviciu secret? 

— Dacă vrea să sune a compliment, îți mulțumesc. Cât 
privește răspunsul, trebuie să spun cu regret că este negativ. 
Mi-ar fi plăcut... 

După câteva minute de tăcere, bruneta exclamă îmbufnată: 

— Nu, că m-ai aiurit de-a binelea! 

— Începi să-mi dai dreptate? 

— Mă tem că n-am încotro. Mi-ai oferit un expozeu așa de 
logic, încât... 

— Încât ce? întrebă blonda, văzând că faţa colegei sale se 
recompune, schițând un zâmbet, la început mai firav, iar apoi 
din ce în ce mai hotărât. 

— Poate că este o nebunie, dar, prima dată când l-am văzut 
pe cerșetor, era însoţit de Cristian Popa. 

— la te uită! 

— Stai că nu e totul. După alte două săptămâni, i-am văzut tot 
împreună, la, Economat. 

— Strașnic! se bucură blonda, înseamnă că avem o pistă. 

— Mirela, nu înseamnă că dacă i-am văzut împreună... 

— Bineînţeles. 

— Pari cam absentă. Te preocupă ceva? 

— Mmmda. 

— Ce anume? 

— Nu mă întreba acum. 

— Ești o răutate. Spune-mi, vrei să informezi poliţia? 

— Am să-ţi spun mai târziu, acum trebuie să plec. Pa! 

e Capitolul 17 


Sofronie nu se înșelase. Echipa de cercetare se întregise și 
acţiunea putea începe în forță. Inclusiv verificarea criminalistică 
a locului faptei. 

Primul care intră fu șeful Poliţiei Judeţene, colonelul Marian 
Demetrescu. Imediat, în urma sa, veneau locotenent-colonelul 
Liviu Ivănescu, de la Poliţia Criminală, de fapt, șeful acesteia, 
Alexandru Zamfir, de la... Combatere (a crimei organizate, 
desigur), mai marele criminaliștilor, locotenent-colonelul lon 
Damaschin, acesta fiind înconjurat de mai tinerii săi colegi: 
căpitanul Sergiu Trandafirescu și plutonierul major Manuel 
Vizitiu, specialist în dactiloscopie. 

Ceva mai târziu își făcură apariţia adjutantul Gigel 
Dragomirescu, cameraman criminalist, și căpitanul Mircea 
Atanasiu, de la judiciar. Acesta căpătase o excelentă experienţă 
în elucidarea unor furturi de tablouri, rezolvând două asemenea 
neplăcute situații. 

— Deci de aici au fost sustrase, observă mai mult pentru sine 
Demetrescu, iar Petre Dumbravă se grăbi să confirme: 

— Pânzele se aflau exact acolo unde au rămas ramele. 

— Bănuiesc că n-au fost atinse... 

— Nu, se grăbi să afirme Sofronie, uitându-se discret către 
locotenentul Bonifaciu. 

Acesta, simțindu-se vizat, se trase mai în spate, iar ceva mai 
târziu trecu în Camera de Gardă. 

— Sunt fixate la o înălțime destul de mare, observă Marian 
Demetrescu. Prin urmare, individul nostru este un bărbat înalt. 

— De ce nu o femeie înaltă? râse Atanasiu, iar întrebarea îi 
conferi un prilej de meditaţie colonelului. 

— O femeie? Nu, totuși nu pot să cred că o femeie a avut 
curajul de a întreprinde o asemenea acţiune. Evident, 
posibilitatea nu poate fi exclusă. Dragomirescule, pune-ţi 
mănușile și întoarce o ramă. 

Cameramanul, care încă nu începuse să imortalizeze pe 
casetă cercetarea, se execută imediat. 

— Cuiele sunt răsucite către exterior. Nu cred că se poate 
obține un atare efect printr-o simplă apăsare a șasiului. 

— Înţeleg că sunteţi partizanul ideii de premeditare, zise 
Nicolae. 

— Premeditarea este un fapt mai presus de orice bănuială. Ce 
spui, Atanasiule? 

— Este singura certitudine pe care o avem până în momentul 
de faţă. Hoţul, oricare ar fi el, și-a pregătit dinainte un mod de 
operare, și-a calculat timpul teoretic de acțiune, a ales 
momentul favorabil, traseul cel mai scurt... 

— Și modalitatea de punere a tablourilor la adăpost, zise 
Alexandru Zamfir. 

— lată, spuse Marian Demetrescu, toate aceste elemente 
presupun premeditarea. Domnule director, muzeul era închis 
pentru curățenie generală? 

— Da. 

— Persoanele străine aveau acces în muzeu, respectiv în 
sălile de la etajul I? 

— Din când în când mai veneau grupuri restrânse pentru care 
eliberam autorizaţii de vizitare. Dacă vă referiţi la persoane 
răzlețe, neînsoțite de nimeni, atunci, nu. Ușile din față sunt 
închise, iar intrarea personalului este supravegheată de către 
portăreasă. 

— Nu a observat nimic suspect? 

— Aveţi în vedere persoanele străine? ceru directorul 
precizări. 

— Persoanele străine sau angajaţi de-ai dumneavoastră care 
au ieșit cu genţi, sacoșe sau serviete în care puteau ascunde 
tablourile. 

— Încă n-am stat de vorbă cu portăreasa, răspunse Sofronie 
în locul lui Petre Dumbravă. 

— În cazul acesta, domnul Nicolae va merge să îi ia o 
declaraţie. 

— Am înţeles domnule colonel, plec chiar acum. 

— Foarte bine. Ne comunicaţi cât se poate de repede 
rezultatul. Domnule director, unde ne putem fixa cartierul 
general? 

— La mine în birou. Este mai mult spaţiu. 

— În cazul acesta, ne veţi căuta în biroul direcţiunii. Puteţi să 
îl luaţi și pe Bonifaciu. 

După plecarea celor doi, Marian Demetrescu medită câteva 
clipe, apoi se adresă bărbatului cu mustață: 

— Știu că întrebarea mea s-ar putea să vă deranjeze, dar 
există cineva în acest muzeu pe care l-aţi crede capabil să 
comită furtul? 

— Să nu credeţi că nu mi-am pus și eu întrebarea. 

— Și? 

— N-am reușit să mă opresc asupra cuiva. Evident, nu sunt la 
fel de mulțumit de toţi subalternii mei, dar de aici și până la a 
bănui pe cineva este un drum lung și nu mă încumet să îl 
străbat. Nu știu ce este cu Romanescu... 

— Dar dumneavoastră, doamnă? o întrebă inspectorul șef pe 
Raluca Marinescu. 

— Eu, ca să fiu cinstită, mai păstrez încă dubii în legătură cu 
faptul că hoțul aparţine muzeului nostru. Puteţi să o luaţi ca pe o 
dovadă de naivitate, dar asta e... 

— Bine, vom vedea la sfârșit de partea cui a fost dreptatea. 
Domnule director, cele două femei care așteptau în hol răspund 
cumva de supravegherea acestui nivel? 

— Exact. 

— Deci, trebuia, teoretic, ca ele să se afle în această zonă în 
momentul în care s-a comis furtul... 

— Trebuia, zise Dumbravă oarecum stânjenit. 

— Vă rog să le poftiţi în sala alăturată. 

— În Apartamentul Imperial? 

— Acolo. Vă urmăm și noi numaidecât. 

Petre Dumbravă ieși urmat de directoarea adjunctă. Profitând 
de scurtul moment de intimitate care se crease între membrii 
echipei, colonelul întrebă: 

— Băieți, ce părere aveţi? 

— Deși nu am prea multe date, începu Zamfir, eu cred că 
hoțul este angajat al muzeului. A știut când, cum, și prin ce 
mijloace să acţioneze. 

Zamfir avea o alură care sfida toate tiparele unui poliţist 
model: era înalt - avea peste 1,90 - dar mai ales foarte 
dezvoltat pe orizontală. În pofida corpolenţei sale, avea o 
vioiciune pe care cu greu i-o puteai bănui. Altminteri, chipul său 
era luminat de un zâmbet permanent, semn al optimismului 
care îl caracteriza. 

— Sunt de aceeași părere, zise inspectorul. lvănescule, tu ce 
crezi? 

— Aştept să aflu, mai întâi, declaraţiile supraveghetoarelor. 

Ivănescu oferea o cu totul altă imagine. Era spilcuit, chiar 
pedant, și își cântărea, uneori în exces, cuvintele. Cu toate 
aceste diferenţe, se înţelegea de minune cu Alexandru, de care 
îl lega o strânsă prietenie. 

— Nu e rău, spuse Demetrescu. Dacă ar fi trăit Pitagora, te-ar 
fi socotit un înţelept... Atanasiule, tu ce spui? 

— Cred că trebuie precizate câteva lucruri. În primul rând, 
autorul a dat dovadă de o putere de stăpânire fantastică. Nu 
prea s-au mai furat tablouri ziua în amiaza mare... 

— Ai dreptate, fu de acord Marian Demetrescu. Tipul ăsta 
trebuie să aibă niște nervi de oţel. 

— Nu numai atât. Faptul că a comis spargerea în timpul zilei 
mai spune ceva. 

— Anume? întrebă, de data aceasta, Alexandru Zamfir. 

— Un hoţ fură atunci când consideră că are mai multe șanse 
de reușită. Dacă el a făcut-o ziua, înseamnă că i-a convenit și 
știa că riscul era mai mic... 

— Raționamentul tău întărește presupunerea că tipul este de- 
al casei. Să presupunem că tu, Atanasiule, ești muzeograf. 

— Să presupunem, zise căpitanul, privindu-l zâmbitor pe 
inspector. 

— Și te hotărăști să furi niște tablouri. Îţi alegi o zi potrivită, 
fixezi traseul cel mai scurt... 

— Apropo, interveni Zamfir, va trebui să-l aflăm. 

— Vom clarifica și această problemă, zise inspectorul șef. 
Deci, am spus că pândești momentul când nu este nimeni în 
sala Rococo, te furișezi și scoţi pânzele, cu șasiu cu tot, din 
rame. Dacă te prinde cineva umblând la un tablou, cum 
motivezi? 

— Simplu, zise căpitanul Atanasiu, sunt muzeograf și vreau să 
privesc mai de aproape lucrarea. Bine, continuă el, dar știu că 
există un regulament care stabilește anumite condiţii în care 
cercetătorii pot muta dintr-un loc în altul operele de artă... 

Mimând nedumerirea, căpitanul oferea un tablou de tot hazul. 
Era ca un computer performant care se oprea dintr-o dată, din 
cauza unui fir de praf. 

— Evident că există dar, dacă erai prins, riscai o muștruluială 
de la director. Floare la ureche pe lângă riscul la care se 
expunea cineva venit din afară. g 

Vreme de câteva clipe, în încăpere se făcu liniște. Incepuse, 
parcă, a se simți mirosul de creier încins. 

— S-ar mai cuveni o precizare, spuse Atanasiu. 

— Care? 

Cel care pusese întrebarea era colonelul Demetrescu. 

— Patru rame, cu șasiuri cu tot, constituie un volum 
apreciabil. Cum să te deplasezi cu ele pe holuri sau să le scoţi 
pe ușă? Nu se poate să nu dai de bănuit! 

— Ne vom împărți în echipe și vom sta de vorbă cu toți 
angajaţii muzeului. Poate că oamenii știu câte ceva și abia 
așteaptă să fie întrebaţi, se făcu auzită vocea lui Li viu Ivănescu. 

— Poate că hoțul, continuă Atanasiu, ca să nu riște prea mult, 
a ascuns tablourile prin preajmă. 

— Sperând să le poată scoate mai târziu, medită Demetrescu. 
Mi-ar plăcea să ai dreptate. Damaschine... 

— Ordonaţi, domnule colonel, răspunse ofiterul, un tip 
meticulos, căruia i se potrivea de minune meseria de criminalist. 

— Incepeţi cercetarea. Căutaţi peste tot, pot fi amprente pe 
rame, pe comodele de sub ele, pe tocul ușii. 

— Nu prea cred că a lucrat fără mănuși, zise căpitanul 
Trandafirescu, principalul colaborator al lui Damaschin. 

— Nici eu nu prea cred, recunoscu inspectorul, dar nu putem 
scăpa nimic din vedere. 

e 

— Maria Goran și Elena Mărgărit, făcu prezentările directorul. 
Sunt supraveghetoarele de la etajul |. 

— Numai două? își arătă nedumerirea colonelul. Este o 
suprafață destul de întinsă... 

— Mai este una, Constanţa Arvinte, dar a plecat la ora 11. l- 
am spus și domnului Sofronie; are o fată bolnavă și trebuie să o 
îngrijească. 

— Deci, a plecat la ora 11... 

— Întocmai, întări Dumbravă. 

— Nu știu de ce, dar mie mi se pare ciudată învoirea asta. Și-a 
încasat salariul? 

— Nu, zise Elena Mărgărit. Ar fi stat, dar a primit un telefon de 
acasă. 

— Oricum, trebuie verificat. Sofronie, cauţi adresa, iei un om 
de la voi și îi ceri o declaraţie. Ne interesează ce a făcut înainte 
de unsprezece dar și după. 

— Am înţeles. Pot să plec? 

— Te rog. 

Supraveghetoarele nu erau în apele lor, și nu trebuia să fii un 
bun psiholog pentru a-ţi da seama de aceasta. 

— Trebuie să stabilim, minut cu minut, ce s-a întâmplat de 
dimineaţă și până în momentul în care a fost descoperit furtul, 
preciză colonelul. De aceea, vă rog să ne spuneţi tot ce vi se 
pare important... 

Văzând că ezită, Atanasiu se gândi să le dea o mână de 
ajutor. 

— Presupun că aţi început programul la ora opt. 

— Da, se grăbi să răspundă Maria Goran. 

— Sus, la etaj, când aţi ajuns? întrebă Demetrescu. Este 
foarte important să ne indicaţi ora cu cât mai multă siguranţă. 

După un moment de gândire, Elena Mărgărit spuse: 

— Să fi fost vreo opt și jumătate... 

— Să fi fost? își manifestă colonelul nemulțumirea. 

— Astăzi am uitat ceasul acasă. O întâmplare... 

— Dumneavoastră la ce oră reţineţi că aţi urcat la etaj? o 
chestionă inspectorul șef pe durdulie. 

— În tot cazul, înainte de ora nouă. 

— Deci avem aproape o oră neacoperită, observă Atanasiu. 

Faţa lui prelungă, dominată de niște ochi mari, albaștri, și de 
o gură frumos reliefată exprima nemulţumirea în stare pură. O 
spuneau ochii, care căpătaseră o anumită asprime, dar și modul 
în care își freca buzele. 

— În timpul acesta ce-aţi făcut? continuă el. 

— Ne-am îmbrăcat, ne-am luat ustensilele pentru curățenie... 

— Să spunem că la nouă fără un sfert eraţi în sectorul 
dumneavoastră, vorbi Marian Demetrescu. La sosire aţi făcut, 
cumva, o inspecţie a sălilor? 

La dracu”! Întrebarea era destul de clară, dar de nu 
pricepuseră nimic. Ochii aceia mari, galeși, spuneau totul. 

— Reformulez întrebarea: credeţi că la ora nouă tablourile 
erau la locul lor? 

— Oh, sigur! exclamă Maria Goran, cu o siguranţă deplasată. 

— Aveţi convingerea că nu vă înșelaţi? Întrebarea este de o 
importanţă covârșitoare. 

— Știu, domnule colonel, dar eu am douăzeci de ani vechime 
și nu mă înșel cu una, cu două. Dacă ar fi lipsit pânzele, aș fi 
observat! Doar am trecut prin sală... 

— Dacă este așa, punctă colonelul, înseamnă că au fost furate 
în timp ce dumneavoastră vă aflați la etaj. 

— Nu se poate! explodă Elena Mărgărit, cum să le fure cu noi 
acolo? 

— Asta nu e treaba mea. Aţi stat tot timpul în preajma 
Apartamentului pentru Oaspeți Princiari? 

— Ah, nu, am făcut curăţenie în Apartamentul Primului 
Ministru. 

— Se află exact în latura opusă, preciză directorul. 

— Cât ați zăbovit în această încăpere? întrebă Demetrescu. 

— Preţ de vreo trei sferturi de oră. 

Cea care răspunse fusese Elena Mărgărit. 

— Când aţi făcut curățenie în apartamentul premierului? 

— Între nouă și jumătate și zece. 

— Eleno, te-ai uitat la ceas de parcă ai fi știut că trebuie să ţii 
minte orele, sesiză Maria Goran. 

— Am Spirit de observație... 

— Dacă îl aveţi, speculă Atanasiu situaţia, atunci spuneţi-ne 
cine a urcat la etaj în dimineaţa acestei zile. De când ați luat 
nivelul în primire și până la descoperirea furtului. 

În timp ce Elena Mărgărit își căuta cuvintele, colega ei îl privi 
pe Atanasiu. Căpitanul era un tip înalt, brunet, de 35 de ani, cu 
trăsături frumoase, asemănătoare personajului Dale Cooper din 
„Twin Peaks”. Această asemănare făcuse ca mulţi colegi să-i 
spună Cooper, iar femeile să-și dea coate atunci când îl vedeau. 

— Răspunsul este simplu, pentru că n-au fost multe persoane. 

— Să le auzim, doamnă Mărgărit, o încurajă colonelul. 

— De dimineaţă a trecut doamna Achimescu. 

— Ce oră era? 

— Aproape imediat după ce am urcat noi. 

Atanasiu consemnă în agendă, în timp ce Marian Demetrescu 
continuă tirul întrebărilor. 

— Puteţi să ne precizaţi unde anume s-a dus? Etajul este 
mare... 

— N-aș putea spune, își manifestă regretul Elena Mărgărit. 

— A intrat în Apartamentul Imperial, zise Maria Goran. Tonul 
era insidios, ceea ce îl făcu pe Atanasiu să ridice ochii din 
agendă. Nu era nicio îndoială. Supraveghetoarea dorise să le 
transmită un mesaj. 

— A întârziat mult? vru să afle căpitanul. 

— Cel puţin zece minute. 

— După care a plecat... 

— Da, zise apăsat Maria Goran, dar ușa dintre Imperial și baia 
apartamentului din care s-au furat tablourile am găsit-o 
întredeschisă. 

— Ușa dulapului? ceru lămuriri Demetrescu. 

— lat-o, pe aici ați intrat dumneavoastră. 

— Mda, este foarte interesant. Să admitem că treaba asta s-a 
petrecut pe la nouă. Greșesc? 

— Nicidecum. 

— Perfect. Ceea ce nu înţeleg, spuse colonelul, este de ce ați 
simţit nevoia să vă verificaţi colega? 

— Nu am verificat-o. Am fost curioasă să văd ce face. 
Alexandru Zamfir, un poliţist cu o bună intuiţie psihologică, 
spuse: 

— Stimată doamnă, dacă dumneavoastră nu ne ascundeţi 
ceva, eu sunt în stare să o las dracului de meserie și să mă 
angajez ca supraveghetoare la „Piatra Arsă”... 

— Aveţi dreptate, se hotărî Raluca Marinescu să rupă tăcerea. 
Maria, spune-i domnului colonel ce ai văzut. 

Deși nu mai spera, iată că venise vremea să dezvăluie tuturor 
ceea ce avea pe suflet. Își umplu plămânii cu aer și începu: 

— Probabil că aţi aflat: la noi în muzeu sunt anumite reguli în 
ceea ce privește studierea operelor de artă care fac obiectul 
expunerii. De exemplu, eu, cercetătorul X, intenţionez să privesc 
mai îndeaproape un tablou. Vreau să-l dau jos de pe perete și, 
eventual, să-l iau în birou. N-o pot face oricum. Manipularea 
pieselor de inventar se face în prezenţa, supraveghetoarei, care 
are în sub-gestiune zona respectivă. Cred că vi se pare normal... 

— Firește, zise Zamfir. 

— Dacă se mută o operă de artă dintr-un loc într-altul, atunci 
trebuie să fie informată și gestionara muzeului, care 
consemnează acest fapt, specifică directorul. 

— Ei bine, continuă Maria Goran, într-o după-amiază am găsit- 
o pe Camelia Achimescu în apartamentul Rococo. Luase cele 

patru Tiepollo și le așezase pe podea, arătându-le nu știu cărei 
invitate. 

— Cum aţi reacţionat? întrebă Demetrescu. 

— l-am reproșat și am avertizat-o că am să comunic 
direcțiunii. 

— Și, aţi făcut-o? 

— Mie mi-a comunicat, recunoscu Raluca Marinescu, dar nu 
mi s-a părut relevant. Treaba asta se petrecea în vară, ori de 
atunci și până acum... 

Demetrescu îi făcu un semn discret lui Atanasiu, din care 
căpitanul înțelese că Achimescu nu putea lipsi de pe lista 
suspecţilor. 

— O fi fost în vară, o ţinu Maria Goran pe a ei, dar știți ce s-a 
speriat când am prins-o? 

— Avea vreo sacoșă în mână când a urcat la etaj? întrebă 
Liviu Ivănescu. 

— Nu-mi aduc aminte, dar nu cred că avea. 

— O.K.! Să revenim la celelalte persoane. 

— Păi, au mai fost domnul Cristian Popa, zise Elena Mărgărit, 
și restauratorul. 

— Aţi remarcat unde s-au dus? își apropie sprâncenele în 
semn de interogaţie Marian Demetrescu. 

— Restauratorul a intrat, parcă, într-unul din apartamentele 
domnișoarelor de onoare... 

— Câte sunt? își manifestă curiozitatea Alexandru Zamfir. 

— Trei, zise Petre Dumbravă. 

— Şi în care dintre de a intrat? 

— În cel din mijloc. 

— Dar Cristian Popa? 

— Mie mi s-a părut că intră în Camera de Gardă, spuse Elena 
Mărgărit. 

În acel moment, ușa apartamentului, care fusese special 
construit pentru a-l primi pe Frantz losef, în 1906, se deschise, 
intrând Dan Comănescu și criminalistul Trandafirescu. 

— După cum văd, zise Demetrescu, aveți amândoi noutăți. 
Comănescule, spune primul! 

— Patrula de la Câmpina l-a adus pe cel care a făcut 
accidentul de la Bănești. 

— Romanescu? 

— Da. 

— Ce dracu’ au întârziat așa? Parcă vin de la marginea 
pământului! Unde sunt? 

— Jos, în oficiul portăresei. 

— Te duci și îl conduci în biroul domnului director pe 
restaurator. Venim și noi cât putem de repede. 

— Vă aștept. 

— Spune, Trandafirescule, ce noutate ai? 

— Am intrat, întâmplător, în apartamentul central, din suita 
celor destinate domnișoarelor de onoare. Ce credeţi că am găsit 
sub pat? 

— Să nu-mi spui că tablourile! exclamă colonelul, 
schimbându-se dintr-o dată la faţă. 

— Priviţi! 

e Capitolul 18 


Barul de la „Tunuri” era destul de liber pentru ora aceea. 

Fata cu ten de andaluziancă simţea că se întâmplase ceva. Nu 
avea Universitatea făcută la Cambridge - nici măcar la București 
- dar știa și ea atâta psihologie încât să priceapă că, dacă cei 
patru tipi care ocupau masa de lângă ușă vorbeau în șoaptă, 
însemna că era ceva putred prin ţara ăluia cu craniul. li 
cunoștea pe toţi ca pe propriul buzunar. Altădată nu aveai loc de 
gura lor, mai ales în ziua de leafă. Unul îi lăuda picioarele, altul îi 
spunea că are o mutrișoară pentru care Don Quijote s-ar fi bătut 
cu zece mori de vânt (poftim compliment!) și toți, dar toţi, o 
invitau să ia loc și să bea o cafea împreună. Nu cafeaua conta. 
Băuse vreo două și nu mai simțea nevoia de încă una. O 
deranja, însă, faptul că o tratau dintr-o dată ca pe o străină. Ori 
ea, ori una venită din Ucraina cu traista de ciorapi în spate, tot 
un drac! Câte nu aflase stând de vorbă cu ei? Păi, uite, de 
exemplu, Cristian Popa îi spusese într-o zi că are să-i cumpere 
un lănţișor de aur de 30 de grame când avea să-și rezolve nu 
știu ce probleme. Știa că vinde obiecte de artă achiziţionate de 
la te miri cine cu sume derizorii. Probabil că avea în proiect un 
nou business. Celălalt muzeograf, Gabriel Frăsineanu, avusese 
probleme cu Camelia Achimescu, cu care fusese căsătorit vreo 
câteva luni. Se certau și se amenințau chiar la serviciu. Chestii 
de cancan. Auzise că se luaseră la hartă în timp ce conduceau 
câte un grup. Doamne, cât ar fi dat să fi fost de faţă! 

Ei bine, în toată perioada aceea, el venea la bar abătut, 
comanda o bere Gösser (specialitatea casei) și începea să-i 
spună cât de ale dracului sunt femeile și cât de buni sunt 
bărbaţii. Mai cu seamă el! Uita cu desăvârșire că și ea este 
femeie, că s-ar fi putut simţi jignită, dar tocmai asta o încânta. O 
socotea o parteneră de discuţie, nu una dintr-acelea bune numai 
să le pui să stea cu picioarele în sus. 

Când scăpase de Camelia, îi spusese că simte cum redevine 
alt om. Cu ea, începuse să bea, dar nu asta era supărător 
(pentru că, drace, bea și Popa de rupea pământul), ci faptul că 
își pierduse echilibrul și încrederea în sine. Certurile acelea 

interminabile îl măcinau, la fel și ambiția ei ardelenească, 
meteahnă ce o făcea să uite că este femeie, deci, o fiinţă care 
are nevoie de protecție, iar nu de dorinţa de a domina lumea. 
Bărbatul și colegii, laolaltă. In grandomania ei, credea că nu mai 
era nimeni capabil să priceapă o iotă din istoria artei. Voia să 
parvină cu orice preţ și o făcea cu ostentaţie. 

De vreo jumătate de an, Gabriel era „pe bune” cu fata aceea 
brunetă, de la „Şoimul”. Îl întrebase dacă o iubește, dar ocolise 
cu dibăcie răspunsul, zicându-i că ea îl iubește nebunește. Toate 
astea i le spusese cu dezinvoltură, chiar cu un soi de prietenie. 
Acum, continua să vorbească în șoaptă, ca și Cristian Popa, Emil 
Tudorescu (un muzeograf ceva mai în vârstă) ori Sorin Vulcan, 
șeful pazei civile a complexului. 

Işi turnă un pahar de Fanta, îl bău pe nerăsuflate, după care 
își luă inima în dinţi, plecând spre masa celor patru cu o tavă în 
mână. Dacă nu aveau să o bage în seamă, putea motiva că 
venise să degajeze masa. 

— Extraordinar! exclamă Frăsineanu exact în momentul în 
care creola ajunse lângă ei. 

— Ce este, dom'le, așa de extraordinar? întrebă ea. După cum 
complotaţi, s-ar zice că puneţi la cale un atentat terorist. Chiar, 
unde aţi ascuns bomba? 

— Frumoaso, zise Popa, nu ne arde de glumă. Zău, nu te 
supăra. 

— Gata, frate, dar ce s-a întâmplat? Arătaţi de parcă v-ar fi 
concediat pe toți! 

Bărbaţii schimbară câteva priviri. De fapt, nu aveau motive să 
nu-i spună povestea. 

— Uite ce e, zise Gabriel Frăsineanu, îţi împărtășim secretul, 
dar nu mai spui la nimeni. O.K.? 

— Băi, ţicniţilor, mă băgaţi în sperieţi! A fost omorât cineva în 
castel? 

— Ti-am spus să nu mai citeşti toată ziua „Argus”-ul! Visezi 
numai crime. 

Vorbitorul fusese Vulcan, care părea să fie cel mai afectat de 
cele întâmplate. 

— Degeaba vă legaţi de mine. Este cel mai citit ziar din 
Prahova. Dar lăsați asta și spuneți-mi ce vă frământă. 

Frăsineanu se uită în jurul său, pentru a se convinge că nu 
sunt prin preajmă urechi străine. 

— Se pare că s-au furat niște tablouri, zise el. 

— Se pare sau este sigur? 

— Ba, e sigur, oftă Vulcan. 

— Dumnezeule, se sperie chelnerița. Erau de valoare? 

— Mare, murmură Cristian Popa. 

— Cum a fost posibil? își arătă neîncrederea bruneta, 
așezându-se pe un scaun. Vestea o luase prin surprindere. 

— Asta ne întrebam și noi, ridică din umeri Frăsineanu. Dacă 
se furau noaptea, mai ziceam, dar ziua? Domnule, e făcută la 
nervul mic! Uita așa, ca să ne înnebunească pe toţi! 

— Asta făcătură! Cine a băgat de seamă lipsa? 

— Dacă îţi spun, cazi pe spate... 

— Cine, domnule? 

— Săndulescu. 

— Liliput? Tocmai el, care era în concediu medical? Nu e și 
asta o ironie a sorții? 

— A trecut de dimineaţă pe aici, dar nici n-a vrut să audă de 
cafea. Parcă îl trăgea aţa. 

— Să vezi acum câte declaraţii are să scrie băiatul, zise 
Frăsineanu. 

— Apropo, n-a venit poliţia? 

— Lasă, o linişti el, oricum or să aibă grijă băieţii să citeşti în 
următorul număr din „Argus” ce și cum s-a întâmplat... 

— Cine spunea că nu vine poliţia? zise Emil Tudorescu. Chiar 
acum a trecut o Dacie cu vreo patru persoane. 

— Eu nu mai stau, spuse Vulcan, ridicându-se de la masă. 
Prăjitura a început să pută. 

— Gabriel, ce zici, luăm un coniac? întrebă Popa. 

— Eu nu vreau. Poate Emil. 

— Nici eu, deja mă doare capul. 

— Sunteţi niște proști. Dacă începe tărăraia, vom sta până la 
noapte și o tărie nu pică rău. 

Văzând că nu are susţinători, își bău rapid cele 100 de grame 
de „Napoleon” și plecă spre muzeu împreună cu ceilalţi. Pe 
măsură ce se apropia, simțea cum i se înmoaie picioarele. 

e Capitolul 19 


Colonelul Nicolae ieși din Apartamentul pentru Oaspeți 
Princiari, însoţit de locotenentul Bonifaciu. 

— Staţi o clipă, se opri brusc ofițerul cel tânăr. 

— Ce dracu’! exclamă colonelul, nevenindu-i să creadă că 
puștiul, omul lui de încredere, se uita fără nicio noimă spre 
plafon. 

— Încerc să-mi amintesc. 

— Dumnezeule, ce? 

— Cum se numește... 

— E clar, oftă bărbatul cu părul cărunt. Aerul rece al primului 
caz mai important ţi-a luat minţile. Ce să se numească, măi, 
puștiule? 

— Stilul în care este decorat plafonul. 

— De asta îţi arde acum? 

— Trebuie să-mi amintesc, altfel îmi schimb părerea despre 
mine. Gata, știu. Art Nouveau. Nemţii, însă, îi spun Jünger Stil. 

— Și care e diferența? 

— Sunt două denumiri ale aceluiași stil apărut în arta anilor 
1900. 

— M-ai făcut praf! De unde dracu' știi textele astea? Nu 
cumva...? 

— Vă spun, dar nu mai află nimeni! 

— Parol! 

— Sunt prieten cu o ghidă. 

— Nu mă-nnebuni! Să mi-o arăţi și mie, ca să n-o trecem - din 
greșeală, evident - pe lista suspecţilor. 

— Nu aveţi șanse, pentru că lucrează la „Șoimul”. 

— Bine, puștiule. E ceva serios sau... 

— Mă supuneţi unui interogatoriu? 

— Nici vorbă. Voiam să știu dacă mă apuc să strâng bani de 
nuntă. 

— Mai e de așteptat. 

— Păcat! Era singura șansă să mă las de fumat. 

Aglaia Turturică, portăreasa, era o femeie care, în tinerețe, 
arătase destul de bine. Acum, la cei 50 de ani pe care îi avea (și 
îi arăta cu prisosință) era imensă, rotundă la față, genul de 
bunică perfectă, care prepară șase cozonaci și mănâncă, ea 
singură, patru. 

Faptul că avea să fie sâcâită de poliţie nu-i făcea nicio 
plăcere, iar colonelul știa asta. De aceea, trebuia găsită o 
metodă specială de anchetare. Una mai... plină de sentiment. 
Când ajunseră în biroul din aripa administrativă, Nicolae zâmbi. 
Găsise soluţia. 

— Vă rog să luaţi loc, îi ceru el femeii, afișând cel mai 
drăgăstos zâmbet de care era capabil. 

— Mulţumesc, spuse ea, cu un aer care trăda plictiseala. Era 
vineri, luase banii, programul se apropia de sfârșit, dar papagalii 
ăștia nu o lăsau în pace. De poliţie avea ea nevoie? 

— Vă rog să mă scuzaţi, se plânse dintr-odată, colonelul, 
trebuie să iau o pastilă. 

— Dumneavoastră stabiliţi programul, nu eu. Dar de ce 
suferiţi? 

— Am un început de ulcer. 

— Vai, la vârsta aceasta...? Dar de ce, nu mâncaţi suficient? 
Să știți că mâncarea este foarte importantă. 

— Doamnă, mă faceţi să roșesc, dar ați atins un punct 
nevralgic în căsnicia mea. 

— Vai, regret amarnic, nu mi-am imaginat că... 

— Nicio problemă, marșă colonelul, spre surprinderea totală a 
lui Bonifaciu, care își cunoștea șeful ca fiind un om sănătos și un 
gurmand de zile mari. Soţia mea gătește cam prost. Prefer să 
mănânc hrană rece. 

— Păi cum să nu faceţi ulcer... Cât de mult vă compătimesc! 
Să știți că la mine în familie hrana este un cult. 

— Sunt convins și îl invidiez sincer pe soțul dumneavoastră. 
Apropo, încuiaţi noaptea ușa de la intrare? 

— Da. De ce mă întrebaţi? 

— Voiam să vă golesc frigiderul. 

Bonifaciu își îndreptă capul spre fereastră pentru a nu-și 
deconspira șeful. De acuma, îl avea și el la mână. Dacă auzea 
madam Nicolae ce bazaconii debitase, nu-l vedea bine pe 
colonel. 

Ultima replică a ofițerului o făcuse praf pe portăreasă. Se 
transformase într-un aluat pe care anchetatorul îl putea modela 
așa cum voia. 

— Sunteţi un om mult prea gentil, dar a venit vremea să-mi 
puneţi întrebările acelea. 

— Stimată doamnă, realizaţi că mărturia dumneavoastră ne 
poate ajuta într-o măsură substanţială... 

— Desigur. 

— Atunci, vă rog să ne spuneţi ce aţi văzut, pe cine aţi văzut, 
dacă aţi lipsit de la poartă... 

— Am plecat de mai multe ori, dar întotdeauna am lăsat pe 
cineva în locul meu. 

— Înţeleg, zise colonelul. Aţi observat ceva suspect? Vreunul 
din colegii dumneavoastră a ieșit cu o sacoșă sau cu un alt 
bagaj mai voluminos? 

— M-am întrebat și eu, întrucât sunt convinsă că lucrările au 
fost scoase. 

— De ce? întrebă locotenentul. 

— Numai dacă era dobitoc ar fi procedat altfel, zise femeia, 
iar cuvintele ei sunau asemenea, unei sentințe judiciare. 

— Nu înţeleg, râse colonelul. 

— Hai să presupunem că autorul furtului ar fi găsit o 
ascunzătoare perfectă - ceea ce este aproape imposibil. Nu i-ar 
fi fost mai greu să scoată tablourile, odată ce poliţia a intrat în 
alertă și muzeul este ţinut sub observaţie? 

Bonifaciu aprobă tacit, convins că portăreasa nu se înșela. 

— Sunteţi de acord că până în momentul în care s-a anunţat 
dispariţia, hoțul putea manevra mai ușor tablourile? continuă 
ea. 

— Da, răspunse colonelul, dar nu văd unde bateţi. Doar nu o 
să ne spuneţi că a trecut cu ele pe la poartă și nu l-aţi văzut! 

— Nu era obligatoriu să le scoată prin faţa oficiului meu. 

— În afară de ieșirile principale mai sunt și altele? 

Cel care întrebase era locotenentul. 

— La scara de incendiu nu v-aţi gândit? Colonelul înclină din 
cap, privindu-și cu subiînțeles colegul. 

— De ce nu? Din câte știu, este amplasată în spatele 
muzeului. 

— Exact, înspre terase. 

— Se află în apropierea Apartamentului Rococo? 

— Nu. Scara de incendiu pornește dintr-o terasă ce 
deservește Camera de lucru și Apartamentul reginei. 

— E cam lungă distanţa, observă colonelul. Ca să ajungă 
acolo trebuia să treacă prin vreo 6-7 săli... 

— Corect, zise Bonifaciu, dar la etaj nu se afla nimeni, în timp 
ce, la parter, trebuia să treacă prin faţa mai multor persoane, 
inclusiv a portăresei. 

Nicolae stătu câteva momente în cumpănă. Când adopta o 
poziție meditativă, sprâncenele i se apropiau, formând o linie 
continuă, groasă și argintie. 

— Din câte îmi aduc aminte, zise el, în spatele castelului, este 
un post de jandarmi. Oare soldatul nu s-a impacientat în 
momentul în care a văzut pe cineva coborând pe seara de 
incendiu? 

— Asta presupunând că l-a văzut, punctă Bonifaciu. 

— Ce vrei să spui, că a plecat din post? 

— Vi se pare imposibil? întrebă locotenentul. 

— Știu și eu? 

— Să vă relatez un caz la care am fost martor. Acum vreo 
lună, am venit să mă întâlnesc cu prietena mea. Fata era învoită 
pentru o jumătate de oră. Cum nu aveam chef să plec, m-am 
dus în spatele castelului ca să vizitez terasele. N-o făcusem 
niciodată. 

— Păcat, sunt o splendoare, zise portăreasa. 

— Mi-am dat seama. 

— Tot nu înțeleg unde vrei să baţi, își manifestă colonelul 
nerăbdarea. Soldatul nu era în post? 

— Ba da. 

Atunci, ce legătură are cu seara de incendiu? 

— Are, pentru că, în momentul în care am ajuns în dreptul 
postului, soldatul mi-a cerut o ţigară. 

— Și i-ai dat, dar asta cât i-a luat? Cinci secunde? Zece? 

— Cel puţin zece minute. 

— De ce? 

— Nivelul teraselor este mai jos cu vreo doi metri decât cel al 
gheretei. 

— Deci nu aveai cum să-i dai ţigara... 

— Exact. 

— Și ţi-a propus să te duci până la el? 

— Nu. 

— Vezi? Nu și-a permis să încalce regulamentul. Știa că nu are 
voie să primească nicio persoană străină în post. 

— Da' de unde, nu-i vorba de asta. Era un tip bine crescut și 
n-a vrut să mă lase tot pe mine să mă deranjez, așa că ne-am 
întâlnit la jumătatea drumului. Exact unde se termină terasele. 

— Mada... 

— Vedeţi câte face un om pentru o ţigară? Dacă s-a întâmplat 
la fel și în dimineaţa asta? 

— Pentru a ne convinge, va trebui să verificăm terasa. Ușile 
care o deservesc, întrebă colonelul, se deschid pe timpul zilei? 

— Ușile, nu, răspunse Aglaia Turturică. Doar ferestrele, pentru 
aerisire. 

— E-n regulă, asta nu poate decât să ne ajute. Dar, să 
revenim la discuţia noastră. Chiar nu aţi văzut nimic? 

Glasul colonelului era blând, semn că ofițerul efectua în 
continuare o anchetă psihologică. 

— Mai este ceva, dar... 

— Dar? 

— Îmi este destul de greu să vă spun. S-ar putea să trageţi 
concluzii care le vor crea probleme unor colegi. 

— Legea vă obligă să ne spuneţi tot ce știți, căută să fie 
categoric locotenentul. Chipul său plăcut căpătă o asprime care 
o amuză pe femeie. 

— Este vorba de doi dintre muzeografii noștri... 

— Care dintre ei? zise nerăbdător colonelul. 

— Cristian Popa și Emil Tudorescu... 

Nicolae încercase să fie calm și, Dumnezeu era martor că 
reușise, dar acum simţea că nu mai avea mult și își pierdea 
răbdarea. 

— Ce știți despre ei? 

— Declaraţia mea rămâne secretă? 

— Da. Prin urmare? 

— Domnul Popa a venit la opt fără cinci. În afară de o geantă 
mică, de umăr, nu avea nimic la dumnealui. Ei bine, pe la nouă 
fără un sfert a ieșit din muzeu. Avea în mână o sacoșă de piață, 
în care... 

— Ne terorizați cu pauzele astea, nu-și putu păstra cumpătul 
Bonifaciu. 

— ... în care se găsea un obiect. 

— Ce fel de obiect? 

— Era așa... ca un cilindru înfășurat într-o hârtie. 

— Ce dimensiuni avea? 

— Mi-e greu să-mi amintesc... 

— Trebuie! porunci colonelul, care abandonase tonul 
curtenitor. 

— Să zicem că avea diametrul cam de 15 cm și depășea 
sacoșa cu vreo palmă și jumătate. 

— Putem aprecia că era lung de 50 de cm? își plasă 
anchetatorul cel tânăr întrebarea și deschise agenda pentru a 
nota. 

— Da, cred că da. 

Colonelul își privi colegul, iar privirea acestuia îi transmise 
același mesaj. Gândeau la unison. 

— Peste cât timp s-a întors? 

— Trecuse de nouă. 

— N-a avut vreme să ajungă prea departe, medită cu glas 
tare colonelul. 

— Credeţi că el a furat tablourile? întrebă ea, speculând 
remarca ofițerului. 

— Nicidecum. Este imposibil să acuzi un om plecând de la un 
singur element. 

— Așa ziceam și eu. 

— La înapoiere mai avea sacoșa? 

— Asta €..., răspunse firav femeia cu alură de matroană 
romană. Gânditor, locotenentul consemnă informaţia în agendă, 
apoi întrebă: 

— Ce aţi observat în legătură cu Emil Tudorescu? 

— Sunt mai multe lucruri... 

— Luaţi-le în ordine. 

— În primul rând, mi-a atras atenţia faptul că a venit, ca 
niciodată, la opt fix. 

— Întârzie? 

— Puțin, dar este un muzeograf excelent, de aceea nu 
deranjează pe nimeni. Nu vă mai spun că știe la perfecţie 
engleza, franceza și italiana. 

— Nu mai spuneți, se minună, fals, Bonifaciu. O fi avut 
guvernantă în copilărie... 

— Nu știu unde a învăţat, dar l-am auzit vorbind. Domnule, 
alții nici limba maternă nu o cunosc așa de bine! Ce e drept, a 
făcut și vreo câteva excursii prin străinătate. 

— Așa da, zise locotenentul. Și eu aș învăța, dacă m-ar trimite 
ministerul la specializare. 

— Taci, mă’! îi șopti colonelul, după care se adresă portăresei: 
altceva ce v-a mai atras atenţia? 

— Când s-a întors de sus... 

— Pe la ce oră? vru să afle Nicolae. 

— Era opt și un sfert, opt și douăzeci de minute. Deci, când s- 
a întors, mi s-a părut că are o comportare ciudată. 

— Adică? 

— l-ar fi convenit să nu fiu acolo. 

— Ascundea ceva? 

— Avea mâinile goale, dar le ţinea tot timpul în buzunare. 

— Vă aduceţi aminte cum era îmbrăcat? întrebă Bonifaciu, 
căruia îi venise o idee atât de tentantă, încât se ridică de pe 
scaun. 

— Cu aceeași scurtă matlasată pe care o poartă mereu. 

— E ceva mai lărguţă? 

— înî. Și mai lungă. 

— Și ţinea tot timpul mâinile în buzunare. 

— Exact. 

— Formidabil! 

— Puștiule, te simţi bine? 

Colonelul era îndreptăţit să pună o asemenea întrebare, 
întrucât Bonifaciu se plimba de la un capăt la altul al oficiului, 
vorbind de unul singur și afișând o succesiune de stări sufletești. 

— Ca niciodată, colonele... 

— Bine, domnule locotenent, răspunse Nicolae zâmbitor, 
înțelegând euforia prin care trecea Bonifaciu. 

— Cred că am descoperit modalitatea prin care hoţul a scos 
tablourile din muzeu. 

— Să nu-mi spui că pe sub haină! 

— Ba da. 

— E o copilărie! 

Locotenentul răspunse ca și cum ar fi fost rănit în orgoliul 
propriu: 

— Se vede că facem parte din generaţii diferite. 

— Nu e vorba de asta, ci de un calcul elementar. Cum ar 
putea încăpea sub o haină patru tablouri de 35 x 50 cm, cu 
șasiuri cu tot? 

— Era o idee... se dezumflă la fel de rapid tânărul. 

— Nu zic să o abandonăm. Dimpotrivă, îţi sugerez să i-o 
comunici și inspectorului șef. 

— Aiurea! 

— Da, s-ar putea ca eu să mă înșel. 

— Cred că nu. 

— Acum ești supărat, dar are să-ţi treacă. Doamnă Turturică, 
o ultimă întrebare: pe la ce oră s-a întors Tudorescu. 

— lar la ce oră? Cred că aţi făcut o fixaţie. 

Colonelul zâmbi. 

— A lipsit un ceas, spuse femeia, iar Nicolae clătină din cap, 
mulțumit. Ancheta se terminase și nu fusese lipsită de rezultate. 

e Capitolul 20 


De cum trânti portiera, Sofronie înţelese că făcuse o greșeală 
pe care Frânculescu nu avea să i-o ierte multă vreme. Cum 
dracu' de uitase să-l invite și pe el în castel? Doar știa că îi place 
să participe la investigaţii... La drept vorbind, uneori avea chiar 
idei lăudabile... 

— Boierii înăuntru, șoferii afară, zise durduliul, după ce i se 
comunică adresa. Așa e de când Dumnezeu a făcut lumea asta 
plină de mizerie și de tâmpiţi! 

— Vrei să-mi sugerezi că eu sunt unul dintre ei? întrebă 
ofițerul, amuzat de obida șoferului. 

— Se poate? De mine vorbeam. 

— De când ai porniri masochiste? 

— De când m-aţi dat afară de la poliţie și m-aţi trimis, cu 
bagaje cu ai la TAXI SEBASTIAN. 

— Hai, mă’, las-o dracu’ de treabă! Tu n-ai văzut că m-a luat 
directorul sus? Uite, acum ai ocazia să te revanșezi. Am 
primit o misiune. 


— Am... primit? 

— Da. 

— Adică, dumneavoastră și cu cine s-o nimeri. 

— Te înșeli, amice. Inspectorul șef a spus: ia-l pe Frânculescu, 
că este băiat capabil, și mergeţi acasă la madam Arvinte. Tipa e 
supraveghetoare și figurează pe lista suspecţilor. 

— A spus Demetrescu asta? 

— Tex-tu-al! 

— Cum nu m-am născut în noaptea de marţi spre joi, nu pot 
să înghit bazaconia asta! Nici măcar cu un kilogram de miere. 

e 

Constanţa Arvinte locuia într-o casă cu temelia din piatră și 
suprastructura din lemn, așa cum sunt cele mai multe din zona 
de munte. Cândva, casa arătase mult mai bine. În ultimii ani, 
după moartea soțului într-un accident de circulaţie, lipsa unei 
mâini bărbătești și a banilor făcuseră ca paragina să-și facă loc 
puţin câte puţin. 

Imediat după primul apel, o femeie, ale cărei semnalmente 
corespundeau cu ale persoanei căutate, apăru la poartă. 

— Locotenent-colonelul Sofronie, de la poliţie, se prezentă 
ofițerul, iar colegul meu este adjutantul Frânculescu. 

— Pe dânsul l-am mai văzut la muzeu. Dar ce treabă are 
poliţia cu mine? Vi s-a spus că m-am învoit... 

— Nu pentru asta vă căutăm. Putem sta de vorbă undeva, 
înăuntru? 

— Poftiti! 

Interiorul arăta cu mult mai bine decât exteriorul. Era mobilat 
cu bun gust, iar încăperile erau mari, cu ferestre impunătoare 
prin care intra întotdeauna suficientă lumină. 

— Locuiți singură? 

— Cu fiica mea. 

— Este acasă? 

— În sufragerie. Ce s-a întâmplat? 

— S-au furat nişte tablouri. 

— Dumnezeule! exclamă femeia. Care dintre de? 

| se spuse. 

— Mi se pare... nici nu-mi găsesc cuvintele! Când s-a 
întâmplat? 

— Încă n-am reușit să stabilim cu exactitate ora furtului, deși, 
după unele indicii, putem conchide că la ora când părăseați 
muzeul tablourile erau deja în mâna făptașului. 

— Înţeleg. 

— Înțelegeţi greșit, o linişti Sofronie. Este de datoria noastră 
să stăm de vorbă cu toate persoanele care s-au găsit în preajma 
locului faptei în această dimineaţă. 

— Deci nu sunt bănuită? Vreau să spun, nu sunt bănuită în 
mod special? 

— De ce aţi fi? 

— Pentru că am plecat de la serviciu. 

— Doamnă Arvinte, în prima fază noi suntem obligaţi să 
bănuim pe toată lumea și nu avem niciun motiv ca să vă 
compunem dumneavoastră un statut privilegiat. Acum v-aţi 
liniștit? 

— Da. 

— Perfect. Puteţi să ne spuneţi ce s-a întâmplat la etaj până la 
ora 11? 

— Totul a fost cât se poate de normal. De aceea, eu cred că 
furtul s-a comis după plecarea mea. Să știți, n-o spun ca să mă 
apăr... 

— Sunt convins, zâmbi Sofronie. Când aţi mers la etaj și aţi 
început curăţenia propriu-zisă? 

— Puțin după opt. 

— Nu fiţi așa de evazivă, colegele dumneavoastră ne-au 
destăinuit totul. Nu este o crimă să bei o cafea. 

— Cred că era aproape nouă. 

— Aşa știam și noi. În cele două ore chiar nu aţi văzut nimic 
deosebit? 

— Nu, domnule colonel, v-aș fi spus din capul locului. 

— Care dintre angajaţii muzeului a fost la etaj? 

— Să nu-mi spuneţi că hoțul este de-al nostru! 

— Nu vă spun, o asigură ofiţerul, dar vă rog să-mi răspundeţi 
la întrebare. Timpul ne presează. 

— Eu am observat două persoane. 

— Pe cine? 

— Cristian Popa a fost unul. 

— Aveţi idee unde a intrat? 

— Nu am văzut. Eram în dreptul primului apartament al 
domnișoarelor de onoare. A trecut pe lângă mine și a ţinut-o 
drept spre Imperial, unde a făcut-o la stânga. 

— Nu pe acolo se ajunge în sala Rococo? vru să afle Sofronie. 

— Ba da. 

— Avea ceva în mână, vreo sacoșă? 

— Cu siguranţă, nu. 

— Pe la ce oră se întâmpla asta? 

— Cred că între nouă și zece. 

— Când a plecat? 

— Să nu mă întrebaţi. Nu știu. Am intrat în Apartamentul 
Primului Ministru, unde am făcut curăţenie aproape un ceas. 

— Bine, zise locotenent-colonelul. Care este a doua persoană? 

— Romanescu. 

— Interesant, grăi ofițerul, care știa de accidentul de la 
Bănești și de cele două pânze. Pe la ce oră a urcat? 

— În tot cazul, înaintea domnului Popa. 

— Ştiţi în ce sală a intrat? 

— Propriu-zis, eu nu l-am văzut, dar am auzit-o pe Elena 
Mărgărit spunându-i celeilalte colege... 

— Maria Goran? 

— Exact: «ce treabă o fi având și Romanescu la 
„Domnișoarele de Onoare”?>» 

— Deci nu l-a însoţit nimeni. 

— ÎI consideram de-al casei. | se comunicase să nu umble la 
tablouri de unul singur, dar nu i se putea interzice accesul în 
sălile muzeului. În fond, își făcea meseria. 

— Cât a stat în apartament? 

— V-am spus că nu l-am văzut... 

— Nu știți nici dacă de acolo s-a deplasat în altă sală... 

— Îmi pare rău. 

— Altcineva? 

— Nimeni. 

— Sunteţi sigură? 

— N-am mai văzut pe altcineva. 

— O colegă de-a dumneavoastră ne-a indicat prezenţa unei 
alte persoane. 

— Despre cine este vorba? 

— Camelia Achimescu. 

— Exclus! zise Constanţa Arvinte, cu o hotărâre care îi atrase 
atenția ofițerului. 

— De ce este exclus? 

— Pentru că nu a urcat. 

— Poate că nu aţi văzut-o, dar asta nu înseamnă că nu a fost 
la etaj. 

— Nu se poate! 

— Pe ce vă bazați? 

— Am stat de vorbă cu doamna Achimescu și mi-a spus că 
avea treabă în altă parte. 

— Unde? 

— În depozit. Trebuia să inventarieze niște lucrări... Poate n- 
aţi auzit, dar lucrează la un studiu complex... 

— Am fost informaţi, zise moale Sofronie, întrebându-se ce se 
afla în spatele vehemenței cu care supraveghetoarea îi lua 
apărarea  muzeografei. Chiar înainte ca aceasta să fie 
incriminată. La dracu', gândi el, aici se ascunde o treabă ocultă. 
Dacă se va confirma că Romanescu a fugit cu două tablouri, 
unde sunt celelalte? Ce ne împiedică să acceptăm ideea unei 
complicităţi între Romanescu și Achimescu? Apoi, cu glas tare, 
se adresă femeii: 

— Poate nu v-aţi dat seama, dar aţi depus cam mult sârg în a 
vă apăra colega pe care nici nu am apucat să o acuzăm de ceva. 
Asta îmi dă de bănuit. 

Constanţa Arvinte plecă fruntea, dându-și seama că spusese 
ceva nepotrivit. 

— Am dori să stam de vorbă și cu fiica dumneavoastră. Știm 
că este bolnavă și nu o vom deranja mai mult de un minut. 

Beatrice Arvinte, o făptură plăpândă și palidă, precum o 
mucenică ce a ţinut toate posturile unul după altul, confirmă că 
mama sa venise acasă pe la unsprezece și un sfert, iar de atunci 
nu mai plecase nicăieri. 

— Dacă asta este tot, zise femeia, mi-a părut bine că v-am 
cunoscut... 

— Mai avem o rugăminte. 

— Spuneţi. 

— Lăsaţi-ne să aruncăm o privire prin casă. 

— Ar trebui să mă simt jignită, dar, pentru că am conștiința 
curată, vă rog să căutați din pod și până în beci. Nu peste multă 
vreme, Dacia albă demară în trombă, îndreptându-se spre 
muzeu. Căutarea nu dusese la nimic. 

e Capitolul 21 


Era atâta liniște în Imperial, încât aproape se auzeau bătăile 
inimii. Cu o tensiune arterială care se apropia vertiginos de cifra 
20, polițiștii îl înconjurară pe căpitanul Trandafirescu, care 
scotea dintr-o sacoșă din plastic două pânze imaculate întinse 
pe câte un șasiu de dimensiune egală cu cea a tablourilor 
furate. 

— Ce dracu’ înseamnă asta? nu se putu abţine Demetrescu. 
Două pânze goale... 

— Le-ai găsit într-unul dintre apartamentele Domnișoarelor de 
Onoare? medită Atanasiu. 

— Acolo. 

— Sub pat? 

— Da. 

— Curios. 

— La ce te gândești, Atanasiule? 

— Dacă pânzele nu îi aparţin cumva lui Romanescu... 

— N-a intrat nimeni în sală în afară de el, își aminti Zamfir. 

— O.K.! De ce le-a lăsat într-un loc unde puteau fi găsite 
oricând? 

— E o întrebare, recunoscu inspectorul. Poate că n-a avut 
răgazul să le ascundă mai bine... 

— Poate, dar de ce să ascundă două pânze virgine? Asta este, 
grăi Atanasiu, întrebarea nr. 1. Când vrei să furi ceva, în speţă 
un tablou, nu vii cu o pânză sau cu două. Ah, dacă vrei să 
execuți o copie... K 

— Cred că aveți dreptate, întări Zamfir. Incep să mă îndoiesc 
că am rezolvat cazul odată cu prinderea lui Alfred Romanescu. 

— Și cu cele două tablouri care au fost găsite în mașină cum 
rămâne? întrebă Ivănescu. 

— Vom vedea, spuse Atanasiu, dar mă tem că nu sunt ceea 
ce căutăm. Tineți minte replica lui Cooper din „Twin Peaks”: 
„bufnițele nu sunt ceea ce par a fi”? 

— Nu le aduce în discuție, spuse Zamfir. Și așa am moralul 
slăbuţ. 

— Trandafirescule, vorbi Demetrescu, sacoșa constituie 
probă. O luaţi pentru expertiză. 

— E-n regulă, domnule colonel, zise căpitanul și trecu în sala 
vecină, unde colegii săi continuau să cerceteze milimetru cu 
milimetru locul faptei. 

— Să mergem, trebuie să vedem ce este cu Romanescu. 

Inspectorul șef părăsi Apartamentul Imperial cu sentimentul 
că avea să mai treacă ceva timp până când să poată înmâna 
directorului lucrările. Căpătase convingerea că autorul nu este 
un ageamiu. Ori, un om avizat, știa că în România nu există 
piaţă pentru vânzarea operelor de artă furate din muzee. Asta îl 
ducea cu gândul la o încercare de a trece tablourile peste 
graniţă. Dacă acest lucru se întâmpla, „Piatra Arsă” putea să-și 
ia adio de la picturi. Cum să le recuperezi dacă aveau să intre în 
colecţia vreunui milionar excentric, care semnează cecuri cu 
multe zerouri numai pentru plăcerea de a ști că undeva, într-un 
subsol dotat cu aer condiţionat, există patru tablouri care sunt 
ale lui? Nu este o senzaţie divină să te bucuri numai tu de 
capodoperele unui Tiepollo, Cezanne, Picasso...? 

Închise ochii, într-o încercare iluzorie de alungare a gândurilor 
negre. 

e Capitolul 22 


Petre Dumbravă îi aștepta pe membrii echipei de cercetare în 
fața propriului birou. Era obosit cum nu îl văzuse nimeni până 
atunci. Avea o privire ștearsă, lipsită de expresie, iar pometii 
obrajilor îi erau căzuţi, delimitaţi în partea de sus de niște 
cearcăne adânci. 

— Domnule inspector, zise el, să știți că am verificat. Astăzi 
nu au fost deschise ușile principale. 

— Cu certitudine? 

— Da. 

— Tot este bine, înseamnă că a rămas intrarea personalului 
și... uite, acum mi-a trecut prin minte... 

— Ce anume? 

— Scara de incendiu unde este amplasată? 

— Porneşte din terasa care deservește apartamentul şi 
cabinetul de lucru al reginei. Amândouă se află în aripa din 
spate a castelului. 

— Ușile teraselor se deschid pe timpul zilei? 

— Foarte rar. Aerisirea se face prin intermediul ferestrelor. 

— Astăzi au fost deschise? 

— Vom verifica. 

— O.K. Ce doreaţi să-mi mai spuneţi? 

— Mi-e frică, domnule Demetrescu și, mai mult decât atât, mi- 
e ciudă că s-a putut întâmpla așa ceva ziua în amiaza-mare. 

— Intr-adevăr, este neplăcut. 

— Regulamentul spune că, în asemenea cazuri, trebuie să-l 
sun personal pe ministrul culturii și să-l informez. Dumnezeule, 
cum s-o fac? Ce să-i spun? Domnule Sorescu, știți, la noi totul 
decurge normal în afară de faptul că au dispărut patru tablouri 
din patrimoniul cultural-naţional... 

— Vă înţeleg starea sufletească și vă încredinţez că vom sta 
aici până vom reuși să-l prindem pe autor. Este tot ce vă pot 
promite. 

— Sunteţi foarte gentil și profesionalismul oamenilor 
dumneavoastră îmi este cunoscut. 

— Aveţi în vedere furtul de la Mănăstirea Sinaia? 

— Da. Aţi recuperat într-un timp record valori de peste 
60.000.000 de lei. Poate dă Dumnezeu să reușiți și acum... 
Colonelul făcu un gest de îmbărbătare și se grăbi să dea ochii cu 
Romanescu. 

e 

Restauratorul stătea pe unul dintre cele două fotolii aşezate în 
fața biroului directorului, iar pe măsuța scundă de la picioarele 
sale se aflau tablourile ce fuseseră găsite în portbagaj. 

— Puteți să-mi spuneți și mie de ce mă aflu aici? întrebă 
restauratorul. La ora aceasta trebuia să fiu în București. 

— Domnule Romanescu, începu colonelul, nu ne puteţi face o 
vină din faptul că v-am adus la muzeu, din moment ce în 
autoturismul dumneavoastră au fost găsite două tablouri care 
seamănă al dracului de tare cu „Prometeu răpind focul” și 
„Venus și Adonis”. a 

— Vă felicit pentru nuanţă: SEAMANA! 

— Deci nu sunt lucrările originale? 

— Dumnezeule, cum puteţi crede una ca asta?! 

— Decât să vă minunaţi, spuse Atanasiu, mai bine ne-aţi 
explica de unde aveți aceste, hai să le spunem câpii. 

— Văd că și dumneavoastră vă pricepeţi la nuanţe. Domnilor, 
încep să-mi schimb părerea despre poliția română. Văzând că 
nimeni nu se amuza, zise lapidar: sunt făcute de mine. 

— Nici mai mult, nici mai puţin, gândi cu glas tare Zamfir. 

— Nu mă credeţi capabil să execut o copie după Tiepollo? 

— Vai de mine, domnule Romanescu, dar nici prin gând nu 
mi-a trecut să spun așa ceva, zâmbi locotenent-colonelul. Mă 
întrebam, numai, cum să-mi explic coincidenţa că exact în ziua 
furtului, dumneavoastră dispăreţi la București cu două câpii. 

— Vulgar și inexact! Cum adică „am dispărut”? 

— Fără să spuneţi nimănui și cu mult înainte de sfârșitul 
programului, zise Demetrescu. 

— Dumnezeule, aceeași mentalitate  funcţionărească! 
Înţelegeţi că eu nu am program fix și nu dau socoteală 
conducerii muzeului decât la terminarea lucrării! 

— Apropo de dat socoteală, interveni Atanasiu, în sarcinile 
care vă reveneau intra și efectuarea a două câpii după Tiepollo? 

— This is the question! declamă teatral restauratorul. Nu. 

— Ei, atunci? 

— Atunci? își arătă acesta nedumerirea. 


95 


— De ce le-aţi făcut? întrebă Demetrescu, cu o ușoară 
nervozitate. 

— Din plăcere și din admiraţie pentru Tiepollo. Niciodată n-am 
ascuns că îmi place. Doamna Marinescu poate să confirme. 
Chiar așa, stimată direcţiune, de ce mă lăsaţi să suport atacurile 
poliţiei fără să-mi luaţi apărarea? 

Raluca Marinescu și Petre Dumbravă tăcură. 

— Probabil că v-a fost mai ușor să daţi vina pe mine decât pe 
unul din angajaţii dumneavoastră, medită cu glas tare 
restauratorul. Nu vă condamn. Dar acum, după ce aţi văzut 
copiile, de ce nu spuneţi nimic? 

— Chiar așa, doamnă Marinescu, zise Atanasiu, exprimaţi-vă 
părerea în legătură cu pânzele pe care le aveţi în faţă. 

— Cu siguranţă sunt niște câpii aflate într-o fază intermediară 
de execuţie. Subiectele sunt clare, iar talentul pictorului este și 
el remarcabil. 

— Nu credeam că o veţi mai spune, zise acru pictorul. 

— Să lăsăm aprecierile critice pentru mai târziu, spuse 
Demetrescu. Aţi făcut câpii și după alte lucrări? 

— Nu. 

— De ce? 

Pentru că n-am chiar așa de mult timp la dispoziţie și nici nu 
consider că celelalte lucrări merită aceeași atenţie. 

— Deci nu ascundetți că le cunoșteaţi valoarea. 

— Vai de mine, de ce să ascund? 

Demetrescu se așeză pe un scaun și le făcu semn colegilor să 
pună întrebările care îi frământau. 

— Pe la ce oră aţi ajuns la muzeu și cât aţi stat? vru să afle 
Zamfir. 

— Am venit puţin după ora opt și nu cred că am întârziat mai 
mult de o jumătate de oră. 

— Practic, ce treabă aţi avut? întrebă Atanasiu. 

— Trebuia să iau din birou câteva planșe cu care aveam de 
gând să mă prezint la Galeriile Naţionale. 

— Unde aveți biroul? 

— La parter, răspunse directorul în locul său. 

— La etajul unu ce aţi căutat? își plasă inspectorul întrebarea 
care îl preocupa cel mai tare. 

— De unde știți că am fost la unu? 

— Aţi fost văzut. 

— Firesc. Am avut puţină treabă. 

— Unde anume? 

— Într-unul din apartamente. 

— În care? zise Atanasiu, care începuse să-și piardă răbdarea. 

— Contează? 

— Contează. 

— La Domnișoarele de Onoare. 

— Recunoașteţi  sacoșa aceasta? întrebă căpitanul, ce 
avusese grijă să ia cu sine obiectul găsit de către Trandafirescu. 

— Ar trebui? 

— Desigur. Băieţii de la criminalistic au prelevat suficiente 
urme papilare de pe mânerele din plastic și sunt gata să le 
supună la o comparare criminalistică. Este nevoie? 

— Să nu se deranjeze. Sacoșa îmi aparţine. 

— Inclusiv cele două pânze neîncepute? 

— Inclusiv. 

— Ce aveaţi de gând să faceți cu ele? 

— Am avut patru pânze, din care am ales două care mi s-au 
părut mai bune. 

— Cu celelalte ce intenţionaţi? 

— Urma să fac niște studii după cele două tablouri care se 
află în apartament... 

— Cum s-ar spune, le-aţi pregătit pentru a le avea la 
îndemână, zise colonelul. 

— Într-adevăr. 

— Mă îndoiesc. 

— De ce? 

— Deoarece îmi imaginez că nu aveați voie să pictaţi chiar în 
muzeu. Primele c6pii unde le-aţi realizat? 

— În atelierul personal pe care mi l-am amenajat în casa unde 
stau cu chirie. 

— Vedeţi? 

— Pentru tablourile lui Tiepollo aveam fotografii. 

— Și pentru acestea, nu! 

— Adevărat. Intenţionam să-i cer voie directorului și să mă 
apuc de treabă. 

— Când? 

— Luni. 

— Nu v-a fost teamă că vă fură cineva pânzele? 

— Să fim serioşi! Cine ar fi stat să se uite sub pat dacă nu ar fi 
avut loc furtul? 

Are dreptate, gândi Atanasiu, dar povestea asta nu se leagă 
așa cum aș vrea. De ce a făcut copiile? Numai pentru a efectua 
un exercițiu? 

— Zamfire, spuse colonelul, pe cine mai avem jos? 

— Pe Botorga, pe Ioniţă... 

— Pe Ioniţă lasă-l aici. In schimb, Botorga și cu un om de la 
Comănescu să plece acasă la Romanescu. Vreau să fie verificat 
tot. Aveţi ceva împotrivă, domnule restaurator? 

— Parcă am încotro? 

— Asta cam așa e. După aceea, vă întoarceţi să ne daţi o 
declaraţie și să fiți amprentat. 

— Să înțeleg că mă arestaţi? Barem citiţi-mi drepturile și 
lăsaţi-mă să dau un telefon. 

— N-am ajuns până acolo. Tot personalul va fi amprentat, zise 
Demetrescu. 

e Capitolul 23 


Mirela Panaitopol, blonda cu trup de manechin suedez, plecă 
de la „Şoimul”, lăsându-și colega într-o stare vecină cu 
perplexitatea. De ce nu o implica în anchetă? Ce intenţiona și de 
ce nu avea, măcar, bunul simţ de a-i împărtăși intenţiile? Oricât 
s-ar fi gândit, nu găsea decât un singur răspuns plauzibil: o 
socotea o gâsculiță căreia nu trebuie să-i dezvălui nicio taină, 
dacă vrei să nu o trâmbițeze în toate punctele cardinale. 

Blonda era prea grăbită, pentru a mai avea timp să remarce 
lacrimile cristaline care începuseră a se prelinge pe obrajii 
Danielei Furtună. 

Merse la telefonul de lângă magazinul cu articole de artizanat 
și formă un număr. 

— Alo, bună ziua, vă rog cu domnul Bonifaciu. 

— Cine îl caută? se auzi o voce de femeie, în care Mirela 
desluși o umbră de iritare. 

— Sunt prietena lui, Mirela. 

— Vai de mine, ne-a povestit despre dumneavoastră, se 
poate? 

Ce dracu', gândi ea, individa asta este geloasă? Exact o scenă 
de gelozie îmi lipsea! 

— Stimată doamnă... 

— Domnișoară. Sunt colega de birou a lui Georgel. Mă mir că 
nu v-a vorbit despre mine... 

— MI-l daţi la telefon sau sun la ofiţerul de serviciu? 

— Nu este la sediu. Credeam că v-aţi întâlnit la muzeu... 

— Face parte din echipa de cercetare? 

— Da. V-aţi supărat pe mine? 

— Pentru atâta lucru, stimată doamnă? 

— Domnișoară, se oţări cealaltă și închise nervos telefonul. 

Plecă spre castel. Aleea era pustie, ca și cum nimic nu s-ar fi 
întâmplat. Când ajunse la vreo zece metri de ghereta postului 
principal de jandarmi, se auzi strigată. 

— Mirela! 

Luată prin surprindere, tresări. 

— Te-am speriat? 

— Ntt. 

Bărbatul din fața ei, Constantin Pasăre, îi era vecin și făcea 
parte din personalul tehnic al muzeului. Se strica o încuietoare? 
Dădeai fuga la nea Pasăre sau la ajutorul lui, lon Măruntu, și 
aveai garanția că treaba era ca și rezolvată. Dacă trebuia să 
înlocuiești un jgheab, de asemenea apelai la serviciile 
profesioniste ale duo-ului Pasăre & Măruntu. 

— Ai auzit? 

— Am auzit, nea Pasăre, și mă tot gândesc cine a putut s-o 
facă. 

— Nu știu, da’ iese tevatură mare. Știi câți polițai au venit? 

— Serios? 

— înî și umblă vorba, că o să aducă și jandarmii să 
scotocească zona. Terasele, pădurea, tot. 

— Hai că-mi place. De unde le știi? 

— Măi, domnișorică, mata crezi că numa’ SRl-ul are sursele lui 
de informare? 

— Nu, serios? 

— Am vorbit cu secretara directorului. Cică l-ar fi auzit vorbind 
pe inspectorul șef. 

— Tot ce se poate. 

— Te duci la castel? Vezi că e vânzoleală mare. S-ar putea să 
nu mai ieși de acolo până diseară. Pardon, am uitat că ai pile la 
locotenentul ăla mişto. 

— Nea Pasăre, chiar că mă uimești. Nu i-am spus nici lui 
tata... 

— Ai procedat ca o fată deşteaptă, taţii nu trebuie să le știe 
pe toate. Nici bărbații. 

— Mai ales ei, zise Mirela râzând și plecă spre intrarea 
personalului. 

Oficiul, biroul ghizilor și anticamera sălii de ședințe erau pline. 

— lată un nou suspect, încercă o glumă Săndulescu, ghidul cu 
o alură asemănătoare celei a lui loan Gyuri Pascu. 

— Asta a vrut să fie o glumă? 

— Să zicem. 

— Cam idioată, spuse Mirela, dar aproape imediat regretă 
duritatea cu care se exprimase. 

— Treci cu vederea, i se adresă o îndrumătoare ceva mai în 
vârstă. De când a descoperit lipsa tablourilor, visează numai 

suspecți. Dacă îl auzi, juri că a fost coleg de bancă cu Simon 
Templar. 

— Să mori de râs, nu alta, o maimuţări Săndulescu. Pentru că 
veni vorba, dumneata unde ai fost la ora H? 

— Care e aia? ceru lămuriri supraveghetoarea. 

— Rahat! Eu de unde să știu? 

— Atunci taci din gură că și așa avem aer puţin. 

Mărunţelul făcu un gest de lehamite și se îndreptă spre 
Gabriel Frăsineanu, care căuta să facă abstracţie de atmosferă, 
citind un jurnal. 

— La voi cum e? o întrebă supraveghetoarea pe Mirela. 

— Liniște și pace. 

— Sunteţi fericite. Pe noi ne-a sechestrat directorul de vreun 
ceas jumătate. Se aude că o să ne amprenteze ca pe 
prostituate. 

— Lasă, madam, nu plânge, îi zise Frăsineanu. Nu vrei să-l 
prindă pe hoţ? 

— Ba vreau, vedea-l-aș cu popă la cap, că din cauza lui or să 
ne bage cu degetele-n smoală. 

Emil Tudorescu, rezemat de calorifer lângă Frăsineanu, se 
aplecă și îi spuse acestuia la ureche, nu suficient de încet pentru 
ca femeia să nu audă: 

— Idioată muiere. 

Zgomotul de fond se opri dintr-o dată, iar cea vizată rămase 
fără grai. Era peste puterea ei de înțelegere și de reacţie. 

Profitând de momentul penibil care se crease, Mirela plecă din 
fața oficiului portăresei, unde se petrecuse scena, și se îndreptă 
spre anticamera sălii de protocol, acolo unde se găsea un 
telefon. Nu apucă să facă mai mult de câţiva pași, când se 
întâlni cu locotenentul Bonifaciu. Plăcut surprins, ofițerul o 
salută cu o privire caldă. Ar fi îmbrăţișat-o și ar fi sărutat-o la 
nesfârșit dacă nu ar fi fost atâta lume în jur. 

— Scuză-mă o clipă, îi spuse Mirelei, apoi se întoarse către 
Maria Goran care voia să își completeze declaraţia dată anterior. 
Vă ascult. 

— Nu pot aici, haideţi mai bine în altă parte. 

Cum nu exista niciun birou liber, Bonifaciu îi ceru blondei să-l 
urmeze și plecă spre Holul de Onoare, însoţit de 
supraveghetoare. 

— Aici nu ne deranjează nimeni. Ce v-aţi amintit? 

— Pot vorbi în prezența domnișoarei? Știu că ne este colegă și 
poate că... 

— Poate că ce? întrebă ofițerul, convins că interlocutoarea sa 
prezenta simptomele unui început de spionită. 

— În fine, dacă nu vă încurcă ancheta. am să vorbesc și cu 
martori. Mie nu-mi este frică. Mai devreme, când am fost 
întrebată, am oferit trei nume de colegi care au fost la etaj după 
ora nouă. 

— Și sunt mai mulţi? 

— Da. l-am omis pe cei doi muncitori. 

— Ce muncitori? întrebă surprins locotenentul. 

— Nea Pasăre și Nelu Măruntu. 

Auzind cele două nume, blonda deveni dintr-o dată foarte 
atentă. 

— Interesant. 

— Eram în fața Apartamentului Primului Ministru, când au 
urcat scara și mi-au zis că au sarcină să repare un jgheab de la 
terasa cea mare. 

— Cea din faţa castelului? 

— Aceea. 

— l-aţi condus sau i-aţi lăsat să meargă singuri? 

— l-am condus pentru ca să le deschid ușa. 

— Prin ce sală au intrat? 

— Prin Corpul de Gardă. 

— Oho, așa de lungă, este terasa? 

— Da, practic deservește toate sălile de pe latura respectivă. 

— Au intrat și i-aţi lăsat acolo. 

— Adevărat. 

— Aţi văzut despre ce jgheab era vorba? Știţi unde anume era 
amplasat? 

— Între Rococo și Camera de Gardă. 

— Cât apreciaţi că au stat în terasă? 

— O jumătate de oră. 

— V-au anunţat când au plecat. 

— Da. Eram în hol și i-am văzut. Nea Pasăre mi-a zis că pot să 
închid ușa. 

— Și aţi închis-o? 

— Da. 

— Aţi intrat tot prin Camera de Gardă? 

— Să știți că nu. De data aceasta, am luat-o prin Rococo. 

— STOP! zise locotenentul. Ce oră era? 

— Zece. C-o fi fost cu cinci minute înainte sau după... 

— Nu contează. Tablourile erau la locul lor? 

— Nu m-am uitat special, dar pot să bag mâna în foc că erau 
acolo. Când ai trăit douăzeci de ani într-un muzeu, simţi, 
domnule locotenent, când ceva nu este cum trebuie. Am citit 
undeva că unii oameni sunt dotați cu un al șaselea simţ care se 
numește privire periferică. Am certitudinea că mă număr printre 
ei. 

— Serios? râse locotenentul, dezvelindu-și dintâi albi și 
strălucitori. 

— Serios! 

— Putem consemna în agendă că la ora zece tablourile încă 
nu fuseseră furate? 

— De ce nu? se bâlbâi femeia. 

— Vă avertizez că este o afirmaţie pentru care vă asumaţi 
răspunderea. 

— Mi-o asum. 

— Dacă este așa, observă Mirela, înseamnă că cei doi 
muncitori nu au absolut nicio legătură cu furtul. Au venit, și-au 
făcut meseria și au plecat. 

— Asta cam așa e, zise Bonifaciu. Mărturia dumneavoastră le 
oferă un alibi extraordinar. Văd că nu prea vă convine. 

Dacă ar fi anunţat-o că în minutul următor avea să fie urcată 
pe scaunul electric, nu ar fi sărit mai tare: 

— Adică, de ce să nu-mi convină? Credeţi că eu acuz oamenii 
pentru că-mi face plăcere? 

— Nicidecum. 

— Slavă Domnului. Pot să plec? 

— Vă rog. 

Rămas numai cu Mirela, locotenentul se aplecă și o sărută 
pasager, pe vârful buzelor. 

— Mi-a fost dor de tine. 

— Oh, și mie, iubitule, zise ea, lipindu-se de trupul lui. Ne mai 
ţineţi mult? 

— Probabil că da. De ce, ai vreun plan? 

— Am. 

— La ce oră? 

— După ora nouăsprezece, oricând. 

— Părinţii tăi unde vor fi? Sper să nu se întoarcă pe la miezul 
nopții. 

— Nu fi copil, pleacă la sora tatălui meu, la Brașov. 

— M-am liniștit, Brașovul este destul de departe. Urmară 
câteva secunde de tăcere. 

— Ciudat, zise el, știi la ce m-am gândit în prima clipă când 
am aflat că s-au furat tablourile? 

— Spune-mi. 

— La tine. 

— În ce calitate, de hoaţă? ; 

— Eşti de-o perspicacitate îngrijorătoare. li plâng de milă celui 
care va merge alături de tine la altar. Cum să minți o asemenea 
nevastă? 

— Ai grijă să nu te instalezi prea confortabil pe locul 
nefericitului! 

— O să am, spuse el, apucând-o de talie și sărutând-o ușor. 
Apoi, ceva mai târziu, întrebă: femeia aceasta, Maria Goran, ce 
fel de om este? 

— Mahalagioaică de calibru greu. 

— Cu doamna Achimescu se înțelege bine? 

— Glumești? 

— E chiar așa de rău? 

— Antipatia este reciprocă. De fapt, eu am venit să-ţi relatez o 
întâmplare care s-ar putea să vă folosească. 

Două minute mai târziu, locotenentul era informat în legătură 
cu persoana enigmatică a cerșetorului. 

— Formidabil, zise el, știi ce bine se leagă? 

— Nu știu. 

— Ai spus că prietena ta l-a văzut de mai multe ori stând de 
vorbă cu Cristian Popa. Corect? 

— Corect. 

— Motiv pentru care, ai presupus că pachetul a fost lăsat 
acolo de muzeograf. Ei bine, află că presupunerea ta se verifică! 

— Dom'le, deşteaptă mai sunt! N-aveţi și pentru mine un loc 
la poliție? 

— Cum să nu! 

— Stai că mi-am adus aminte și, ca să te pedepsesc, îţi retrag 
invitaţia pentru deseară. 

— De ce? 

— Din cauză de colegă de birou. 

— Ce colegă de birou? întrebă total nelămurit Bonifaciu. 

— Geloasă, răspunse sec Mirela. 

— Ai dat telefon la mine la serviciu? 

— Vezi că te-ai gândit la ea? Ești un crai! 

— E o provocare, drept pentru care te invit să revenim la 
discuţia noastră. După cum spuneam, Cristian Popa a fost văzut 
ieșind din muzeu cu o sacoșă în care avea obiectul pe care l-a 
preluat cerșetorul. 

— E clar, mandatul și „pac la Războiul”! 

— Nu e așa de clar pentru că nu se potrivesc orele. 

— Care, frate? 

— Portăreasa pretinde că domnul Popa a ieșit pe ușă pe la 
nouă fără un sfert, în timp ce supraveghetoarea are pretenţia că 
la zece tablourile erau încă la locul lor. Sesizezi contradicția? 

— Mda. 

— De ce... „mda”? 

— Pentru că eu nu m-aș baza pe cele spuse de madam Goran. 
Ea PRESUPUNE că la ora zece tablourile erau O.K., mizând pe 
faptul că, dacă n-ar fi fost, AR FI TREBUIT SA OBSERVE. Tu poţi 
crede una ca asta? 

La naiba, gândi locotenentul, fata asta este mai mult 
deșteaptă, decât frumoasă și cât este de frumoasă știe toată 
lumea. 

În acel moment, ușa care făcea legătura cu aripa 
administrativă se deschise și își făcu apariţia colonelul. 

— Puștiule, zise el, haide sus, ne cheamă inspectorul șef. 

Pe la ora două și jumătate cercetarea criminalistică a sălii 
Rococo se apropia de încheiere. Fusese o muncă titanică, fiind 
verificat totul, milimetru cu milimetru. 

Cu cât înainta cercetarea, cu atât lon Damaschin, șeful 
Serviciului Criminalistic era mai sceptic. De aceea, descoperirea 
făcută de căpitanul Trandafirescu îl luă prin surprindere. 

— Veniţi să vă uitaţi, îl invitase ofiţerul, un tip brunet, cu părul 
plin de cârlionţi mărunți. Luaţi și lupa, altfel nu se vede. 

Locul indicat de căpitan era suportul unei statuete din 
porțelan, așezată pe comoda deasupra căreia se aflase unul 
dintre tablouri. Cu mare greutate reuși să descopere trei 
fragmente triunghiulare, roșii, ceva mai mari de un milimetru. 

— Ce-ar putea fi? întrebă Damaschin. 

— Ojă. 

— Nu mă omori! 

— Observaţi cât de lucioase sunt? Îmi pun la bătaie leafa pe 
un an că este lac de unghii. 

— O femeie? Ar fi culmea să fi avut dreptate Atanasiu... 

— Nu neapărat, zise Trandafirescu. Oja se putea desprinde și 
ieri sau alaltăieri. 

— Te înșeli, căpitane, spuse plutonierul major Manuel Vizitiu, 
cel care, de câteva minute, studia altă ramă, cea care fusese 
fixată pe peretele dinspre Camera de Gardă. 

— De ce? 

— Pentru că am găsit și eu bucățele de ojă. 

— Nu se poate! exclamă Damaschin. Unde? 

— În dantelăria ramei. A fost o întâmplare că au rămas acolo. 
Dacă picau pe covorul ăsta roșu... dracu' le mai găsea! 

— Confruntaţi-le. Este aceeași culoare? 

— Fără niciun dubiu, zise Trandafirescu. 

— Puneţi-le într-un plic. Este o descoperire pe care trebuie s-o 
comunicăm întregii echipe. 

— Cred că veţi mai întârzia un minut, glumi locotenentul 
Bogdan Ștefănescu. Este păcat să faceţi două drumuri. 

— Mă', să nu-mi spui că ai găsit urme papilare! 

— Ba da. 

— Unde? 

— Pe rama de lângă sobă... 

— Dumnezeule... spuse gâtuit de emotie Damaschin. 

— Și pe comoda de sub ea. 

— la să le văd! 

Ștefănescu îi întinse hârtia folio, pe care se vedeau mai multe 
amprente. 

— Avem noroc, crestele papilare se văd destul de bine, deci 
sunt proaspete, se bucură Trandafirescu. 

Peste un sfert de ceas, cercetarea criminalistică se încheie. 
Damaschin, însoţit de căpitan, merse în biroul directorului, acolo 
unde era centrul de comandă al operaţiunii. 

Marian Demetrescu ascultă cu atenţie raportul criminaliștilor 
și decise: 

— Incepeţi amprentarea întregului personal. 

— Ce spaţiu ne puneţi la dispoziţie? 

— Jos, în aripa administrativă, există o sală unde a funcţionat 
cândva o magazie. Are să vă arate domnul director, de la care 
veți primi și o listă a întregului personal. Nu trebuie să rămână 
nimeni neamprentat. Nici măcar domnul Dumbravă. 

— Voi începe cu dumnealui, glumi Damaschin. 

— Neapărat, zise inspectorul, și veţi continua cu Camelia 
Achimescu. Urmăriţi manichiura și, în momentul în care 
descoperiţi persoana care poartă ojă asemănătoare... 

— Sau are oja sărită... 

— Da... o încredinţaţi căpitanului Atanasiu, pentru că tot a 
avansat el ideea unui hoţ-femeie. 

Ofițerul înclină capul aprobator, apoi zise: 

— Efectivele noastre de la pază și ordine sunt jos, iar 
jandarmii vor sosi în cinci minute. 

— Tătaru unde este? 

— Iși pregătește oamenii, spuse Zamfir, știind cât de 
scrupulos era colegul său, Vali Tătaru, responsabilul cu liniștea 
publică în întregul judeţ. 

— Spune-i să repartizeze șapte-opt oameni pentru interior. 
Sau nu ajung? 

— Cred că vreo cincisprezece ar fi mai bine. 

— N-am nimic împotrivă, dar vreau să nu rămână colţișor 
nescotocit. lvănescule, acţiunea asta o coordonezi personal. 

— Da, domnule colonel. 

— lar Tătaru se va ocupa de scotocirea zonei înconjurătoare a 
castelului. Gata, îi dăm drumul. Atanasiule, tu mai rămâi o clipă. 

După plecarea celorlalţi, colonelul zise: 

— Ce spui de treaba cu oja? 

— În primul rând, sper să-i aparţină Cameliei Achimescu. 

— Și dacă ar fi așa? 

— Am putea, cel mult, să o suspectăm de complicitate la furt. 
Știm că a fost în Imperial puţin după ora nouă. Vi se pare 
imposibil ca ea să fi pregătit terenul adevăratului hoţ? 

— Imposibil, nu. 

— Eu văd treburile derulându-se cam în felul următor: 
Achimescu urcă la etaj pe la nouă și, profitând de neatenția 
supraveghetoarelor, întoarce cuiele spre exterior... 

— Ce indiciu ai? 

— Era singura operaţiune în timpul căreia putea rămâne fără 
porțiuni din manichiură. 

— Așa este. Cât i-ar fi luat treaba asta? 

— Nu mai mult de cinci minute. 

— Eu cred că mai mult. 

— Fie... 

— După care pleacă, și își vede liniștită de treburile ei, 
urmând ca, peste un ceas sau un ceas și jumătate, să intre în 
scenă hoţul. Adică, marele anonim. 

— Aţi audiat raportul colonelului Nicolae? 

— Da. 

— Și ce părere aveţi? Cristian Popa iese pe ușa muzeului 
ducând în sacoșă un pachet în care puteau fi introduse pânzele 
detașate, în prealabil, de șasiuri. Totodată, Emil Tudorescu are o 
comportare ciudată... 

— Așa i s-a părut portăresei. 

— Cred că are dreptate. Nicolae intuiește oamenii și mi-a spus 
că Aglaia Turturică are un spirit de observaţie redutabil. 

— Nu te contrazic, dar nici nu am motive suficiente să-l 
consider suspect. Cât privește ideea lui Bonifaciu, mi se pare 
demnă, de reținut. Patru pânze desprinse de pe rame și vârâte 
pe sub haină nu înseamnă mare lucru. Dacă eram hoț, cred că 
așa le-aș fi scos din muzeu. 

— Asta nu înseamnă că trebuie să-l îndepărtăm pe Cristian 
Popa de pe listă. 

— Exclus! Este singura persoană, despre care știm că se 
ocupă cu traficul de obiecte de artă. 

— Știm? 

— Da. 

— De unde? 

— Aii, am uitat să-ţi spun... Dar mai bine te las pe tine să 
citești. 

Colonelul extrase o foaie dactilografiată dintr-o mapă și o 
întinse căpitanului. Nu era altceva decât rezumatul raportului 
întocmit de ofițerul de informaţii Daniel Crețulescu, pe baza 
celor discutate în tren de către cei doi moldoveni. 

— „Domnu' Cristian de la castel”, citi Atanasiu. Da, trimiterea 
este clară. Am citit tabelul personalului și n-am găsit două 
persoane cu acest nume. 

— Se potrivește de minune. 

— Cum procedăm în continuare? 

— Atât el cât și Tudorescu trebuie amprentaţi mai repede, iar 
după aceea ne vom împărţi în trei echipe care se vor ocupa de 
cei doi suspecți și de Camelia Achimescu. 

— Asta presupune și percheziții. 

— Sigur. 

— În cazul acesta eu o să mă ocup de femeie. 

— Tot timpul te ocupi de femei, Atanasiule, râse colonelul. 

— Burlăcia e de vină, se apără căpitanul, pentru care 
noţiunea de căsătorie lipsea din dicţionar. 

— Sigur, sigur... 

— Mă gândeam la ceva, schimbă Atanasiu subiectul. 

— Da? 

— Ea nu a părăsit muzeul de la ora opt de dimineaţă... 

— Crezi că va socoti inoportună percheziţia? 

— Și asta, dar contează mai puţin. Altceva voiam să spun. 

— Te ascult. 

— Dacă este angrenată în mecanism și dacă a avut grijă să se 
afle că nu s-a mișcat din castel, nu credeți că domiciliul ei putea 
fi folosit de către cel care a furat tablourile? 

— Ca ascunzătoare? 

— Da. 

— Cum să nu! Autorul, oricare ar fi fost el, trebuia să ducă 
lucrările într-un loc sigur. Ori, acasă la el... Asta în cazul în care 
au fost scoase din muzeu. 

— Discutăm ipotetic. 

Colonelul înclină din cap în semn de aprobare și își aprinse o 
țigară, servindu-se dintr-un pachet care se găsea pe birou. Se 
lăsase de fumat de vreo câţiva ani, dar, în ziua aceea, nimic nu 
mai era normal. 

Se ridică din fotoliu și merse la fereastră. 

O secundă, atâta numai, avu puterea să admire perspectiva 
care se reliefa la poalele castelului, înnobilată de o multitudine 
de tonuri autumnale. 

— E ciudat, se auzi gândind cu glas tare Atanasiu... 

— Ce anume? 

— Suntem aici, în muzeu, două tabere diametral opuse: noi, 
polițiștii și personalul. Suntem prizonierii acelorași încăperi, 
respirăm același aer încărcat de transpiraţie, ne călcăm aproape 
pe picioare, dar starea conflictuală există. Poate nu mă exprim 
corect. Să zicem că există o neîncredere reciprocă. Noi trebuie 
să bănuim pe toată lumea, iar ei, afară de unul singur, se simt 
jigniţi, hărţuiţi, dezumanizaţi. Nu înțeleg de ce trebuie să dea 
declaraţii, să fie amprentaţi și să stea aici până noaptea. 

— La dracu’, asta să fie singura noastră problemă, zise 
colonelul, scuturându-se parcă de somnolenta care îl apucase. 
Trebuie să ne aruncăm pe urmele lui Popa. 

— Dacă relaţia dintre el și cerșetor este reală, cu atât mai 
mult. 

— l-am cerut lui Comănescu să ni-l identifice și nu cred că va 
mai trece mult până ne va da de știre. Sofronie încă nu s-a 
întors? 

— Nu. 

— lar Botorga? 

— Abia a plecat. 

— Exact... În acel moment intră Zamfir, care reuşise să 
stabilească traseul cel mai scurt pe care îl putea utiliza hoțul. 

— Aţi făcut o reconstituire? 

— Da. 

— Și cât durează drumul, dus-întors? 

— Zece minute. 

— Ai inclus și timpul necesar pentru sustragerea tablourilor? 

— Firește. 

— Și numai zece minute? 

— Mergând la pas, cum presupun că a făcut și hoţul pentru a 
nu da de bănuit. 

— Extraordinar, zise colonelul, dar nu reuși să-și continue 
fraza, deoarece intră directorul cu o figură ca de ceară. 

— Dumnezeule, zise el, era să fac infarct. 

— De ce? 

— Haideţi să vă arăt ce au găsit oamenii dumneavoastră în 
interiorul scării secrete. 

Când auzi că începe amprentarea personalului, Camelia 
Achimescu avu o tresărire ușor perceptibilă. loana David, care 
se afla, din întâmplare, în preajmă, nu pierdu ocazia să remarce: 

— Tresăriţi cam rău pentru un om ce se știe cu conștiința 
curată... 

— Uite ce e, madam, se apără muzeografa, dacă continui să 
mă agasezi cu elucubraţiile astea, am să mă adresez poliţiei. 

— Oho! De ce? 

— Calomnia este o infracțiune. 

— Care, oricum este mai puţin gravă decât aceea de furt. 

— Gata, nu mai suport! se enervă Camelia Achimescu, 
îndreptându-se spre oficiul în care începuse deja amprentarea. 

Pentru operativitate, se lucra într-o echipă formată din trei 
criminaliști. Conform înțelegerii, căpitanul Trandafirescu se 
ocupa de femei, dar nu de toate, ci numai de acelea care aveau 
manichiura făcută. Le privea de la distanţă și, dacă vedea că au 
unghiile acoperite cu ojă, le prelua el, iar dacă nu, le pasa 
plutonierului major. In acest timp, locotenentul Bogdan 
Ștefănescu îi amprenta pe bărbaţi, care formau un grup ceva 
mai mic. 

Prima femeie pe care o amprentă Trandafirescu fu Raluca 
Marinescu. Cum oja avea cu totul altă culoare, se grăbi să 
treacă la o altă persoană care se întâmplă să fie Camelia 
Achimescu. 

Din momentul în care îi văzu mâinile, căpitanul înțelese că 
misiunea lui se încheiase. Culoarea lacului era aceeași. 

— Imi cer scuze, căută ofițerul să fie cât mai curtenitor, dar 
aceasta este procedura. 

— Nu vă scuzaţi, totul este să dureze cât mai puţin. Nu suport 
să mă știu murdară pe mâini. 

— Terminăm numaidecât. V-a spus cineva că aveţi mâini 
frumoase? 

— Mâini? Nu. Bărbaţii ne spun, de obicei, că avem picioare 
frumoase. Sunteţi foarte gentil. 

— N-a fost un compliment gratuit. În cariera mea am văzut 
mii de mâini, dar niciodată așa de fine. Cântaţi la pian? 

Curtoazia căpitanului era calculată, dar nu îi venea greu să 
joace acest rol, întrucât era un tip sensibil, cu înclinații estetice. 

— Nu, răspunse femeia. 

— Aș fi jurat. Degetele dumneavoastră subţiri denotă o 
puternică sensibilitate artistică. 

Femeia îl privi mai atent, de data aceasta cu intenţii pașnice. 
Dacă la început i se păruse ursuz, acum îl găsea, dintr-o dată, 
atrăgător. Cât privește atingerea mâinilor lui puternice, brăzdate 
de vene bine profilate, aceasta îi provoca o senzaţie de un 
erotism rafinat. 

— Nu mai durează mult, zise Trandafirescu. 

— De ce vă grăbiţi? se răzgândi ea. Făceţi-vă meseria! 

— S-a întâmplat ceva cu oja dumneavoastră? Văd că aţi 
început să o curăţaţi. 

Într-adevăr, cele mai multe unghii era răzuite. 

— De dimineaţă, când am ajuns la birou, am observat că îmi 
sărise oja de pe o unghie și am început să o curâţ. 

— Tot de dimineaţă? 

— Da. 

— Păcat, era o culoare plăcută. Nu prea am mai văzut. 

— Văd că vă pricepeţi. Este o ojă franţuzească. 

— Ah, acum înţeleg. 

Incă de la început, căpitanul căuta o soluţie pentru a-și 
procura un eșantion din lacul de unghii al Cameliei Achimescu 
pentru a putea fi comparat cu cel descoperit la locul faptei. 
Soluţia o găsi dintr-o dată. Era așa de simplă, încât îi venea să-și 
tragă singur o palmă. 

— Să vedeţi ce întâmplare, zise ofițerul. Când am plecat la 
slujbă, soția mea m-a rugat să-i cumpăr acetonă... 

— Și o aveți la dumneavoastră? 

— Aici, în buzunar. 

— Vă supăraţi dacă mi-o Împrumutați? 

— Vai de mine, se poate? zise căpitanul și scoase sticluţa din 
buzunar, apoi îi întinse și un ghemotoc de vată, semn că 
operaţiunea trebuia făcută atunci și acolo. Femeia desfăcu 
recipientul, înmuie vata și își tamponă unghiile. 

— Parcă era un coș de gunoi, zise ea. 

— Sub birou, îi sări în ajutor ofiţerul. Era atât de bucuros, 
încât îi venea să oprească totul și să plece la Ploiești ca să 
încredințeze probele laboratorului. Mai amprentă o persoană, 
după care îi ceru criminalistului cameraman să-l înlocuiască, și 
plecă spre cabinetul directorului. Ardea de nerăbdare să 
comunice descoperirea pe care abia o făcuse. 

e Capitolul 26 


Cu toate că era un cerșetor, Mafoame se socotea un om cu 
demnitate. De aceea, plecă de la castel cu o senzaţie de 
amărăciune. Chiar lăsa impresia unui moftangiu? De ce fusese 
nevoie să-i spună domnul Popa de atâtea ori să meargă direct 
acasă? Cunoștea importanţa transportului pe care îl făcea și îl 
trimitea la dracu' pe acela care nu-l credea în stare să execute o 
comandă simplă. 

Până ajunse acasă, se calmă. De ce să pună la suflet o 
chestiune de orgoliu, tocmai astăzi când i se deschideau 
perspective extraordinare? Când intră în holul igrasios și 
întunecat, îl apucă scârba, din cauza mirosului pestilenţial. La 
capitolul curăţenie fusese întotdeauna deficitar, ca să ne 
exprimăm subțire, boierește. Lăsă ușa deschisă pentru a intra 
aer curat. Nu se face ca un om bogat să respire aceeași duhoare 
ca un mațe-fripte. Puse cu o grijă infinită pachetul cilindric într-o 
ladă veche de zestre și se îndreptă spre aragaz cu un zâmbet 
care se voia complice. Deschise capacul cuptorului și scoase din 
el un ibric ce fusese cândva smălţuit și un borcănel în care se 
aflau câteva lingurițe de cafea. 

— Mafoame, băiatule, zise el tare, e musai să deprinzi 
obiceiurile ălora pe care i-ai băgat în mă-sa o viaţă întreagă! 
Când ești bogat, treb'e să corespunzi unui anumit ștandarad. 

Auzise undeva cuvântul și îi plăcea la nebunie. Işi prepară 
cafeaua, pe care o făcu ceva mai amară (dulce o beau numai 
mocofanii, gândi el) apoi și-o turnă într-o ceașcă ce făcuse 
Războiul de Independenţă. Când totul fu gata, își aminti că avea 
undeva o ţigaretă bună. După vreo cinci minute o găsi. Era un 
Monte Carlo pe jumătate golit de tutun. Pentru cafea era numai 
potrivită. O aprinse cu mișcări elaborate și trase adânc primul 
fum. Așa de adânc, încât îl simţi ducându-se până în călcâie. 
Măiculiță, ce aromă... ce plăcere... Uite, parcă și magherniţa 
arăta altfel... 

Când termină ţigara, sorbi și ultima înghiţitură de cafea. 
Dom'le, în materie de gătit era o cizmă, dar la cafea se 
pricepea... Păi nu-i spusese asta și o târfă de lux pe care o 

cunoscuse demult, în București? Cum o chema, Dumnezeule? 
Nu cumva Mimi? lhî! Când își amintea câte nebunii făcuseră 
împreună, parcă uita de cafea și de complimentul pe care i-l 
făcuse. Haioase vremuri... i 

Cu gândul la Mimi, bău și zațul. Îl scuipă scârbit și își clăti gura 
cu nişte apă ce zăcea, de cine ştie câte zile într-o carafă 
soioasă. Ce dracu’, chiar avea să se închidă în casă? Cât era 
ceasul? Zece, zece și jumătate? Cristian Popa nu avea cum să-l 
caute înainte de două. Hai să spunem douăsprezece. Ori, până 
atunci, mai avea un ceas și jumătate, timp suficient pentru a 
merge în oraș ca să bea o vodcă la birtul din piaţă. Bani mai 
avea. 

Și dacă vine? îl întrebă un alter ego al lui. Dacă vine, se oțări 
cerșetorul, să fie sănătos! In cartea aia de-i spune „drepturili lu' 
lon” (că și el e om!) era scris că individu' are voie să bea una 
mică atunci când are dreptu'. Sau are dreptu' atunci când are 
voie? Rahat, tot un drac! 

Puse ceașca, așa murdară cum era, în cuptorul aragazului și 
închise ușa, legându-i clanţa cu sârmă. 

e 

După un ceas și jumătate se întoarse. Era mulţumit. Băuse o 
vodcă și nu îl căutase nimeni. Cel puţin așa îi spusese Leana, 
vecina de vizavi. 

Cum intră în casă, simţi că ceva nu este în regulă. Speriat, 
deschise capacul lăzii de zestre. Cu toate că nu băuse mult, 
picioarele i se înmuiară și se prăvăli pe linoleumul rupt și slinos. 
Pachetul dispăruse. 

e Capitolul 27 


Vali Tătaru era un tip înalt, cam deșirat pentru osatura lui 
firavă. Cu toate acestea, avea o vitalitate de perpetuum mobile. 
Zilele și nopţile petrecute între cei patru pereți ai biroului său, 
întotdeauna plin de fum de ţigară, sau sub cerul liber, îi 
instalaseră pe figură un aer de oboseală permanentă și o 
paloare cu care se obișnuise el însuși. 

Din clipa în care îi fusese anunţată misiunea, își croise un plan 
pe care acum îl punea în aplicare, punct cu punct. 

Mai întâi, formase echipe compuse din doi jandarmi și un 
polițist și împărţise aria de cercetare în tot atâtea zone câte 
echipe erau. Avea o bănuială că jandarmii care fuseseră de 
serviciu în ziua aceea nu știau nimic. Avusese dreptate. Stătuse 
mai mult de vorbă cu un militar blond, cu un accent ușor 
moldovenesc, ce făcuse de santinelă în spatele castelului. Nu 
remarcase vreo prezenţă suspectă și nimeni nu se apropiase la 
mai puțin de cincisprezece metri de scara de incendiu. Dar cine 
se apropiase la cincisprezece metri? întrebase Tătaru în glumă 
și primise un răspuns care îl interesase: trei persoane, un bărbat 
și două femei, probabil turiști, coborâseră dintr-un Volvo, 
intraseră pentru scurt timp în castel, apoi reveniseră la mașină, 
unde stătuseră de vorbă, aprinzându-și câte o ţigară. 

— Ce discutau? întrebase ofițerul. 

— N-am înţeles, erau prea departe. Cert este că destul de 
repede s-au hotărât să viziteze terasele. Nu că aș fi eu vreun 
detectiv, spusese soldatul, dar am impresia că au încercat să 
viziteze muzeul și nu au reușit. Atunci, pentru a nu pleca fără 
nicio amintire... 

— Au stat mult în zona teraselor? 

— Cred că vreo zece minute. 

— Destul. N-ai observat ce anume îi interesa? 

— N-aș putea spune că i-a interesat ceva în mod deosebit. 
Poate numai nudul acela de femeie, de sub boltă. 

Tătaru îl văzuse și îi plăcuse. Nu se pricepea la sculptură, dar 
avea impresia că artistul trebuia să fi fost cineva cunoscut. 

— Castelul propriu-zis, clădirea, nu i-a interesat? 

— Destul de puţin și numai pe bărbat. 

— El a fost cel care s-a apropiat mai mult de scara de 
incendiu? 

— El, dar nu văd ce legătură au toate astea cu furtul... 
Domnule colonel, doar nu vreţi să insinuaţi că ei au șterpelit 
tablourile! 

— Nici vorbă. Sunt convins că nu au nicio legătură. 

— Evident, din moment ce nici nu au pătruns în castel... 

— Tocmai. Spune-mi, i-ai auzit vorbind? 

— Da. 

— Erau români? 

— Cum să vă spun... Bărbatul vorbea românește, dar femeile 
nu. Ele se exprimau numai în englezește. Locotenent-colonelul 
căzuse pe gânduri, căutând, încercând să pună cap la cap 
informaţiile. La dracu', nu se lega mai nimic. 

— Mai e o chestie... 

— Anume? întrebase Tătaru cu speranţă. 

— S-ar putea să nu vă ajute, s-ar putea să fie o născoceală 
de-a mea, dar am avut impresia că nici individul nu știa prea 
bine românește. 

— Crezi că era un român din diaspora? 

— Nu, sunt aproape sigur de asta. 

— Atunci era un turist străin care ne cunoștea limba. 

— Exact, un turist care învățase să vorbească românește din 
manuale. 

— De ce nu cu un profesor? 

— Cum să vă spun, era ceva artificial în exprimarea lui. Asta 
se întâmplă numai atunci când înveţi o limbă stând într-un birou 
cu ghidul de conversaţie în faţă și cu dicţionarul alături. 

Tătaru era pur și simplu năucit de explicaţiile savante ale 
soldatului. 

— Nu vă miraţi că știu atâtea lucruri, îl liniștise jandarmul. Am 
dat admitere la franceză și am picat fără câteva sutimi. Când 
termin porcăria asta de armată, mai fac o încercare. 

— Negreșit, îl încurajase ofiţerul, trebuie să mai încerci. 
Individul acesta avea vreun nume? 

— Fetele îi spuneau George, pronunţat într-o manieră mai 
mult britanică. 

— Dar ele? 

— Ele? 

— Cum se numeau? 

— Nu știu. Însoţitorul lor le spunea Fräulein, în nemţește 
domnișoară. 

— Ai înţeles ce discutau? 

— Banalităţi: „privește asta”, „oh, ce minunăţie!” și alte 
formule asemănătoare. După zece minute, au plecat. 

— Deci erau cu un Volvo. Numărul presupun că nu l-ai reţinut? 

— Mi-ar fi trebuit binoclu. 

— Ce culoare avea mașina? 

— Albă. 

Tătaru consemnase totul în agendă, încă nedecis dacă 
informaţiile obținute se puteau circumscrie cazului sau nu. 
Pentru orice eventualitate, informase „statul major” și revenise 
în mijlocul oamenilor săi. 

Orele treceau una după alta și scotocirea refuza să dea 
rezultate, ceea ce nu-l mira pe Tătaru, care era convins că, dacă 
hoţul reușise să scoată tablourile pe ușa muzeului, nu mai avea 
niciun rost să le ascundă sub cerul liber. De ce nu le-ar fi dus 
într-un loc sigur? Nu era o prostie să le abandoneze la doi pași 
de castel, acolo unde puteau fi găsite practic de oricine? Asta, 
ca să nu mai luăm în calcul posibilitatea de deteriorare a 
lucrărilor în contact cu umezeala. Cine le furase era, fără 
îndoială, un specialist care nu ar fi comis gafa de a risca să le 
piardă într-un mod atât de stupid. 

Cu tot scepticismul său, căutarea trebuia dusă până la capăt. 
Centimetru cu centimetru. Într-un târziu, își privi ceasul și se 
uită pe cer. Nu peste mult timp avea să se întunece. Pentru o 
fracțiune de secundă gândul i se îndreptă spre Felicia, soţia sa, 
pe care o lăsase acasă în toiul unei colici renale. Și-o fi revenit 
sau a ajuns din nou la urgenţe, cum se întâmplase în urmă cu 
doi ani? Ar fi dat un telefon, dar nu îndrăznea să părăsească 
„dispozitivul” într-un asemenea moment. 

Seara venea cu pași grăbiţi și întunericul accentuează 
întotdeauna durerile fizice. Când se căsătoriseră, jurase să fie 
împreună la bine și la rău. Parcă reușise? De multe ori îi venea 
să o lase dracului de meserie, cu mizeriile ei, cu sacrificiile și cu 
umilințele ei inutile și să plece undeva, pe o insulă pustie. Să 
uite de lumea aceea bolnavă mai mult de răutate decât de 
cancer sau de SIDA. Să uite și să fie mai aproape de Dumnezeu. 

Era obosit, scârbit și îngrijorat, de aceea auzi numai târziu că 
este strigat: 

— Domnule locotenent-colonel, echipa nr. 5 a descoperit ceva 
și vă roagă să veniţi. 

— Unde anume? îl întrebase el pe subofiţerul de poliţie. 

— Pe aleea care duce la „Șoimul”. 

Plutonierul Cataramă era ascuns cu totul în spatele unei tufe 
de culoare roșiatică. 

— Tu m-ai chemat? întrebă ofiţerul și plutonierul se grăbi să 
răspundă: 

— Da, domnule colonel. Vă rog să priviţi. 

Durduliul în haine militare îi întinse lui Tătaru un obiect cât o 
jumătate de creion. 

— Un portţigaret? 

— Da. 

— Am crezut că ai descoperit tablourile... 

— Parcă eu n-aș fi vrut... Totuși, uitaţi-vă mai cu atenție. 

— Mă uit, dar nu văd decât un portţigaret nenorocit pe care l- 
a pierdut vreun cerșetor. 

— Asta e! Aţi pus degetul pe rană. 

— Nu înțeleg. 

— Uitaţi-vă cu atenţie și veţi vedea că are scrijelit pe el litera 
„M”. 

— Da, ai dreptate, dar ce importanţă are asta? 

— „M” de la Mafoame. Știţi cine este individul ăsta? 

— Etalonul românului de rând după terminarea perioadei de 
tranziţie. 

— E un cerșetor care își face veacul prin Sinaia. 

— Bag de seamă că îl cunoști. 

— Ne-am mai întâlnit pe orbită. 

Dintr-o dată, Tătaru se lumină la faţă. Îl bătu prietenește pe 
umăr pe Cataramă și se grăbi să-l sune pe l'ent-colonelul 
Comănescu, care îl informase că primise misiunea să identifice 
un cerșetor ce preluase un pachet dintr-un tufiș de pe aleea cu 
pricina. Treburile se legau de minune. Dacă în acel pachet se 
aflau ascunse tablourile, într-o jumătate de oră de puteau fi 
recuperate. 

e 

— Da, Comănescu, răspunse ofițerul. Cum? Mersi, Vali, ești un 

mare boier, dar l-am găsit și noi. 

— Înseamnă că deja l-aţi vizitat? 

— Asta înseamnă. 

— Nu știu de ce, dar nu lași impresia unui om fericit. Nu erau 
tablourile în pachet? 

— Am scotocit toată magherniţa și n-am găsit nimic. 

— Le-o fi ascuns în altă parte. 

— Exclus. 

— Atunci ce s-a întâmplat? 

— Cred că i l-a șutit cineva. 

— Nu se poate! 

— Moșul nu vrea să spună nimic și nici nu avem vreo probă 
împotriva lui. Faptul este că de dimineaţă a plecat de acasă și a 
revenit pe la nouă și jumătate. După nicio oră, a plecat din nou. 
În timpul ăsta o mașină străină, albă, a oprit la poartă și cel care 
o conducea, șoferul, a intrat în curte. Tătaru tresări. 

— Nu cumva era însoțit de două femei? 

— De unde dracu' știi? întrebă Comănescu. 

— Lasă pe cineva la comandă și vino de urgență la castel. 
Avem de discutat. 

e Capitolul 28 


Lui Constantin Botorga, Alfred Romanescu îi plăcu de la 
început. Era un tip rasat. Se vedea din modul în care se mișca, 
din felul în care vorbea. Avea un timbru plăcut și construia fraze 
elaborate, fără a face vreun efort deosebit. Tinea de natura lui, 
de educație, de lectură și, poate, de dorinţa de a se face plăcut. 
Era o artă pe care ofițerul nu o mai întâlnise la nimeni. Și mai 
era încă cava: arăta al dracului de bine. Când îl privea, își 
amintea, fără să vrea, de Athos, contele de La Fere, care îi 
luminase copilăria. Doamne, câte cucoane n-or fi trecut prin 
patul lui? se întrebă Botorga. Câte nu și-or fi etalat goliciunea 
pentru ca el să le-o reproducă pe pânză? 

Furat de gânduri, nici nu-și dădu seama când ajunse la 
destinaţie. Glasul șoferului îl trezi la realitate: 

— Domnule locotenent, permiteți să vă însoțesc? 

— Cum? Ah, da. 

Romanescu stătea în gazdă la o familie de pe Avram lancu. 
Era o casă aspectuoasă, de fapt o vilă ce aparținuse cândva 
tatălui restauratorului. Acesta o vânduse unor prieteni la un preţ 
mai mic, stabilind că, în fiecare an, atât el cât și fiul său, aveau 
la dispoziţie o cameră. Trecuseră ani buni de la efectuarea 
tranzacţiei, dar înţelegerea funcţiona perfect. În ultimii ani, 
Alfred primise cheia de la una dintre camerele cele mai 
luminate, devenind un adevărat proprietar. Ce-i drept, și el 
fusese destul de generos, mai cu seamă după ce dăduse 
lovitura cu tabloul lui Grigorescu. 

Camera se afla la etaj, unde se ajungea prin intermediul unei 
scări spiralate, cu balustradă din lemn frumos sculptat. 

— Planurile casei au fost făcute de tatăl meu, zise pictorul. A 
fost arhitect. 

— Și a vândut minunăţia asta de casă? se miră ofițerul. Eu n- 
aș fi făcut-o. 

— Nici el, dacă nu ar fi avut patima cărţilor. În ultimii ani nu a 
mai lucrat cine știe ce. Se schimbase regimul și la conducere se 
instalase o protipendadă care nu era dispusă să construiască, ci 
să ia de-a gata ceea ce făcuseră alţii. 

Botorga înălță din umeri, în semn că ar fi preferat să termine 
mai repede treaba pentru care venise. Romanescu făcu un gest 
amical și își invită musafirul să urce scara. În acest moment, ușa 
din stânga se deschise și își făcu apariţia o roșcovană de vreo 
douăzeci de ani, îmbrăcată doar într-o pereche de bikini 
minusculi și un maiou tăiat pe jumătate, care abia îi acoperea 
sânii mari și provocatori. 

— Scuză-mă, n-am știut că ai oaspeţi. Nu ai plecat la 
București? 

— Au apărut niște probleme, zise el. Dar să facem 
prezentările: domnul Botorga, de la poliţie, și domnișoara 
Beatrice Popovici, fata gazdei mele. Este studentă la drept. 

— Încântat, spuse ofiţerul, jenat de situaţia creată. 

— Scumpi, vrei să ne faci câte o cafea? Eu, cel puţin, sunt 
extenuat. 

— Pentru tine, orice ţine de „Sfânta Treime”: coffee, tea, me? 

— N-o luaţi în seamă, zise Romanescu. Este o nebună cum nu 
cred că aţi mai văzut. 

Hotărât lucru, Botorga nu mai văzuse o persoană din „lumea 
bună” așa de libertină. Încercând să treacă firesc peste cele 
întâmplate, începu să cerceteze camera cu dublă 
funcţionalitate: dormitor și atelier. 

Spre fereastră era un șevalet pe care se găsea o pânză 
începută. O privi. Era un nud și nu trebuia să depună un efort 
prea mare de gândire ca să-și imagineze pe cine reprezintă. 

— Îmi admiraţi corpul sau vă interesează pictura? întrebă 
roșcata care adusese cafeaua fără ca el să o fi simţit. 

— Pictura... reuși să spună, fără să-și termine fraza. 

Fata puse cafeaua pe măsuţă, aplecându-se periculos de tare. 
Privită din punctul acela, puteai crede că și-a abandonat bikinii, 
gata să înceapă o nouă ședință de pictură. 

— M-am gândit că, dacă tot m-aţi văzut dezbrăcată, nu mai 
are rost să-mi iau un halat, se explică ea, cu o voce care trăda o 
inocenţă contrafăcută. 

— Când ai să te maturizezi? întrebă Romanescu, înmuindu-și 
buzele în cafea. 

— Niciodată, ciripi Beatrice, apoi se îndreptă spre pictor și îl 
sărută pe obraz. Când ajunse în faţa poliţistului făcu o 
reverență, reușind, datorită liniei maioului, să-i arate acestuia 

sânii care erau cu mult mai frumoși decât sugera pictura 
neterminată. La revedere și mi-a părut bine. 

— Și mie la fel, spuse Constantin cu sinceritate. 

Scăpat de presiunea pe care roșcovana o exercitase asupra 
lui, Botorga se concentră asupra misiunii. După o căutare de 
vreo jumătate de oră, percheziţia era încheiată, iar rezultatul 
său nul. Nu exista niciun indiciu că Alfred Romanescu ar fi dus 
acasă tablourile. Asta în cazul în care el ar fi fost făptașul. 

— Ilnseamnă că drumurile noastre se despart? zise 
restauratorul. 

— Deocamdată, nu. Va trebui să mergeţi la poliție pentru a da 
o declarație. 

— Dumnezeule, credeam că am scăpat. 

— Procedura, zise ofițerul. Trebuie să o respectăm. 

— İnțeleg, spuse Romanescu, urmându-i pe cei doi polițiști. 
Când ajunse în dreptul ușii de la parter, ciocăni discret, iar 
aceasta se deschise preț de vreo două palme, cât să se vadă o 
siluetă de femeie, goală pușcă. 

— Scumpi, sunt la poliţie, dar sper să nu stau prea mult. În 
seara asta voi dormi la Sinaia. S-au dus dracului planurile mele 
de la București. 

— Dragule, nici nu știi ce bucurie mi-ai făcut, zise ea și îi 
trimise o sărutare. Te aștept. 

Demetrescu nu vizitase niciodată scara secretă și se întreba 
unde se află intrarea. 

— lată ușa, zise Petre Dumbravă, indicându-i inspectorului o 
anumită zonă a lamperiei, care nu se deosebea prin nimic de 
restul. 

— Aici? 

— Da, spuse bărbatul cu mustață și acţionă un buton bine 
mascat sub un ornament din lemn de nuc. Gata, s-a deschis. 

— Unde comunică? 

— Jos, în Cabinetul de lucru al regelui. 

— E făcută cu schepsis. 

— În primul rând, trebuia să scurteze drumul și să-i ofere 
suveranului posibilitatea de a evita întâlnirile pe care nu le 
dorea, atunci când castelul avea oaspeţi. In plus, era un obicei 
la modă. Un edificiu princiar nu era serios dacă nu avea intrări 
secrete, coridoare ascunse. Ce vreţi, modelul evului mediu. 

Colonelul aprobă printr-o înclinare a capului și îl urmă pe 
director. 

Scara era îngustă, spiralată și destul de abruptă. În stânga, ea 
era flancată de o balustradă metalică, iar în dreapta străjuia 
peretele îmbrăcat într-un carton presat cu model în relief, de 
culoare gri, întocmai ca și mocheta care acoperea treptele. 

— Sunt lilieci? 

— Cine știe? zise Dumbravă. Supraveghetoarele spun că ar fi, 
dar eu n-am văzut niciodată. Aproape am ajuns. 

Într-adevăr, începuseră să se audă voci, semn că nu mai era 
mult până la capătul scărilor. 

— Priviţi, zise directorul, făcându-și cruce. 

Colonelul privi, apoi se frecă la ochi pentru a se convinge că 
ceea ce vedea era aievea. 

În dreptul ușii care comunica în biroul regelui se găsea un 
stativ, pe care era fixat un schelet așezat cu faţa spre ieșire. 
Marian Demetrescu se strecură pe lângă el, intrând în cabinet. 

— Să trăiţi, i se adresă reverenţios un subofițer tinerel. 

— Noroc, îi răspunse colonelul. Tu l-ai găsit? 

— Eu, împreună cu plutonierul Iftode, de la pază, și 
supraveghetoarea Șerban. 

— Ce dracu’ are agăţat de gât? zise uluit colonelul, văzând 
abia atunci peticul de hârtie ce atârna pe coastele cenușii ale 
arătării. 

— Citiţi, îl invită Petre Dumbravă. 

Demetrescu făcu un pas înainte și citi cu glas tare: 


„DACĂ MAI FACI UN SINGUR PAS, 
AI SA AJUNGI CA MINE!” 


Dumnezeule! asta e ameninţare sadea. 

— La fel am interpretat-o și eu, zise mustăciosul. Recunoașteţi 
scheletul? 

— Toate sunt la fel, încercă directorul o glumă, după care 
continuă pe un ton serios: face parte din inventarul castelului. 

— La ce dracu’ folosea? Se ţineau ședințe de spiritism? 

— Dumnezeu știe. Poate se organizau lecţii de anatomie. 

— Unde era păstrat? 

— Dacă vă întoarceţi în coridorul secret, veţi da de o ușă. 
Deschideţi-o și veţi descoperi o încăpere mică, de 4 mp. 

Colonelul respectă indicaţiile. Cămăruţa era plină de lucruri 
vechi, așezate dezordonat. 

— Niciodată nu se încuie? întrebă el. 

— Niciodată. Aţi văzut, este folosită pentru depozitarea unor 
obiecte fără o valoare deosebită dar pe care nici nu ne îndurăm 
să le aruncăm. 

— Este reglementată folosirea scării? întrebă Atanasiu, care 
se mulțumise să asculte dialogul celor doi D. 

— Adică? 

— Poate intra oricine? 

— Nu. De altfel, și noi o utilizăm destul de rar, atunci când 
facem curăţenie sau când ne solicită vreun coleg de la alt 
muzeu. 

— Nu se arată publicului? 

— Nu este prevăzută în perimetrul de vizitare. 

— Se poate intra din ambele direcţii? întrebă colonelul. 

— Din ambele, dar mecanismele sunt prevăzute cu sisteme 
de blocare în interior. Dacă te afli înăuntru și încui, nu poate 
veni absolut nimeni după tine. 

— Mi se pare corect, zise Atanasiu. 

— Domnule director, vă spune ceva scrisul? întrebă 
Demetrescu, iar Petre Dumbravă preluă peticul de hârtie și 
începu să îl studieze cu atenţie. 

— Cred că l-am mai văzut undeva, dar nu-mi dau seama 
unde. 

— Aici, în muzeu? 

— Cu siguranţă. 

— Gândiţi-vă, nu este nicio grabă, îl liniști colonelul. Vru să 
plece, dar se întoarse, parcă într-o încercare involuntară de a-i 
semăna lui Peter Falk. 

— Există o supraveghetoare anume care răspunde de 
curăţenia în coridorul secret? 

— Da, zise directorul, pe care întrebarea îl luase prin 
surprindere. Angela Vulcan. 

— Este la serviciu? 

— Sigur. 

— Vă rog să o chemaţi în biroul dumneavoastră. 

Când ajunse la etajul |, Demetrescu îl convocă pe colonelul 
Nicolae și îi relată pe scurt cele întâmplate. 

— În câteva minute va veni supraveghetoarea Angela Vulcan. 
O preluaţi și o anchetați minuţios. Chestia asta cu scheletul nu- 
mi place. 

Anchetatorul salută politicos și se retrase. 

— Căpitane, zise Demetrescu, dacă te afli aici, înseamnă că 
te-ai întors de la Camelia Achimescu. 

— Firește, zise Atanasiu. 

— Te ascult. 


127 


e Capitolul 30 


Amprentarea întregului personal, cel care fusese la slujbă în 
ziua aceea, se terminase de curând. Era târziu. Noaptea se 
lăsase ca un val de smoală, întunecând vitraliile viu colorate. 

Jos, în aripa administrativă, era o rumoare sâcâitoare. Se 
vorbea tare, stilul aluziv fusese abandonat aproape cu 
desăvârșire, fiecare expunându-și părerile în mod franc. 
Cuvintele „cum de a fost posibil” nu le mai rostise nimeni de 
multe ore. Acum, furtul părea firesc. Fusese o fatalitate. „Se 
vede treaba că așa trebuia să se întâmple”, spusese la un 
moment dat Gabriel Frăsineanu și nu fusese contrazis de 
nimeni. 

Apatia venise o dată cu  înserarea. Limbajul fără 
menajamente, de asemenea. Starea de surescitare creștea și 
suspiciunea la fel. De ce n-ar fi X? Nu știți că întotdeauna 
zăbovea mai mult când ajungea în faţa tablourilor lui Tiepollo? 
Sau ce aţi spune de Y? Este neînsurat, colindă restaurantele cele 
mai scumpe și se plânge mereu că nu are bani... 

Supoziţii exprimate cu francheţe. Noaptea, oamenii își 
abandonează măştile de persoane civilizate și devin fiare. 
Întunericul încurajează instinctele, anihilează mileniile de 
evoluţie și ne apropie primejdios de tare de preistorie. 

Vampirii nu atacă și ei tot noaptea? Ziua îi inhibă, dar 
întunericul le deșteaptă pofta de sânge. 

Pe o bancă situată în dreapta ușii de acces, doi bărbaţi își 
fumau ţigările și discutau încet, abia șoptit. Unul era Gabriel 
Frăsineanu, iar celălalt Emil Tudorescu. 

— Urâtă treabă, zise Frăsineanu. 

— Ţi-ai fi imaginat? 

— Pe dracu'. Când mă gândesc că femeia asta a dormit în 
patul meu atâtea luni de zile, mă apucă greața. 

— Calmează-te, poate că nu este ea vinovata. 

— Și oja? 

— Las-o, Doamne, iartă-mă! Cine știe cum a ajuns acolo? S-o 
fi uitat femeia la tablouri, dar cine îmi garantează mie că asta 

nu s-a întâmplat în urmă cu două zile? Ce faci, nu-mi răspunzi? 
Frăsineanu aruncă ţigara și o strivi cu piciorul. 

— Sper să ai dreptate, deși... faptul că au plecat să-i facă 
percheziţie, pentru mine spune destul de mult. 

— De fapt, tu ai dreptate. Poate că madam este vinovată și eu 
îi iau apărarea ca tolomacul! 

— Mereu ţi-am spus că ești tolomac, dar niciodată n-ai vrut să 
mă asculţi. 

— lar tu ești un cretin, îi întoarse Tudorescu „complimentul”. 
Uite, acum îmi dau seama că tipa se tot învârtea în jurul lui 
Cristian. 

— Nu mă omori! 

— Vrei să spui că nu ai băgat de seamă? 

— Pentru mine, Camelia Achimescu este un subiect închis. 

— Și Daniela Furtună, bruneta de la „Șoimul”, este unul 
deschis? 

— N-o amesteca, este cea mai pură ființă dintre câte există. 

— Eşti nebun, de când știi tu că există ființe pure? 

— De când am cunoscut-o pe ea. 

— Am impresia că te-a prostit. Auzi, un dandy nenorocit să 
moară după fundul uneia care nici măcar nu știe să sărute... 

— Nu știe? râse Frăsineanu. 

— Mă rog, nu știe bine, îl tachină Tudorescu. 

— Cum de ai tras concluzia asta? 

— Dintotdeauna fetele complexate n-au știut să sărute. 

Îndrăgostitul își aprinse o a doua ţigară. 

— Cristian și Camelia... murmură el. 

— Un cuplu perfect, zise celălalt. Tristan și Isolda, în versiune 
locală. 

— Ea complice, el autor... 

— Așa se vorbește. 

— Gura lumii... 

— Probe, băiatule, probe! Cristian a ieșit pe ușă cu un pachet. 

— În care se aflau pânzele? 

— De ce nu? 

— Și șasiurile? 

— Ce-i cu de? 

— Unde sunt? De ce nu au fost găsite? Dacă lucrările au fost 
detașate de șasiuri, înseamnă că acestea trebuie să fie pe 
undeva. Unde? 

— Nu mă întreba pe mine. 

— La ce bun? Tu niciodată nu ai răspunsuri la întrebări. Emil 
Tudorescu mormăi ceva și îi dădu de înţeles colegului său că 
vrea să intre. Nu avea niciun chef să audă sporovăiala femeilor, 
dar se făcuse răcoare, iar oboseala făcea să simtă cum frigul îi 
pătrundea puternic în oase. 


— Să mergem, spuse el, pluta Meduzei ne așteaptă. 

Atanasiu știa că timpul este limitat, de aceea relată sintetic 
percheziţia pe care o făcuse acasă la Camelia Achimescu. 

— Tipa locuiește în gazdă pe o stradă din apropierea 
„Internaţionalului”. Am căutat peste tot, dar nu am descoperit, 
vreun indiciu că ar avea legătură cu cele întâmplate. Poate 
numai fișele astea de inventar. 

— Ce fişe? întrebă Demetrescu, luând hârtiile din mâna 
căpitanului. 

— De fapt, sunt niște câpii după fişele cu care tablourile 
furate figurează în inventarul muzeului. 

— Și asta nu este o descoperire? 

— Nu tocmai, pentru că am descoperit zeci de asemenea fișe. 
Aţi aflat, desigur, că pregătește o monografie sau cel puţin așa 
se laudă, iar calculatorul te duce cu gândul la completarea unei 
baze de date... 

— la-mă încet. Despre ce calculator vorbești? 

— Este o poveste mai lungă. În 1992, Camelia Achimescu a 
fost bursieră a unei fundaţii europene, obţinând un Certificat 
european în probleme de administraţie și gestiune culturală. 

— Strașnic. Ei și? 

— În acest fel, a devenit titularul unui proiect de cercetare 
care are un titlu așa de pompos încât l-am uitat. În tot cazul, 
este vorba de colaborare între muzeele Europei. 

— Să nu-mi spui că fiecare bursier al acestei fundaţii a primit 
în dotare câte un calculator... 

— Nu, acesta a fost acordat de o altă fundaţie. 

— Alta? 

— Da. 

— Cineva, acolo sus, o iubește. 

— Aparatura i-a fost livrată în urmă cu un an și jumătate, ea 
fiind folosită pentru realizarea bazei de date. 

— Adică toate informaţiile din fişele de inventar sunt 
înmagazinate în memoria calculatorului? 

— Întocmai. Este un procedeu modern pe care îl utilizează 
toate muzeele din lume. 

— E firesc, dar... 

— Înţeleg, de ce lucrează o singură persoană și de ce 
manopera asta se face acasă? 

— Exact la asta m-am gândit și eu. 

Colonelul își notă ceva într-o agendă, medită câteva clipe și îl 
întrebă pe căpitan: 

— Cât de avansat este proiectul? 

— Destul de puţin, din moment ce lucrează un singur om la 
el... Ce vreţi, așa se întâmplă atunci când ai impresia că 
Dumnezeu atinge perfecțiunea în cazul unui singur om dintr-o 
mie și acela ești tu... 

— Asta e tot ce aţi găsit? 

— Mai sunt niște fotografii. 

— Reproduceri după Tiepollo? 

Căpitanul înclină din cap. 

— Curioasă treabă. 

— Curioasă, dar prezenţa reproducerilor nu dovedește nimic... 

— Știu. 

— ... iar astăzi nu a părăsit muzeul. 

Demetrescu zâmbi cu amărăciune apoi, după câteva secunde, 
zise hotărât: 

— De fapt, nu suntem chiar așa lipsiţi de noroc. Prezenţa 
lacului de unghii este destul de importantă și aș vrea să văd ce 
explicaţie ne poate oferi. Bănuiesc că nu i-ai spus nimic despre 
asta... 

— Așa cum ne-am înţeles, dar mă tem că nu mai este un 
secret pentru ea. 

— De ce? 

— Personalul a aflat și nu cred că a menajat-o. 

— N-are importanţă, oricum va trebui să o audiem în seara 
aceasta. 

— Vreţi să spuneţi în noaptea aceasta, zise Atanasiu, 
arătându-i colonelului ceasul de perete. 

— S-a făcut deja ora 20? 

Căpitanul ridică din umeri în semn de neputinţă. 

— Te rog să convoci tot efectivul pentru o ședință fulger. 

La ora 19:30, Bonifaciu deschise ușa masivă a castelului 
„Șoimul”, fiind întâmpinat de o femeie mignonă, de vreo 40 de 
ani. 

— Dumneavoastră? 

— Poliţia, zise locotenentul, prezentându-și legitimaţia. Am 
avut impresia că ne-am cunoscut. 

— Aveţi dreptate, dar sunt așa de emoţionată încât nu l-aș 
recunoaște nici pe tata. Ne mai ţineţi mult? 

— Până pe la opt. 

— În sfârșit. 

— Mirela unde este? 

— Cred că la etaj, cu fetele. Vreţi să vă conduc? 

— Dacă sunteţi amabilă... 

Fie că era, fie că nu, femeia trebuia să-și facă meseria, mai cu 
seamă acum, după furt. 

— Domnul de la poliţie a venit să ne aducă o veste bună, zise 
ea în clipa în care ajunseră sus. In curând vom merge acasă. 

— Hip, hip, ura! se exterioriză una dintre fete care nu-și 
pierduse încă buna dispoziţie. 

Fără să-i pese de privirile indiscrete, Mirela îl apucă de mână, 
trăgându-l într-o direcţie care lui îi era necunoscută. 

— Hai să mergem în Apartamentul Reginei. Acolo îmi place 
să-mi petrec timpul liber. 

— Nu visezi cam mult? râse locotenentul. 

— Prea puţin, zise fata și îl sărută fugar. De ce mă cauţi, este 
ceva profesional? 

— Da. 

— Și cu noaptea noastră cum rămâne? 

— Rămâne cum ne-am înțeles. 

— Bine, atunci întreabă-mă. 

— În coridorul secret a fost descoperit un schelet, spuse 
Bonifaciu și îi istorisi de-a fir a păr toată povestea. Sunt 
persoane cărora chestia asta li se pare o ameninţare. 

— Așa mi se pare și mie. Textul o spune destul de clar... 


— Bine, hai s-o luăm altfel. Poate fi o ameninţare, dar una 
care să nu aibă nicio legătură cu cazul nostru. Ce zici? 

— Nu știu, tu ești detectivul. 

— Uite, mie mi-a venit o idee. Am să ţi-o expun şi tu ai să mă 
contrazici dacă ţi se pare absurdă. O.K.? 

— O.K. 

— Supraveghetoarea, Angela Vulcan, este cuplată cu unul 
dintre meșteri, lon Măruntu. E adevărat? 

— Așa am auzit. 

— Ei bine, nu sunt puţine zilele în care Măruntu o caută pe 
Angela, jos, la parter, după care dispare. La rândul ei, femeia le 
roagă pe colege să o scuze o jumătate de oră și, când acestea 
nu sunt atente, deschide ușa secretă, merge la etaj și îi 
deschide lui lon, care o așteaptă sus. Ce se întâmplă acolo, nu 
ne privește. Chestiuni de natură intimă. 

— Nu mergi cam departe? 

— Stai să merg și mai departe. În ultima vreme, o altă 
supraveghetoare, nu zic cine, persoană importantă, s-a prins și 
tare ar vrea să „pice pe un flagrant”. Este femeie, este curioasă, 
dar și fricoasă... 

— loana David? 

— Ți-am zis, nu contează. Pentru a preveni o scenă de tot 
hazul, lon Măruntu pregătește misiva și o atârnă de gâtul 
scheletului pe care îl proțăpește în ușă. 

— Doamne, ai o imaginaţie... 

— Ce femeia ar fi mers mai departe, admițând că știe să 
citească? 

— Eu aș fi mers. 

— Cine mai e ca tine? o tachină locotenentul. 

— Ai dreptate, nimeni, se răsfăță blonda, după care redeveni 
serioasă. Ipoteza ta mi se pare demnă de luat în seamă, numai 
că sunt două lucruri pe care nu le înţeleg. 

— Anume. 

— De ce nu a fost transportat scheletul la locul său? 

— Nu știu, probabil că au ieșit pe la etaj și au uitat de el. 

— Maa, să zicem. Dar de ce n-au blocat ușile pe dinăuntru? 
Nu era mai cuminte? 

— Ai dreptate, dar nu toţi gândesc la unison cu tine. Dacă 
asta i-a trecut lui prin minte... Ce spui? 

— Nu știu, s-ar putea să ai dreptate. 

— Ah, uitasem ce era mai important. Biletul... 

— Ce este cu el? 

— Este scris de mâna lui Măruntu. 

— Ești convins? 

— N-am nici cea mai mică îndoială pentru că am verificat. 

— Caraghiosule, și atunci de ce nu l-ai întrebat pe el, pe 
Măruntu? 

— Pentru că am vrut să te văd, zise el și o cuprinse în brațe, 
lăsându-se încet pe patul în care dormise, cândva, regina. O 
sărută lung, plimbându-și mâna pe pieptul ei, pe picioare, peste 
tot. 

— Nebunule, poate vine cineva. 

— Ai dreptate, spuse Bonifaciu, o încurcătură de felul ăsta 
este tot ceea ce îmi lipsește. 

O sărută încă o dată. 

— Mi-am adus aminte, am făcut o poezie. 

— Tu? 

— Da, de ce mă privești ca pe un idiot? 

— Nu te priveam ca pe un idiot, dar nici nu știam că faci 
versuri. Când ai scris-o? 

— În urmă cu vreo două săptămâni. 

— Și de ce îmi spui abia acum? 

— Pentru că trebuia citită într-un cadru special. Ca acesta. 
Mirela Panaitopol se sprijini de pervaz, așteptând lectura. 
Locotenentul scoase o foaie de hârtie mototolită și începu să 
citească ușor, ca un cântec de leagăn: 


O noapte la castel 


— Așa îi spune? 
— Da și te rog să nu mă mai întrerupi. Și așa am destule 
emoții. 


Se lasă noaptea în castel 
Și întunericul răzbate, 
Sunt singur și încep s-aud 
Tic-tac-ul inimii cum bate. 


Mă pierd prin camere obscure, 
Și prin odăi împărătești, 


Când mă întreab-o voce gravă: 
„Tu cine ești și ce dorești?” 


Un biet turist, rostesc cu teamă, 
Atâta și nimic mai mult, 

Nu vreau să profanez religii 

Si n-am venit să te insult. 


„Dacă-i așa, îmi spune umbra, 
Să pregătești îndat' o floare, 
Căci va veni să te-nsoțească 
O domnișoară de onoare." 


— Cum ţi se pare, e bună? 

— Bună? Nemaipomenită, zise Mirela, sărutându-l drăgăstos. 
Și nu spuneai nimic, canalie mică... la zi, pe când primul volum 
de versuri? 

Bonifaciu vru să răspundă, dar nu mai apucă, pentru că ușa 
se deschise și Daniela Furtună își introduse capul ei brunet prin 
crăpătură: 

— Mirela, mergem acasă, ni s-a comunicat adineauri. 

— Bine, îi șopti ofițerul, ne vedem la noapte. Să pui pe tine 
ceva mai transparent. 

— Puritanule!... Eu intenţionam să nu pun nimic. 

Părul deschis la culoare, tenul „decolorat” și configuraţia 
feţei, te făceau să-l plasezi pe George ariei germano- 
scandinave. 

Era înalt, solid, iar mușchii săi puternic reliefaţi se încordau la 
cea mai mică mișcare. Chiar dacă nu făcea vreun sport de 
performanță, pierdea câteva ore pe zi printre aparatele de 
gimnastică. 

Fetele, cele două „Frâulein”, păreau chiar mai tinere, deși nici 
bărbatul nu avea mai mult de 35 de ani. Erau blonde amândouă, 
volubile, dând impresia că își petrec luna de miere cu același 
bărbat pe care și-l disputau și căruia încercau să-i atragă 
atenția. 

Stăteau la „Internaţiona!” și închiriaseră, de ochii lumii, două 
camere. În realitate, își petrecuseră împreună noaptea 
anterioară, la 215, în apartamentul fetelor. Nu era prima dată și, 
probabil, nici ultima. Îl iubeau amândouă și pentru a nu-l pierde, 
acceptaseră să-l împartă. El, cu atât mai mult, era de acord. 

Când sună telefonul, Anna îi acoperi lui George urechile, 
dorind să prelungească hârjoana. Brusc, cu o dezinvoltură de 
mașină nemţească, el se ridică de sub cearceaf și ridică 
receptorul. 

Glasul centralistei răsună iritant, aproape mecanic: 

— Convorbirea dumneavoastră internaţională. Vorbiti... 

— Mulţumesc, zise George într-o limbă română aproximativă. 
La dracu', legătura era proastă de parcă ar fi vorbit la capătul 
lumii. Dacă ar fi cerut Insulele Capului Verde, ce s-ar fi 
întâmplat? 

— Alo, Hans, mă auzi? 

— Very badly, zise persoana de la celălalt capăt al firului, 
exprimându-se tot în engleză. Cum merge treaba? 

— I'm positive. 

— O.K. Și marfa? 

— E la mine. 

— Good boy. Ai verificat? Nu vreau să fiu tras în piept. Știi că 
nu-mi place. 

— Știu, Hans. 

— O.K., George. Ai fost contactat? 

— Nu încă. Sper că nu ai încurcat treburile. 

— Niciodată, bătrâne. Alte probleme? 

— No problems. O să fii mulțumit. 

— I hope so. Aştept să mă suni, da? 

— Of course, baby, zise blondul, punând cu grijă receptorul în 
furcă. Apoi, reveni în pat, nu înainte de a spune, teatral, cu o 
mână îndreptată în direcţia telefonului: 

— Son of a bitch! 

— Necazuri? întrebă Anna. 

— Nu chiar, dar ticălosul ăsta de Hans mă agasează cu 
suspiciunea lui. Auzi, „ai verificat? Știi că nu-mi place să fiu tras 
în piept!” Nu-i place nici să fie păcălit, dar nici să plătească așa 
cum se cuvine. De unde să știe el la câte riscuri m-am expus 
venind aici? 

— Of, dragul de tine, zise Mary, cât de greu trebuie să-ți fie... 
Noroc că ne ai pe noi. Nu-i așa, Anna? 

— Mai încape vorbă? răspunse mignona, culcându-și capul pe 
pieptul bărbatului. 

— Mai este whisky? 

— Mă rog, porcăria aia de Ballantine's. Vrei? întrebă Mary. 

— Un strop și două cuburi de gheaţă. 

Blonda scoase din frigider tăviţa și începu să lovească gheaţa 
cu un cuțit. 

— Parcă ești Sharon Stone în „Basic Instinct”, observă 
George. 

— Poate la mutră, spuse ea, că la pat sunt cu mult mai bună. 

— Vorbă să fie, zise Anna, ușor compătimitor, după care se 
adresă bărbatului: nu crezi că ar trebui să spălăm putina? Ai 
văzut câţi copoi sunt în oraș. 

— Am văzut, dar cât timp nu m-a căutat omul de legătură, nu 
pot să fac nicio mișcare... 

— De ce nu l-ai întrebat pe Hans când o să te caute? 

— Doamne, ce gâscă ești, râse Mary. Cum să fi întrebat așa 
ceva? 

— Chiar, cum să fi întrebat? se miră George. Și apoi, sunt 
convins că tipul este în preajma noastră. Ne adulmecă, vrea să 
fie sigur. 


— Bine ar fi, se lamentă Anna. Intuiția mea feminină îmi 
spune că... 

— Pușchea pe limbă! zise cealaltă. Intuiţia mea feminină știi 
ce spune? 

— Nu. 

— Că ești o încurcă-lume. George, de ce a trebuit să o iei cu 
noi? Este și defetistă și grasă. Abia avem loc în pat... 

— Gata, fetelor, ajunge cu joaca. Imbrăcaţi-vă! 

— Mergem la bar? 

— Mergem. Acolo este locul unde trebuie să ne caute omul 
nostru. 


e Capitolul 34 


Târziu, după ora opt, biroul directorului era înțesat de lume. 
Era o atmosferă apăsătoare. Feţe palide, obosite, nerase. O 
lumină insuficientă pentru sala aceea mare arunca umbre 
dezordonate pe chipurile celor prezenți, dându-le o notă de 
irealitate. Vocile erau și ele marcate de oboseală. Sunau fals, ca 
și cum ar fi fost scoase de niște instrumente dezacordate. Chiar 
și vocea colonelului Demetrescu, renumită pentru rezonanţa sa, 
slăbise în intensitate. 

— Știu că este târziu, spuse el, și că n-am avut timp nici 
măcar să ne gândim la masă... Cu cafeaua cum aţi dus-o? 

— Am băut cât pentru o săptămână, zise Alexandru Zamfir. 

— E-n regulă, râse colonelul, înseamnă că pot conta pe voi și 
la noapte. 

— Sperăm că, totuși, n-o veţi face, zise locotenent-colonelul 
Damaschin. 

Demetrescu zâmbi circumstanţial și continuă. 

— Ne aflăm la sfârșitul primei zile de cercetare. Nu putem 
spune nici că am bătut pasul pe loc, dar nici că am făcut 
progrese extraordinare. 

— Dar amprentele? întrebă Damaschin. 

— Deocamdată nu avem rezultatul comparărilor de laborator. 
A fost amprentat tot personalul, iar căpitanul Trandafirescu și 
Vizitiu au plecat la Ploiești. Mâine de dimineaţă vom ști cui 
aparțin urmele papilare lăsate la faţa locului. 

În această fază a cercetărilor s-a conturat următorul cerc de 
bănuiţi: 

1) Cristian Popa. A scos pe ușa muzeului un pachet în care 
puteau fi introduse tablourile. Le-a plasat lui Mafoame, dar 
acesta nu vrea să recunoască nimic. La fel și muzeograful, 
întrebat de Zamfir, a pretins că avea în sacoșă niște planșe de 
carton, practic niște afișe de reclamă făcute de un prieten de-al 
lui pentru Barul de la „Tunuri”. 

— Se verifică? întrebă colonelul Nicolae, care nu era la curent 
cu subiectul. 

— Se verifică, zise Ivănescu. Botorga a stat de vorbă cu fata 
de la bar, care a confirmat. De altfel, cartoanele au și fost 
expuse în local. 

— A fost făcută percheziţie acasă la Cristian Popa, continuă 
Demetrescu, dar nu a fost descoperit niciun indiciu. Cu toate 
acestea, tipul se ocupa cu achiziționarea de obiecte de artă și 
nu este exclusă posibilitatea să fi plasat din ele în străinătate. 
Am în vedere și discuția moldovenilor din tren. 

— Nu este singurul care a efectuat deplasări peste hotare, 
zise l'ent-colonelul Sofronie. Mai sunt: Camelia Achimescu, Emil 
Tudorescu, Gabriel Frăsineanu și chiar direcţiunea muzeului. 

— Așa este, spuse colonelul. Revenind la Cristian Popa și la 
legătura lui cel puţin suspectă cu cerșetorul, se cuvine să 
insistăm asupra rolului celor trei turiști străini. Cei a căror 
prezenţă ne-a fost semnalată de către soldatul de la postul din 
spatele muzeului. Nu este nicio îndoială că sunt aceiași care au 
fost văzuţi intrând în curtea lui Mafoame. N-ar fi făcut-o, dacă 
sărăntocul ar fi transportat acasă ceva fără valoare. 

— Tablourile, zise Liviu Ivănescu. 

— Probabil, acceptă Demetrescu. 

— In cazul acesta, cei trei sunt oamenii de legătură, medită 
Atanasiu, cei care au venit să ridice marfa. Popa a furat 
tablourile, cerșetorul le-a dus acasă, iar turiștii străini... Nu ţine! 

— Ce nu ţine? vru să afle Demetrescu. 

— Tipii ăştia, cei trei, nu par să facă parte din aceeași ecuație. 
De ce trebuia să-i fure tablourile cerșetorului dacă ar fi lucrat 
împreună? 

— Corect, de ce? 

Cel care întrebase, Damaschin, luase poziția gânditorului de 
la Hamangia, stând cu amândouă mâinile sub bărbie. 

— inseamnă că fac parte din altă rețea, spuse Alexandru 
Zamfir. Sunt frecvente cazurile în care unii fac treaba de negri, 
iar alţii, care vânează pontul din zbor, vin la sfârșit, numai bine 
ca să ia caimacul. 

— Vom vedea ce hram poartă, conchise Demetrescu, dar asta 
după ce-i vom prinde. Deocamdată, am transmis 
semnalmentele lor și ale mașinii în oraș și în tot judeţul. Este 
liniște, dar putem fi anunţaţi din moment în moment că au fost 
găsiţi. 

— Eu cred că au ajuns departe, își dădu cu părerea Atanasiu. 
Nu văd ce motiv ar fi avut să mai lâncezească prin partea 
locului. 

— Și eu mă tem, recunoscu colonelul. Vom vedea. Dar să 
trecem la al doilea suspect: 

2) Camelia Achimescu. Nu a furat tablourile, dar bănuielile 
noastre merg către ideea de complicitate. Recunoaște că a fost 
la etaj, însă exclude cu totul faptul că a trecut prin Rococo. 

— Bine, dar oja? puse Zamfir întrebarea care îi frământa pe 
toţi. 

— Nu ne poate oferi nicio explicaţie... 

— Și consideră că este victima unei lucrături, adăugă 
Atanasiu. 

— Pusă la cale de cine? vru să afle Damaschin. Cine o urăște 
atât de tare încât să confecţioneze probe care să o înfunde? 

— l-am pus și eu întrebarea, spuse Atanasiu și mi-a răspuns 
că direcțiunea îi poartă sâmbetele. Vă imaginaţi că nu poate fi 
luată în serios. 

— E o aiureală. 

— Absolut, îl completă Atanasiu pe Demetrescu, cine ar fi vrut 
să o lucreze pe Camelia Achimescu, ar fi recurs la altă probă. La 
una elocventă. Dacă femeia își schimba manichiura în timpul 
zilei? 

— Sau dacă două muzeografe foloseau aceeași ojă? Nu mi se 
pare imposibil... 

— Argumentările voastre conduc spre ideea pe care am 
enunţat-o la început: Achimescu nu poate lipsi de pe o listă a 
complicilor. In schimb, Alfred Romanescu poate fi suspectat în 
continuare de furt. Pledează pentru asta faptul că a fost în 
muzeu, că dovedește un interes cel puţin suspect pentru 
tablourile lui Tiepollo și, nu în ultimul rând, plecarea la București 
cu copiile - neterminate încă - în portbagaj. 

— Chiar așa, întrebă Zamfir, de ce a trebuit să le ia cu el? 

— intenţiona să lucreze la de în week-end, zise Dan 
Comănescu. 

— Cel puţin asta a fost motivaţia pe care ne-a vândut-o. 

— Cam subţire, observă Demetrescu. O copie se realizează 
lucrând cu originalul în față. Mâine vom continua investigaţiile și 
în ceea ce îl privește. Mi s-a părut extrem de interesantă 
modalitatea de a scoate tablourile din muzeu pe care și-a 


142 


imaginat-o locotenentul Bonifaciu în ceea ce-l privește pe Emil 
Tudorescu. Strânse în jurul corpului, ocupau un loc infim. Cam 
asta ar fi, conchise Demetrescu. De fapt, mai este ceva. Aglaia 
Turturică, într-o a doua declaraţie, a dat drept „suspectă” 
(reţineţi ghilimelele) prezenţa lui Andrei Săndulescu și Gabriel 
Frăsineanu pentru faptul că nu aveau ce căuta la muzeu. 

— Bine, dar banii? întrebă Gelu Sofronie. 

— Tocmai, aveau un motiv temeinic de a veni la slujbă. Cine 
lipsește într-o asemenea zi? gândi colonelul, apoi făcu un gest 
care voia să însemne că discuţia a luat sfârșit. 

e Capitolul 35 


Mirela Panaitopol locuia într-o vilă cochetă de pe strada 
Furnica. O ridicase bunicul său în perioada marelui avânt 
interbelic, iar tatăl ei efectuase unele reparaţii, menţinându-i 
stilul care o apropia într-o oarecare măsură de cel al 
ansamblului muzeal „Piatra Arsă”. 

O siluetă se apropie de poartă și descuie cu o cheie pe care o 
scoase din buzunar. La fel procedă și când ajunse în faţa ușii de 
la intrare. 

Mirela îl aștepta în livingul de la parter. leșise cu câteva 
minute înainte de sub duș și acum se tolănise într-un fotoliu 
imens, răsfoind o revistă de modă. 

— Eram pregătită pentru o așteptare mai de durată, spuse ea. 
Am cumpărat cea mai groasă gazetă pe care am găsit-o. 

Bonifaciu o sărută în treacăt, apoi se trânti în celălalt fotoliu. 

— Am impresia că am petrecut o zi în infern; și purgatoriul 
încă nu s-a terminat... 

— Tot Cristian Popa este bănuitul numărul 1? întrebă femeia. 

— Nu este chiar așa de simplu, spuse Bonifaciu, informând-o 
în legătură cu mersul anchetei. 

— Într-adevăr, treaba e mai complicată decât mă așteptam, 
spuse ea. Știi ce cred colegele mele? 

— Dorinţa number one a vieţii mele este să aflu ce gândesc 
colegele tale. 

— Sunt sceptice. Consideră că nu îl veţi prinde pe autor. 

Bonifaciu era prea obosit pentru a se revolta, de aceea 
adoptă o poziţie rezervată. 

— Pe ce se bazează? ca să-l parafrazez pe Marin Preda. 

— Pe coeficientul de inteligenţă al individului. Cine fură patru 
tablouri ziua, înconjurat de tot personalul, este un tip dat 
dracului. 

— lar noi? întrebă locotenentul, despre noi ce gândesc? 

— De ce nu te duci să faci un duș? Cina este pregătită... 

— Ești realmente talentată în arta schimbării subiectului, dar 
de data asta nu-ţi merge. Îmi spui, mai stau; nu-mi spui, merg și 
agăţ o tipă la „Montana”. 

— Nu vă iubește prea multă lume, dar oamenii au încredere, 
în general, în profesionalismul vostru. De data aceasta... dată 
fiind complexitatea cazului... și ţinând cont de faptul că 
pretutindeni în lume se petrec furturi de obiecte de artă și 
autorii rămân necunoscuți... 

— Și tu crezi la fel? 

— Eu te iubesc. 

— Dar dacă nu m-ai iubi? 

— Te iubesc, prostule mic! 

e 

Dușul fierbinte îl făcu să se simtă alt om. O baie bună, îi 
plăcea să spună, echivalează cu o purificare. Apa, mediul în care 
a apărut viața, are puterea de a exorciza răul, de a-l extrage 
prin tegument. 

Mirela era și mai frumoasă decât de obicei în neglijeul acela, 
decoltat până la mijlocul abdomenului. Era prima dată când 
aveau să petreacă o noapte întreagă împreună, și erau dispuși 
să piardă sau, mai degrabă, să câştige un timp nedeterminat 
pentru a savura plăcerile mici ale începutului. 

Băuseră șampanie și își simțeau trupurile tinere pulsând de 
viață. Târziu, el culese o garoafă de pe masă și i-o potrivi în păr. 
Roșul, culoarea florii, se potrivea de minune cu auriul părului ei 
lung și mătăsos. 

— Nebunule, ce vrei să faci? 

O luase în brațe, ca pe o păpușă, și o ducea spre dormitorul 
ei. O puse în pat. Era un pat de mijloc imens, cu o cuvertură 
asemănătoare celei din camera reginei. Pereţii aveau aplicată 
aceeași lamperie vopsită în alb, iar în partea lor superioară 
existau și aici patru panouri pictate, reprezentând anotimpurile. 

— Ești o figură, îi spuse el, aplecându-se pentru a-i săruta 
unul dintre sâni. Cred că te-a costat o avere să-ţi refaci 
dormitorul... 

— Papa m-a înţeles, zise ea răsfățându-se. 

— Așa se întâmplă când papa are o singură fată și un cont 
frumușel în bancă. 

Fata îl împinse cu braţele, răsturnându-l din pat. 

— Vrei să strici savoarea primei noastre nopţi? 

Bonifaciu se adună de pe jos și îi desfăcu cordonul neglijeului. 
Cunoștea corpul acela, îl mai văzuse în toată nuditatea lui, dar 
nu ca atunci. Işi plimbă mâinile pe piept, pe brațe, pe picioare, 

cu o senzaţie stranie. Atingerea îi era cunoscută, suișurile și 
coborâșurile trupului ei, de asemenea. Era ceva nou, dar nu știa 
ce. Poate că de vină era el, care o vizualiza într-alt mod. Timpul 
parcă încremenise. Secundele se derulau greoi, cu lentoarea 
unui mecanism ruginit. 

Cei doi se atingeau, se încercau unul pe altul, dar niciunul nu 
avea curajul de a rupe ritmul, de a începe. Erau copleșiți de o 
liniște divină, de o dorință curioasă de a se contempla într-un 
mod purificator. La nesfârșit, până la capătul timpului. 

Furtuna se declanșă dintr-o dată, aprigă și incandescentă. 
Trupurile li se uniră într-unul singur. Era o contopire ameţitoare 
care o făcu pe Mirela să creadă că până atunci trăise inutil. 

e 

Barul de la „Internaţional” era destul de gol pentru un sfârșit 
de săptămână. Ar fi putut sta oriunde, dar George alese o masă 
cât mai la vedere. Dacă omul de legătură era în preajmă, 
trebuia să îl găsească repede. Era înzestrat cu o putere mare de 
disimulare, reușind să ascundă fetelor îngrijorarea care îl 
măcina. Le spusese că totul este sub control și trebuia să le dea 
impresia că nu îl frământă nimic. Cum nu erau însă la prima 
aventură trăită împreună, mirosiseră și ele ceva. Simţeau că 
așteptarea aceea idioată suna ca o notă falsă în mijlocul unei 
simfonii. Și-ar fi manifestat altfel spaima, dar se fereau să-l 
supere pe George. Cu poliţia pe urmele lor, nu aveau vreme de 
lamentaţii. Luciditatea, asta era ceea ce le trebuia. 

Comandară câte un whisky și își aprinseră câte o ţigară. El 
fuma o ţigară de foi, înfiptă într-un muștiuc de un roșu care ar fi 
adus în pragul nebuniei un taur. Fusese ideea lui Hans. Era unul 
dintre semnele de recunoaștere, dar, la dracu', nu putea găsi și 
idiotul acela ceva mai puţin penibil? Hotărât lucru, râsese de el. 
Dumnezeule, cum se mai uita chelneriţa! Dacă n-ar fi așteptat 
un tip, pesemne că ar fi râs cu gura până la urechi. 

Scoase din buzunarul exterior al hainei un număr al 
publicaţiei Telegraph și îl așeză pe masă. Era un alt semn de 
recunoaștere. i 

Ca niciodată, fetele erau tăcute. lIși savurau în liniște 
băuturile, lipsindu-se până și de comentariile la adresa calităţii 
whisky-ului. Era semn rău și George știa asta. Le cunoștea prea 
bine ca să nu priceapă că le tremurau bikinii pe ele de frică. 

— Ei, ce e cu liniștea asta de înmormântare? zise bărbatul. E 
vreun priveghi și eu n-am știut? 

Mary se mulțumi să zâmbească, vizibil forțat. Anna, nici atât. 

— Fetelor, schimbă el subiectul, vi-l amintiţi pe tipul ăla 
țigănos pe care l-am întâlnit la Istanbul și vorbea românește? 

— Da, zise Mary, amintindu-și cu plăcere scena, care se 
petrecea în fața Hotelului Bakü - un lupanar nenorocit, plin de 
proxeneţi și prostituate. Tuciuriul era înconjurat de vreo șase- 
șapte puștoaice, ca un veritabil proprietar de harem. Se 
întâmplase ceva, pentru că fetiţele erau cuprinse de o furie 
cumplită, arătând toate în direcția unui autohton care fuma 
liniștit pe trotuarul celălalt. Dialogul lor, atât cât înțelesese 
George, suna cam așa: 

— Șefule, și-a bătut joc de Manuela... 

— A pus-o să facă de toate. Scârba... 

— Și i-a dat numai zece mărci... 

— E păcat de Dumnezeu! Pentru banii ăștia, nu merită să-ţi 
dai jos nici măcar sutienul... 

— Și ce vreţi să fac? întrebase tuciuriul. 

— Să-l înveţi minte. Când am plecat din ţară, ne-ai promis că 
ne asiguri protecţie. 

— Lăsaţi-o dracului, vreţi să ne ducă la caraulă? 

— Mă doare în cot de poliţai, zise cea care părea a fi Manuela. 
Oi fi eu târfă, dar am onoarea mea. Ce spuneţi fetelor, facem un 
sindicat? Văd că patronul și-a cam luat-o în cap... 

Împins de puștoaice, oacheșul traversase strada și îi trăsese 
doi pumni celui care călcase în picioare onoarea prostituatei. Ca 
din senin, își făcuse apariţia un poliţist, care îl luase „de-o aripă” 
pe ţigănos și îl aruncase într-o dubă în care mai erau și alţii ca 
el. 

— De ce ne-ai întrebat dacă ni-l amintim? zise și Anna într-un 
târziu. 

— Pentru că, iată, îl puteţi vedea în carne și oase. Femeile își 
răsuciră capul ca la comandă și priviră spre bar. Intr-adevăr, 
tuciuriul stătea cocoțat pe un scaun înalt și se lansase într-o 
peroraţie care părea să o încânte pe fata din spatele tejghelei. 

— Se pare că are trecere la femei, observă Mary. 

— La dracu', spuse George, i-a azvârlit un ghemotoc de bani. 

— Cam mult pentru un pahar de... două sute de grame de 
băutură, comentă Anna. 

— După umila mea părere, zise George, cred că a plătit o 
gamă mai largă de servicii. 

În clipa aceea, simţi cum o mână străină îi atinge umărul. ȘI-I 
trase instinctiv, ducând în același timp și mâna în buzunarul 
hainei, unde avea un Magnum 357. 

Necunoscutul, un tip înalt, genul de britanic, observă 
nervozitatea lui George, dar trecu peste ea. 

— Good evening. Observ cu satisfacţie că citiţi „Te/egraph”. 

— Ei, și? 

— Eu, la fel, zise noul venit, punând pe masă un exemplar 
similar. Aţi citit anunţul din pagina de reclamă? 

Schimbul de replici era conform parolei, dar George voia să 
fie sigur că nu va face o greșeală. Nu putea găsi o explicaţie 
temeinică, dar individul din faţa sa nu-i plăcea. Poate era de 
vină aerul acela de funcţionar mărginit? 

— Încă nu. 

— Atunci vi-l ofer pe al meu. 

Despături ziarul și în josul paginii indicate găsi o adnotare 
făcută cu o carioca groasă: „Peste o jumătate de oră ne vedem 
în camera 210. Vii cu marfa!” Acum nu mai avea niciun dubiu. 

— E un anunţ interesant, domnule... 

— John. 

— Deosebit nume, glumi George, nu mi s-a întâmplat să-l aud 
de multe ori. Oricum, domnule John, vă mulţumesc pentru 
amabilitate. Lunganul înclină politicos din cap și se întoarse pe 
călcâie. 

— Fetelor, zise George, acum mă credeți că totul este sub 
control? 

Mary oftă ușurată. 

— Mai luăm un rând? Parcă a început să-mi placă porcăria 
asta căreia i se spune whisky. 

e 

— Vrei o cafea? întrebă Mirela după minute bune de tăcere. 
Ar fi vrut să răspundă negativ, pentru că nu era dispus să plece 
de lângă el, dar îi plăcea să o vadă umblând goală prin casă. 

— Numai dacă e foarte bună. 

— Jacobs merge? 

— Merge. 

Luă neglijeul de pe noptieră, dar el o opri să-l îmbrace. 

— Te rog, nu-l pune, îmi place să te privesc. Simţindu-se 
studiată, Mirela plecă spre bucătărie cu un mers legănat. 

Aroma rafinată a cafelei se răspândi în dormitorul imens, 
înălțându-și aburii ei către cele patru alegorii. 

— Cum este? 

— Excelentă, ca întotdeauna, răspunse el, aprinzându-și o 
țigară. Trase un fum, apoi zise: Mirela, știi că eu nu cunosc prea 
bine împrejurările în care a fost construit castelul? 

— N-ai asistat la niciun ghidaj? 

— Ba da, dar vreau să-mi spui tu povestea. 

— Bine, cândva. 

— Nu cândva, acum. 

— În loc să...? 

— Nu în loc, ci după, și... înainte. 

— Așa mai merge, zise ea, transformându-se în cea mai 
originală îndrumătoare din lume: goală și lipită strâns de 
singurul „vizitator”. 

— În 1866, îşi începu ea prelegerea, Principele Carol | a făcut 
o călătorie în Sinaia, mai exact la mănăstirea din localitate. Asta 
se întâmpla în august, adică la câteva luni de la sosirea în țară. 
Frumusețea locurilor a lăsat o impresie adâncă asupra lui, 
revenind în fiecare an pentru odihnă și vânătoare. La jumătatea 
lui noiembrie 1869 s-a căsătorit cu Elisabeta de Wied. 

— Felicitările, masa și dansul unde au avut loc? 

— La castelul Neuwied, în Germania. În 1871 au vizitat Sinaia, 
hotărâți amândoi să găsească un loc pentru a construi o 
reședință de vară. 

— Apropo, cum arăta orașul pe vremea aceea? 

— Era o așezare umilă care gravita în jurul mănăstirii. Terenul 
care plăcuse familiei princiare nu putea fi cumpărat întrucât 
aparținea, Eforiei Spitalelor Civile din București, aceasta 
neputând înstrăina nimic din patrimoniul său. 

— Începe să devină pasionantă istoria. Cum s-a rezolvat în 
cele din urmă? Dare și luare de mită? 

— A avut loc o întâlnire cu Primul Efor al Spitalelor, Dimitrie 
Ghica, în urma căreia s-a căzut la învoială. Eforia avea să 
primească o altă moșie în schimbul celei care căzuse cu tronc lui 
Carol. Abbeg, consilierul prinţului, cumpără de la Scarlat 
Creţulescu o moșie de 2000 de ha pe care o cedează în 

septembrie 1873 Eforiei, în schimbul celor 1000 de ha situate pe 
tot piciorul muntelui Piatra Arsă. 

— Deci n-a fost o afacere proastă pentru Eforie. 

— Nu tocmai. Urmează o ultimă discuţie, în prezența 
secretarului particular, Ludovic Basset și a sculptorului curții, 
Martin Stöhr, stabilindu-se planurile castelului, ce au fost 
încredințate spre execuţie arhitectului de școală germană 
Wilhelm Doderer. 

Mirela luase o poziţie care te ducea cu gândul la o statuie a lui 
Budha. Bonifaciu îi mângâie unul dintre sâni și o întrebă: 

— Arhitectul acesta, Doderer, a făcut tot? 

— Ești o pacoste! Mai este cafea? 

— Un strop. 

— ÎI vreau eu, ca să trec mai ușor peste exploatarea la care 
mă supui. 

Luă ceașca de cafea de pe noptieră și i-o întinse. 

— În octombrie 1873, continuă ea, au sosit primii 400 de 
lucrători. Cu familii cu tot. Începe terasarea și construirea 
fundațiilor. În primăvara anului viitor, Doderer vine la Sinaia, și 
constată că săpăturile au fost surpate de apele subterane. 
Soluția o găsește inginerul Charlier, atașat la construcţia căii 
ferate Ploiești-Predeal. Abia în vara lui 1875 se pune piatra de 
temelie a castelului. 

— Așa târziu? 

— Da. În timpul ceremoniei de la 10 august, Mareșalul Curţii, 
Teodor Văcărescu, a citit un „act de construcţie” care te va 
interesa. 

— Să auzim, zise locotenentul, sărutând-o pe umăr. 

— În primul rând, este numită echipa tehnică ce avea să 
răspundă de mersul lucrărilor, apoi ni se spune de unde a fost 
adus materialul de construcție. Bunăoară, piatra cioplită a fost 
dislocată din carierele Piatra Arsă și Lunca-Mare, de lângă 
Mănăstirea Brebu. Piatra verde este din zona Slănicului, lemnul 
din pădurile Domeniului, iar cărămida a fost arsă chiar pe 
șantier. Te interesează și niște salarii? 

— Oho... 

— Atunci află: zidarii și dulgherii primeau câte 5-7 lei pe zi, iar 
salahorii câte 3. Cioplitorii în piatră erau plătiţi în funcţie de 
volumul și calitatea execuţiei. 

— Cam ce puteai face cu un leu pe vremea aceea? 


— Cu 35 de lei puteai cumpăra o mie de cărămizi. 

— Ce vremuri, oftă Bonifaciu, ce vremuri... Spune-mi, 
lucrătorii au fost doar români? Parcă n-aș crede! 

— Dimpotrivă, șantierul constituia o lume extrem de pestriță, 
pe care o surprinde cu mare fidelitate Carmen-Silva: „Erau 
italieni zidari, români pentru terasamente, ţigani salahori, 
albanezii și grecii lucrau în cariere, nemţii și ungurii ca dulgheri, 
turcii ardeau cărămidă. Erau meșteri polonezi și cioplitori în 
piatră cehi. Francezii desenau, englezii măsurau, astfel că pe 
șantier se întâlneau sute de costume naţionale și se vorbeau 
patrusprezece limbi; se cânta, se certa și se înjura în toate 
dialectele și pe toate tonurile. Era un amestec zgomotos de 
oameni, de cai, de boi și de bivoli”. 

— Extraordinar! spuse Bonifaciu, sincer mișcat. Nu mi-aş fi 
închipuit că a fost un așa furnicar... 

— Nici eu nu mi-aș fi închipuit că ne vom pierde noaptea 
îndrugând povești. Bine că am aflat de pe acum ce fel de soț vei 
fi. Dacă mă cereai de nevastă și apucam să spun da? 

— Deocamdată nu ești în pericol. 

— Nu te mai chinui, pentru că am să spun nu, zise ea. 

Locotenentul o mângâie pe creștet, ca pe un copil răsfăţat. 

— Ești atât de frumoasă... 

— Și la ce-mi folosește, dacă nici nu te apropii de mine? îl 
tachină ea. 

Dintr-o mișcare, Bonifaciu o înconjură cu ambele brate, 
transformându-se pentru a doua oară într-o singură fiinţă, într- 
un singur suflet. 

e 

George introduse pachetul într-o geantă de umăr și se uită la 
ceas. Mai erau cinci minute. 

— Întârzii? îl întrebă Mary. 

— Un sfert de oră. Cel mult, zise el și le trimise amândurora 
un sărut. 

Peste două minute se afla în fața ușii pe care scria 210. Fu 
tentat să bată, dar se opri. Ceva îi spunea că nu trebuia să 
meargă înainte. Își apropie urechea de ușă și ascultă. Nu 
deslușea niciun zgomot. Era posibil ca John să nu fie înăuntru? 
Exclus! Omul de legătură trebuie să fie întotdeauna acolo unde 
este nevoie de el. 

Renunţă să mai bată și cuprinse clanța cu mâna sa puternică. 
Apăsă milimetru cu milimetru, după care începu să împingă ușa, 
pregătit pentru orice fel de surpriză. 

lnăuntru era o lumină difuză. Probabil că ardea o veioză în cea 
de-a doua cameră. Se strecură înăuntru și închise ușa în urma 
sa. Ar fi preferat s-o lase deschisă, dar putea atrage atenţia. 

Dintr-o privire, fotografie toată încăperea. Era „curată” dar 
unde dracu' umbla cretinul acela? 

— John, strigă el încetișor. 

Când auzi zgomotul, era prea târziu. Se întoarse cu faţa spre 
coridorul de la intrare și realiză că cineva fusese ascuns în baie, 
iar el, ca un idiot, nu verificase. Acum, acel cineva, a cărui faţă 
nu o putea desluși din cauza întunericului, ridică braţul și îl lovi 
în cap cu un obiect tare. Simţi o atingere dureroasă în creștetul 
capului, dar durerea fu de scurtă durată. Își pierdu cunoștința, 
rostogolindu-se la picioarele necunoscutului care luă geanta și o 
deschise. Ceea ce găsi îl făcu să zâmbească. Extrase pachetul, 
deschise ușa de la baie și îl târî pe George, așezându-i trupul 
lângă un altul ce se găsea sub chiuvetă. 

— Domnule John, zise străinul în limba engleză, sper că nu te 
superi dacă ţi-am adus un companion. Adio și salutări ticălosului 
de Hans! 

e 

Stăteau amândoi cu ochii pironiți în tavan. Descătușarea de 
energie trecuse, iar acum se aflau într-un postludiu plăcut ca o 
binecuvântare. 

— De ce nu a terminat Doderer lucrarea? întrebă Bonifaciu. 

— Pentru că nu a admis să renunte la planurile sale 
grandioase, extrem de costisitoare. De aceea i-a fost reziliat 
contractul și familia regală a apelat la serviciile arhitectului 
Johannes Schultz, asistentul celui dintâi. 

— Era mai maleabil? 

— Exact, putea fi relativ ușor de convins în schimbarea 
planurilor iniţiale. 

— Când se întâmpla povestea asta? 

— In 1876. Lucrările au continuat, aducându-se felurite 
modificări planurilor. Bunăoară, s-a renunţat la utilizarea pietrei 
cioplite, așa cum prevedea proiectul lui Doderer, și au fost 
folosite cu predilecție cărămida și lemnul. Orice vizitator poate 
observa că a fost o schimbare inspirată. 

— Când a fost terminată construcţia? 

— În prima fază, în 1883. 

— Până atunci, familia regală nu a putut locui decât la 
mănăstire? 

— În primii ani, da. În 1879, însă, a fost terminată execuţia 
Casei Pădurii, Foișorul de mai târziu. Avea dimensiuni mai mici, 
dar puteau fi primiţi oaspeţi de seamă. Tot aici, Elisabeta și-a 
amenajat un cabinet de lucru și un atelier de pictură. 

— Există, vreo legătură între pseudonimul acesteia și 
denumirea construcţiei. 

— Da, dar cel mai mult au influenţat-o pădurile care 
împrejmuiau tot șantierul. 

— Ce s-a întâmplat în 1883? 

— La 7 octombrie castelul a fost inaugurat, după ce se 
terminase și ultima lucrare ce poate fi admirată și astăzi. 

— Anume? 

— Poiana din faţa edificiului. Înainte, terenul era plin de gropi 
și râpe care dădeau o imagine sinistră. Pentru nivelarea sa au 
fost dislocați 100.000 de m.c. de pământ și s-au plantat brazde 
cu iarbă aduse direct din munţi. 

— O lucrare cu adevărat monumentală. 

— Și durabilă. Impresia pe care castelul a făcut-o asupra celor 
prezenţi la inaugurare a fost, cu adevărat extraordinară. 
Lucrurile, însă, nu s-au oprit aici, pentru că în 1883 i s-a cerut 
arhitectului ceh Karel Liman să amplifice construcţia și să 
extindă complexul, astfel încât să devină un burg german în 
miniatură. 

— Ceea ce s-a și întâmplat. 

— Adevărat. Activitatea a fost încheiată în 1914, când toate 
edificiile care există astăzi erau ridicate. 

Bonifaciu vru să mai aprindă o ţigară, dar renunţă. Era târziu 
și îl cuprinsese o moleșeală explicabilă după o zi așa de plină. 

— Să nu-mi spui că ţi-e somn, zise Mirela. 

— Nicidecum, șopti el, cuprinzând-o cu braţele. Un minut mai 
târziu adormise. 

e 

Pe la miezul nopţii, un individ cu o alură atletică părăsea 
clădirea „Internaţionalului”, nu înainte de a adresa un salut 
amical fetei de la recepţie, căreia îi și lăsă cheia de la 340. 

— Cum, plecaţi la o oră atât de târzie? 


— Time is money, răspunse el. Am primit un telefon care m-a 
făcut să-mi schimb planurile. 

Fata zâmbi amabil, fără să pună și alte întrebări. Ce-i păsa ei 
că mister Brown pleca la o oră așa de nepotrivită, atâta vreme 
cât avusese grijă să fie drăguţ cu ea? Câţi turiști îi mai lăsaseră 
50 de dolari pentru a spune oricui ar fi întrebat că tipul se află 
încă în Sinaia, urmând să plece a doua zi, pe la prânz? 

Turistul se îndreptă spre parcarea hotelului și deschise 
portiera unui Ope/ Kadett Cabrio. Puse cu grijă geanta pe 
bancheta din dreapta, introduse cheia în contact și spuse cu 
glas tare, ca și cum s-ar fi adresat unei persoane care s-ar fi 
aflat pe acel scaun: 

— Amice, dacă nu eram eu, ai fi lâncezit și acum în mâinile 
gorilelor lui Hans. Află că te-am salvat pentru a te duce acolo 
unde te așteaptă unchiul meu, Ludovic Doderer. Va trebui să 
plătească dublu, iar Cristian Popa... ă 

Gândurile cele mai negre îi trecură prin minte. li venea să 
înnebunească aducându-și aminte de greșeala pe care o făcuse 
idiotul acela. Cum să lași ceva așa de important pe mâna unui 
cerșetor alcoolic? Dacă nu avea prezenţă de spirit, pierdea 
200.000 de dolari. Hotărât lucru, muzeograful merita o 
pedeapsă, dar acum nu avea timp. 

Roti cheia în contact și demară aproape la fel ca la Raliul 
Monte Carlo. 

Strada era pustie. Deschise casetofonul și introduse o casetă 
country. Signatures Il era una dintre formaţiile care îi plăceau 
cel mai mult. Aveau stil. Trecu peste două melodii și o alese pe 
a treia, care i se părea cea mai potrivită: Have a good life. Vocile 
lui Robert Byrne și Mike Reid erau dumnezeiești. 

Atent la textul melodiei, nu observă Chamade-ul poliţiei 
parcat în fața unui TIR așezat strategic vis-à-vis de MEFIN. 

— După el! ordonă ofiţerul care se găsea în dreapta șoferului, 
un tip cu o figură de adolescent. Îl vom opri pentru deplasare cu 
viteză și apoi vom mai vedea. 

Tinerelul schimbă într-o succesiune ameţitoare vitezele 
ajungând destul de repede în treapta a V-a. Cu toate acestea, 
autoturismul cu număr străin se pierduse în noapte. 

— Mai repede! ceru locotenentul. Șoseaua este liberă. 

— S-a făcut! zise șoferul, care aștepta de multă vreme 
posibilitatea de a exploata așa cum se cuvine autoturismul. 

Apăsă și mai tare pedala de acceleraţie, concentrându-se 
asupra drumului. Și-ar fi aruncat ochii pe tabloul de bord ca să 
vadă cu ce viteză rulează, dar nu îndrăznea să o facă. 
Incepuseră curbele și orice greșeală putea fi fatală. 

— Cred că s-a prins, spuse locotenentul. A mărit viteza. 

— Uite-l! 

Abia trecuseră de Motelul „Izvorul Rece”. Conducătorul 
vehiculului inscripționat și-ar fi dorit să-l depășească până în 
acel punct, deoarece spaţiul din fața complexului i-ar fi permis 
efectuarea unei manevre de blocare. Când se gândi că cimitirul 
era peste șosea, se bucură. Dacă nu îi reușea manevra? 

Se apropiase la vreo sută de metri. Puse în funcţiune 
sistemele de semnalizare acustică și optică, călcând și mai tare 
pedala. 

Hotărârea celui din faţă de a opri îl luă prin surprindere, 
încetini viteza, îl depăși și opri la câţiva metri mai în față. 

Străinul deschise geamul și își aprinse o ţigară. Era calm, 
privindu-i oarecum mirat pe cei doi polițiști. 

— Bună seara, spuse în românește locotenentul. 

— Good evening, răspunse turistul. Cărei ocazii datorez 
această atenţie pe care mi-o acordă poliția din România? Nu 
cred că vă interesează prea tare, dar prin „bunăvoinţa” 
dumneavoastră s-ar putea să pierd avionul. 

— Ce zice? întrebă sergentul major, nemulţumit de faptul că 
își riscase viața pentru a prinde un individ care avea „tupeul” de 
a vorbi într-altă limbă. 

— Ai răbdare, îi ceru locotenentul, adresându-i-se în engleză 
celui de la volan: ați depășit viteza legală și nu aţi oprit decât 
foarte târziu. 

— V-am spus că mă grăbesc... 

— Vă rog să-mi prezentaţi documentele. 

— No problems, spuse contravenientul, întinzând actele. 
Plătesc amenda legală și-mi daţi drumul, O.K.? 

— Wilhelm Doderer, citi ofițerul în permisul de conducere. 

— Este numele meu, râse turistul, cu intenţia vădită de a 
înveseli atmosfera. 

— Doderer, murmură subofițerul... Doderer... Șefu', mie îmi 
este cunoscut numele. 

— Ce spune? întrebă de data aceasta străinul. 

| se traduse. 


— Curios, n-am mai fost în România. 

— Sunteţi cetățean britanic, zise ofițerul, deși numele pare a 
spune altceva. 

— Părinţii mei s-au născut în Austria și au emigrat în Anglia 
înainte de a mă naște eu. 

— Documentele sunt în ordine, anunţă locotenentul, privindu- 
|, totuși, într-un mod ciudat. 

— O.K. Cât este la dumneavoastră în ţară amenda pentru 
depășirea vitezei legale? Cinci sute de dolari este suficient? Sau 
o mie? Subofițerul nu știa englezește, dar fraza aceea o 
înțelesese. 

— Pe cinstea mea dacă ăsta nu încearcă să ne mituiască, zise 
el. Șefu', ce-o fi în pachetul de pe scaunul din dreapta? 

Locotenentul văzuse și el obiectul, dar trebuia să găsească o 
modalitate de a efectua percheziția mașinii. 

— Vreţi să coborâţi o clipă? 

— De ce? întrebă nelămurit celălalt. 

— Este ceva în neregulă cu roata dumneavoastră din stânga 
spate. 

— Curios, zise englezul, dând impresia că vrea să deschidă 
portiera. 

Într-o fracțiune de secundă, aceasta se deschise brusc, 
lovindu-l cumplit pe locotenent în zona cea mai sensibilă a 
corpului. Instantaneu, Doderer învârti cheia în contact și urmă 
un viraj brusc. 

Subofițerul se așteptase la o întorsătură neplăcută, așa încât 
își scosese pistolul din toc și îl ţinea la spate. În clipa în care își 
văzu colegul la pământ, așteptă ca autoturismul să execute 
virajul, ţinti una dintre anvelope și acţionă trăgaciul. Se auzi o 
detunătură, după care, la scurtă vreme, un zgomot de tablă ce 
se lovește violent de un perete de stâncă. 

Opel-ul părăsise partea dreaptă a drumului și se lipise ca o 
ventuză de versantul abrupt. 

— Vezi dacă trăiește, zise locotenentul de jos. 

— N-are nici pe dracu', strigă subofiţerul. 

O jumătate de oră mai târziu, în biroul locotenent-colonelului 
Dan Comănescu se găseau Marian Demetrescu, Atanasiu, 
Sofronie, gazda și, bineînţeles, Wilhelm Doderer. 

Era liniște. Ici-colo lâncezea câte o ceașcă de cafea, iar în 
centru, pachetul care fusese scos de Cristian Popa din muzeu. 

Desfacerea lui provocase o imensă emoție printre cei 
prezenţi, dar deziluzia fusese așa de mare, încât era de înțeles 
de ce se instaurase tăcerea. Cu toţii se așteptaseră ca în 
cilindrul acela din carton să fie pânzele furate. Se lega de 
minune. Un muzeograf sustrăsese tablourile și le plasase unui 
cerșetor care avea misiunea de a le îndepărta de complex. Apoi, 
se întâmplase un lucru neașteptat: un autoturism Volvo 460 
oprise la poarta cerșetorului și pachetul fusese furat. 

Acum, „marfa” era la altcineva, probabil la adevăratul 
destinatar. Cum reușise el să recupereze obiectul nu se putea 
preciza, dar asta conta mai puţin atâta vreme cât pe masa 
șefului poliției se găseau niște planuri de constructie, 
îngălbenite de trecerea anilor. 

Locotenentul îl întrebase încă de la început pe englez unde 
ascunsese tablourile, dar acesta îl luase peste picior, spunându-i 
că le-a ascuns sub reverul hainei. 

— Se pare că am mers tot timpul pe o pistă falsă, rupse 
tăcerea Demetrescu, deși este clar că ne aflăm în fața unui al 
doilea furt. Comis concomitent cu celălalt. 

Comănescu își aprinse o ţigară și sorbi o înghiţitură din ceașca 
de cafea pe care o avea în faţă. Se simţea greoi, parcă incapabil 
să ducă până la sfârșit un raţionament. Dormise două ceasuri, 
dar se simţea și mai obosit. Mai bine nu s-ar fi culcat deloc... 

— Domnule Doderer, zise colonelul, de unde aveți planurile? 

— Le-am cumpărat de la un colecționar din București, 
răspunse el dezinvolt. 

— Așa, deci. Ne puteţi oferi adresa acestuia sau un număr de 
telefon? 

— Nu. 

— De ce? întrebă Atanasiu. 

— Pentru că nu l-am cunoscut bine. Mi l-a recomandat un 
amic. 

— Foarte bine, atunci ne puneţi în legătură cu amicul? 

— Mă tem că nici asta nu se poate, râse atletul. Este patronul 
unei firme mixte româno-austriece și a plecat în Austria după 
marfă. 

— Îl vom căuta când se întoarce, spuse Comănescu. 

— Așa da, consimţi Wilhelm, oferindu-le o adresă din 
București și un număr de telefon. 

— Pe Cristian Popa îl cunoașteţi? întrebă colonelul. 

— Cine este? întrebă turistul. 

— Un muzeograf de la castelul „Piatra Arsă”. 

— Îmi pare rău, nu am avut plăcerea. Presupun că este un tip 
interesant dacă vă preocupă persoana lui. 

— Nu ne arde de glumă, zise Sofronie. 

— Nici mie. La ora asta, trebuia să fiu în avion. Din cauza 
oamenilor dumneavoastră am pierdut o afacere de câteva sute 
de mii de dolari. 

— Nu este vina noastră, spuse Demetrescu. De altfel, cred că 
a venit vremea să discutăm cu cărțile pe masă. 

— Ard de nerăbdare, zise ironic Doderer. Colonelul îl privi cu 
dezgust. Pentru individul ăsta arogant își pierduse el noaptea? 

— Pachetul care a fost găsit la dumneavoastră în autoturism 
și care, potrivit declaraţiei pe care aţi dat-o, v-a fost oferit de 
către un colecționar particular, a dispărut de la muzeul „Piatra 
Arsă”. 

— A dispărut? 

— Exact. 

— Mă cam îndoiesc, deși... 

— Deși? 

— Colecţionarul putea să-l fi procurat de oriunde. 

— Renunţaţi la chestia cu colecţionarul! zise Atanasiu. Nu 
ţine. Planurile au fost furate ASTĂZI. 

— Trebuie să fie o neînțelegere. 

— Ce reprezintă pentru dumneavoastră aceste planuri? 
întrebă Demetrescu, ce își făcuse timp să le studieze preţ de 
câteva minute. 

— Nimic. Nu vi s-a întâmplat niciodată să cumpăraţi 
suveniruri? Măcar în excursii... 

— Mi s-a întâmplat, dar aici este vorba de altceva. 


— Mă ajutaţi să pricep? 

— Vă numiţi Wilhelm Doderer? 

— Dumnezeule, da! 

— Bine că măcar atâta lucru recunoașteţi, spuse colonelul. 
Aici, pe birou, avem câteva planuri executate de un arhitect. 
Sunt planurile iniţiale care trebuia transpuse în practică la 
„Piatra Arsă”. Au fost prea costisitoare și s-a renunţat la ele în 
favoarea altora, elaborate de către Schultz. Dacă ne uităm bine, 
vedem și semnătura... 

— Ce semnătură? întrebă englezul. 

— Cea a arhitectului Wilhelm Doderer. 

Atletul începu să râdă. Avea un râs puternic, răsunător. 

— Inteleg. Vă frapează coincidenţa de nume. 

— Am toate motivele. 

— Și eu am fost mirat, de aceea le-am și cumpărat. Altfel, nu 
am absolut nicio legătură cu arhitectura. 

Demetrescu îl luă de o parte pe Atanasiu și îl întrebă: 

— Tu crezi că astea sunt planurile iniţiale? 

— Nu încape nicio îndoială. Numele de „Piatra Arsă” este 
menţionat deasupra semnăturii. 

— Dumnezeule, sunt o avere... 

— lar furtul lor nici măcar nu ne-a fost semnalat, completă 
căpitanul. 

— Să vedem ce ne va spune Dumbravă, conchise colonelul, 
după care se întoarse spre englez, întrebându-l: numele George 
vă spune ceva? 

— Nimic. 

— Nici dacă adăugăm că are un Volvo 460 de culoare albă? 

Wilhelm Doderer răspunse fără să clipească: 


— Nici. 
— Vă mai ofer un element: este însoţit de două domnișoare 
care sunt cazate la Hotelul... „Internaţiona!”. 


Colonelul improviza, dar o făcea cu talent, dovadă întârzierea 
cu care primi răspunsul. 

— Imi pare rău. Ceea ce nu înțeleg, este de ce ar trebui să-l 
cunosc pe acest... cum ați spus că se numește? Ah, da, George. 

— Pentru că de la el aţi preluat planurile. 

— Bine, dar e stupid... 


În acel moment, sună telefonul. Locotenent-colonelul Dan 
Comănescu ridică receptorul și răspunse cu o voce care trăda o 
oboseală extremă: 

— Cum? La „Internaţional”? Doi străini au fost bătuți și vârâți 
în baie? Bine, Diaconescule, venim imediat. 

Puse receptorul în furcă și ceru permisiunea inspectorului-șef 
ca Wilhelm Doderer să fie mutat într-alt birou pentru a da 
declaraţia de rigoare. 

— Te ascult, zise Demetrescu în clipa în care turistul se afla 
deja în camera alăturată. 

— ln urmă cu zece minute două femei care corespund 
descrierii celor pe care le căutăm au fost văzute de către unul 
dintre oamenii noștri la recepţia Hotelului „Internaţional”. N-au 
zăbovit prea mult acolo, ci au mers la etajul doi, unde au intrat 
în camera 210. Sergentul major Diaconescu a auzit prin ușă un 
strigăt ascuţit. A intrat și a găsit patru persoane: două femei și 
doi bărbaţi, aceștia aflaţi în stare de inconștienţă. 

— Ceea ce s-a întâmplat pare destul de clar, spuse 
Demetrescu. Ați văzut cât de solid este Doderer? Sofronie... 

— Ordin. 

— Pleci împreună cu Atanasiu la „Internaţiona!” și vedeți ce se 
întâmplă. 

Rămas în birou doar cu Comănescu, își mai aprinse o ţigară și 
întrebă, mai mult retoric: 

— Am recuperat niște planuri după care nu plângea, nimeni, 
dar ce ne facem cu tablourile? 

Mustăciosul înălță din umeri, aprinzându-și un Carpaţi, ţigările 
cu care se obișnuise încă din tinerețe. 

Comănescu, un poliţist excelent, cunoscut pentru rigoarea, 
dar și pentru francheţea cu care își expunea părerile, își ciupi 
mustata din dreapta, adăugând: 

— Nu știu, îţi vine să-l dai dracului de caz. 

Demetrescu stinse ţigara și zâmbi. Și el simţea același lucru. 

Autoturismul alb, neinscripţionat, al poliţiei opri printr-o frână 
bruscă în faţa „Internaţionalului”. Sofronie și Atanasiu coborâră 
în viteză, dar, înainte de a urca scările, căpitanul se întoarse și 
trecu în revistă mașinile care se aflau în parcare. 

— Care-i baiul? întrebă Gelu Sofronie. 

— Mă aşteptam să găsim un Volvo 460, alb. Ei bine, nu este. 

Locotenent-colonelul făcuse un gest care trăda plictiseala și 
începu să urce scara celui mai elegant hotel din staţiune. 

Ușa camerei 210 era deschisă, iar în faţa ei se găsea 
subofițerul. Cu toate că era prea puţină lumină pe holul imens, 
fața lui părea să fie albă, ca de hârtie. 

— Să nu-mi spui că i-ai scăpat... spuse Sofronie. 

— Pe bărbaţi, nu. 

— Cum vine asta? întrebă Atanasiu. 

Sergentul major deschise ușa și îi conduse în baie, unde se 
găseau cei doi, rezemaţi de peretele căzii. 

— Când am intrat în apartament, zise subofiţerul, femeile 
erau în hol. Nu le-am dat importanţă, preferând să mă ocup de 
bărbaţi. După ce i-am imobilizat, am observat că tipele 
plecaseră. Știţi, de unul singur... 

Cinci minute mai târziu, George și omul său de legătură se 
aflau în autoturismul poliţiei sub supravegherea strictă a 
subofiţerului, iar Atanasiu și Sofronie cereau relații la recepţia 
hotelului în legătură cu femeile dispărute. 

— Au plecat, spuse recepţionera. 

— Când? întrebă căpitanul. 

— După ce aţi urcat dumneavoastră. Cred că nu trecuse un 
minut... 

Atanasiu rosti o înjurătură, după care zise cu glas tare: 

— Sunteţi sigură? 

— De ce n-aș fi? 

— Pentru că autoturismul cu care călătoreau... 

— Un Volvo 460, completă femeia. 

— Văd că știți, ei bine, autoturismul nu se află în parcare. 

Femeia zâmbi nevinovat, părând să spună că, totuși, se 
înșela. Poate că plecaseră mai înainte... 

— S-au speriat și l-au abandonat, zise Sofronie în clipa în care 
se aflară în autoturism. Să mai spună cineva că femeile sunt 
curajoase... „Săracul” George! 

— Eu, unul, n-am s-o fac, promise căpitanul și demară în 
trombă. 

e 

Cu toate că stăteau pe locuri apropiate, cei doi „turiști” se 
așezaseră în așa fel încât ai fi zis că nu s-au cunoscut niciodată. 
Spate în spate. 

George își aprinse o ţigară obișnuită (renunţțase la ţigările de 
foi cu muștiuc roșu), trase câteva fumuri, cercetând încăperea în 
care se aflau și, mai ales, un acvariu în care zburdau câţiva 
peștişori aurii. 

— Intre ei și noi există o mare asemănare, vorbi George, 
adresându-se colonelului Demetrescu, pe care îl reperase ca 
fiind șeful. 

— Sunteţi la fel de tăcuţi, nu se sfii colonelul să-l înţepe. 

— E bună! Asemănarea este, însă, aceea că, și ei, și noi ne 
aflăm aici fără să cunoaștem motivul. 

— Aţi fost victima unei agresiuni, zise Dan Comănescu și, în 
calitatea mea de șef al poliţiei din localitate, mă simt obligat să 
îi prind pe agresori. 

— Asta n-ar fi rău, vorbi pentru prima dată cel pe care George 
îl cunoștea sub numele de John. 

— Vi s-a furat ceva? întrebă Demetrescu. 

John și George își răsuciră capetele, uitându-se unul la 
celălalt. 

— Nu, răspunseră amândoi. 

— Să zicem, acceptă Atanasiu cu jumătate de glas. Vă 
cunoașteţi, călătoriți împreună? 

— Este pentru prima dată când ne vedem, spuse George. Nici 
nu știu cum îl cheamă pe dumnealui. 

— John, îl informă căpitanul, John Drumer. Afirmaţi că nu îl 
cunoașteţi? 

— Da. 

— Curios, zâmbi Demetrescu. 

— Ce vi se pare așa de curios? se înfurie George. 

— Cum de vă aflaţi în camera unei persoane pe care nu o 
cunoșteaţi? A 

John făcu ochii mari. George, la fel. intrebarea, deși firească, îi 
luase prin surprindere. 

— Hazardul! 

— Oare? 

— Este o întâmplare stupidă, începu George, ezitant. S-ar 
putea ca povestea să vi se pară cusută cu aţă albă. 

— Să auzim, ceru Comănescu. 

— Treceam absolut întâmplător pe culoar, când am auzit o 
plesnitură, apoi zgomotul inconfundabil al unui corp ce se 
prăbușește. Acționând sub impulsul unei curiozități nenorocite, 
am intrat să văd ce se întâmplă. Imediat cum am pătruns în hol, 
am fost lovit la ceafă cu un corp dur. Mi-am pierdut cunoștința 
și... Asta e tot. 

— Nu l-aţi văzut la față pe cel care v-a lovit? întrebă 
Demetrescu. 

— V-am spus, m-a lovit din spate. Probabil că se ascunsese 
după ușă. 

— Probabil. Dar dumneavoastră, domnule Drumer? 

— Nici eu nu i-am zărit chipul. 

— Totuși, cum s-a întâmplat? 

— Aseară am fost la bar. Când am urcat în cameră, am uitat 
să încui ușa. Practic, nici nu m-a preocupat acest aspect. Am 
mai fost în România și nu mi s-a întâmplat să fiu atacat. În fine, 
mi-am lăsat haina în dormitor și m-am dus în baie pentru a 
verifica dacă mai este apă caldă. Voiam să fac un duș. Probabil, 
din cauza jetului de la robinet, nu am auzit când s-a deschis ușa 
și a intrat străinul acela. 

— Era un bărbat? întrebă Atanasiu. 

— Cu siguranţă. Un bărbat înalt, care m-a lovit în plină figură 
exact în momentul în care voiam să mă schimb pentru a intra 
sub duș. 

— De unde știți că era un bărbat înalt? ceru lămuriri Sofronie. 

— Așa cred. 

— L-aţi putea recunoaște? întrebă Demetrescu. 

— Nu, spuse John. 

Colonelul îi făcu un semn discret lui Sofronie, care se ridică de 
pe scaun și părăsi biroul. Peste un minut era înapoi, însoţit de 
Doderer. 

— Vă rog să-l priviţi bine, zise Demetrescu și să ne spuneţi 
dacă are vreo legătură cu cel care v-a agresat. 

George îi aruncă o ocheadă, după care privi în altă direcţie. O 
făcuse cu o stânjeneală care nu scăpase căpitanului Atanasiu. 
John, mult mai stăpân pe situaţie, se apropie de englez, îl studie 
aproape ca pe un exponat dintr-un muzeu al figurilor de ceară, 
după care declară ritos: 

— Cu siguranță, nu este el! Celălalt era mai corpolent. Figura 
ca de mucava a lui Drumer se voia impenetrabilă, dar 
inspectorul știa că asista la o reprezentaţie teatrală de cea mai 
bună calitate. 

— Înseamnă că ne-am înșelat, zise colonelul pe un ton scăzut. 
Totuși, continuă el după ce Doderer părăsi biroul, în 
autoturismul său am găsit ceva ce s-ar putea să vă intereseze. 

Demetrescu îi ceru lui Comănescu să scoată la iveală 
planurile arhitectului Doderer, iar acesta se execută de îndată. 

George le privi fugar și schimbă o privire disperată cu John. 

— După câte văd, sunt niște planuri, zise George. 

— Întocmai, încuviinţă inspectorul. 

— Atunci, nu mă interesează, iar afirmaţia dumneavoastră 
este nefericită. Ca să nu spun mai mult. 

— Sunteţi de aceeași părere? îl întrebă Atanasiu pe Drumer. 

— Fără îndoială! 

Căpitanul deschise agenda și puse pe birou o fotografie. 

— Vă spune ceva? îl întrebă pe George. 

— Nimic. Este român? 

— Da. Să vă ofer un element ajutător. Locuiește pe strada 
Furnica, într-o casă dărăpănată unde, ieri după-amiază, a oprit 
un autoturism identic cu al dumneavoastră. Un bărbat care vă 
seamănă leit a coborât din mașină și a intrat în curte... 

— Ce vreţi să insinuați? 

— Vă rog să ascultați până la capăt. Tipul nu era singur. 
Călătorea cu două femei care, culmea! și ele seamănă perfect 
cu Mary și Anna, prietenele dumneavoastră. 

— Vreţi să spuneţi că eu am furat pachetul de la tipul din 
fotografie? 

— Repede v-aţi dat de gol! râse Demetrescu. Colegul meu nici 
nu a amintit de planuri și deja v-aţi grăbit să precizaţi că au fost 
sustrase de la cerșetor. Credeţi-mă, domnule George, ați făcut o 

greșeală pe care nu și-o permite nici măcar un începător! 
Englezul își mușcă buzele până la sânge. 

— N-am nicio legătură! Dacă s-au furat niște planșe și nu ați 
reușit să-l prindeţi pe hoț, vă privește. Oricum, nu sunt dispus să 
plătesc oalele voastre sparte. Parcă așa se spune în România... 

— Așa se spune, zise Comănescu, dar nu puteți nega faptul că 
ați intrat în curtea cerșetorului. 

— Asta nu dovedește nimic. Am greșit... Căutam altă adresă... 

— Să vedem ce vor spune Mary și Anna, îi întinse o plasă 
Demetrescu. 

George îl privi neîncrezător. 

— Vă asigur că nu aveţi ce afla de la ele. 

Era limpede că ancheta ajunsese într-un punct mort. 
Demetrescu își privi ceasul. Peste două ore avea să se lumineze 
de ziuă. 

— Vom vedea. 

— Asta înseamnă că le-aţi prins? 

— Asta înseamnă că fugeau, domnule George? De ce fugeau 
dacă nu aveţi nicio legătură cu furtul? 

Tăcere. 

— O femeie, chiar și două, își abandonează prietenul doar 
atunci când îl știu la înghesuială și propria lor piele este 
ameninţată. Cum vă explicaţi această fugă? 

Englezul își ţuguie buzele, transformându-și-le într-un romb 
caraghios. 

— Practicaţi un gen de anchetă, hai să-i spunem semantico- 
psihologică, ce mă inhibă. Nici prin gând nu mi-a trecut să afirm 
că Mary și Anna au fugit. 

— Atunci unde sunt? 

— Aţi căutat prin toate barurile din Sinaia? 

— Asta ne mai lipsea! spuse Cernătescu. 

— Păcat. După cum le cunosc, cred că au ieșit să bea ceva 
tare. 

— Neînsoţite? întrebă inspectorul. 

— Ha, ha, ha! V-a spus cineva că sunt niște mucenice? 
Pesemne că au vrut sa-mi servească o lecţie. Noi avem o relaţie 
deschisă, bazată mai mult pe camaraderie. 

„Sunt sigur, gândi Atanasiu, dar mie tot nu mi-ar plăcea să 
am o asemenea nevastă.” 


Cinci minute mai târziu, cei doi turiști așterneau pe hârtie cele 
întâmplate, neuitând să sublinieze că NU LI SE FURASE NIMIC. 


e Capitolul 38 


__ Cristian Popa nu avusese niciodată o noapte așa de proastă. 
Indurase cu stoicism tensiunea psihologică de la muzeu, pentru 
că avea o motivaţie. Planurile lui Doderer se aflau în siguranţă. 
Nu trebuia decât să i le pună în brațe englezului și treaba era 
rezolvată. Cu banii pe care avea să-i primească, își putea 
deschide un magazin de antichităţi. Imens. Unic. Strălucitor. De 
când se știa, visa să aibă un magazin al său. Îi alesese până și 
numele: „Dromihete”. Işi croise, în gând, planuri de interior. 
Voia să aibă doar vitrine din cristal, în care să își expună 
mărfurile, toate numai rarităţi, urme ale unor civilizaţii despre 
care omenirea uitase cu desăvârșire. În clipele de reverie, 
închidea ochii și se vedea asaltat de gentlemeni rafinaţi care 
străbătuseră Europa, lumea întreagă, pentru a cumpăra câte 
ceva de la el. 

Furtul tablourilor îi îngreunase misiunea. În condiţii normale, 
totul era simplu. Planurile erau ascunse într-un loc secret. Nu 
știa de ele decât Corneliu Antoniade, un fost muzeograf, acum 
proprietarul unui anticariat nenorocit. Se cunoscuseră demult, 
dar îi povestise târziu despre ascunzătoarea secretă. Evident, 
pontul costa ceva bani, dar merita. 

Evenimentele neprevăzute îi schimbaseră planul. Neputând să 
plece de la muzeu decât foarte târziu, îi lăsase cerșetorului timp 
să facă prostii. Și le făcuse! 

Când îl auzise spunând: „domnule Popa, nu am plecat decât o 
jumătate de oră, ca să beau o vodcă”, își pierduse controlul și îi 
trăsese o palmă cumplită. 

— Nenorocitule! gestul tău ne va costa libertatea. Beţiv 
ordinar! Mafoame era un „munte” de tăcere. Ar fi plâns, dar 
izvorul lacrimilor sale secătuise în urmă cu mulţi ani, atunci 
când pierduse singurul om pe care îl iubise: pe fiul său. 

Lacrimile sunt și ele, uneori, un lux pe care nu și-l poate 
permite oricine. 

Derutat și aproape bolnav de disperare, Cristian Popa își 
cumpărase o sticlă de vodcă și băuse pahar după pahar. Singur, 
în pustietatea apartamentului său rece și neprimitor. Aștepta ca 

alcoolul să-i alunge suferinţa, dar acesta refuzase să-și 
îndeplinească funcţia de anestezic. Pierduse șirul paharelor și 
tot nu putea alunga din minte fantoma unui gând care îl 
subjugase total. Simţea că pierduse șansa vieţii, că speranțele i 
se spulberaseră și că avea să plătească pentru un furt care nu-i 
adusese niciun câștig. 

Nu o dată se întrebase cine putuse fura planșele de la 
cerșetor. Omul său de legătură, care se decise, dintr-un motiv 
sau altul, să acţioneze peste capul lui? Era exclus, deoarece nu 
știa nimeni de combinația cu Mafoame. 

Adormise târziu, dar se trezise pe la ora cinci. Își simţea ochii 
acoperiţi de o plasă densă și capul atârnându-i greu, precum o 
piatră de moară. 

Cu ochii închiși pe jumătate, privi sticla de vodcă. Era goală. O 
zvârli îngreţțoșat și se vâri sub duș. Apa rece avu darul de a-l 
înviora. Se bărbieri în fugă, își alese din șifonier un costum sport 
și se îmbrăcă la o distanţă apreciabilă de oglindă. Ştia că are o 
figură idioată, de aceea prefera să lase altora plăcerea de ao 
privi. 

Pe la șase și jumătate fu la Economat. Băiatul de la recepţie 
asculta cu ochii închiși o melodie ale cărei versuri te îmbiau la 
iubire. O idioțenie! Cum să te bucuri cu adevărat de iubire 
atunci când nu ai o lețcaie în nădragi? Amorul cere imprevizibil, 
rafinament, escapade exotice, iar toate acestea nu ţi le poți 
permite decât dacă ai bani. 

Ajuns în fața camerei 104, ciocăni discret. După a treia bătaie, 
ușa se deschise pe jumătate. Muzeograful introduse piciorul prin 
crăpătură și împinse cu duritate, făcându-l pe cel care îi 
deschisese să-și piardă echilibrul. 

— Pentru Dumnezeu, ţi-ai pierdut minţile? îl întrebă de jos un 
bătrân durduliu, chel, dar cu o mustață impresionantă. 

— La fel te întreb și eu: ţi-ai pierdut minţile? 

Bătrânul se adunase de pe jos și se trăsese spre fereastră, la 
o distanţă de cinci-șase metri de Cristian Popa. 

— Nu înţeleg, nu ai găsit planurile acolo unde ţi-am spus? 

— Le-am găsit, domnule Antoniade. 

— Atunci? 

— leri după-amiază trebuia să iau legătura cu omul care avea 
să preia marfa. 

— Inţeleg, furtul ţi-a dat planul peste cap. 


— La dracu', încetează cu prefăcătoria! 

— Băiete, una din două: ai găsit planurile? 

— Da. 

— E-n regulă. Când se va termina treaba cu tablourile, vei 
reuși să iei legătura cu Doderer. 

— Planurile au dispărut. 

— Nu cred. 

— Trebuie s-o crezi și este musai să-mi spui ce rol ai avut în 
toată facătura asta! Nimeni altcineva nu a știut de Mafoame. 

— Cum își poţi imagina că eu...? 

— Nu ţi-a convenit suma? 

Vorbele  muzeografului se  prăvăleau asupra bătrânului 
asemenea unui torent. 

— Ba da! 

— Am căzut la învoială? 

— Firește! 

— Atunci, de ce? Spune, năpârcă! Ai luat legătura cu Wilhelm? 
Cât ţi-a dat? 

In timp ce vorbea, Cristian Popa se apropia din ce în ce mai 
mult de bătrân. Ingrijorat, acesta se retrăsese într-un colț, 
întinzând braţele înainte, într-o încercare iluzorie de a se apăra. 

— Pentru numele lui Dumnezeu, nu fi copil! 

— Am avut încredere în tine și ţi-am spus totul... 

— Prostii! 

— ... Ìar tu te-ai folosit de mine pentru a-ţi duce la îndeplinire 
planurile. 

— Minciuni, numai minciuni! 

— Ești un laș, domnule Antoniade! 

— N-am ascuns-o niciodată. 

— Laș, dar nu prost. 

— Măi, omule, ce vrei să faci? 

Strigătul se auzi tare, trecând dincolo de grosimea pereţilor. 
Speriat, Cristian Popa strecură în buzunarul hainei obiectul 
lucios pe care îl fluturase prin faţa bătrânului, apoi se aruncă pe 
fereastră. Nu mai trecu mult și ușa se deschise făcându-și 
apariția doi bărbaţi, dintre care unul era recepţionerul. 

— Sunteţi teafăr, domnule Antoniade? întrebă tinerelul. 

— Poftim? Teafăr... ah, da, răspunse bătrânul cu o voce 
gâtuită. De ce n-aș fi? 

— V-am auzit ţipând. 


— Am tipat eu? 

— Oho... Am crezut că a intrat vreun hoț peste 
dumneavoastră. 

— Există hoţi într-un hotel atât de select? o întoarse fostul 
muzeograf. Dacă vă aude șeful, cred că ar fi în stare să vă 
concedieze. Nu vă faceţi o reclamă bună născocind astfel de 
chestii. 

— Înseamnă că mi s-a părut, zise celălalt, privind totuși spre 
fereastra larg deschisă după care îndepărtă perdeaua, apucând 
să vadă silueta unui bărbat care se pierdea în pădure. 

Rămas singur, Antoniade începu să-și facă bagajele. Nu mai 
avea niciun rost să piardă vremea. Scăpase cu viaţă, iar Hans 
avea să-l răsplătească. Nu așteptase degeaba treizeci de ani. 

Nu peste multă vreme aveau să se ivească zorii, dar în biroul 
criminalisticului, căpitanul Trandafirescu și plutonierul major 
Vizitiu nu puseseră o pleoapă peste alta toată noaptea. 

Prin fereastra deschisă, răcoarea dimineţii de noiembrie 
patrunsese fără sfială, izgonind fumul dens de ţigară și oboseala 
împietrită pe fețele lor, ce păreau sculptate într-un lemn de tec. 

Cu puţin timp înainte, cercetarea și compararea probelor 
ridicate de la fața locului se încheiase. Raportul, destul de 
detaliat, zăcea pe biroul lui Trandafirescu, la mică distanţă de 
un ibric în care fierbea, molcom, cafeaua. Când fu gata, 
căpitanul o turnă în două cești și își aprinse o ţigară. Trecuse la 
al doilea pachet. Era enorm, niciodată nu fumase mai mult de 
cincisprezece ţigări în douăzeci și patru de ore, chiar dacă 
făcuse noapte albă. 

— Încă una? îl întrebă subofiţerul. 

Căpitanul schimbă vorba cu destulă dibăcie. 

— Nu te-am întrebat, îţi place cafeaua? 

— Îmi place, dar nu mi-aţi răspuns la întrebare... 

— Ai vorbit la garaj? 

— În cinci minute Break-ul vă stă la dispoziţie. Cum mai staţi 
cu ulcerul? 

— Cu toate că oja pe care am găsit-o îi aparţine Cameliei 
Achimescu, eu nu cred că are vreo legătură cu furtul. Tu ce 
părere ai? 

— Despre ulcer? 

Trandafirescu continuă să fumeze, deși era supus unui 
adevărat „tir de artilerie”. Avusese niște probleme dar, în 
ultimele luni, se simţise mai bine. 

— Nu același lucru îl pot spune despre Cristian Popa și Alfred 
Romanescu. Amândoi și-au lăsat amprentele pe câte o ramă. 

— Complicitate? 

— Știu și eu? Hai s-o luăm metodic. Prin urmare, cei doi s-au 
hotărât să fure, împreună, tablourile. Pentru ca operaţiunea să 
aibă sorți de izbândă, trebuia să se ajute unul pe altul. 

— Unul operează, iar celălalt ţine de șase? întrebă subofițerul, 
îndepărtând pachetul de ţigări pe care Trandafirescu începuse 
să-l privească tot mai des. 

— Cel mai bun mod de acţiune acesta ar fi fost. 

— Bine, dar nu au fost văzuţi urcând împreună. 

— Etajul nu a fost supravegheat în permanenţă. Te rog să nu 
uiţi asta. 

— Nu uit, însă am mari îndoieli că așa s-au petrecut lucrurile. 

— Amprentele? 

— Da. Prezența lor dovedește că au acţionat concomitent, 
expunându-se riscului de a fi prinși. 

— Sau că au furat tablourile pe rând, zise căpitanul. Mai întâi 
urcă, să zicem, Cristian Popa și fură două tablouri, după care 
vine și Romanescu și ia ce-a rămas. 

— Nu ţine. 

— De ce? 

— Nepotrivire de ore. Dacă Romanescu este unul dintre hoți, 
înseamnă că furtul s-a comis între opt și opt și jumătate, adică 
în timpul pe care și l-a petrecut în muzeu. 

— Gata, am priceput. Te deranjează declaraţia Mariei Goran, 
care pretinde că la zece tablourile erau la locul lor. 

— Exact. 

— Eu nu aș pune mare preţ pe afirmaţiile ei. Nu a spus nicio 
clipă că a văzut tablourile... 

— Vă înșelați. 

— Nu mă înșel. A declarat că „nu se putea să nu remarce 
lipsa pânzelor, dacă acestea ar fi fost sustrase la ora 
respectivă”. Înţelegi? Ea PRESUPUNE, NU ESTE SIGURĂ, ceea ce 
nu este același lucru. 

Vizitiu adoptă o poziţie meditativă, apropiindu-și sprâncenele 
stufoase și sprijinindu-și, totodată, bărbia puternică în nodul 
cravatei. Ai fi zis că privea insistent o fişă decadactilară ce se 
găsea pe birou, dar gândul lui ţintea, spre spusele căpitanului. 

— Prin urmare, mutăm ora comiterii furtului mai devreme? 
întrebă el. 

— Se pare că n-avem încotro, din moment ce Alfred 
Romanescu s-a aflat la muzeu înainte de ora nouă. 

Vizitiu izbucni în râs. 

— Niciodată nu am întâlnit o treabă atât de hilară, zise el. 
Chiar așa de tare să ne iubească Dumnezeu încât să le fi luat 

minţile amândurora? Mai înțelegeam dacă își lăsa amprentele 
unul dintre ei. Dar amândoi? 

— E într-adevăr greu de imaginat, recunoscu Trandafirescu. 
Dacă se va dovedi, indubitabil, că ei sunt hoţii, atunci ar merita 
să primească o medalie pentru cei mai proști spărgători de 
muzee din lume. 

— Despre Gabriel Frăsineanu ce părere aveţi? Face parte din 
ecuatie? 

— Înclin să cred că nu. 

— Totuşi, lui îi aparțin amprentele de pe comodă. 

— Putea să pună mâna și după ce s-a anunțat dispariția. Eşti 
convins că n-a mai trecut nimeni prin sală din momentul în care 
Andrei Săndulescu a dat alarma? 

Subofițerul își amână răspunsul, întrucât ușa se deschise, 
plutonierul Mihalcea anunţându-i că autoturismul este pregătit 
pentru a pleca la Sinaia. 

La ora șase și jumătate, trei taxiuri particulare își așteptau 
clienţii vis-ă-vis de parc. Era frig, iar străzile aproape pustii. 
Taximetriștii, unul mai în vârstă, burduhănos și cu părul aproape 
alb, altul, tinerel, înalt și cu un început serios de chelie, iar cel 
de-al treilea, la, vreo 35 de ani, se adunaseră lângă Dacia 
neagră a celui din urmă. 

— E frig, tu-i maica mă-sii, zise burtosul și abia am intrat în 
noiembrie. 

— la o cafea, îl invită șoferul mai tânăr, întinzându-i termosul. 

— Ttt. Mi-a făcut nevastă-mea una. 

— Două nu merg? 

— Planetarule, la anii tăi îţi permiţi să bei două cafele și să 
regulezi două femei, pe când la a mea... 

— Nea Georgică, dacă te plângeai mai demult, zise lunganul, 
veneam noi și te ajutam, că d-aia suntem prieteni. Ce zici, 
puștiule? 

Ilarion Râșnoveanu, alias Planetaru, nu zise nimic. Încă de ieri 
îl chinuiau niște gânduri care nu-l lăsaseră nici măcar să 
doarmă. Trebuia să facă ceva, să se spovedească măcar. 
Nevestei nu i se putea destăinui pentru că o știa guralivă. și 
aprinse o ţigară și trase adânc fumul în plămâni. 

— Măi, fraţilor, zise el, trebuie să mă consult cu cineva și voi 
îmi sunteţi mai apropiaţi. 

Burtosul îl privi lung și izbucni în râs. 

— E o muiere, nu? Te-ai încurcat cu o muiere? 

— Rahat, spuse Planetaru, eu am realmente o problemă și 
vouă vă stă mintea la curve. 

— Te-ai încins, nu glumă, înseamnă că e treabă serioasă, ha? 

— Este, recunoscu Ilarion. Este serioasă, dar s-ar putea să fie 
și o cacialma. 

— Gagiule, dacă nu te hotărăști, noi nu avem cum să te 
ajutăm. 

Vocea lunganului părea să fie categorică, așa încât Ilarion se 
grăbi să pună lucrurile la punct. 


174 


— E serioasă, nea Tudore. Toată noaptea m-am gândit și asta 
e concluzia pe care am tras-o: cred că știu cine a furat tablourile 
de la „Piatra Arsă”. 

— Fugi mă, de-aici! râse burtosul. Cum p... mă-ctii să știi tu, 
când o armată de poliţai se dă de ceasu' morţii că fuge ăla cu 
picturile din ţară și ei nu l-au prins? 

— Ştiam că n-o să mă credeți. Dracu’ m-a pus să deschid 
vorba? 

— Dacă te-a pus, barem du-o până la capăt, deveni burtosul 
mai conciliant. 

— Voi îl știți pe tipul pe care l-am dus la Otopeni luna trecută? 

— Lepădătura aia care ţi-a lăsat haina și a plecat în cămașă? 
Planetaru înclină din cap. 

— Ce este cu el? 

— Vrei să spui că individul ăla alcoolic este hoţul? întrebă și 
Tudor. 

— Am să vă povestesc și veţi judeca singuri. Nu știu dacă mai 
ţineţi minte, dar ieri, pe la opt și jumătate, am făcut o cursă la 
Furnica. 

— Parcă ai dus o cucoană, își aminti grăsanul. 

— Exact. La nouă fără douăzeci și cinci, eram în faţa 
restaurantului. Imi amintesc cu exactitate cât era ceasul pentru 
că m-a întrebat cucoana când a coborât din mașină. Ei bine, 
tocmai intenționam să mă întorc, când a apărut el. Venea 
dinspre Economat. Nu l-aș fi băgat în seamă dacă nu mi-ar fi 
făcut un semn cu mâna. L-am așteptat. 

— Ești liber? m-a întrebat. 

— Precum vedeți. 

— Du-mă până acasă, trebuie să iau niște medicamente și le- 
am uitat. 

l-am deschis portiera din faţă, dar a refuzat, preferând să 
meargă în spate. 

— Cu toate că aveai liber? întrebă lunganul. 

— Cu toate. 

— Ciudat, zise grăsanul, care cunoștea mentalitatea și 
tabieturile celor care apelau la serviciile taximetrelor, inclusiv 
pe-ale persoanei în cauză. Dai un ban, da’ stai în faţă! 

— Aşa mi s-a părut și mie, dar nu i-am dat importanţă. În 
fond, putea să meargă și în portbagaj din moment ce plătea 

cursa. Pe drum nu am schimbat multe vorbe, dar am sesizat că 
ar fi preferat să nu mergem prin centru. 

— la te uită! se minună George. Spune mai departe, încep să 
înțeleg de ce nu ai dormit. 

— Din primul moment mi s-a părut că este ceva în neregulă 
cu hainele lui. 

— Ce vrei să spui? vru să afle Tudor. 

— Era îmbrăcat cu haina de piele pe care i-o cunoașteţi cu 
toţii... 

— Cea pe care ţi-a lăsat-o în gaj? 

— Da. 

— Și? 

— Nu știu dacă mă înţelegeţi, dar stătea pe el ca pe dracu’. 
Strâmbă, umflată, ca și cum ar fi ascuns ceva pe dedesubt. Vă 
spun cinstit că m-am gândit din capul locului la ceva necurat. La 
un moment dat, în timpul cursei, am tras o ocheadă spre el și mi 
s-a părut că văd o bucăţică de lemn pe sub haină. 

— De lemn? 

— Așa mi s-a părut. Am privit și a doua oară, dar fără succes. 
Pesemne că-și dăduse seama și își potrivise mai bine 
îmbrăcămintea. 

O femeie de vreo 40 de ani se apropie de grupul celor trei și li 
se adresă cu o notă evidentă de ironie: 

— Este liber vreunul dintre voi? 

— Așteptaţi la mine în mașină, o invită lunganul, al cărui 
autoturism era primul. Vin acu'. 

— Astăzi? 

— Asta a vrut să fie o glumă? își manifestă cel ironizat 
surprinderea. 

— Una proastă, spuse Ilarion, după care își continuă ideea. 
Când am ajuns acasă, mi-a cerut să-l aștept pentru că nu va 
dura mult. Cred că în cinci minute s-a înapoiat, dar... 

— Mai e un dar? 

— Este, pentru că nu a intrat în casă, așa cum ar fi trebuit 
dacă ar fi avut nevoie de medicamente, ci s-a îndreptat spre 
partea din spate a casei. 

— Ești convins că nu mai există o intrare și pe latura aceea? 

— Cum aș putea fi? 

— Asta e tot? întrebă lunganul care se grăbea. 

— După cinci minute a revenit și mi-a cerut să-l duc înapoi la 
Furnica. Ei, cum vi se pare? 

— Trăsnet! decretă dolofanul. Dacă aș fi în locul tău, nu m-aș 
opri decât la poliţie. 

— Credeţi? 

— În acel moment, femeia din Dacie scoase capul pe 
fereastră și tună în direcția lui Tudor: 

— Dă-o-n p... mă-sii, spuneai că vii astăzi! 

Plutonierul Sebastian Cataramă, cel care descoperise 
portțigaretul cerșetorului, fusese numit de către locotenent- 
colonelul Vali Tătaru în dispozitivul care avea să efectueze 
pândă în zona complexului. Era, după opinia lui, o tâmpenie și 
nu se sfiise să o spună. Ce rost avea să pândești Economatul 
(obiectivul său) ori castelele? Dacă hoţul fusese băiat deștept, și 
nu avea motive să creadă altfel, își luase tablourile și spălase 
putina. Era la mintea cocoșului, dar cum dracu' să-l convingă pe 
Tătaru de asta? Dăduse un ordin și gata! Cataramă ascultase o 
viaţă întreagă de ordine și se cam săturase de ele. 

La trei noaptea își luase în primire postul, străduindu-se să 
găsească un punct de observaţie de unde putea zări fără 
probleme intrarea în hotel. 

Timp de trei ore nu sesiză nicio mișcare. Avea o poftă nebună 
să aprindă o ţigară, dar nu putea risca. Tătaru le interzisese și 
tăia în carne vie atunci când cineva nu-i respecta dispoziţiile. 

La șase începu o oarecare animaţie. Mai întâi, ieși în fața 
hotelului un tinerel îmbrăcat în uniforma recepţiei. Îl cunoștea. 
Dacă aprinde o ţigară, gândi el, nu mai rezist. Recepţionerul își 
aprinse una, dar plutonierul rezistă, înjurând printre dinţi. Mama 
ei de viaţă! 

Peste zece minute apărură două femei. Făceau parte din 
personal. La cunoștea și pe ele. Maria, tipa mai înaltă, brunetă, 
chiar îi plăcuse în urmă cu cinci ani. Închise ochii și își aminti de 
o noapte anume, când el și Maria descleiaseră un pat de hotel 
care părea a fi destul de solid. Focoasă femeie, strașnice 
vremuri! 

Apariţia lui Cristian Popa îl trezi din starea de apatie. Ce 
dracu' face aici? se întrebă el, cu sentimentul că Tătaru 
avusese, totuși, dreptate. Auzise de la colegi că muzeograful 
figura pe lista suspecţilor, fiind chiar titularul locului întâi. 

Işi privi ceasul și memoră ora, după care se apropie cu 
precauţie de intrare, privind înăuntru. Recepţionerul moţăia pe 
scaun. Îl doare-n spate, gândi subofiţerul, și-a fumat luleaua și s- 

a grăbit să intre la căldurică. Bă’, amărâtule, grea meserie mai 
ai și tu... 

Se hotărî să aștepte afară, privindu-și ceasul din când în când. 
După cinci minute, i se păru că aude un strigăt care venea de 
undeva, dinspre latura care se învecina cu pădurea. 

Își făcu loc printre arbuștii care creșteau din abundență și 
privi în sus, spre una dintre ferestrele de la etajul întâi, singura 
care era luminată. Spre surprinderea sa, un bărbat escaladă 
pervazul ferestrei și se aruncă în gol, aterizând pe malul care 
făcea un unghi de vreo 50-60 de grade. 

Cataramă scoase pistolul. Somaţia sa, puternică și 
neașteptată, îl făcu să tresară pe Cristian Popa. 

— Stai! 

Intuind că singura lui scăpare este fuga, muzeograful ţâșni 
înspre vârful pantei, stârnind o adevărată avalanșă de pietre. 

Plutonierul o luă pe urmele lui, ferindu-se cu destulă 
dificultate de avalanșă. Are condiţie fizică mai bună decât mă 
aşteptam, gândi Cataramă, apoi somaţia se auzi pentru a doua 
oară: 

— Stai că trag! 

Urmăritul fugea în zig-zag, ascunzându-se după câte un 
trunchi de copac. Auzise somaţiile și se aștepta ca polițistul să 
deschidă foarte târziu foc. Dumnezeu ţine cu mine, își spuse el. 
Idiotul ăsta este hotărât să respecte regulamentul și să tragă 
abia după a treia somaţie. Voi scăpa. 

Urmă a treia somaţie, iar distanța dintre cei doi se micșoră 
simţitor. Cataramă putea să tragă din capul locului sau să 
grăbească somaţiile, dar era prea sigur de sine. Voia să-l prindă 
viu și nevătămat. Avusese vreme să-i vadă faţa și era conștient 
de importanţa urmăririi sale. Dacă hoţul era, într-adevăr, 
Cristian Popa, atunci el era omul care avea să-l prindă. 

Focul tras de poliţist îl făcu pe urmărit să-și încetinească fuga 
și chiar să se uite înapoi. Profitând de ezitarea acestuia, 
plutonierul i se aruncă în spate, trântindu-l la pământ. Datorită 
înclinaţiei pantei, cele două corpuri începură a se rostogoli spre 
hotel. Cataramă scăpase pistolul dar nu-i mai păsa. Muzeograful 
era în braţele lui și asta însemna totul. Ca și cum nu ar fi avut ce 
întâlni în cale, trupurile se duceau spre vale cu o viteză 
îngrijorătoare. Chiar dacă mureau, aveau să moară împreună. 

Primul obstacol care apăru fu o tufă deasă. Apoi o a doua. 
Datorită lor, impactul cu trunchiul gros al unui conifer nu mai 
avu consecinţe atât de grave. 

Resimţindu-se mai puternic, subofițerul întârzie o secundă în 
plus la pământ faţă de adversarul său. Speculând avantajul pe 
care îl avea, Cristian Popa culese de pe jos un băț gros cât 
braţul unui copil și lung de un metru și jumătate. Cu el în mână 
se apropie de poliţist. 

ÎI ridică în aer și lovi cu sete. Nu era un om violent. N-o mai 
făcuse niciodată, dar atunci simţea o dorinţă inumană de a stâlci 
țeasta celuilalt. Nu închise nici măcar ochii; trebuia să vadă, să 
fie sigur că lovise așa cum trebuie. Era așa de convins că bâta 
avea să-și facă treaba, încât era pregătit ca sângele să-i 
împroaște faţa, să i-o inunde, să-i acopere ochii și să-i tulbure 
vederea. 

Eschiva poliţistului îl blocă. Era pregătit să izbească o singură 
dată. De aceea, se dovedi incapabil să evite lovitura pe care 
Cataramă i-o aplică ceva mai jos de genunchi. Se prăbuși 
incapabil de altă reacţie. Subofițerul sări peste el și îi puse 
cătușele. 

— Nenorocitule, ai să plătești pentru asta, se răsti polițistul, 
trăgându-l de gulerul hainei. Era să mă omori și ai merita să dai 
colțul dacă nu ar trebui să răspunzi pentru faptele tale împuţite! 

Muzeograful continua să tacă, privind undeva spre crestele 
copacilor pe care nu-i mai privise de mult din poziţia aceea, 
închise ochii și timpul zbură spre anii adolescenţei, când dormea 
de multe ori sub cerul liber. 

Cu puţin timp înainte, colonelului Demetrescu îi fuseseră 
transmise prin telefon rezultatele analizelor criminalistice. Și le 
notase discret în agendă, pentru a nu schimba subiectul 
discuţiei pe care abia o începuse cu Petre Dumbravă. 

— Noutăţi? întrebă directorul. 

— Vom afla în momentul în care va sosi echipa de criminaliști 
de la Ploiești. Până atunci, să revenim la planurile noastre. Vă 
menţineţi punctul de vedere? 

— Pentru Dumnezeu, am aproape treizeci de ani de când 
lucrez la „Piatra Arsă” și n-am auzit niciodată despre ele. 

— Inventarele ce spun? 

— Inventarele nu spun nimic. Dacă vreți să le vedeţi, vi le pun 
la dispoziţie, dar vă avertizez că are să vă ia ceva timp până le 
veţi studia pe toate. 

— Nici dumneavoastră nu știți nimic? o întrebă Alexandru 
Zamfir pe Raluca Marinescu. 

— Îmi pare rău. 

— Cristian Popa ce spune? întrebă directorul. 

— Tace, îi răspunse Demetrescu. 

Atanasiu deschise agenda și se adresă bărbatului cu mustață: 

— Cristian Popa a fost prins de către plutonierul Cataramă 
după ce a sărit de la fereastra camerei 104. Am verificat și am 
aflat că, timp de două zile, aceasta a fost ocupată de un anume 
Corneliu Antoniade. Vă spune ceva numele? 

— Antoniade aţi zis? întrebă directorul, privind-o pe colega sa. 

— Exact. 

— Atunci nu poate fi decât el. 

— Care el? întrebă Atanasiu. 

— A fost muzeograf până când a ieșit la pensie, acum vreo... 
cât să fie, doamna Marinescu? 

— Zece, doisprezece ani... 

— Cam așa. Nimeni nu cunoștea ungherele castelului mai 
bine ca el. 

— Ştiaţi că se află în hotel? vru să afle Marian Demetrescu. 

— Dacă aș fi știut, m-aș fi dus să-l văd. Pe vremuri, ne aveam 
destul de bine. Vreţi să insinuaţi că între el și Cristian Popa este 
vreo legătură? 

— Eu cred că da, recunoscu Atanasiu. 

— Ce fel de legătură? 

— În tot cazul, una care s-a sfârșit prost, preciză căpitanul, 
relatând cele petrecute în camera 104. 

— Este de crezut, zise colonelul, că Antoniade a aflat secretul 
planșelor încă din vremea în care era angajatul muzeului și că l- 
a „vândut”, mai târziu, lui Popa. 

— De ce așa de târziu? se miră directorul. De ce nu le-a luat 
el însuși, când putea să o facă fără probleme? 

— Nu le putea comercializa, opină colonelul și risca de 
pomană. Probabil că ascunzătoarea era inaccesibilă, încât era 
mai bine să le ţină acolo, decât să le transporte acasă. 

— De ce n-au făcut-o în 1990? nu renunţă Petre Dumbravă. S- 
au pierdut patru ani care contează enorm pentru un om în 
vârstă. 

— Probabil că a durat destul de mult până când a găsit un 
client care să le ofere un preţ convenabil, spuse Atanasiu. Să nu 
vă imaginaţi că este ușor. 

— Departe de mine gândul ăsta, spuse directorul. Slavă 
Domnului că tranzacţia nu a fost finalizată. 

— Este o întreagă poveste, surâse colonelul, cu gândul la 
noaptea care abia se încheiase. Aveam să v-o spunem după ce 
vom recupera tablourile. 

Ușa se deschise și din spatele ei își făcu apariţia secretara. 

— Domnule colonel, sunteţi căutat de Gelu Sofronie. 

— Să intre, zise Demetrescu, care cunoștea prea bine 
misiunea pe care o avusese de îndeplinit ofițerul. 

— Cum stăm, Gelule? 

— Domnule colonel, i-am adus pe toţi. Sunt jos. 

— Pe cine ați adus, dom'le? întrebă Dumbravă, care se simțea 
depășit de evenimente. 

— In acest moment în biroul personalului se află patru colegi 
de-ai dumneavoastră. Cred că este inutil să vă spun că unul 
dintre ei a furat tablourile. Cel puţin unul. 

Directorul răsuflă cu o notă de vizibilă ușurare și se grăbi să-i 
urmeze pe polițiști. Până la urmă, exista acolo, sus, un 
Dumnezeu care îl iubea. 

Alfred Romanescu primise cu destulă răceală invitaţia de a 
veni la muzeu. Ştia din seara trecută că nu scăpase de furcile 
caudine ale anchetei, dar nici nu-și imaginase că avea să se 
întâmple așa de devreme. Niciodată nu suportase să fie deranjat 
în dimineaţa unei nopţi de amor. Îi plăcea să lâncezească, să 
simtă căldura corpului de lângă el până târziu, dacă se putea 
până spre amiază. Adora să o vadă pe cea cu care își petrecuse 
noaptea umblând goală prin cameră, legănându-și șoldurile și 
sânii. 

Ostilitatea din ochii lui nu era greu de ghicit, de aceea 
colonelul Nicolae îl luă la sigur. 

— Știu că vi se pare o porcărie faptul că vă aflaţi aici, de 
aceea am să fiu cât se poate de scurt. 

Restauratorul îl privi cu niște ochi ceva mai puţin dușmănoși. 

— Măcar atâta lucru... 

— Domnule Romanescu, în urma cercetării criminalistice care 
a fost efectuată ieri în Apartamentul pentru Oaspeți de Onoare, 
au fost descoperite mai multe urme papilare, dintre care două 
pe ramele tablourilor. Vă dați seama ce importanță are 
descoperirea? 

— Întrucât nu sunt oligofren, îmi dau seama. Vă rog să treceţi 
la subiect. 

— Una dintre aceste urme vă aparţine. 

Romanescu primi vestea cu o stăpânire de sine de zile mari. 

— Ei, și? 

— Atâta găsiţi de cuviință să spuneţi? se miră Bonifaciu. „Ei, 
și?” 

— Da. 

— Asta echivalează cu o recunoaștere, sublinie colonelul, 
moment în care își făcură apariţia Dumbravă, Demetrescu și 
Atanasiu. 

— Nicidecum, se apără restauratorul. 

— Și cu amprentele cum rămâne? întrebă inspectorul. Ele de 
unde au apărut? 

— Nu am negat că am pus mâna pe rame! 

— Să nu spuneţi că le-aţi atins cu o zi înainte, pentru că nu 
ţine, interveni căpitanul. Laboratorul criminalistic a confirmat că 
amprentele sunt proaspete. 


— Uitaţi ce este, zise Romanescu ceva mai puţin arogant, nu 
eu am furat tablourile. 

— Dovediţi-ne! ceru Nicolae. 

— E absurd! De fapt, toată situaţia este absurdă. 

— Lăsaţi frazeologia! îi ceru Atanasiu. 

— Intenţionam să plec mai devreme la București, de aceea 
am venit la muzeu la ora opt. Am luat niște planșe, pe care le 
aveam în birou, și am vrut să plec. În ultimul moment m-am 
răzgândit și m-am dus în Apartamentul Rococo. 

— Cu ce gânduri? întrebă inspectorul. 

— Trebuia să-mi fixez câteva elemente pentru a putea finaliza 
copiile. 

— Ştiam că reproducerile se fac cu originalele în față, zise 
Atanasiu. 

— Depinde de memoria vizuală a fiecăruia. Asta, în primul 
rând. Apoi, vă rog să reţineţi că nu-mi propusesem să realizez 
niște falsuri. A fost un joc sau, dacă vreţi, o provocare pur 
estetică pe care i-am adresat-o peste veacuri lui Tiepollo. 

— La ce oră aţi ajuns la etaj? readuse Demetrescu discuţia pe 
un teren ceva mai... „pământean”. 

— Cred că era opt și jumătate. Poate nouă fără un sfert... 

— V-a trebuit o jumătate de oră să vă luaţi niște planșe din 
birou? 

— Nu, am băut și o cafea. 

— Cu cine? vru să afle Atanasiu. 

— Cu Emil și cu Cristian. 

— Mai era cineva la nivelul I? 

— N-am văzut pe nimeni. Desigur, dacă le exceptăm pe 
supraveghetoare. 

— Unde se aflau? își plasă întrebarea colonelul Nicolae. 

— În preajma Apartamentului Primului Ministru. 

— V-aţi deplasat direct în sala Rococo? întrebă Atanasiu. 

— Nu, am trecut mai înainte pe la „Domnișoarele de onoare”. 
Abia după aceea m-am îndreptat către Rococo. Aflaţi, domnilor, 
că tablourile nu mai erau. 

— Nu se poate! exclamă Petre Dumbravă. Cât ai spus că era 
ceasul? 

— Cel mult nouă fără un sfert. 

— Imposibil! stărui directorul. 

— Mie nu mi se pare imposibil, zise Demetrescu după o clipă 
de meditaţie. Dimpotrivă. 

— Cum, domnule, dimpotrivă? Sau vreţi să spuneți că furtul s- 
a produs peste noapte? 

— Cine a spus că peste noapte? 

— Atunci când, între opt și nouă fără un sfert? 

— Exact! zise inspectorul, adică până în momentul în care 
supraveghetoarele și-au luat în primire sectorul. 

Directorul se cufundă în tăcere. 

— Să ne întoarcem la momentul în care ați intrat în 
Apartament, ceru Nicolae. Nu v-a mirat, domnule Romanescu, 
faptul că tablourile nu se găseau la locul lor? 

— Iniţial am crezut că au fost mutate... 

— Fără rame? râse Atanasiu. 

— Mi-am dat seama abia în drum spre București că s-ar putea 
să fie vorba de un furt. Oamenii dumneavoastră n-au făcut 
decât să-mi întărească bănuielile. 

— De ce nu aţi declarat toate aceste lucruri de la început? 

— Domnule Demetrescu, atâta vreme cât am fost convins că 
nu m-a văzut nimeni intrând în Rococo, nu avea niciun rost să 
mă implic într-o „afacere” care nu mă privește. 

— Dar amprentele? insistă inspectorul. 

— Nici nu mi-am dat seama că am atins vreuna dintre rame. 
Sincer, m-aţi luat prin surprindere. 

— E specialitatea noastră, glumi colonelul, apoi îi spuse lui 
Nicolae: să dea o declaraţie și să rămână la dispoziţia noastră. 
Anchetatorul rosti un „am înţeles” scurt și se grăbi să-și ia în 
primire „clientul”. 

Cristian Popa nu era omul care să-și recunoască cu ușurință 
vinovăția, iar Alexandru Zamfir știa asta. Înțelesese din prima 
clipă, atunci când intrase în oficiul muzeografilor. Acesta îl 
aștepta tolănit pe un scaun, cu braţele încrucișate într-o poziţie 
de extremă nepăsare și picioarele împrăștiate pe undeva prin 
preajma propriei sale persoane. Sictir total. 

Hainele - un costum gris petrol - purtau încă amprenta 
aventurii trăite cu două ceasuri în urmă. Erau șifonate, rupte pe 
alocuri și, mai ales, impregnate cu un amestec de maro și verde, 
urmare a contactului cu solul. Chiar dacă vestimentația ar fi fost 
în perfectă stare, tot n-ar fi fost greu să bănuiești că trecuse prin 
momente dificile. O spuneau echimozele și excoriaţiile de pe 
față. 

Își joacă ultima carte, gândi Zamfir și al naibii să fiu dacă nu o 
joacă bine. Băiete, acum să te văd... 

— Domnule Popa, începu el, pornesc de la premisa că un om 
inteligent ca dumneavoastră realizează perfect situaţia în care 
se află. 

— Un om inteligent realizează că ancheta dumneavoastră mă 
frustrează de un drept elementar... 

— Care este acela? întrebă Liviu Ivănescu. 

— Dreptul de a primi îngrijire medicală atunci când este 
nevoie. 

— Nu câștigați nimic dacă ne oferiţi o reprezentaţie teatrală și 
nici rolul de victimă nu vă prinde. Pe de altă parte, uitaţi că ați 
fost la un pas de a-l omori pe plutonierul Cataramă? 

— E o cacialma, domnule ofițer. Nu puteţi vorbi serios, ce 
dracu'? 

— Sunteţi liber să interpretați partitura care vă convine, spuse 
Zamfir, cu toate că nu cred s-o faceţi mult timp de acum înainte. 
Numele de Claudiu Antoniade vă este cunoscut? 

— Da. 

— În ce împrejurare l-aţi cunoscut? 

— Timp de un an am fost colegi la castel, după care s-a 
pensionat. 


— Recunoașteți că astăzi de dimineaţă aţi fost în 
apartamentul lui? 

— Evident. 

— De ce l-aţi părăsit într-un mod atât de aventuros? 

— A vrut să mă omoare. 

— Cred că n-am înțeles, își manifestă surpriza Ivănescu. Vreți 
să repetaţi? 

— Aţi auzit bine. 

— De ce vă aflaţi acolo atât de dimineaţă? trecu Zamfir peste 
refuzul muzeografului de a răspunde la întrebare. 

— M-a sunat cu o seară înainte și m-a rugat să-l vizitez. 

— De ce? întrebă Zamfir. 

— Nu mi-a spus. 

— De ce v-aţi dus? De ce la acea oră? 

— Vă rog să ţineţi seama de faptul că sunt un tip căruia îi plac 
surprizele. 

— Vom ţine, promise șeful serviciului C.C.O. Ce s-a întâmplat 
sus? 

— Mi-a spus că are niște încurcături. 

— Ce fel de încurcături? 

— L-am întrebat și mi-a dezvăluit niște lucruri pe care nici nu 
știu cum să le calific... 

— Interpretarea o facem noi, spuse Ivănescu. Să auzim. 

— Când lucra în muzeu a descoperit planurile după care 
arhitectul Doderer își începuse lucrarea. N-a dezvăluit nimănui 
secretul, așteptând să vină vremuri mai bune. 

— Nici dumneavoastră nu v-a spus? întrebă, nu fără ironie, 
Zamfir. 

— Mie, de ce? ripostă nervos muzeograful. 

— Pentru că aveaţi acces la ascunzătoare. 

— N-a făcut-o. Nu știu cum a procedat, dar a intrat în posesia 
lor și urma să le plaseze unor indivizi veniţi de peste graniță. 
Ivănescu își privi colegul, zâmbindu-i cu subiînţeles. Intenţiile 
muzeografului erau clare. 

— N-a mai făcut-o? întrebă Zamfir. 

— S-a produs o defecţiune. Omului de legătură al lui 
Antoniade - un cerșetor - i-au dispărut planșele de acasă. 

— Nu se poate! exclamă Ivănescu într-o notă de un mare 
realism. 

— Toate bune, dar nu am înțeles de ce v-a ameninţat cu 
moartea, reorientă discuţia celălalt poliţist. 

— Mi-a cerut sprijinul. 

— Și dumneavoastră nu ați fost dispus să i-l acordaţi? 

— Mai mult, i-am cerut să anunţe de urgenţă poliţia pentru ca 
hoţii să nu poată ieși din ţară. 

— Sunteţi un patriot desăvârșit, domnule Popa, zise pe un ton 
serios Zamfir. Când a auzit de poliţie a devenit violent? 

— Atunci. Nu știu cum a făcut, dar, într-o fracțiune de 
secundă, avea un cuţit în mână și se îndrepta spre mine. 

— Așa aţi ajuns să vă aruncați pe fereastră... 

— Vedeţi cât de simplu este totul? 

— La fel de simplu de înţeles să fie și faptul că aţi vrut să-l 
omorâţi pe colegul nostru? 

— A fost o clipă de nebunie. Eram speriat și am avut impresia 
că mă urmărește Antoniade. Nu știu ce s-a întâmplat cu mine... 

— Nici eu nu înţeleg, spuse Zamfir, dar poate că împreună 
vom reuși. Acceptaţi ajutorul? 

— Vă ascult. 

— Una dintre colegele dumneavoastră l-a văzut pe cerșetor 
preluând dintr-un tufiș pachetul în care se aflau planurile. 

— O.K.! 

— Da, dar o alta v-a văzut ieșind din muzeu cu un pachet 
asemănător. 

— Of, Dumnezeule! iar ne întoarcem la discuţia pe care am 
avut-o ieri după-amiază? Este o singură diferenţă: atunci mă 
bănuiaţi că am furat tablourile, iar acum... 

— N-am apucat să vă învinovăţim de nimic. De ce vă grăbiţi 
să vă culpabilizaţi de unul singur? 

Muzeograful tăcu. 

— Chiar așa de mult contaţi pe discreţia unui amărât de 
cerșetor? întrebă Ivănescu. 

— Nu înțeleg. 

— Mafoame, „arma dumneavoastră secretă”, a recunoscut. 

— Nu cred, nu știu, nu mă interesează! 

— Cel puţin, vă puteţi consola cu gândul că a cedat destul de 
greu. Ce i-aţi promis? 

— Eu, nimic. Antoniade, nu știu. 


— larăși ne întoarcem la Antoniade? spuse Zamfir. De ce nu 
recunoașteţi că aţi furat planurile din castel cu gândul de a le 
vinde lui Wilhelm Doderer? 

Pentru prima dată de la începerea anchetei, muzeograful își 
pierdu siguranța. Glasul îi era șovăielnic, iar privirea, nesigură. 

— Nu pot recunoaște ceva ce nu am făcut. 

— Bine, zise ofiţerul, atunci să trecem la obiectul propriu-zis al 
anchetei noastre: dispariţia tablourilor. Aveţi vreo legătură cu 
acest furt? 

— Nu. 

— Vă mai întreb o dată, zise Alexandru Zamfir, sunteţi sigur 
că nu aveţi nicio legătură? 

— La dracu’! izbucni muzeograful, metodele dumneavoastră 
de tortură psihică sunt cu mult mai rafinate decât cele ale 
chinezilor. 

— Chiar și decât picătura chinezească? râse Ivănescu. 

— Da. 

— Nu ocoliţi răspunsul, ceru Zamfir. 

— V-am spus și ieri că nu am niciun amestec. Vă amintiţi? 

— Da, răspunse polițistul, dar au apărut elemente noi care vă 
incriminează. 

Zamfir extrase o hârtie dintr-o mapă și i-o întinse 
muzeografului. 

— Vă rog să priviţi. 

— Ce este? 

— Rezultatul unei comparări dactiloscopice. 

— Păstraţi-l, nu mă interesează. 

— Citiţi-l! 

Cristian Popa parcurse în tăcere primele rânduri și citi cu glas 
tare numai sfârșitul: «Nu este nicio îndoială că amprentele 
descoperite pe rama tabloului „Prometeu răpind focul” aparțin 
muzeografului Cristian Popa». 

— Pretindeţi în continuare că nu vă interesează? 

— Da. 

— Atunci vă puteţi socoti arestat, spuse Zamfir. Domnule 
locotenent-colonel, chemăm un subofițer pentru a-l conduce la 
poliție? 

— Plutonierul Cataramă abia așteaptă, răspunse Ivănescu. 

— Staţi o secundă, zise muzeograful, îngrozit. Spuneți că ați 
descoperit amprentele mele? 

— Da. 

— Să vă explic. Joi, cu o zi înainte de furt, am condus un grup. 
Când am ajuns în Rococo, mi s-a părut că tabloul pe care l-aţi 
amintit era aplecat. De față cu toată lumea, am pus mâna pe 
ramă și am îndreptat-o. 

— Pe la ce oră se întâmpla asta? întrebă Zamfir. 

— Nu rețin. 

— Faceți un efort! 

— În tot cazul, înainte de prânz. Să fi fost zece, unsprezece... 

— Cine v-a văzut? îi testă Ivănescu sinceritatea. 

— V-am spus, cei din grup. 

— Din cine era format grupul? 

— Trei turiști francezi. 

— Aşa, deci, râse Zamfir. Înseamnă că nu avem cum să luăm 
legătura cu ei. 

— Mă tem că nu. Erau, însă, însoţiţi de un cetăţean român. 

— Nume, adresă, telefon, ceru ofițerul. 

— ÎI cheamă Gelu și este din Brașov. 

— Şi este prieten cu Tanţa din Constanţa! îl ironiză polițistul. 

— Regret, altceva nu mai știu despre el. 

— Cam puţin. Oricum, amprentele nu au fost lăsate cu o zi 
înainte, ci chiar în dimineaţa furtului. Până unde aveţi de gând 
să mergeţi cu minciuna? 

— Nu sunt vinovat! ţipă muzeograful. 

— Nu se vede, spuse Zamfir, îndreptându-se spre ușă. Sper că 
plutonierul Cataramă așteaptă. 

Cristian Popa se ridică de pe scaun cu fața congestionată și se 
repezi la ușă. Pentru prima dată se aflau față în față, la o 
distanţă de o jumătate de metru. Cel anchetat avea o privire de 
animal hăituit, iar celălalt afișa un zâmbet domestic, de gras 
simpatic. 

— Vă rog să nu-l chemaţi. M-am decis să spun adevărul. 

— E-n regulă. Vă ascultăm. 

— Joi am condus, după cum vă spuneam, un grup de francezi. 
Supraveghetoarea Goran poate să confirme. Ei bine, când am 
ajuns în Rococo, am vrut să insist mai mult asupra tablourilor lui 
Tiepollo. 

— De ce? întrebă Zamfir. 

— Unul dintre vizitatori era pictor și avea o slăbiciune pentru 
el. Într-o oarecare măsură, aș putea spune că venise să viziteze 

„Piatra Arsă” cu gândul să vadă lucrările. În fine, în timp ce 
prezentam pânzele, m-am apropiat mai mult de ele. Mi-au atras 
atenţia două lucruri. Primul este acela că „Prometeu răpind 
focul” era puţin mișcat. L-am îndreptat, împingându-l de colţul 
din stânga jos. 

— Nelăsând nicio amprentă, îl atinse Ivănescu. 

— Corect. Al doilea fapt care mi-a atras atenţia este că șasiul 
părea să se miște în interiorul ramei. 

— Înseamnă că aţi îndepărtat rama de perete? 

— Probabil. Am continuat ghidajul cu gândul să mă întorc 
pentru a mă lămuri. 

Urmă un moment de tăcere. Chipul muzeografului, urâţit din 
cauza rănilor, căpătase o culoare ciocolatie, iar șanțurile ce îi 
brăzdau fruntea se aprofundau pe măsură ce torentul trăirilor lui 
sufletești devenea tot mai puternic. 

— N-am mai făcut-o în ziua aceea, își urmă el ideea. 

— De ce? 

— Au apărut niște urgente care m-au deturnat de la ceea ce- 
mi propusesem. Am făcut-o, însă, a doua zi... 

— La ce oră? se grăbi să întrebe Zamfir. 

— Era trecut de nouă. 

— Tablourile mai erau? puse Ivănescu o întrebare de rutină. 

— Dispăruseră. Atunci cred că am atins una dintre rame. 

— V-aţi dat seama de consecințe? spuse Zamfir. 

Popa îl privi lung, ca și cum n-ar fi înţeles o iotă din întrebare. 
Aici e călcâiul lui Ahile, gândi ofițerul. E clar ca lumina zilei că 
nu-i convine chestiunea. 

— Am întrebat dacă... 

— Mi-am dat. 

— Imediat? 

— Da. 

— Monsieur Popa, își pierdu răbdarea Zamfir, atunci de ce 
mama dracului a trebuit să tăceți? 

— Vă rog să... 

— Niciun „vă rog să...”! Clar? 

— Clar. 

— Dacă hoţul este altcineva, noi am pierdut două ceasuri 
extrem de preţioase. 

— Eu... 

— Gura! tună ofițerul. M-am săturat să aud poveștile astea 
idioate! 

Cristian Popa își aprinse o ţigară. Mâna dreaptă, cea în care 
ținea bricheta, îi tremura așa de tare, încât se ajută de cealaltă. 

— Cunoșteaţi valoarea tablourilor? întrebă Liviu Ivănescu. 

— Da. 

— V-aţi aflat în imposibilitatea de a anunţa direcţiunea? 

— Bănuiesc... 

— Nu aveţi căderea să băânuiţi nimic, i-o tâie Zamfir. 
Răspundeţi la întrebare. 

— Nu am fost împiedicat de nimeni să reclam furtul. 

— Pentru numele lui Dumnezeu, de ce n-aţi făcut-o? 

Tăcere. 

— În situaţia aceasta, va trebui să răspundeţi în faţa legii 
pentru infracţiunea comisă. 

— Domnule Zamfir, dar nu am comis nicio infracțiune! Vă jur. 

— La noi se lucrează cu elemente probatorii, nu cu jurăminte 
care pot fi mai drepte sau mai... strâmbe. 

— Știu. 

— Ca să definitivăm cazul, nu rămâne decât să ne spuneți 
unde aţi ascuns pânzele. 

Ochii muzeografului, de un albastru intens, aruncau săgeți 
usturătoare spre poliţist. 

— Nu le-am luat eu și nu am nicio legătură cu furtul, dar... 

— Aha, mai există un dar? mustăci ofiţerul. 

— Există, însă nu bag mâna în foc că are să vă ducă unde 
trebuie. 

— Noi suntem aceia care vom trage concluziile. Să auzim. 

— Colega noastră, Camelia Achimescu, a făcut o pasiune 
pentru Tiepollo. 

— Asta e frecţie, domnule Popa.. Mergeţi la concret! 

— Nu o dată am auzit-o spunând că ar fi în stare să fure 
tablourile, numai pentru a le putea admira în apartamentul ei. 

— Și eu mi-am propus să o fur pe Cindy Crawford pentru a o 
putea... admira în intimitatea apartamentului meu, îi răspunse, 
în zeflemea, Zamfir. Nu cred că este nevoie să vă spun că nu 
mi-am dus gândul la îndeplinire. 

— Se vede că n-o cunoaşteţi pe Camelia. Este o ardeleancă 
neaoșă, pentru care distanţa de la gând la faptă este ca și 
inexistentă. 

— Dacă tot este așa de aprigă, glumi Ivănescu, bine că nu și-a 
propus să fure Catedrala Notre Dame. Intram, dracului, în 
conflict cu francezii! 

— In dimineaţa furtului, trecu muzeograful peste ironii, 
Camelia a fost în Rococo. 

— Nu este o noutate, spuse Zamfir. A trecut pe acolo, însă nu 
și-a lăsat amprentele pe rame. 

— Dar după ce a coborât m-am dus să o văd. În birou. Când a 
auzit ușa, a tresărit cumplit. 

— Așa sunt femeile, mai sfioase, zise ofițerul. 

— Camelia sfielnică? Mă faceţi să râd. Adevărul este că avea 
ceva pe masa de lucru. Ceva ce nu dorea să fie văzut. 

— Putea fi o revistă sexy, sugeră Zamfir. 

— Vax! Este o femeie bine care nu are nevoie de substituentti. 
Eu cred că ar trebuie să adânciți pista. 

— De ce aţi tăcut până acum? întrebă polițistul. 

— Incepusem să am unele sentimente faţă de ea, domnule 
locotenent-colonel. 

— Domnule Popa, chiar credeţi că nu v-am priceput jocul? 

— Ce joc? sări muzeograful. 

— Nu aţi anunţat direcțiunea dintr-un motiv cât se poate de 
pragmatic: acela că nu vă convenea să vă pice poliţia pe cap 
chiar în ziua în care reușise-ți să sustrageți planurile lui Doderer. 
Ca să fiu sincer, nici mie nu mi-ar fi convenit una ca asta. 

Bărbatul cu fața rănită lăsă ochii în pământ. Tăcerea lui era 
un răspuns. Unul al dracului de elocvent. 

Încă nu se luminase, când autoturismul Vo/vo 460 frână în 
fața, Motelului de la Paralela 45°. Nu trebuia să fii mecanic auto 
pentru a-ți da seama că oprirea fusese dictată de o defecţiune 
tehnică, și nici Nostradamus ca să intuiești dialogul dintre cele 
două femei aflate pe fotoliile din faţă. 

— Fac pe ea, de mașină, zise Mary, care se afla la volan. La 
Posada am să o repar, dar acum presimt că ni s-a înfundat. 
Unde dracu' e pachetul ăla de ţigări? 

— Caută în torpedo, zise Anna cu o notă glacială în glas. Nu 
acolo, proasto, mai la dreapta. Dă-mi și mie una. Își aprinseră 
câte o ţigară. 

— Intotdeauna am spus că șofezi ca o cizmă. 

— Ține-ţi gura! o sfătui Mary. Și așa sunt destul de nervoasă. 

— Cum să mi-o ţin când treaba este atât de împuţită? George 
se află în mâna copoilor și sunt convinsă că au pus să ne caute 
și pe noi. 

— Dacă am fost date în urmărire, vom fi oprite la vamă, mai 
ales dacă vom încerca să trecem cu junghiul ăsta de mașină, 
zise Mary. O abandonăm aici și luăm o ocazie spre Vama 
Giurgiu. Acolo este mereu aglomerație, vameșii sunt sictiriţi și... 
la o adică, ne descurcăm noi. Ori scoatem ceva din portofel, ori 
dăm de câteva ori din fund. 

— Dăm, că nu suntem niscaiva pudibonde, da’ unde dracu’ 
vezi tu ocazie în pustietatea asta? 

Mary lăsă portiera și trase o ocheadă spre parcarea motelului, 
unde se zăreau câteva TIR-uri. 

— Sictir! la uită-te mai bine! 

— Nu ești în toate minţile, făcu ea. 

— Nu mi-o lua în nume de rău, da’ nu-nţeleg ce vrei să spui. 

— Bag mâna în foc că sunt TIR-uri turcești. 

— Ei, și? Te pomenești că vrei să călătorești musai cu 
„Mercedes”-ul vreunei ambasade? 

— Nici chiar așa, da’ eu în autocamionul turcului nu mă urc. 

— Mda, înțeleg. Domnișoara nu a mai întreţinut până acum 
relații sexuale și se teme să nu-și piardă fecioria pe care vrea să 
o dăruiască viitorului ei soț. Ha! 

Anna trânti o înjurătură și deschise portiera. 

— Vii odată? 

La ora aceea nu era nici ţipenie în faţa motelului, a cărui 
fațadă era luminată superficial de un bec spânzurat deasupra 
intrării. 

— Anna, mi-e frică. 

— Dacă te linişteşte, află că și mie îmi tremură bikinii pe 
mine, da' nu avem încotro. Psst! 

— Ce-i? făcu Mary înfricoșată. 

— Cred c-am surprins o mișcare în TIR-ul acela din stânga. 

Da, parcă i se păruse și ei că vede aprinzându-se, pentru o 
fracțiune de secundă, lumina unei lanterne. 

— Vino! porunci Anna. Fricoaso! 

Mary strecură o înjurătură printre dinţi și se grăbi să o ia 
înaintea celeilalte. Orice suporta, numai să fie luată în balon, nu. 

Nu se opri decât atunci când ajunse la o jumătate de metru 
de portiera autocamionului. Își făcuse planul dinainte, iar acum 
acţiona șnur, lăsând-o fără cuvinte pe Anna. 

Cu o sprinteneală de sălbăticiune a pădurii, se ridică pe pragul 
mașinii și aprinse brusc lanterna. O creatură brunetă, goală 
pușcă, se desprinse din brațele turcului, trăgându-și hainele 
după ea. 

— Unde duci, bre! o întrebă bărbatul într-o limbă română 
aproximativă. 

— Poliţia! strigă prostituata din depărtare, pierzându-se în 
întunericul care învăluia șoseaua naţională. 

Încă buimac, turcul - și el aproape dezbrăcat - lăsă geamul și 
o întrebă cu ochii cât cepele pe Mary: 

— Tu, poliția? 

Mary tăcu. 

— Frumoasă poliția, tu! Vreau regulez poliția asta. 

Simţind că amica sa este în dificultate, Anna ieși din conul de 
întuneric. 

— Doi, poliția? se frecă turcul la ochi. Bre, băut rău asear și 
potoar ast obosit rău la mine. 

— Nu suntem de la poliţie, zise Mary în limba engleză. Mă 
înţelegi? 

— Zău, bre’? Ei, cu atât mai bine, continuă el în aceeași limbă, 
cu toate că tare m-aș fi culcat cu o polițistă de prin partea 
locului. Haideţi în mașină! 

Anna și Mary nu așteptară să fie invitate a doua oară. 

— De ce vă uitaţi la mine? întrebă turcul. 

Anna arătă spre o anumită parte a corpului. 

— Asta vrea să însemne că trebuie să mă îmbrac? 

— Ai ghicit. 

— Ttt, făcu șoferul. Dacă ați întrerupt-o pe piţipoancă, trebuie 
să faceți treaba în locul ei și aflaţi că știa meserie. Anna dădu să 
coboare. 

— Stai, ce te-ai speriat așa? Am glumit. 

— Atunci, îmbracă-te. 

Turcul nu făcu nicio mișcare. 

— Unde mergeţi? întrebă el. 

— În Bulgaria. De fapt, vrem să ajungem în Turcia. 

— O.K.! zise el, dar la destinaţie tot dăm o fugă la mine acasă. 
Aveţi necazuri? 

— Înî, răspunse Mary. 

— Bine, vom pleca imediat cum se luminează. Pe mine mă 
cheamă Mohamed. Am uitat să vă întreb, știți să dansaţi din 
buric? 

Anna îi dădu un ghiont care prevestea începutul unui flirt „de 
vacanţă”. 

Prostituata fugită din cabina TIR-ului se duse la vreo douăzeci 
de metri mai jos de motel și începu să se îmbrace pe marginea 
drumului. 

Frigul îi pătrunsese adânc în oase, iar frica acţiona cu efectul 
unui spray paralizant. Nu era veche în meserie. Incepuse de 
două săptămâni și Mohamed fusese al treilea client. Doamne, 
bine că scăpase de poliţie! 

Când mașina cu girofar opri în dreptul ei, era prea târziu să 
mai încerce vreo tentativă de scăpare. 

— Ce dracu’? făcu un locotenent tânăr, nevenindu-i să creadă 
că bruneta îmbrăcată doar într-o pereche de bikini nu era o 
plasmuire a nopții. 

— Eşti copilul străzii? o întrebă șoferul, un tip înalt și bine 
făcut. 

— Ai fost cu vreun turc? întrebă din nou ofiţerul. 


— Da, reuși ea să îngâne. Vă rog să nu mă arestați, că nu mai 
fac. Pe cuvântul meu. Am fost o proastă. 

— Bine, zise locotenentul. N-ai văzut unde s-au dus tipele care 
au coborât din mașina aceea, albă? 

— Ba da. Au urcat în TIR-ul lui Mohamed. E primul, cum intraţi 
în parcare. Cu mine ce aveţi de gând? 

— Ai apucat să iei vreun ban? 

— Nu. 

— Atunci tai-o și să nu te mai prindem pe aici! 

Subofițerul roti cheia în contact și în mai puţin de un minut 
autoturismul poliţiei parcă lângă TIR. Scena se petrecuse cu o 
rapiditate așa de mare, încât Anna și Mary nici măcar nu 
avuseseră timp să se dezmeticească. 

— Prostituţie, ai? râse ofițerul văzându-l pe Mohamed care 
încă nu se îmbrăcase. Fetelor, jos. Mergem la Sinaia. 

— De ce? întrebă Anna. 

— Pentru că este acolo un tip, George, care vă iubește și care 
ne-a rugat din inimă să vă găsim. Spune că îi este foarte greu 
fără voi. 

— Ticălosul! se enervă Mary. 

Locotenent-colonelul Gelu Sofronie ascultase extrem de atent 
partitura taximetristului Ilarion Râșnoveanu. Îl cunoștea de 
câţiva ani și nu-i dăduse vreodată prilejul de a se îndoi de el. Cu 
toate că nu-i punea la îndoială probitatea, îl mai întrebă o dată: 

— Planetarule, tu ce zici, ești băiat deștept? 

— Sunt, șefu', ce dracu... 

— Mă’, atunci îţi dai seama că nu putem merge în fata 
inspectorului șef cu o chestie care să nu ţină. Mă înţelegi, nu? 

— Domnule colonel, să nu-mi spuneți mie Planetaru sau să-mi 
luaţi definitiv carnetu', dacă mă înșel. 

— Spui că ducea ceva pe sub geacă? 

— Îhî. 

— Atunci vino și ţine-te tare pe poziţie. 

e 

Gabriel Frăsineanu era ultimul ale cărui amprente fuseseră 
descoperite în imediata vecinătate a tablourilor. Nu întâmplător, 
Marian Demetrescu decisese să fie anchetat la urmă. Fiind un 
suspect de ultimă oră, „fișa lui personală” era subţirică. Într-un 
ceas, situaţia se schimbase, adunându-se o sumă de informaţii 
care veneau să întărească niște bănuieli ce începuseră a prinde 
corp. Frăsineanu era un tip lunecos, un gen de Salamandra 
maculosa de care nu se putea atinge nici focul. Viaţa lui, la cei 
42 de ani, nu încăpea într-un roman. Poate nici într-un ciclu. 
Terminase Belle Artele, specializându-se în istoria artei. Un 
domeniu select spre care nu se îndreaptă mulţi. Trebuia să ai 
chemare și o cultură generală extraordinară pentru a intra în 
calcul. Nu-i prisosea niciuna, nici cealaltă. Cariera lui părea că 
începuse sub cele mai bune auspicii. 

Prin anii '70 luase contact cu muzeul, în calitate de student. 
Privise, studiase și făcuse observaţii interesante pentru un tânăr 
aflat la începutul drumului. În acest fel, se născuse o lucrare de 
licență care nu putea trece neobservată. Ajungea o simplă 
lectură, pentru a realiza că studentul de atunci avea șanse să 
devină un nume sonor. 


Drumul spre consacrare este pavat cu un melanj de disciplină, 
renunțare la tentaţiile insipide ale cotidianului, asceză și 
autoizolare într-un turn de fildeș al universului sensibil. | s-a 
părut greu să renunţe la plăcerile pe care vârsta și trupul său 
tânăr i le aruncau în faţă. Voia să respire aerul tare al vieţii 
trăite în lux. Cu strângere de inimă părăsise domeniul diafan al 
artei și lucrase ca agent de turism la O.J.T. Pierduse respectul 
pentru sine, înșelase așteptările celor care crezuseră în el, dar 
căpătase un anumit confort material, pigmentat cu deplasări 
peste hotare, ce îi ofereau prilejul de a se amăgi pe sine însuși. 
Libertate, bani, femei, posibilitatea de a admira la faţa locului 
coloritul marilor metropole ale Europei. Da, le avusese pe toate. 

Era propriul său stăpân. Nu-i prisoseau niciodată banii pentru 
o băutură scumpă sau o muierușcă sclifosită. Pentru ca să nu 
regrete nimic, se căsătorise. leșise prost, întrucât era un 
poligam convins, un tată execrabil și un alcoolic în devenire. 

Divorțul „picase” firesc, singurul care suferise fiind copilul, 
prea mic pentru a înţelege regulile după care părinţii lui se jucau 
de-a căsătoria și de-a divorțul. Perioada „bunăstării” trecuse, se 
pierduse undeva, în trecut. Excursiile care îi asiguraseră un 
status social cât de cât important se răriseră. Când a furat 
cartușele acelea de Kent, a crezut că n-o să fie prins. A raţionat 
ca oricare alt delincvent. Cine ar comite o infracţiune dacă ar 
avea certitudinea că îl așteaptă, în mod fatal, zeghele? Pesemne 
că numai cei nebuni. 

Condamnarea l-a afectat mai ales din punct de vedere psihic. 
Nu îl interesa neapărat oprobiul public. Îl lăsau rece ocheadele 
celor care îl cunoșteau, dar suferea cumplit atunci când își 
punea sufletul și propria viaţă sub lentilele microscopului. 

Privită de dincolo de aparatul optic al conștiinței, viața lui se 
releva în toată nimicnicia, în tot egoismul și în toată inutilitatea 
sa. Era mult mai ușor să se privească în oglindă, chiar și după 
beţii prelungite până dimineaţa, decât să rămână în intimitatea 
propriului său eu. Căpătase o fobie a singurătăţii. Avea nevoie 
de companie și o căuta de cele mai multe ori în tavernele cu 
care înlocuise restaurantele luxoase. 

Agăţa câte o pipiţă și îi împuia capul cu subiecte rafinate de 
istoria artei, care o făcuseră, odată, pe o roșcovană să exclame: 

— Frumosule, m-ai luat ca să mă regulezi sau să mă prostești 
la cap? 

Altele îl ascultau extaziate, pentru că, în pofida stării în care 
ajunsese, vorbea frumos. Avea o charismă a sa, dar și un fel de 
mizantropie care se traducea printr-o pornire de a vorbi ore în 
șir fără a asculta pe nimeni. Nu mai cunoștea sau, poate, nu 
cunoscuse niciodată cum se cuvine conţinutul noțiunii de dialog. 
Termenii monologului îi stăpânea, însă, magistral. 

Vorbea într-una despre pictori celebri și muzee pe care nu le 
văzuse nicicând, până când vocea îi răgușea și în ochi îi apărea 
o umbră de tristețe dureroasă. 

Vorbea, pentru a se îndepărta de sine; vorbea ca să nu dea 
altora posibilitatea să-i pună întrebări. 

Vorbea. 

Visurile pe care și le făcuse în anii studenției erau drogul pe 
care și-l administra zilnic, în stare de reverie. Își pierduse soţia, 
copilul și slujba. Ca o ironie, cel care scormonea prin 
„stratigrafia” pe care se clădise o colecţie extraordinară de artă 
- cea de la „Piatra Arsă” - ajunsese să sape șanțuri pentru a 
putea trăi. Ar fi putut găsi o altă slujbă, dar hotărâse să se auto- 
pedepsească în mod exemplar. Spera că va suferi și se va ridica 
din noroi. 

Era o penitenţă liber asumată, care nu putea da roade decât 
la un om cu o structură sufletească puternică. Gabriel 
Frăsineanu era un tip slab. O marionetă a propriilor instincte. 

În decembrie '89 simţise din ce direcţie bate vântul și se 
înscrisese într-un partid. Nu era prea mare, dar reușise să 
trimită câţiva reprezentanți în Parlament. Frăsineanu era printre 
ei. Ciulise urechile și recepționase o chemare care venea de 
undeva, din eter: „veniţi, fraţilor! Veniţi și luați lumină (pardon, 
putere!). Înfruptaţi-vă și uitaţi de caziere și de potlogăriile pe 
care le-aţi făcut! Uitaţi de tot, în afară de un lucru: luaţi acum, 
cât mai e de unde!” _ 

Frăsineanu luase cam tot ce putea lua. In primul rând, 
obținuse slujba de muzeograf la „Piatra Arsă”. Telefoane, 
intervenţii și treaba se rezolvase. Din '90 până în '92 (cât durase 
mandatul) nu trecuse pe la muzeu decât foarte rar. In rest, 
votase legi de care nu avea niciun chef și făcuse o sumedenie 
de deplasări peste hotare. Nu ca turist, ci în noua sa calitate. 

La încheierea mandatului, se prezentase la slujbă, integrându- 
se destul de repede colectivului. Avea, încă, o bună pregătire 
care îi oferea un atu pe care știa să-l folosească așa cum se 

cuvine în faţa tinerelor referente. Pentru ele, Gabriel era omul 
cu relaţii, specialistul în istoria artei, ghidul care se descurca de 
minune în engleză, franceză, italiană și, nu în ultimul rând, 
confidentul unora dintre femeile complexului. 

Nu mai dispunea de sumele de bani pe care le avea în vremea 
deputăţiei, dar postura... „pajului Cupidon” îi hrănea orgoliul. 

Cel mai prost lucru pe care îl pot face doi oameni vanitoși 
este să se căsătorească. Frăsineanu și Camelia Achimescu nu 
dăduseră doi bani pe acest postulat. Divorțul venise după 
câteva luni și, odată cu el, rafinamentul legii lui Murphy - dat de 
Royster - conform căruia dacă lucrurile merg rău undeva, se va 
ajunge, în curând, să meargă rău peste tot, începuse să-și arate 
temeinicia. Cu banii stătea din ce în ce mai rău (dar cine dintre 
angajaţii muzeului nu avea probleme cu banii?), devenise 
alcoolic înrăit, nu avea nicio șansă de a ajunge directorul 
muzeului, cu toate că și-ar fi dorit, iar viaţa lui de familie se 
năruise asemenea unui meteorit care explodează în urma 
contactului cu pământul. 

Și, pentru că legea lui Murphy nu dă greș niciodată, iar 
rafinamentul acesteia nici atât, în vara care trecuse suferise un 
accident vascular care îi adusese mai multe luni de concediu 
medical. Dar, întrucât după flux urmează refluxul, o cunoscuse 
pe Daniela Furtună care i se dăruise cu toată candoarea și 
puritatea ei sufletească. Nu o merita. Ştia asta, dar nu i-o 
spusese niciodată. O aiurea cu povești, cu promisiuni și 
declaraţii care, deși erau rezervate, ei i se păreau înflăcărate. 

Nu o iubea, dar avea nevoie de puritatea ei. Dragostea pe 
care Daniela nu o împărtășise nici unui alt bărbat exorciza răul 
din el. Era aidoma unui bisturiu care efectua o incizie după alta, 
extirpând acea parte a sufletului care fusese atinsă de 
cangrenă. Operația, mai dificilă decât una pe care o face o 
echipă de neurochirurgi, începuse. Pacientul primea zilnic o 
doză substanţială de anestezic: iubire, iubire și iarăși iubire. 

Sub influența ei, suporta mai ușor tăietura „bisturiului” și 
accepta mai lesne tentativa de remodelare interioară a celui 
care aproape că nu mai era demn nici de amintirea lui Gabriel 
Frăsineanu din urmă cu douăzeci de ani. 

Daniela era o luptătoare. Işi asumase rolul de... infirmieră 
sentimentală și înțelegea să îl ducă până la capăt. Indiferent de 

efort, de mustrările părinţilor, de propriile sale clipe de 
deznădejde și de faptul că nu știa dacă și unde există un capăt. 
e 

Înainte de a începe ancheta, polițiștii aflaseră toate aceste 
detalii. Amprentele îi obligaseră să scoată din anonimat un 
personaj care până atunci nu ieșise prin nimic în evidenţă. 

În plus, o afirmaţie - aparent fără importanţă - a portăresei 
delimitase și mai bine nota de suspiciune care plana asupra 
persoanei lui Gabriel Frăsineanu: în dimineaţa furtului venise la 
serviciu mai devreme ca niciodată, cu toate că se afla în 
concediu medical, iar salariul nu putea fi încasat mai devreme 
de ora zece. Când cineva se abate de la regulă, înseamnă că are 
un motiv. 

Dar ceea ce îl propulsase definitiv pe lista suspecţilor, fusese 
descoperirea amprentelor sale pe comoda din lemn de 
palisandru. Niciuna dintre supraveghetoare nu îi sesizase 
prezența la etajul |, dar ele urcaseră târziu, pe la nouă fără un 
sfert. Cine îl împiedicase să își pună în aplicare planul imediat 
după deschiderea muzeului, adică exact în minutele acelea în 
care femeile stăteau la un pahar de vorbă și o ceașcă de cafea? 
Numai întâmplarea. 

e 

Frăsineanu primise fără obiecții vestea că va fi anchetat și 
aşteptase docil momentul când urma să răspundă, întrebărilor. 
Stătea în picioare, rezemat de pervazul ferestrei. Era îmbrăcat 
într-un pulover verde și o cămașă albă, cu carouri. Pe spătarul 
unuia dintre scaune se găsea geaca sa din piele maro, o geacă 
destul de lungă și de largă pentru talia sa. 

Avea părul mare și drept, încărunţit pe la tâmple. Fruntea îi 
era lată, sprâncenele puternic arcuite și negre, ochii mari, iar 
bărbia tăiată de o dungă verticală. Avea cearcăne și o barbă de 
o zi sau două. 

— În sfârșit, găsi el de cuviinţă să spună. Credeam că aţi uitat 
de mine. 

Demetrescu îl privi atent. Ochiul profesionistului încerca să 
vadă dincolo de vălul acela de aparentă nepăsare. Era ciudat, 
dar impresia pe care o avea era aceea că Frăsineanu trăiește o 
senzaţie de împăcare cu sine. Toţi care se aflau acolo 
participaseră la numeroase anchete. Văzuseră delincvenţi de o 
virulență rar întâlnită, cu toate că vinovăția lor era mai presus 

de orice îndoială. Protestau, negau fapta comisă, iar cei mai răi 
aveau ascunse lame de bărbierit cu care, dacă nu erai atent, se 
puteau automutila. 

Evident, Frăsineanu nu era din acea categorie. Educaţia, chiar 
dacă fusese înecată în alcool, își spunea cuvântul. Il privea senin 
pe inspector, părând a spune că era pregătit pentru orice. 

— S-ar zice că ne-aţi așteptat cu nerăbdare, observă 
Demetrescu, deși cu o oarecare întârziere. Cunoașteţi motivul 
pentru care vă aflaţi aici? 

— Foarte vag. Presupun că „invitaţia” dumneavoastră are o 
legătură cu furtul de ieri. 

— Exact. 

— De asemenea, am bănuiala că am fost inclus pe lista 
suspecţilor. 

— Ce vă face să credeți asta? întrebă Alexandru Zamfir. 

— leri aţi verificat tot personalul, pe când, astăzi, aţi convocat 
numai câteva persoane. Puteam trage altă concluzie? 

E inteligent, gândi Atanasiu. Îl cam doare în derrière de 
ancheta noastră, dar îi umblă mintea. 

— Domnule Frăsineanu, spuse Demetrescu, apropiindu-se de 
scaunul pe care se așezase muzeograful, văd că nu vă clamați 
nevinovăția, ceea ce îmi stârnește convingerea că putem sta de 
vorbă. 

— Let's talk about me. 

— Unde v-aţi aflat ieri, între ora opt și nouă fără un sfert? 
întrebă colonelul. 

— La opt și cinci minute am fost în muzeu. 

— De ce așa devreme? 

— Aveam unele probleme de rezolvat. 

— Care sunt acelea? zise Demetrescu. 

— În primul rând, intenţionam să-mi iau salariul. 

— Găsiţi altceva, asta nu ţine și nu trebuie să vă spun eu care 
este motivul. 

— Este adevărat, mai aveam un motiv. 

— Anume? 

— În vară am suferit un accident vascular cerebral de pe 
urma căruia nu mi-am revenit. 

— Și? 

— Mi-am făcut dosarul de pensionare medicală. 

Directorul Petre Dumbravă, care participa la anchetă, avu o 
tresărire care nu-i scăpă lui Atanasiu. 

— Știaţi de acest dosar? întrebă el. 

— Mie nu mi-a comunicat că ar fi avut o astfel de intenție. 

— Am discutat cu șeful personalului, se explică Frăsineanu. 
Plecarea mea cred că este un motiv de bucurie pentru 
dumneavoastră, spuse el directorului, de aceea n-am vrut să vă 
dau și satisfacția de a afla de la mine. 

— Suficient, ceru Demetrescu. Vă rog să ne relataţi ce ați 
făcut în cele patruzeci și cinci de minute. 

Muzeograful își apropie sprâncenele, trecându-și, în același 
timp, mâna prin păr. Avea degete subţiri și lungi. De fapt, toată 
mâna era delicată, trădând atât sensibilitatea, cât și abilitatea. 

— Deci, la opt și cinci am intrat în muzeu. 

Era adevărat. Portăreasa confirmase acest lucru. 

— Ce aţi făcut mai departe? întrebă Demetrescu. 

— M-am salutat cu câteva colege. 

— Unde se aflau și care erau acestea? 

— Camelia, fosta mea soţie, se găsea în biroul personalului, 
iar gestionara era în anticamera sălii de ședințe. 

— Cât a durat conversaţia? vru să afle Atanasiu. 

— Ah, foarte puţin. Practic, a fost un schimb de formule de 
salut. „Ce mai faci?” „Bine, mersi”. Ceva de acest gen. 

— Să spunem că se făcuse ora opt și zece minute, cumpăni 
Demetrescu, poate nici măcar atât. Ce a urmat? 

— L-am căutat pe șeful personalului pentru a-i prezenta 
dosarul de pensionare. 

— Atunci, la acea oră? își plasă inspectorul întrebarea. 

— Da, răspunse cu siguranţă muzeograful. 

— Şi l-aţi găsit? 

— Firește. 

Petre Dumbravă se apropie de inspector și îi vorbi pe un ton 
scăzut pentru a nu putea fi auzit de colegul său. 

— Nu este adevărat. 

— Explicaţi-vă, îl invită colonelul, bucuros că se crea o breșă 
în argumentaţia suspectului. 

— La personal a fost după vreo două ceasuri. 

— Deci pe la ora zece? 

— Poate chiar mai târziu. 

— De unde știți? Mai înainte afirmaţi că nici nu știaţi de dosar. 

— leri, pe la ora zece și ceva i-am dat telefon lui Manolescu, la 
personal. Asta se întâmpla înainte de ședință. l-am cerut să urce 
până la mine, dar mi-a spus că va întârzia cinci minute. 
Bineînțeles că l-am întrebat de ce. Trebuia să discutăm o 
problemă importantă și nu aveam timp. Mi-a, răspuns că tocmai 
atunci intrase la el în birou Frăsineanu, pretinzând că are de 
discutat o chestiune urgentă. Întrucât am căutat de fiecare dată 
să evit conflictele cu ex-deputatul nostru, i-am acordat cele cinci 
minute. 

Inspectorul  memoră informația, iar directorul părăsi 
încăperea, fiind chemat la telefon. 

— Vă menţineţi afirmaţia că la opt și zece minute l-aţi 
contactat pe Manolescu? întrebă Demetrescu. 

— Evident, răspunse firesc muzeograful. 

Întrebarea colonelului îl făcu pe Liviu Ivănescu să deschidă 
agenda, unde notase ceva care... Unde era, Doamne? Intr-un 
târziu, ofițerul găsi ceea ce căuta. Era rezumatul unei discuţii pe 
care o avusese cu una dintre supraveghetoarele ce îi ţinuse 
locul portăresei timp de zece minute. «In acele minute, spunea 
femeia, intraseră mai multe persoane. Reţinuse cu ușurință 
sosirea lui Manolescu, pentru că venise la ea. Și îi spusese 
conspirativ: „Liliana, nu-i așa că nu o să spui nimănui că am 
venit mai târziu? În fond, n-am întârziat decât 37 de minute. Ce, 
e prea mult?"» Supraveghetoarea îl asigurase că nu va afla 
nimeni - desigur, toată discuţia, se purtase în glumă - iar la 
scurtă vreme venise Aglaia. Asta era declaraţia. Când o 
culesese, nu-i dăduse vreo importanţă, dar acum lucrurile se 
schimbau la 180°. intenţiona să-i atragă atenţia, colonelului, 
însă nu mai avu timp pentru că ușa se deschise, intrând Gelu 
Sofronie. Frăsineanu fu mutat pentru câteva minute într-o altă 
încăpere și fu introdus Planetaru care își expuse calm partitura. 

— E-al nostru! exultă Zamfir, iar faţa lui se lumină. 

După două minute, Frăsineanu era adus înapoi, iar ancheta 
continuă de data aceasta. Intr-o direcţie mult mai clară. 

— Cred că a venit momentul să jucăm cu cărțile pe masă, 
spuse Demetrescu. Până acum nu ați făcut decât să ne induceţi 
în eroare. 

— Dovediţi-o! ceru muzeograful. 


— Nimic mai simplu, continuă colonelul. Domnule Ivănescu, 
suspectul nostru pretinde că la ora opt și zece minute a stat de 
vorbă cu Manolescu în biroul acestuia. Să fie oare adevărat? 

— Nici vorbă, zise ofiţerul. 

— Sunteţi bun să explicaţi de ce? 

— Pentru că Manolescu a întârziat ieri de dimineață. 

— La ce oră a venit la serviciu? 

— La opt și treizeci și șapte de minute. 

— Vedeţi, domnule Frăsineanu? îl atinse Demetrescu. 

— Nu-i nicio problemă. Înseamnă că m-am înșelat asupra orei. 

— Atunci ar trebui să vă întreb încă o dată ce aţi făcut între 
opt și zece și nouă fără un sfert... 

— De ce n-o faceţi? întrebă muzeograful nelămurit. 

— Întrucât m-am săturat de teatru. Aflaţi că băieţii de la 
criminalistic v-au descoperit amprentele pe comoda de lângă 
sobă. Sunt urme proaspete, lăsate în dimineaţa furtului. 

Frăsineanu își plimbă mâna pe frunte, apoi urmări cu degetul 
mare tăietura care îi împărțea în două bărbia. 

— Domnilor, amprentele mele imprimate pe o amărâtă de 
comodă dovedesc cel mult faptul că am fost, în apartament. Da, 
am trecut pe acolo și totul era O.K.! Probabil că am avut, un 
moment de amețeală - mi se mai întâmplă după accidentul din 
vară - și m-am sprijinit de ce mi-a fost la îndemână. 

— Nu putem să nu luăm în considerare ce spune, surâse 
colonelul. Domnilor, avem și alte probe? Sofronie... 

— Ar mai fi ceva. Taximetristul Ilarion Râșnoveanu a făcut o 
cursă în dimineaţa furtului, ducându-l acasă pe domnul 
Frăsineanu. Ciudat este faptul că dumnealui a preferat să stea 
pe canapeaua din spate... 

— Ce motive să fi avut? întrebă Demetrescu. 

— Ascundea ceva sub haina sa mare, din piele. 

— Ascundea ceva? întrebă, retoric Atanasiu. Am putea afla ce 
anume? 

— Planetaru, un tip curios ca, toţi taximetriștii, a tras câteva 
ocheade spre clientul său, zise Sofronie. 

Muzeograful pălea, din ce în ce mai tare, cu toate că își păstra 
în continuare calmul. 

— Ei și, a văzut ceva? se interesă căpitanul. 

— Ai să te miri, dar sub pulpana hainei a putut vedea, colțul 
unui... 

Atanasiu îl urmări pe Frăsineanu, a cărui neliniște începuse să 
crească din ce în ce mai mult. Fiecare vorbă de-a lui Sofronie, 
fiecare cuvânt pe care acesta îl rostea cu o dicţie perfectă, era 
un cuţit care i se înfigea în inimă. 

— Să nu spui un tablou! mimă revolta Atanasiu. 

— Totuși, am să spun: Gabriel Frăsineanu a transportat acasă 
tablourile furate de la muzeu. 

— Știm că le-a dus acasă? întrebă Demetrescu. 

— Cu certitudine. Ilarion Râșnoveanu a oprit autoturismul în 
fața locuinţei lui Frăsineanu de pe strada Avram lancu. Acesta a 
intrat, a lăsat tablourile, după care s-a reîntors la muzeu cu 
același mijloc de transport. Nu e nevoie să mai spun că, de data 
aceasta, nu mai avea nimic sub haină. 

— Ce spuneţi, domnule Frăsineanu? întrebă Demetrescu. 
Acum recunoașteţi? 

— Și dacă nu o fac? 

— În ambele situaţii urmează o percheziţie care va lămuri, 
definitiv, misterul. Dacă mai există cumva vreunul... 

— Felicitări, domnilor, aţi reușit! Recunosc. 

Demetrescu îl fixă cu privirea și își aprinse o ţigară. 

Fericire, iată care era cuvântul ce îi venea în minte Mirelei 
Panaitopol de fiecare dată când își amintea, de noaptea trecută. 
Nu era prima dată când făcuse dragoste cu el, dar niciodată nu 
se simţise ca acum. Își aparținuseră unul altuia o noapte 
întreagă, se adulmecaseră și se năpustiseră unul asupra celuilalt 
fără să stea cu ochii pe ceas, cum o făcuseră până atunci. Apoi, 
mai era ceva. Făcuseră amor în patul în care visase ani de-a 
rândul feţi frumoși și povești de dragoste vinovată. 

Se trezise devreme. El încă mai dormea, cu părul lui negru, 
strălucitor, încurcat de încleștarea propriilor ei mâini. Îi 
mângâiase și îi admirase goliciunea pe care o cunoștea, acum, 
mai bine decât pe-a sa. 

Când se întâlni cu Daniela, își dădu seama că dragostea le 
face pe toate femeile la fel. Nu trecuse decât o zi de când îi 
reproșase brunetei sale prietene privirea aceea domestică de 
femeie îndrăgostită și dulcegăria care ţâșnea din fiecare cuvânt. 
Acum făcea și ea la fel. 

Daniela, în schimb, nu mai oferea imaginea unei îndrăgostite. 
Era îngrijorată. Nu dormise întreaga noapte, altfel nu ar fi avut 
cearcănele acelea adânci. În fine, avea pierderi de atenţie. Se 
uita la tine, te urmărea până la un punct, apoi, dintr-o dată, 
gândurile ei evadau spre tărâmuri necunoscute. 

— Dacă nu vrei să vorbeşti, e treaba ta, îi zise Mirela, dar 
dacă ai nevoie de o confidentă, sunt lângă tine. 

Daniela o privi cu ochii ei mari și triști. 

— E chiar așa de rău? 

— Nu știu, efectiv nu știu ce să spun... Are vreo legătură cu 
Gabriel? 

— Da. 

— S-a luat din nou de băutură? 

— Eşti drăguță că te interesezi așa de insistent. 

— O.K. Vrei să renunţ? 

— De fapt, cred că ai dreptate. Nu mai pot ţine totul în mine, 
am să explodez. 

Mirela îi oferi o ţigară. Avea More mentolat, iar Danielei îi 
plăceau. 

— Ştii unde este Gabriel în acest moment? 

— Cred că acasă. 

— Nu, scumpo, este la muzeu. 

— I s-a terminat concediul? 

— Aiurea, a fost chemat pentru anchetă. 

— Este o verificare de rutină, încercă Mirela să o liniștească, 
nefiind la curent cu evenimentele care se petrecuseră în timpul 
nopții. 

— Rahat! nu e nicio chestie de rutină. Uite că am început să 
vorbesc mai urât ca femeile de serviciu. 

— Mai urât? zise blonda. Înseamnă că nu le-ai auzit niciodată. 
Dar ce te face să crezi că ar putea face obiectul unei anchete 
mai serioase? 

Daniela lăsă capul în jos, iar pe obraji i se prelinseră două 
bobiţe cristaline. 

— Acum trei săptămâni Gabriel a fost în Anglia. 

— Știu, era ceva în legătură cu un proiect de înfrățire a 
orașului Sinaia cu unul de peste Canalul Mânecii. 

— Teoretic. 

— Cum vine asta? 

— Așa mi-a spus și mie, că vrea să pledeze pentru... Vorbe și 
iarăși vorbe! 

— Daniela, încep să cred că tu îl bănuiești cel puțin la fel de 
tare ca și băieţii de la poliţie. Vrei să-mi spui și mie de ce? 

— Când a plecat era sărac lipit. Crede-mă, n-a avut bani nici 
măcar să plătească taxiul. A trebuit să-i lase șoferului geaca de 
piele în gaj. 

— Cam jenant, ce-i drept. 

— Când s-a înapoiat, nu mai avea probleme financiare. 
Imaginează-ţi că mi-a cumpărat un lanţ de aur de douăzeci de 
grame. El, care îmi cerea câte o mie de lei ca să-și ia un pachet 
de ţigări. 

— Pesemne că o fi plasat vreo achiziţie recentă. Știu că îl mai 
căutau prietenii pentru a le vinde câte ceva. 

— Așa m-am gândit și eu, dar mi-a spus de atâtea ori că vom 
trăi ca niște nababi, încât am intrat la bănuieli. 

— Daniela, tu nu știi că este un visător? Oamenii ca el, iartă- 
mă că ţi-o spun, se îmbată cu apă rece și își croiesc cele mai 
elucubrante planuri. 

— La ei în ţară. 

— Nu înțeleg. 

— Mi-a cerut pașaportul. 

— Când și de ce? 

— Acum o săptămână, pentru ca să-mi obţină viza pentru 
Anglia. 

— Anglia? Vrei să ne părăsești? ` 

— Fii serioasă, am aflat abia aseară. In trei zile vom pleca. Eu, 
el și mama lui. 

— Bănuieşti că el a luat tablourile și acum vrea s-o ştergeţi 
definitiv? 

— Așa cred. 

— leri nu mi-ai spus nimic. _ 

— Pentru că nu bănuiam nimic. Imi spusese să-i dau 
pașaportul ca să schimbe niște valută. Tu ai fi bănuit ceva din 
chestia asta? 

— Cred că nu. 

— leri a venit să mă caute. Era pe la două după-amiază. A luat 
o casetă video pe care i-o adusesem de la Ploiești și m-a invitat 
să-mi petrec noaptea, la el acasă. 

— Te-ai dus? 

— Da. Crede-mă, mi-au fost suficiente cinci minute pentru a- 
mi da seama că s-a petrecut ceva ireversibil. 

— Ce te-a făcut să crezi asta? 

— În primul rând, privirea. Cum să-ţi spun, evita să se uite în 
ochii mei. Apoi, era ceva ciudat în glasul lui. Să nu mă întrebi ce 
anume. Am simţit-o și asta e destul. Am fost sigură când mi-a 
spus că vom pleca în Anglia. l-am reproșat că nu-mi ceruse 
părerea, iar el mi-a replicat, că a vrut să-mi facă o surpriză și că 
oricare altă fată ar fi fost în culmea fericirii. 

— O găselniţă inteligentă. 

— Mie-mi spui? Este un expert în a găsi explicaţii de ultim 
moment. 

— Aţi discutat despre tablouri? 

— Am încercat. 

— Și? 


— Schimba de fiecare dată subiectul. O făcea elegant, dar 
ferm. 

— Dumnezeule, cred că ai avut o noapte... 

— Mie-mi spui? Ca niciodată, a avut o apetenţă sexuală 
înspăimântătoare. În ceea ce mă privește, numai de asta nu am 
avut chef. 

Începuse să plângă încet. Mirela o cunoștea de câtva timp, 
dar nu o văzuse niciodată așa de bulversată. 

— Te simţi rău. Vrei o cafea? 

— Cred că nu mi-ar strica! 

Cinci minute mai târziu, cele două referente se aflau din nou 
împreună. 

— Cred că am reușit să aţipesc abia spre dimineaţă. N-am 
dormit mult, poate un ceas. Când m-am trezit, Gabriel încă mai 
dormea. 

— Să nu-mi spui că ai făcut percheziţie prin casă că nu te 
cred. 

— Am făcut-o și pe-asta. 

— Dumnezeule, dacă se trezea? 

— Am avut și noroc și ghinion. Nu s-a trezit, dar nici n-am 
descoperit tablourile. 

— Dacă el este hoţul, deși am încă rezervele mele, nu 
înseamnă că lucrările se află ascunse la el în casă. 

— M-am gândit și eu. Ca să fiu sinceră, până la ziuă am trecut 
printr-o succesiune de stări sufletești: ură, revoltă, dezgust, 
compasiune, iubire, apoi ciclul se repeta. In ceea ce privește 
vinovăția lui, treburile stau cam la fel. Nu găsisem tablourile, dar 
aveam nevoie ca de aer de o dovadă. Fie a vinovăţiei, fie a 
nevinovâăţiei. 

— Și ai început din nou să cauţi? 

— Da. 

— Ești o nebună, dar nu una oarecare, ci o nebună incurabilă 
și periculoasă. 

— Căutarea mea nu a rămas fără rezultate. 

— Dumnezeule, ce-ai găsit? 

Daniela deschise poșeta și scoase un flacon de Diazepam 
introdus într-o pungă de plastic. 

— Ştii ce se află înăuntru? 

— Pastile? sugeră Mirela. 

— Nici pe departe. Resturi de ojă. Bucăţele de lac de unghii. 

— Formidabil! nu se putu stăpâni blonda și slobozi un chiot. 
Unde le-ai găsit? 

— În buzunarul pantalonilor lui Gabriel. 

— Cei cu care a fost îmbrăcat ieri? 

— Da. 

— Dumnezeule, nici nu ai idee cât de importantă este 
descoperirea pe care ai făcut-o. 

— Nu văd de ce este așa de importantă atâta vreme cât nu îl 
disculpă. 

— Dimpotrivă, îl afundă și mai tare, dar o scoate din culpă pe 
Camelia Achimescu. Înseamnă că a vrut să le-o pună pe tavă 
polițiștilor. 

— Mă lasă atât de rece soarta ei... 

— Te cred. Ceea ce nu înțeleg este cum de și-a procurat el 
resturile de ojă. 

— Ți-am spus, mă lasă rece. 

începu din nou să plângă. 

— Mirela, ce am făcut ca să merit o astfel de soartă? Cu ce 
am greșit? 

— lubito, viaţa e împuţită. Nu trebuie să faci ceva anume 
pentru a provoca răul. Legea lui Ed Murphy funcţionează 
perfect. 

— De ce, de ce? 

Mirela o luă în brațe cu o milă nesfârșită. 

— Ai de gând să te destăinui poliţiei? 

— Dacă nu l-aș fi iubit, totul era așa de simplu... 

— Îl mai iubești, nu-i așa? 

Daniela Furtună își plecă obrazul pe umărul colegei sale, 
căutând căldură și protecţie. 


e Capitolul 47 


Gabriel Frăsineanu fu îmbarcat în Chamade-ul poliţiei, pe 
bancheta din spate. Era încadrat de Alexandru Zamfir și Mircea 
Atanasiu, iar în faţă mergea Liviu Ivănescu. 

Până în momentul în care autoturismul ajunse în dreptul 
Hotelului Stăvilar, domni o liniște mormântală. Apoi răsună 
glasul sonor al lui Zamfir: 

— De ce aţi făcut-o, domnule Frăsineanu? 

— Hm, e o motivaţie ceva mai specială, răspunse el. 

— S-o auzim. 

— De când am venit în muzeul acesta, am făcut o constatare 
ce m-a îndurerat. 

Atanasiu îl privi zâmbind, întrebându-se dacă are să spună 
ceea ce bănuia. 

— Anume? 

— Nu există un sistem de alarmă cum am văzut în muzeele 
din Londra, Bruxelles, Roma. 

— Într-adevăr, e dureros, recunoscu Atanasiu, dar, cu toate 
acestea, nu un străin a furat tablourile, ci dumneavoastră. 

— Putea să le fure oricine, se împotrivi muzeograful. Mă 
auziţi? Oricine! Nu lipsește numai sistemul de alarmă electronic, 
ci și disciplina. Ştiţi cât de ușor mi-a fost să le iau? Nu era nici 
dracu' la etaj. 

— V-a fost așa de ușor, zise Atanasiu pentru că eraţi de-al lor. 
Altfel ar fi stat lucrurile dacă eraţi un străin. 

Muzeograful evită să răspundă. 

— Ce aveaţi de gând să faceţi cu lucrările? întrebă Zamfir. 

— Intenţionam să le trimit unui ziar. 

— Unui ziar? făcu Atanasiu amuzat. Pot să vă întreb la care vă 
gândiserăţi? 

— La „Evenimentul zilei”. Nu e genul meu de publicaţie, dar 
se știe că are un tiraj mare. 

— Chiar vă așteptați să credem una ca asta? întrebă 
căpitanul. 

— Nu este treaba mea. 


Între timp, autoturismul ajunsese pe strada Avram lancu. 
Dincolo de un gard mărunt, vopsit în verde, se putea zări o casă 
cu etaj, cu pereţi cafenii, acoperită cu ţiglă. 

— O rugăminte, spuse muzeograful. 

— Ascult, se opri Zamfir din drum. 

— Mama este în vârstă și foarte bolnavă. Practic, este 
aproape imobilizată la pat. Vă rog să o menajați. 

— Noi să o menajăm? se miră ofițerul. Dumneavoastră trebuia 
să o protejaţi, văzându-vă de treabă. 

Frăsineanu se dovedi dintr-odată foarte preocupat de starea 
trotuarului, privind insistent o crăpătură prin care pătrunseseră 
câteva fire de iarbă. 

— De unde doriţi să începeţi? întrebă muzeograful. 

— Amice, uite ce este, trecu Zamfir la un mod de exprimare 
direct, noi am venit ca să ne dai tablourile, nu să ne apucăm de 
căutat prin cotloane. Am fost suficient de clar? 

— Cred că da, răspunse Frăsineanu, vizibil impresionat de 
vocea răsunătoare a ofițerului și chiar de statura sa 
impunătoare. 

— Atunci ce mai aşteptăm? 

— Tablourile nu sunt la mine în casă. 

Zamfir se uită spre Atanasiu cu o privire de copil nemultumit. 

— Căpitane, ce spui de 'mnealui? 

— Eu zic să-i aplici metoda Xiu Can Ceao Tzi. 

— Excelentă idee, răspunse celălalt, compunându-și o morgă 
de extremă seriozitate. În același timp, își descheie nasturii 
trenciului, dezvelindu-și pântecul bine profilat. Pe lângă el, Bud 
Spencer părea firav. Scena se petrecea în faţa peretelui dinspre 
stradă al casei, iar Frăsineanu stătea lipit, în acel moment, cu 
spatele de zid. 

lute, ca o felină, Zamfir se postă în faţa muzeografului, 
atingându-l abia simţit cu burta. Acesta se retrase cât putu, 
uitându-se speriat spre chipul poliţistului. Ar fi vrut să-i 
ghicească intențiile, dar era imposibil. Buster Keaton avea o 
figură expresivă prin comparaţie cu a lui. 

— Tablourile, șopti Zamfir cu o voce angelică, profitând de 
stupoarea care pusese stăpânire pe Gabriel Frăsineanu. 

Muzeograful își aprinse un Assos. Mâinile îi tremurau mai ceva 
ca ale unui bolnav de Parkinson. 

— Urmaţi-mă! N-am chef să aflu pe pielea mea în ce constă 
metoda asta. 

— Nici nu există o asemenea metodă, râse Atanasiu. 

Ocoli scările de la intrare prin partea stângă, apoi o luă pe 
aleea care ducea spre partea din spate a casei. Spre surpriza 
celor doi, nu se opri în dreptul ușii secundare, ci deschise o 
poartă din lemn care ducea într-o curte vecină. 

— Cine stă aici? întrebă Atanasiu. 

— Familia Georgescu, răspunse cel chestionat. 

— Sunt acasă? 

— Doar vara stau la Sinaia. Acum sunt în București. 

— E-n regulă. Să ne grăbim. 

— In beci, preciză muzeograful, deschizând cele două uși, 
după ce, mai întâi, descuie lacătul cu o cheie pe care o avea în 
buzunarul pantalonilor. 

— Cam multă umezeală, remarcă Atanasiu. Astea sunt 
condiții de păstrare a unor tablouri de valoare? 

Cel întrebat se feri să răspundă. Acţionă butonul 
comutatorului electric și cobori cele zece trepte de beton. Beciul 
era mare, de vreo șase metri lăţime și opt lungime. 

— Trei dintre cele patru laturi erau ocupate de rafturi imense, 
unde fuseseră înghesuite fel de fel de articole gospodărești, 
îndeosebi sticle și borcane goale. 

Frăsineanu le arătă polițiștilor un geamantan deteriorat: 

— Acolo sunt. 

Zamfir, cel mai înalt dintre toţi, luă geamantanul și îl așeză pe 
o masă. Deschise capacul și scoase, rând pe rând, lucrările. 

— Frumoase, n-am ce zice, comentă el și, probabil, foarte 
valoroase. Chiar așa, la cât le estimați? 

— Între cinci și zece milioane lei. 

— Numai? întrebă Atanasiu. leri, când aţi fost amprentat, i-ați 
spus criminalistului nostru că ar valora un milion de dolari. 

— Nu-mi aduc aminte. 

— Eu am impresia că deja încercaţi să vă minimalizaţi fapta. 

— In fond, de ce ar fi contat pentru mine valoarea dacă tot nu 
aveam de gând să le valorific? 

— Fără bancuri proaste! spuse Atanasiu. Tâmpenia cu... 
semnalul de alarmă pe care voiaţi să-l trageţi nu o pot crede nici 
măcar redactorii de la „Evenimentul zilei”. 

— Nu e vina mea că nu mă credeți... 

— Și viza pentru Anglia? zise Zamfir. 

— S-a nimerit să fie peste trei zile. Scopul deplasării mele este 
acela de a înfrăţi Sinaia cu un oraș de peste Canalul Mânecii. 

— De aceea vă luaţi logodnica și mama care, daţi-mi voie să 
vă citez, „este aproape paralizată”? Doreaţi să le înfrăţiți și pe 
ele cu un oraș englezesc? 

Muzeograful duse o mână tremurândă la tâmplă, ca și cum ar 
fi fost chinuit dintr-o dată de o migrenă îngrozitoare. 

— Aţi aflat, deja? reuși el să îngâne. 

— Totul se află pe lumea asta, filosofă Zamfir. 

Căpitanul, care începuse să strângă tablourile, se opri dintr-o 
dată, arătându-i-l muzeografului pe cel care se intitula „Venus și 
Adonis”. 

— De unde provin zgârieturile astea? 

— Ah, sunt niște simple cracluri. Crăpături naturale ale 
vopselurilor. Este un fenomen general pentru pânzele vechi. 

— Par proaspete, observă Zamfir. 

— Ca să nu mai vorbim de faptul că celelalte nu prezintă 
aceleași semne de „îmbătrânire”, îl completă Atanasiu. Eu cred 
că le-aţi deteriorat în timpul transportului. 

— Asta e culmea! nu se putu stăpâni Frăsineanu, acum o să 
mă învinuiți și de distrugere? 

— Fără discuţie, îl asigură locotenent-colonelul. 

— Îmi puteţi spune ce pedeapsă am să primesc? 

— În tot cazul, va fi destul de mare. 

Frăsineanu își lăsă capul pe spate și făcu să se cutremure 
beciul de un râs în cascade. 

— Staţi fără grijă, n-am să interpretez partitura infractorului 
care vrea, să scape de răspundere printr-o expertiză psihiatrică. 
Mă întreb, numai, la ce-or să-mi mai folosească de-acum înainte 
cunoștințele mele de istoria artei. 

— Trebuia să vă fi gândit dinainte. 

— Știu trei limbi străine la perfecţie: franceza, engleza și 
italiana. 

— Țigănește știți? întrebă Zamfir. 

— Nu. 

— Păcat, veţi sta mai mult printre indivizi care vorbesc 
romanes. Integrarea era mai ușoară dacă le cunoșteaţi graiul. 
De fapt, n-are importanţă, oricum vă vor asimila. 


— Nu! răcni Gabriel Frăsineanu. E un vis urât. Trebuie să 
înceteze odată. Vreau să înceteze! 

În drumul spre poliţie, discuţia continuă. Declaraţiile lui au 
fost consemnate, mai târziu, și în scris. 

Premeditarea planului de acțiune începuse mai demult. 
Alesese ziua aceea de vineri pentru că se dădeau banii. Lucra în 
muzeu și cunoștea faptul că erau întrunite o serie de condiţii 
favorizante. 

Venise foarte devreme, fără a prevedea că va atrage atenţia. 
Urcase la etaj pe la opt și zece minute după ce își lăsase geanta 
la birou și se convinsese că nu era nimeni în preajmă. Șasiurile 
au fost scoase așa suna declaraţia lui - printr-o simplă presare, 
fiind introduse sub pulover. Haina de piele, lungă și largă, 
camufla... mulţumitor obiectele furate. Ca să nu piardă 
tablourile pe drum, le ţinea cu mâna stângă pe care o 
introdusese în buzunar. 

Ajuns din nou la parter a vorbit cu câteva persoane. A avut, 
chiar, tăria să fumeze o ţigară în fața intrării personalului. Era 
înconjurat de colegi, dar... 

După ce a transportat tablourile acasă, s-a întors la muzeu 
pentru a-și lua salariul. S-a văzut cu Daniela, de la care a luato 
casetă, și a băut o cafea în barul de la „Tunuri”. 

A făcut cumpărături (apă minerală, lapte, sirop) și a trecut pe 
la circumscripţia sanitară pentru tratament. Intrase în sala 
Rococo trecând prin Imperial. Venise pregătit cu o pereche de 
mănuși din bumbac pe care „le purtase tot timpul”. Nu-și 
amintea cu ce ocazie le dăduse jos. După furt, le-a dus acasă și 
le-a lăsat în camera lui, lângă sobă, convins că își îndepliniseră 
misiunea. 

În urmă cu două săptămâni umblase la tablouri. Singur, fără a 
fi însoţit de nimeni. 

Excludea cu tărie ideea furtului la comandă. El intenţionase să 
atragă atenţia asupra muzeului care trebuia să funcţioneze 
„precum o unitate militară”. Întrebat de ce nu se adresase 
organismelor culturale ale ministerului de specialitate, motivase 
că nu o făcuse datorită ocultismului care domnește în acest 
perimetru. Totodată, menţionase că are un mare respect pentru 
poliţia din Prahova, pe care nu și-ar permite să o mintă. Cât de 
adevărat era... 

În clipa în care colonelul Marian Demetrescu i-a înmânat 
tablourile directorului Petre Dumbravă, acesta, le-a privit cu 
ochii umezi și a spus cu o voce gâtuită de emoție: 

— Îmi daţi voie să fiu sincer? 

Ofițerul aprobă printr-o înclinare a capului. 

— Aveam îndoieli că îmi voi vedea lucrările așa de repede. 
Există muzee care nu și-au recuperat niciodată operele de artă 
care le-au fost furate. 

— Dacă n-au apelat la serviciile noastre... râse colonelul. 

e 

La câteva zile de la prinderea, vinovatului, Daniela Furtună a 
abandonat slujba de referent și a plecat undeva, într-un oraș 
mare. Simţea nevoia să aibă necunoscuți în jurul ei, oameni care 
să nu-i cunoască povestea. Dimpotrivă, Mirela Panaitopol a 
rămas la „Șoimul”, continuând să viseze în apartamentul reginei 
și să se vadă cu locotenentul Bonifaciu. 

Camelia Achimescu a scăpat de orice bănuială datorită 
flaconului de medicamente pe care Daniela îl găsise în hainele 
lui Frăsineanu. Acesta o surprinsese pe fosta sa soţie curățându- 
și unghiile și adunase fără să fie văzut de nimeni fragmentele de 
ojă pe care le plasase acolo unde fuseseră descoperite de către 
criminaliști. Chiar și așa, niște bănuieli au continuat să planeze 
asupra persoanei sale. 

Cristian Popa a trebuit să recunoască, în cele din urmă, că 
sustrăsese planurile realizate cândva de Wilhelm Doderer. 
Acestea fuseseră ascunse în interiorul unei sobe decorative din 
faianţă, care o imita pe cea a lui Frantz losef de la Palatul 
Schönbrunn. Se perindaseră sute de mii de persoane prin Micul 
Dejun Regal, dar nimănui nu-i trecuse prin gând că, în spatele 
plăcilor de faianţă, se ascunde o asemenea avere. 

Ernest Romanescu a rămas până la sfârșit un personaj învăluit 
în mister. Era aproape evident pentru polițiști că avusese intenţii 
dubioase, dar, câtă vreme nu și le materializase, nu i se putea 
reține nicio infracţiune. Eliberat de presiunea interogatoriilor, el 
a abandonat ideea de a termina cele două cópii, gândindu-se cu 
groază la telefonul pe care avea să-l primească în curând. De 
unde să facă rost de zece milioane? Cum mai avea câteva zile 
de stat la „Piatra Arsă”... 


e Capitolul 48 


Conferinţa de presă organizată în incinta castelului de către 
direcțiune și Inspectoratul Judeţean de Poliţie Prahova se 
încheiase de câteva minute. Tablourile fuseseră înapoiate 
directorului Petre Dumbravă într-un cadru festiv. Explicații, 
întrebări, reportofoane și blițul aparatelor de fotografiat care 
străfulgera încăperea  supraaglomerată. Curiozitatea presei 
fusese satisfăcută, după care liniștea își reintrase în drepturi. 

Dumbravă se afla în biroul său. Abia își aprinsese o ţigară. Era 
prima pe care o savura după trei zile. Privea tabloul lui Teișan și 
îi găsea, acum că era fericit, o multitudine de valențe artistice 
pe care nici nu le observase. 

Ușa se deschise și își făcu apariţia Raluca Marinescu. 

— O cafea? o întrebă el. 

— Dacă este mai concentrată, da. 

— Nu te-ai odihnit nici măcar noaptea aceasta? 

— Deloc, făcu ea. 

— Te-ai gândit la același lucru? 

— Cred că da. 

— Nu sunt șanse să o mai găsim? 

— Mă tem că nu. După opinia mea, Madona lui René Lalique a 
fost furată. 

— Dumnezeule! Or fi ajuns departe băieţii lui Marian 
Demetrescu? 

Raluca schiță un zâmbet care trăda neputinţa. 


Sfârșit? 


virtual-project.eu 


219 


Aceste cuvinte pe dos, adică pe dosul copertei, vor să 
fie mai mult decât o prezentare a romanului „Alarmă la 
Peleș": o urare de bun venit adresată scriitorului Petre 
Crăciun. Care, după mine, este pur și simplu un creator 
de literatură. Ceva în plus față de un autor de romane 
detectivistice. Adică, fără să o mai dăm pe după 
leuștean, este un scriitor dăruit cu har. Mai clar, un 
scriitor capabil să plăsmuiască orice soi de gen literar, 
nu numai romane de investigatie „crime-story”... 

De aceea, după ce-a debutat și ca poet, accident 
inerent oricărui viitor mare prozator, am dedus din 
cărțile sale, inclusiv „Alarmă la Peleș", că-i vrednic 
foarte de categorisirea de mai sus. Adică, aceea de 
SCRIITOR. 

Când am pornit la citit manuscrisul prezentei cărți am 
crezut că voi avea nevoie de minimum trei zile. Ei bine, 
de la opt dimineața și până la cinci după-amiaza n-am 
mai lăsat-o din mână. Lecturâna-o cu sufletul la gură, 
până am simţit că-mi crește tensiunea arterială. Și mi-a 
devenit limpede că ceva nu-i normal cu Petre Crăciun. 
Adică, virgulă, că nu-i un simplu autor de romane 
detectivistice. Căci denotă mari calități întru creionarea 
personajelor, are un dialog inspirat, plin de umor și, 
unde este cazul, de maliție. Dar și mai mult decât atât, 
nu există capitol care să nu se încheie cu o lovitură de 
teatru, care să te lase cu gura căscată. Păi, dacă-i așa, 
oare Dostoievski nu proceda la fel în „Crimă și 
pedeapsă”? Sau A.J. Cronin în „Sabia dreptății”? Sau 
subsemnatul, alături de cei inainte citați, în 
„Extravagantul Conan Doi'?... 

Atunci, dacă există dreptate în lumea literelor, de ce 
să nu-l cooptăm și pe Petre Crăciun printre noi? 


Vlad MUȘATESCU 

